
POVESTE ARABĂ 


Farizada cu zimbetul de trandafir 


AM AUZIT, o, rege norocos, dăruit cu alese 
purtări, că în zilele de altădată — e foarte mult de 
atunci — trăia un rege al Persiei numit Khosru Şah, 
căruia firea îi hărăzise putere, tine-reţe şi frumuseţe, 
iar în inimă îi pusese asemenea cumpăt încît, sub 
domnia lui, tigrul şi căpriorul mergeau umăr la umăr 
şi se adăpau la acelaşi pîrîu. Şi acest rege, căruia 
totdeauna îi plăcea să vadă cu ochii lui tot ce se 
petrecea în cetatea de scaun, avea obiceiul să se 
preumble noaptea, în strai de neguţător străin, înto- 
vărăşit de vizirul său ori de vreunul dintre dregătorii 
pa-latului. 

Pasămite, într-o noapte, pe cînd se afla în 
cercetare prin-tr-o mahala de oameni sărmani, trecînd 
pe-o ulicioară, auzi glasuri tinere ce răzbăteau din 
fund de tot. Şi, împreună cu însoţitorul său, el se 
apropie de umilul sălaş de unde veneau glasurile şi, 
lipindu-şi ochiul de o crăpătură a uşii, privi înlăuntru. 
Şi zări, aşezate pe o rogojină, în jurul unei făclii, trei 
fete ce stăteau la taifas, după cină. Aceste trei fete 
semănau, cum se aseamănă trei surori, şi erau 
desăvirşit de frumoase. Dar mezina era, vădit şi cu 
mult, cea mai frumoasă. 

Cea dintii grăia: 

— Surioare, dorinţa mea, de vreme ce-i vorba să 
ne spu-nem o dorinţă, ar fi să mă ia de nevastă 
plăcintarul sultanului. Ştiţi, doar, cît de mult îmi plac 
plăcintele, îndeosebi 
acele minunate şi gingaşe şi preagustoase plăcinţele 
înfoiate, ce se cheamă „plăcinţelele sultanului”. Şi 
numai starostele plăcintarilor sultanului izbuteşte să 
le potrivească la ţanc! Ah! Surioare, cum mă veţi mai 


pismui în inima voastră, cînd veţi vedea cît de mult 
îmi va rotunji trupul, şi-mi va spori nurii, şi-mi va 
odihni obrazul, traiul ăsta cu plăcinte alese! 

Şi cea de-a doua zicea: 

— Eu, surioare, nu ţintesc chiar aşa de departe. 
M-aş 
mulţumi să mă ia de nevastă bucătarul sultanului. Ah! 
Cît 
de mult doresc! Mi-aş îndestula şi eu pofta, că de-atîta 
amar de vreme o strunesc, rîvnind să gust din 
bucatele nemaipomenite ce se mănîncă la palat! Intre 
alte lucruri, sînt mai cu seamă acele tipsii cu 
castraveți împănaţi şi rumeniţi la cuptor; cînd le văd 
purtate de slujitori, în zilele ospeţelor date de sultan, 
inima mi se umple, toată, de tulburare! O! Ce-aş mai 
mînca din ele! Totuşi, n-aş uita să vă poftesc, din cînd 
în cînd, dacă soţul meu, bucătarul, îmi va îngădui; dar 
bănuiesc că nu-mi va îngădui! 

Şi, după ce amîndouă surorile îşi rostiră astfel 
dorinţele, se întoarseră spre mezină, care tăcea, şi o 
întrebară, luînd-o în răspăr: 

— Şi tu, mititico, ce doreşti? Şi de ce laşi ochii în 
jos _ 
şi nu spui nimic? Dar n-ai grijă! Iți făgăduim că, după 
ce-om avea bărbaţii pe care ni i-am ales, vom căuta să 
te mărităm, ori după vreun grăjdar de-al sultanului, 
ori după alt dregător de acelaşi cin, ca să fii mereu pe 
lîngă noi! Grăieşte, ce crezi despre asta? 

Şi mezina, tulburată şi îmbujorată, răspunse cu 
glas dulce ca apa de izvor: 

— O, surioare! 

Şi nu izbuti să spună mai mult. Şi cele două fete, 
rizind de sfiiciunea ei, o îmbulziră cu întrebări şi 
glume, într-atît, că o hotărîră să vorbească. Şi, fără a- 
şi ridica ochii, ea zise: O! Surioare, aş dori să ajung 
soţia stăpînului nostru, sultanul! Şi-i voi dărui 
moştenitori binecuvîntaţi. Şi feciorii ce se vor naşte 


din însoţirea noastră vor fi vrednici de tatăl lor. Şi 
fiica pe care mi-ar fi drag s-o am înaintea ochilor ar fi 
un zîmbet al cerului; părul ei ar fi de aur într-o parte 
şi de argint în cealaltă; lacrimile ei, cînd ar plînge, ar 
fi tot atîtea mărgăritare căză-toare; risetele ei, cînd ar 
ride, ar fi dinari de aur sunători; iar zîimbetele sale, ar 
fi tot atîţia boboci de trandafir înfloriţi pe buzele sale! 
Toate astea! 

Şi sultanul Khosru Şah şi vizirul său vedeau şi 
auzeau. Dar, temîndu-se să nu fie băgaţi în seamă, 
hotărîră să se depărteze, fără a afla mai mult. Şi 
Khosru Şah, cît se poate de înveselit, simţi născîndu-i 
în suflet pofta de a îndeplini cele trei dorinţe; şi, fără 
să mărturisească tovarăşului nimic din gîndul său, îi 
dădu poruncă să chitească bine casa, spre a veni a 
doua zi să le ieie pe cele trei fete şi să i le aducă la 
palat. Şi vizirul răspunse cu ascultare şi supunere, şi, 
a doua zi, se grăbi să ducă la bun sfîrşit porunca 
sultanului, aducînd pe cele trei surori dinaintea lui. 

Şi sultanul, care era aşezat pe tronul său, le făcu 
semn din cap şi din ochi să se apropie. Şi ele se 
apropiară, tremurînd toate, şi împiedicîndu-se în 
sărăcăcioasele lor straie de pînză; şi sultanul le zise, 
cu un zîmbet blînd: „Pacea coboare asupră-vă, o, 
fecioare! Astăzi e ziua ursitei voastre, ziua cînd vi se 
va împlini dorinţa! Şi dorinţa asta, o, fecioare, o 
cunosc; căci nimic nu rămîne ascuns regilor! Şi mai 
întîi tu, cea mai mare, dorinţa ta va fi auzită, şi 
starostele plăcintarilor mei va fi, chiar azi, soţul tău. 
Şi tu, cea de a doua, vei avea drept soţ pe marele meu 
bucătar!” Şi regele, după ce grăi astfel, se opri şi se 
în-turnă spre cea mai tînără care, cît se poate de 
tulburată, simţea că inima nu-i mai bate şi era gata, 
gata să se prăvălească pe covor. Şi el se ridică în 
picioare, şi, luînd-o de mînă, o aşeză lingă sine, 
zicîndu-i: 

— Tu eşti regina! Şi palatul acesta este palatul 


tău, iar eu sînt soţul tău! 

Şi, în adevăr, nunțile celor trei surori se făcură în 
aceeaşi zi, a sultanei cu o strălucire fără seamăn, iar a 
soţiei bucăta-rului şi a soţiei plăcintarului potrivit 
datinilor obişnuite la căsătoriile de rînd. Pentru asta, 
pisma şi zăcăşala pătrunseră în inima celor două mai 
mari şi, chiar din clipa aceea, ele urziră pierzania 
surorii lor mezine. Totuşi, se păziră bine să-şi lase 
slobode simţirile, şi primiră cu prefăcută mulţumire 
neconte-nitele dovezi de dragoste ale sultanei, sora 
lor, care, împotriva pravililor regeşti, le îngăduia în 
apropierea sa, cu tot cinul lor neînsemnat. Şi, departe 
de a fi mulţumite de norocul pe care li-l hărăzea 
soarta, încercau, faţă de norocul mezinei, cele mai 
crunte chinuri ale urii şi pismei. 

Şi nouă luni trecură astfel, la capătul cărora 
sultana aduse pe lume un făt regesc, frumos cum îi 
cornul lunii noi. Şi cele două surori mai mari care, la 
rugămintea sultanei, o ajutau la naştere şi împlineau 
rostul de moaşe, departe de a fi înduioşate de 
bunătatea mezinei în privinţă-le, şi de fru-museţea 
pruncului, găsiră, în sfîrşit, prilejul căutat, ca să frigă 
inima tinerei mame. Ele luară, deci, copilul, pe cînd 
mama era încă în dureri, îl puseră într-un coşuleţ de 
os pe care deocamdată-l ascunseră, şi schimbară 
pruncul cu un căţel mort; şi-l purtară ele dinaintea 
tuturor femeilor palatului, dîndu-l drept rodul naşterii. 
Şi sultanul Khosru Şah, la vestea asta, văzu lumea 
întunecîndu-se dinaintea feţei sale; şi, la limanul 
amărăciunii, merse să se închidă în odăile lui, nevoind 
să audă de treburile domniei. Şi sultana se prăbuşi în 
întristare, şi sufletul ei fu umilit şi inima sa fu strivită. 

Cît despre noul-născut, el fu lepădat de mătuşe, 
cu coş cu tot, în şuvoiul de apă din iruga ce trecea pe 
sub zidul palatului. Şi soarta voi ca vechilul grădinilor 
sultanului, care se preumbla de-a lungul irugii, să 
zărească coşul ce plutea pe firul apei. Şi el trase coşul 


la mal, cu ajutorul unui băț, îl cercetă, şi dădu de 
pruncul cel frumos; şi fu el în mare mirare şi 
mulţumire. 

Pasămite, trecuseră ani îndelungaţi de cînd 
vechilul grădinilor era însurat, şi tînjea să aibă un 
copil ori doi, ori trei, care i-ar fi binecuvîntat viaţa. 
Dar zadarnic. Şi mult sufereau, el şi soţia lui, de 
stearpa însingurare în care vieţuiau. De aceea, cînd 
vechilul grădinilor găsi copilul, a cărui mîndreţe era 
fără seamăn, îl luă în coş şi, la limanul bucuriei, 
alergă pînă la capătul grădinii, unde se afla casa lui, şi 
intră în odăile femeii sale şi, cu glas tulburat, îi zise: 

— Pacea deasupra ta, o, soţie a mea! Iată darul 
acestei zile binecuvîntate! Copilul pe care ţi-l aduc să 
fie copilul nostru, aşa cum este copilul triştei. 

Şi-i povesti cum îl găsise în coş, plutind pe apa 
irugii. Şi soţia vechilului grădinilor luă pruncul şi-l 
iubi. Slavă dar, femeilor sterpe în inima cărora firea a 
aşezat simţire de mamă... 


Pasămite, anul următor, biata mamă, atît de 
nemilos păgubită de rodul pîntecelui său, născu alt 
fecior, mai frumos decît cel dintîi. Dar cele două 
surori vegheau facerea, cu ochi plini de luare-aminte 
pe dinafară, şi de ură pe dinlăuntru; şi, fără a avea 
mai multă milă ca întiiaşi dată de sora lor şi de 
pruncul său, luară în taină copilul, şi, aşa cum 
făcuseră cu cel mai mare, îl aruncară într-un coş, pe 
apa irugii. Şi ele purtară dinaintea întregului palat o 
pisicuţă, strigînd că sultana o născuse chiar atunci. Şi 
încremenirea puse stăpinire pe toate inimile. Şi 
sultanul, la limanul ruşinii, s-ar fi lăsat, de bună 
seamă, dus de supărare şi mînie, dacă sufletul său n- 
ar fi fost deprins cu virtutea smereniei dinaintea 
hotărtrilor nepătrunsei dreptăţi. Şi sultana căzu în 
amărăciune şi pustiire, iar inima sa plînse toate 
lacrimile durerilor. 


Cît despre partea copilului, soarta îl puse sub 
privirile vechilului ce se preumbla pe irugă. Şi, ca şi 
întîiaşi dată, vechilul îl izbăvi de ape şi-l duse nevesti- 
si, care-l iubi ca pe copilul său şi-l crescu cu aceleaşi 
îngrijiri ca şi pe cel dintii. 

Şi sultana născu a treia oară. Dar, de astă dată, o 
prinţesă. Şi cele două surori, a căror ură, departe de a 
se domoli, le împinsese să urzească pierzania fără 
întoarcere a mezinei lor, hărăziră fetiţei aceeaşi 
soartă. Dar ea fu culeasă de vechilul cel cu inimă 
milostivă, ca şi cei doi prinți, fraţii ei, împreună cu 
care fu îngrijită, hrănită şi îndrăgită. 

De astă dată, însă, cînd cele două surori, odată 
fapta lor împlinită, purtară, în locul pruncului nou- 
născut, un şoricel chior, sultanul, cu toată mărinimia 
sa, nu se putu stăpîni şi strigă: 

— Mi-e spiţa blestemată din pricina femeii cu 
care m-am însurat. Am luat o fiară ca să fie mama 
urmaşilor mei! Numai moartea îmi poate descotorosi 
sălaşul de dînsa! 

Şi rosti împotriva sultanei hotărîrea de moarte, şi 
porunci spătarului să-şi facă slujba. Dar, cînd o văzu 
dinaintea lui, prăbuşită în lacrimi şi durere fără 
margini, pe aceea pe care inima sa o iubise, sultanul 
simţi că scoboară în el o mare milă. Şi, întorcîndu-şi 
capul, porunci s-o depărteze şi s-o întemni-ţeze, pe 
toată viaţa, într-o chilioară, în străfundul palatului. Şi 
sărmana mamă cunoscu toate durerile pămîntului. 

Şi cele două surori cunoscură toate bucuriile urii 
potolite şi, de atunci încolo, putură gusta, fără 
tulburare, bucatele şi plăcintele pe care le pregăteau 
soţii lor. 

Şi zilele şi anii trecură, cu aceeaşi iuţeală, peste 
capul  neprihăniţilor şi peste capul vinovaţilor, 
aducîndu-le şi unora şi celorlalţi urmarea ursitei lor. 

Pasămite, cînd cei trei copii de suflet ai 
vechilului grădinilor ajunseră la feciorie, fură orbitori 


pentru priviri. Şi ei se numeau: cel mai mare, Farid; 
cel de al doilea, Faruz; şi fata, Farizada. 

Şi Farizada era un suriîs al cerului însuşi. Părul ei 
era de aur într-o parte şi de argint în cealaltă; 
lacrimile-i, cînd plingea, erau mărgăritare ce cădeau; 
risetele-i, cînd ridea, erau dinari de aur sunători; şi 
zîmbetele-i, boboci de trandafir înflo-riţi pe buzele 
sale rumene. 

De aceea, toţi cei ce se apropiau de dînsa, ca şi 
taică-său, maică-sa, şi fraţii săi, nu se puteau opri, 
cînd o chemau pe nume, zicînd: „Farizada!”, să nu 
adauge: „Cu zîmbetul tran-dafiriu!”; dar cel mai 
adesea o chemau doar: „Zîmbet de tran-dafir”. 

Şi toţi se minunau de frumuseţea sa, de 
cuminţenia sa, de blîndeţea sa, de dibăcia sa cînd 
încăleca pe cal ca să-şi întovărăşească fraţii la 
vînătoare, la tras cu arcul şi la aruncat cu băţul ori cu 
sulița; de mîndreţea purtărilor sale, de iscusinţa la 
stihuri, de priceperea în ştiinţele tainice şi de 
strălucirea cosiţei sale care era de aur într-o parte şi 
de argint în cealaltă. Şi, văzînd-o atît de frumoasă şi, 
totodată, atît de desăvirşită, prietenele mamei sale 
plîngeau de înduioşare. 

Şi, ia aşa, crescură mari pruncii vechilului 
grădinilor regeşti. Şi el însuşi, prejmuit de dragostea 
şi cinstea lor, şi cu ochii răcoriţi de frumuseţea lor, nu 
zăbovi să ajungă la adinci bătrîneţe. Şi soţia sa, după 
ce-şi trăi traiul, i-o luă curînd înainte în moarte. Şi 
moartea asta fu pentru ei toţi pricina atîtor păreri de 
rău şi mîhniri, că vechilul nu se putu hotărî a mai locui 
multă vreme în casa unde săvirşita fusese izvorul 
seninătăţii şi fericirii lor. Şi merse să se arunce la 
picioarele sultanului şi-l rugă fierbinte să-i fie plăcută 
slobozirea lui de sarcinile pe care le împlinea de ani 
îndelungaţi. Şi sultanul, foarte necăjit de depărtarea 
unui slujitor atît de credincios, nu-i făcu hatîrul decît 
cu multă părere de rău. Şi nu-l lăsă să plece decît 


după ce-i dărui o moşie măreaţă, în apropierea ora- 
şului, cu mari heiuri de ogoare, păduri şi pajişti, cu un 
palat plin de lucruri scumpe, cu o grădină plănuită cu 
meşteşug desăvîrşit chiar de vechil, şi cu un pomăt 
întins, închis între ziduri nalte şi găzduind păsări de 
toate culorile şi fiare sălbatice şi îm-blînzite. 

Şi acolo merse să locuiască, departe de lume, 
acest om 
de bună voie, cu copiii săi de suflet. Şi acolo, prejmuit 
de îngrijirile lor fireşti, îşi dădu el sfîrşitul în pace. Şi 
fu el plins de copiii săi de suflet, cum nu fu plins, 
nicicînd, tată adevărat. Şi duse cu sine, sub lespedea 
ce nu se deschide, taina naşterii lor, pe care, de altfel, 
în viaţă, n-o cunoscuse decît în parte. 

Şi pe acea moşie minunată urmară să trăiască 
cei doi feciori, în tovărăşia tinerei lor surori. Şi, 
întrucît fuseseră crescuţi în duhul înţelepciunii şi al 
cumpătării, n-aveau alt vis şi altă rîvnă decît să 
urmeze a trăi, toată viaţa lor, în însoţirea ceea 
desăvirşită şi în fericirea ceea tihnită. 

Pasămite, Farid şi Faruz mergeau adesea la 
vînătoare în 
pădurile şi pajiştile ce împrejmuiau moşiile lor. Şi 
Fari- 
zadei cu zîmbetul trandafiriu îi plăcea, îndeosebi, să 
străbată grădinile sale. Şi, într-o zi, cînd, potrivit 
obiceiului, 
tocmai se pregătea să se ducă într-acolo, robii veniră 
să-i spună că o bătrinică cu chip pecetluit de 
binecuvîntare cerea hatîrul să hodinească un ceas ori 
două la umbra acelor frumoase grădini. Şi Farizada, a 
cărei inimă era săritoare la nevoile altuia, după cum 
frumos îi era sufletul şi mîndru chipul, voi s-o 
primească chiar dînsa pe bătriînică. Şi-i dădu de 
mîncat şi de băut, şi-i aduse o tipsie de porțelan gătită 
cu poame frumoase, cu plăcinte, cu dulceţuri uscate şi 
cu dulceţuri în zeama lor. După care, o petrecu prin 


grădinile sale, ştiind că-i totdeauna prielnic să ţii 
tovărăşie oamenilor deprinşi cu ale vieţii şi să asculţi 
vorbele înţelepciunii. 

Şi se preumblară ele laolaltă prin grădini. Şi 
Farizada cu suris trandafiriu o sprijinea pe bătrînă în 
mersul ei. Şi, odată ajunse amîndouă sub cel mai 
frumos copac din grădină, Farizada o pofti să se aşeze 
la umbra acelui mîndru copac. Şi, din vorbă în vorbă, 
într-un sfîrşit o întrebă pe bătrină ce credea despre 
locul unde se afla, şi dacă-i era pe plac. 

Atunci bătrina, după ce cugetă un ceas de vreme, 
înălţă capul şi răspunse: 

— Ce-i drept, stăpînă, mi-am petrecut viaţa 
străbătînd pămînturile în lung şi-n larg, şi nu m-am 
odihnit niciodată într-un loc mai plăcut. Dar, o, 
stăpînă, după cum tu eşti fără seamăn pe pămînt, iar 
luna şi soarele pe cer, tot aşa voi să ai în această 
frumoasă grădină, pentru ca să fie şi ea fără seamăn 
în felul ei, cele trei lucruri de neasemuit care-i lipsesc! 

Şi Farizada cu zîmbetul trandafiriu fu cît se 
poate de mirată, aflînd că grădinii sale îi lipsesc trei 
lucruri de nea-semuit, şi-i spuse bătrînei: 

— Rogu-te, măicuţă, grăbeşte-te să-mi spui, ca să 
ştiu, 
care-s cele trei lucruri de neasemuit pe care nu le 
cunosc? 

Şi bătrîna răspunse: 

— O, stăpină, ca să-ţi arăt mulţumita pentru 
ospeţia pe 
care, cu inimă atît de milostivă, ai dovedit-o unei biete 
bătrîne, ţi-oi da în vileag fiinţa celor trei lucruri. 

Şi ea mai tăcu o clipă; apoi, zise: 

— Află, dar, stăpînă, că cel dintîi dintre cele trei 
lucruri 
de neasemuit, dacă s-ar afla în aceste grădini, toate 
păsările acestor grădini ar veni să-l privească şi, după 
ce l-ar 


vedea, ar cînta laolaltă. Căci, o, stăpînă, privighetorile 
şi 
cintezoii, ciocirliile şi pitulicile, stigleţii şi turturelele, 
şi 
toate neamurile fără de număr ale păsărilor se închină 
dinaintea frumuseţii sale, mai presus de toate. Şi-i, o, 
stăpînă, Bulbul el-Hazar, Pasărea Grăitoare! Cel de al 
doilea dintre acele lucruri de neasemuit, o, stăpînă, 
de-ar fi în aceste grădini, boarea ce deşteaptă cîntul 
copacilor din aceste grădini s-ar opri să-l asculte; şi 
alăutele şi harpele şi ghitarele acestui sălaş şi-ar 
vedea corzile sfărimîndu-se. Căci boarea ce trezeşte 
cîntul copacilor grădinii, alăutele şi harpele şi 
ghitarele, o, stăpînă, se închină frumuseţii sale, mai 
presus de toate. Şi-i Copacul Cîntător! Căci nici 
boarea în copaci, o, stăpînă, nici alăutele, nici harpele, 
nici ghitarele nu dau o armonie asemenea viersului 
miilor de guri nevăzute ce sînt în foile Copacului 
Cîntător. Şi cel de al treilea dintre acele lucruri de 
neasemuit, o, stăpînă, de s-ar afla în aceste grădini, 
toate apele acestor grădini s-ar opri din murmurul 
rostogolirii lor şi l-ar privi. Căci toate apele, cele ale 
pămîntului şi ale mării, cele ale izvoarelor şi ale 
fluviilor, cele ale oraşelor şi ale grădinilor, se închină 
dinaintea frumuseţii sale, mai presus de toate. Şi-i 
Apa de Aur la Culoare! Căci, o, stăpînă, o picătură 
doar din această apă, dacă-i turnată într-un havuz gol, 
se umflă şi se înalţă, îmbelşugîndu-se în buchete de 
aur, şi nu conteneşte a ţişni şi a cădea iar, fără ca 
havuzul să se reverse vreodată. Şi, din această apă, 
toată de aur, şi străvezie ca un topaz străveziu, îi 
place lui Bulbul el-Hazar, Pasărea Grăitoare, să se 
adape; şi din apa asta, toată de aur şi răcoroasă ca 
topazul răcoros, le place să se adape miilor de guri 
nevăzute ale Copacului cu foi cîntătoare!... 

Şi, după ce grăi astfel, bătrîna adăugă: 

— O, jupîniţă, o, prinţesă, dacă acele lucruri 


minunate 

s-ar afla în aceste grădini, cît ar fi de slăvită 
frumuseţea 

ta, o, stăpînă a unei cosiţe de strălucire! 

Cînd Farizada cu zîmbetul trandafiriu auzi aceste 
vorbe ale bătrînei, strigă: 

— O, chip binecuvîntat, măicuţă, cît de minunate- 
S 
toate acestea! Dar nu mi-ai spus în ce loc se găsesc 
cele trei lucruri de neasemuit? 

Şi bătrîna răspunse, ridicîndu-se să plece: 

— Stăpină, aceste minuni vrednice de ochii tăi se 
află 
într-un loc aşezat către hotarele Indiei. Şi calea ce 
duce 
într-acolo trece taman prin spatele palatului în care 
stai. 

Dacă, dar, voieşti să trimiţi pe careva să ţi le caute, nu 
vei avea decît să-i spui să urmeze această cale vreme 
de 

douăzeci de zile, şi, a douăzecea zi, să-l întrebe pe cel 
dintii trecător pe care-l va întilni: 

— Unde-s Pasărea Grăitoare, Copacul Cîntător şi 
Apa de Aur la Culoare? 

Şi acel trecător nu va pregeta să-l îndrepte. 
Răsplătit fie sufletul tău darnic cu stăpînirea acelor 
lucruri făcute pentru frumuseţea ta. Uasalam!, o, 
binefăcătoare, o, binecuvîntată! 

Şi, după ce grăi astfel, bătrîna isprăvi de 
înfăşurat în juru-i mahramele, şi se trase înapoi, 
murmurînd blagoslovenii. 

Pasămite, ea se şi făcuse nevăzută cînd 
Farizadei, trezite din visarea în care o cufundase 
aflarea unor lucruri atît de nemaipomenite, îi dădu în 
gînd s-o cheme înapoi ori să alerge după dînsa, ca să-i 
ceară desluşiri mai apriate asupra locului ce le 


1” 


1 „Şi pace!” era salutul obişnuit al musulmanilor. 


ascundea şi asupra mijloacelor de a ajunge la ele. Dar, 
văzînd că era prea tîrziu, se apucă să-şi amintească, 
cuvînt cu cuvînt, ca să nu uite nimic, cele cîteva 
îndreptări pe care le auzise. Şi simţea aşa, că-n suflet 
îi sporeşte dorul năvalnic de a stăpîni, ori măcar de a 
vedea, asemenea minuni, deşi se căznea să nu se 
gîndească la ele. Şi atunci prinse a străbate cărările 
grădinilor sale şi colţurile obişnuite care-i erau atît de 
dragi; dar îi părură fără farmec şi pline de urit; şi găsi 
stingheritoare glasurile păsărilor sale, care-i dădeau 
bineţe cînd trecea. 

Şi Farizada cu zîmbetul de trandafir se întristă 
cu totul, şi plinse pe cărări. Şi, mergînd aşa, cu 
lacrimile sale ce cădeau, lăsa ea în urmă-i, pe nisip, 
picăturile ochilor săi, închegate în mărgăritare. 

intre acestea, Farid şi Faruz, fraţii săi, se 
înapoiară de la vînătoare şi, negăsind-o pe sora lor, 
Farizada, sub umbrarul de iasomii unde aştepta de 
obicei întoarcerea lor, fură necăjiţi de lipsa ei de grijă 
şi se apucară s-o caute. Şi văzură pe nisipul cărărilor 
mărgăritarele închegate ale ochilor săi, şi-şi spuseră: 

— O, ce tristă-i surioara noastră! Şi ce pricină de 
mîh- 
nire i-a pătruns în suflet, ca s-o facă să plingă aşa? 

Şi-i urmară paşii, după mărgăritarele cărărilor, şi 
o aflară, toată în lacrimi, în fundul tufişurilor. Şi 
alergară spre  dînsa, şi o  îmbrăţişară, şi-o 
desmierdară, ca să ogoiască scumpu-i suflet. Şi-i 
grăiră: 

— O, Farizada, surioară, unde-s trandafirii 
bucuriei 
tale şi aurul veseliei tale? O, surioară, răspunde-ne! 

Şi Farizada le zîmbi, căci îi iubea; şi un boboc de 
trandafir, micuţ de tot, se născu deodată, rumen, pe 
buzele sale; şi le zise: 

— O, fraţii mei! Şi, ruşinată cu totul de întîia-i do- 
rinţă, nu cuteză să spuie mai mult. 


Şi ei îi grăiră: 

— O, Farizada cu zîmbetul trandafiriu, o, 
surioară, ce 
tulburări neştiute îţi înnegurează astfel sufletul? 
Poves- 
teşte-ne grijile tale, dacă nu te îndoieşti de dragostea 
noastră! 

Şi Farizada, hotărîndu-se, în sfîrşit, să vorbească, 
le spuse: 

— O, fraţii mei, nu-mi mai iubesc grădinile! şi 
izbucni în lacrimi, şi mărgăritarele şiroiră din ochii 
săi. 

Şi, întrucît ei tăceau, îngrijoraţi şi întristaţi de o 
veste atît de grea, ea le spuse: 

— O, nu-mi mai iubesc grădinile! Le lipseşte 
Pasărea 
Grăitoare, Copacul Cîntător şi Apa de Aur la Culoare! 

Şi Farizada, lăsîndu-se deodată cuprinsă de focul 
dorinţei sale, povesti, dintr-o răsuflare, fraţilor ei, cum 
venise bătrinica, şi le desluşi cu glas cît se poate de 
aţiţat, în ce stătea bunătatea desăvirşită a Păsării 
Grăitoare, a Copacului Cîntător şi a Apei de Aur la 
Culoare. 

Şi fraţii săi, după ce-o ascultară, fură la limanul 
mirării, şi-i ziseră: 

— O, surioară preaiubită, potoleşte-ţi sufletul şi 
răco- 
reşte-ți ochii. Căci fi-vor aceste lucruri pe vîrful de 
neajuns al muntelui Kaf, şi tot vom merge să le 
cucerim. Dar, ca să ne înlesneşti căutările, eşti tu în 
stare să ne spui măcar în ce loc pot fi găsite? 

Şi Farizada, îmbujorată toată, pentru că-şi 
rostise astfel dorința-i dintîi, le lămuri ceea ce ştia 


despre locul unde trebuiau să se afle cele trei 
lucruri. Şi adăugă: 

— Asta-i tot ce ştiu, şi nimic mai mult! 

Şi ei strigară, amîndoi odată: 

— O, surioară, vom pleca în căutarea lor! 

Dar ea le strigă, spăimîntată: 

— Oh, nu! oh, nu! Nu plecaţi! 

Şi Farid, cel mai mare, zise: 

— Farizada, dorinţa ta îi deasupra capului nostru 
şi 
pe ochii noştri. Dar mie, vîrstnicului, mi se cuvine s-o 
împlinesc. Calul mi-e încă înşeuat, şi mă va purta fără 
preget spre hotarele Indiei, acolo unde se află cele 
trei 
minuni pe care ţi le-oi aduce! 

Şi se întoarse spre frate-său, şi-i zise: 

— Tu, frate, vei rămîne aici, ca s-o veghezi pe 
sora 
noastră, cît voi lipsi eu. Căci nu se cade s-o lăsăm 
singură acasă! 

Şi, chiar în ceasul acela, alergă spre cal, sări în 
spinarea lui, şi, plecîndu-se, îmbrăţişă pe Faruz, frate- 
său, şi pe soră-sa, Farizada, care-i spuse, scăldată 
toată în lacrimi: 

— O, virstnicul nostru, ai milă! Las-o încolo, 
călătoria asta plină de primejdii, şi scoboară de pe cal. 
Deciît să sufăr de lipsa ta, mai bine să nu văd niciodată 
Pasărea Grăitoare, Copacul Cîntător şi Apa de Aur la 
Culoare! 

Dar Farid îi zise, îmbrăţişînd-o încă o dată: 

— O, surioară, alungă-ţi temerile, căci lipsa mea 
nu 
va dura mult, şi nu mi se va întîmpla nimic rău, nici 


supărător în timpul acestei călătorii. Şi, de altfel, ca 
neliniştea să nu te chinuie de-a lungul lipsei mele, iată 
jungherul acesta pe care ţi-l încredinţez! 

Şi trase de la cingătoare un jungher, al cărui 
mîner era bătut cu cele dintii mărgăritare căzute din 
ochii Farizadei cînd era copiliţă, şi i-l dădu, zicînd: 

— Farizada, acest jungher îţi va da de ştire 
asupra stării mele. Din cînd în cînd, îl vei scoate din 
teacă şi-i vei cerceta tăişul. Dacă-l vei vedea 
deopotrivă de neted şi lucitor cum e în clipa asta, va fi 
semn că-s mereu în viaţă şi plin de sănătate; dar, de-l 
vei vedea tulbure şi ruginit, vei şti că mi s-a întîmplat 
un necaz mare ori că am căzut în robie; şi, de vei 
vedea că picură sînge din el, vei avea încredințarea că 
nu mă mai număr printre trăitori! 

Spuse şi, fără a mai voi să audă nimic, porni în 
galopul calului pe calea ce ducea câtre India. 

Şi călători el vreme de douăzeci de zile şi 
douăzeci de nopţi, prin singurătăţi unde nu se afla 
decît iarba verde. Şi, în cea de a douăzecea zi a 
călătoriei sale, sosi pe o pajişte, la poala unui munte. 
Şi pe pajiştea ceea era un copac. Şi sub copac şedea 
un foarte bătrîn şeik. Şi faţa acelui preabătrin şeik se 
ascundea pe de-a-ntregul sub părul său lung, sub 
tufele sprîn-cenelor sale, şi sub perii unei bărbi care 
era nemaipomenită şi albă ca lina proaspăt 
scărmănată. Braţele şi picioarele sale erau cît se 
poate de subţiri, iar degetele miinilor şi picioarelor 
sale se isprăveau cu nişte unghii de o lungime 
nemaivăzută. Şi învîrtea el în mîna stîngă un şirag de 
mătănii, în vreme ce mîna dreaptă o ţinea neclintită, 
la înălţimea frunţii, cu arătătorul ridicat. Şi era, 
neîndoielnic, un bătrîn sihastru ple-cat din lume, cine 


ştie din ce vremi neştiute? 

Şi, întrucît acesta era cel dintii om pe care-l 
întilnea, în cea de a douăzecea zi a călătoriei sale, 
prinţul Farid puse piciorul în pămînt, şi, ţinînd calul 
de dîrlog, înaintă pînă la şeik şi-i zise: 

— Pacea deasupra ta, sfinte omule! 

Şi bătrînul îi înapoie salamlicul, dar cu glas aşa 
de înăbuşit de desimea musteţelor sale şi a bărbii 
sale, că prinţul Farid nu putu desluşi decît vorbe de 
neînțeles. 

Atunci prinţul Farid, care nu se oprise decît ca să 
afle lămuriri despre ceea ce venea să caute atît de 
departe de ţara sa, îşi spuse: 

— Trebuie negreşit să-l fac să se audă! 

Şi scoase din desagă nişte foarfeci, şi-i spuse 
şeikului: 

— O, preacinstite uncheşule, îngăduieşte-mi să-ţi 
dau 
cîteva îngrijiri cu care n-ai vreme să te îndeletniceşti 
tu însuţi, cufundat cum eşti, fără contenire, în 
gîndurile sfinţeniei! 

Şi, întrucît bătrînul şeik nu arăta împotrivire, nici 
ne-voinţă, Farid se apucă să reteze, să taie şi să 
scurteze totodată barba, mustăţile, sprincenele şi 
unghiile, atât şi atît, că şeikul ieşi întinerit cu douăzeci 
de ani, pe puţin. Şi, după ce-i făcu bătrînului această 
slujbă, îi zise, potrivit obiceiului bărbierilor: 

— Să-ţi fie asta o împrospătare şi o desfătare! 

Cînd bătrînul şeik se simţi uşurat în chipul acesta 
de tot ce-i apăsase trupul, se arătă mulţumit cît se 
poate, şi-i zîmbi călătorului. Apoi, cu glas ce se făcuse 
mai limpede decît al unui copil, îi zise: 

— Scoboare-se asupra ta toate binecuvîntările, 
fiule, 
pentru binefacerea pe care ţi-o datorează bătrînul 
străvechi care sînt. Dar de asemeni, cinstite 
călătorule, oricine-ai fi, sînt gata să te ajut cu sfaturile 


mele şi cu deprinderea mea! 

Şi Farid se grăbi să-i răspundă: 

— Vin de foarte departe, în căutarea Păsării 
Grăitoare, a Copacului Cîntător şi a Apei de Aur la 
Culoare. Imi poţi 
spune, dar, în ce loc le-aş putea găsi? Ori n-ai nimic la 
ştiinţă în privinţa lor? 

Auzind aceste vorbe ale tînărului călător, şeikul 
conteni să-şi învirtească mătăniile; într-atita se află de 
tulburat. Şi nu răspunse. Şi Farid îl întrebă: 

— Uncheşule, de ce nu grăieşti? Grăbeşte-te a-mi 
spune, ca să nu-mi las calul să se răcească aici, de ştii 
ceea ce te întreb, ori de nu ştii! 

Şi şeikul, într-un sfirşit, îi zise: 

— De bună seamă, fiule, cunosc şi locul unde se 
găsesc cele trei lucruri, şi calea ce duce acolo. Dar 
slujba pe care mi-ai făcut-o este atît de mare în ochii 
mei, că nu mă pot hotări să te las, în schimb, pradă 
cumplitelor primejdii ale acestei încer-cări! 

Apoi adăugă: 

— Ah! fiule, grăbeşte-te, mai curînd, să faci cale 
întoarsă, şi să te înapoiezi în ţara ta! Cîţi feciori, 
înaintea ta, au trecut pe aici, şi nu i-am mai văzut 
nicicînd întorcîndu-se! 

Dar Farid, plin de bărbăţie, grăi: 

— Uncheşule, arată-mi numai calea de urmat, şi 


nu te 
îngriji de celelalte. Căci braţele mele ştiu să-şi apere 
stăpînul! 


Şi şeikul, cătinel, întrebă: 

— Dar cum te-oi apăra împotriva nevăzutului, 
copile, 
îndeosebi cînd cei din Nevăzut sînt mii şi mii? 

Şi Farid scutură din cap şi răspunse: 

— O, preacinstite şeikule! Soarta mi-i aninată de 
gît 
şi, de-oi ocoli-o, ea mă va urmări! Spune-mi dar, de 


vreme ce ştii, ce-mi rămîne de făcut! Şi, în chipul 
acesta, mă vei îndatora! 

„„„Cînd Bătrînul Copacului văzu că nu poate izbuti 
să-l strămute pe tînărul călător din hotărîrea lui, băgă 
mîna într-o traistă pe care o avea la cingătoare şi 
scoase dintr-însa o minge de piatră roşie. Şi-i întinse 
călătorului mingea ceea, zicîndu-i: 

— Te va călăuzi unde trebuie să te călăuzească. 
Tu, 
suie pe cal şi arunc-o înaintea ta. Şi ea se va rostogoli, 
şi 
tu o vei urma, pînă în locul unde se va opri. Atunci vei 
descăleca, şi vei lega calul cu friul de această minge, 
şi el 
va rămîne locului, aşteptindu-ţi întoarcerea. Şi vei 
urca pe muntele cela al cărui vîrf îl zăreşti de aici. Şi, 
în toate părţile, pe cale, vei vedea mari bolovani negri, 
şi vei auzi glasuri care nu vor fi nici glasurile 
puhoaielor, nici ale vînturilor în adîncuri, ci vor fi 
glasurile celor Nevăzut. Şi ele vor urla vorbe ce 
îngheaţă sîngele pămîntenilor. Dar tu să nu le asculţi. 
Căci de cumva, speriat, vei întoarce capul ca să te uiţi 
în urma ta, în vreme ce ele te-or chema, cînd de 
aproape, cînd de departe, vei fi preschimbat, chiar în 
clipa aceea, într-o stană de piatră neagră, 
asemănătoare pietrelor negre ale muntelui; dar, dacă, 
împotrivindu-te acestei chemări, vei ajunge în vîrf, vei 
găsi acolo o colivie, şi în colivie Pasărea Grăitoare. Şi-i 
vei spune: „Pacea deasupra ta, o, Bulbul el-Hazar! 
Unde-i Copacul Cîntător? Unde-i Apa de Aur la 
Culoare?” Şi Pasărea Grăitoare ţi-a răspunde: 
„Uassalam!” 

Şi, după ce grăi astfel, bătrînul şeik scoase un 
oftat mare. Şi nimic mai mult. 

Atunci, Farid se grăbi să sară pe cal; şi, din toate 
puterile, aruncă mingea înaintea lui. Şi mingea de 
piatră roşie se rostogoli, se rostogoli, se rostogoli. Şi 


calul lui Farid, un fulger printre alergători, cu greu o 
urma peste tufişurile pe care le trecea, peste gropile 
pe care le sărea, şi peste piedicile pe care le ocolea. Şi 
urmă ea să se rostogolească astfel, cu o iuţeală deloc 
ostenită, pînă ce se lovi de cele dintii stînci ale 
muntelui. Atunci se opri. 

Şi prinţul Farid scobori de pe cal şi înfăşură friul 
în jurul mingii de piatră. Şi calul rămase neclintit pe 
cele patru picioare ale sale, şi nu se urni, mai dihai 
decît dacă ar fi fost țintuit. 

Şi, pe dată, prinţul Farid începu a urca muntele. 
Şi mai întîi nu auzi nimic. Dar, pe măsură ce suia, 
vedea că pămîntul se acoperă de steiuri negre care 
întruchipau oameni împietriţi. Şi el nu ştia că erau 
trupurile tinerilor domni care i-o luaseră înainte prin 
acele locuri de pustiire. Şi, deodată, dintre stînci, se 
făcu auzit un țipăt, cum nu auzise el de cînd era, şi 
care fu curînd urmat, în dreapta şi-n stînga, de alte 
țipete ce n-aveau nimic omenesc. Şi nu erau nici 
vuietele  vînturilor sălbatice în singurătăţi, nici 
mugetele puhoaielor, nici urletele apelor ce se pră- 
vălesc în hăuri, căci erau glasurile celor din Nevăzut. 
Şi unele spuneau: „Ce vrei? Ce vrei?” Şi altele 
spuneau: „Puneţi mîna pe el! Omoriţi-l!” Şi altele 
ziceau: „Împingeţi-l! Rostogoliţi-l!” Şi altele rideau de 
el, strigînd: „Ho! Ho! Micuţul! Micuţul! Ho! Ho! Vino! 
Vino!” 

Dar prinţul Farid, fără să se lase abătut din cale 
de acele glasuri, urmă să urce cu statornicie şi 
hotărîre. Şi glasurile se făcură curînd aşa de multe şi 
aşa de cumplite, şi, uneori, suflarea lor trecea aşa de 
aproape de faţa lui, şi atît de grozavă ajunsese larma 
lor, la dreapta ca şi la stînga, înainte ca şi înapoi, şi 


atît de amenințătoare erau, şi atît de grabnică se 
făcea chemarea lor, că prinţul Farid fu apucat, fără să 
vrea, de tremur. Şi, uitînd povaţa dată de Bătrînul 
Copacului, întoarse capul sub suflarea mai puternică a 
unuia din glasuri. Şi, în aceeaşi clipă, un urlet fioros, 
scos de mii de glasuri, fu urmat de o mare linişte. Şi 
prinţul Farid se prefăcu în stană de piatră neagră. 

Şi, la poala muntelui, acelaşi lucru se petrecu cu 
calul, care fu schimbat într-un bolovan fără chip. Şi 
mingea de roşie apucă iarăşi, de-a rostogolul, calea 
spre Bătrînul Copacului. 

Pasămite, în ziua aceea, prinţesa Farizada 
scoase, ca de obicei, jungherul din teaca pe care o 
ţinea mereu la cingătoare. Şi pală şi tremurătoare fu 
ea, văzînd tăişul, în ajun atît de neted şi lucitor, 
întunecat cu totul şi ruginit. Şi, prăbuşită în braţele 
prinţului Faruz, care alergase la chemarea ei, strigă: 

— Ah, frate, unde eşti? De ce te-am lăsat să 
pleci? 

Ce-ai ajuns în acele ţări străine? Nefericită ce sînt! O, 
vinovată Farizada, nu te mai iubesc! 

Şi suspinele o înăbuşeau şi-i scuturau pieptul. Şi 
prinţul Faruz, nu mai puţin zdrobit decît soră-sa, 
începu s-o ogoiască; apoi îi grăi: 

— Ce s-a întîmplat, s-a întîmplat, Farizada, de 
vreme ce 
tot ce-i scris trebuie să se-mplinească. Dar acuma-i 
rîndul 
meu să mă duc în căutarea fratelui nostru, şi, 


totodată, să 
aduc cele trei lucruri care au pricinuit prinderea lui în 
clipa asta. 


Şi Farizada, rugătoare, strigă: 

— Nu, nu! ai milă, nu pleca, dacă-i vorba să te 
duci în 
căutarea lucrurilor pe care le-a poftit inima-mi 
lacomă. O, 


frate, de ţi se va întîmpla vreo nenorocire, voi muri! 

Dar tînguirile şi lacrimile ei nu-l clintiră pe 
prinţul Faruz din hotărîrea lui. Şi el încălecă şi, după 
ce-şi luă rămas bun de la soră-sa, îi întinse nişte 
mătănii de mărgăritare — lacrimile de-al doilea plînse 
de Farizada cînd era copiliţă — şi-i grăi: 

— Surioară, cînd aceste mărgăritare vor conteni 
să 
curgă sub degetele tale, unele după altele, de parcă s- 
ar lipi, va fi semn că am îndurat aceeaşi soartă ca şi 
fratele nostru! 

Şi Farizada, foarte tristă, zise, îmbrăţişîndu-l: 

— Fie, o, preaiubitul meu, să nu se întîmple 
nimic şi să 
te poţi întoarce acasă cu vîrstnicul nostru! 

Şi, la rîndu-i, prinţul Faruz apucă pe calea ce 
ducea spre India. 

Şi, în cea de a douăzecea zi a călătoriei sale, îl 
găsi pe Bătrînul Copacului, care şedea, aşa cum îl 
văzuse şi prinţul Farid, cu arătătorul miîinii drepte 
ridicat la înălţimea frunţii. Şi, după salamlicuri, 
bătrînul, întrebat, îi dădu de ştire prin-ţului despre 
soarta fratelui său şi se strădui din toate puterile să-l 
întoarcă din hotărîrea lui. Dar, văzînd că nu ajunge la 
nici un capăt cu stăruinţele sale, îi dădu mingea de 
piatră roşie. Şi ea îl călăuzi la poala muntelui celui 
fără întoarcere. 

Şi prinţul Faruz porni hotărît pe munte, şi 
glasurile se înălţară pe urmele sale. Dar el nu le 
asculta. Şi la ocări, ameninţări şi chemări nu 
răspundea. Şi ajunsese la mijlocul urcuşului, cînd, 
deodată, auzi un strigăt îndărătul lui: 

— Frate, frate! Nu fugi dinaintea mea! 

Şi Faruz, uitînd orice chibzuială, se întoarse la 
glasul acela, şi fu prefăcut, într-o clipă, în stană de 
piatră neagră. 

Şi, în palatul său, Farizada, care nu părăsea 


mătăniile de mărgăritare nici zi, nici noapte, şi le 
învîrtea grăunţii între degete, băgă de seamă, dintr-o 
dată, că ele nu mai ascultau de dînsa, şi că se lipiseră 
unele de altele. Şi strigă: 

— O, sărmanii mei fraţi, credincioşi toanelor 
mele, voi 
merge după voi! 

Şi înăbuşi toată durerea în sinea ei, şi, fără a 
pierde vremea în tînguiri zadarnice, se tiptilă în 
vestminte de cavaler, se armă, şi porni călare, 
apucînd aceeaşi cale ca şi fraţii săi. 

Şi, în cea de a douăzecea zi, îl întîlni pe bătrînul 
şeik, aşezat sub copac, la marginea drumului. Şi-i 
dădu bineţe, cu cinstire, şi-i zise: 

— O, sfinte bătrine, tăicuţule, n-ai văzut trecînd, 
la 
douăzeci de zile depărtare, doi domni tineri şi frumoşi 
care 
căutau Pasărea Grăitoare, Copacul Cîntător şi Apa de 
Aur 
la Culoare? 

Şi bătrînul răspunse: 

— O, stăpina mea, Farizada cu zîmbetul 
trandafiriu, i-am 
văzut şi i-am povăţuit. Şi, vai, ca atiîţia alţii înainte, au 
fost şi ei opriţi în încercarea lor, de cei din Nevăzut! 

Şi Farizada, văzînd că omul cel sfînt o numea cu 
numele ei, fu la limanul înmărmuririi, iar bătrînul îi 
zise: 

— O, stăpînă a strălucirii, nu te-au amăgit cei ce 
ti-au 
vorbit de cele trei lucruri fără seamăn, în căutarea 
cărora 


au pornit atîţia prinți şi domni. Dar ei nu ti-au arătat 
primejdiile pe care le poartă o încercare atît de 
ciudată ca 
aceea pe care o urmăreşti! 

Şi-i aduse la cunoştinţă Farizadei tot ce i se 
poate întîmpla dacă merge în căutarea fraţilor săi şi a 
celor trei minuni. Şi Farizada îi spuse: 

— O, sfinte omule, sufletul meu lăuntric este 
tulburat 
tot de vorbele tale, căci îi aşa de lesne să-l înfricoşezi! 
Dar cum să dau înapoi cînd îi vorba să-mi găsesc 
fraţii? O, sfinte omule, ascultă rugămintea unei surori 
iubitoare, şi arată-mi mijloacele ca să-i slobozesc de 
vrajă! 

Şi bătrînul şeik răspunse: 

— Farizada, fiică de rege, iată mingea de piatră 
care te va călăuzi pe urmele lor. Dar nu-i vei putea 
slobozi decît după ce vei fi stăpînă pe cele trei minuni. 
Şi, pentru că nu-ţi pui sufletul în primejdie decît din 
pricina iubirii tale de fraţi, şi nu pentru că eşti mînată 
de dorinţa de a cuceri necuprinsul, necuprinsul va fi 
robul tău. Află, dar, că nimeni printre fiii pămîntenilor 
nu se poate împotrivi chemării Nevăzutului. De aceea, 
spre a birui Nevăzutul, trebuie să te armezi împotriva 
lui cu dibăcie, căci El stăpîneşte puterea. Şi dibăcia 
fiilor omului va birui toate puterile Nevăzutului! 

Şi, după ce grăi aşa, Bătrinul Copacului dădu 
Farizadei mingea de piatră roşie, apoi scoase de la 
cingătoare un buc de lînă, şi spuse: 

— Cu acest uşor buc de lină, o, Farizada, îi vei 
birui 
pe cei din Nevăzut! 

Şi adăugă: 

— Apleacă spre mine slava capului tău, Farizada! 

Şi ea îşi plecă spre Bătrîn capul, ea al cărui păr 
era de aur 
într-o parte şi de argint în cealaltă. 


Şi bătrînul grăi: 

— Fie ca fiica oamenilor, cu acest buc uşor, să 
izbîn- 
dească împotriva puterilor celor din văzduh şi a 
tuturor 
capcanelor Nevăzutului! 

Şi, despărţind bucul în două părţi, îi puse 
Farizadei în urechi fiecare parte, şi, cu mîna, îi făcu 
semn să pornească. 

Şi Farizada îl lăsă pe Bătrîn şi, plină de 
cutezanţă, aruncă mingea către munte. 

Şi, cînd ajunse la cele dintîi stînci şi după ce, 
descăle-cînd, înaintă spre înălţimi, glasurile se 
ridicară pe urmele sale, dintre bolovanii de piatră 
neagră, cu un tărăboi înfricoşător. Dar ea n-auzea 
decît un biziit nedesluşit, nu prindea nici o vorbă, nu 
oblicea nici o chemare şi, prin urmare, nu simţea nici 
o teamă. 

Şi urcă ea fără oprire, deşi era gingaşă, şi cu 
toate că picioarele sale nu călcaseră pînă atunci decît 
nisipul mărunt al cărărilor. 

Şi ajunse, fără şovăială, în vîrful muntelui, şi zări, 
în mijlocul podişului din acel vîrf, o colivie de aur 
dinaintea ei, pe o temelie de aur. Şi în colivie văzu 
Pasărea Grăitoare. 

Şi Farizada alergă, şi puse mîna pe colivie, 
strigînd: 

— Pasăre! Pasăre! Te-am prins! Te-am prins! Şi 
n-ai să-mi scapi! 

Şi, totodată, scoase, aruncînd-o departe, lina, de- 
atunci încolo zadarnică, ce o ajutase să fie surdă la 
chemările şi amenințările Nevăzutului. 

Căci acum amuţiseră toate glasurile Nevăzutului, 
şi o mare tăcere domnea deasupra muntelui. 

„„.Şi din sînul acelei mari tăceri, în răsunătoarea 
străvezime, se înălţă glasul Păsării Grăitoare. Şi 
spunea, cu toate armoniile însoţite într-însa, spunea, 


cîntînd în graiul său de pasăre: 


„Dar cum, dar cum, 

O, Farizada, Farizada, 
Cu trandafiriu suris, 
Ah, ah! — Ah, ah! 


Cum aş putea, 

Ya leili, ya eini! 

Să mă gîndesc 

Să-ţi scap? 

Ah, ah! — Ya leili! 
Ah, ah! — Ya eini! 
Știu, da, ştiu: 

Decit tine mai bine 
Cine eşti, cine eşti, 
Farizada, Farizada! 
Ah, ah! — Ah, ah! 

Ya leini! leili! Ya eini! 
Stiu decít tine mai bine 
Cine eşti, cine eşti, 
Farizada, Farizada! 
Eini! Eini! Eini! 
Farizada, Farizada! 
Sint robul tău, 

Robul tău credincios, 
Farizada, Farizada!” 


Astfel cîntă, o, alăute, Pasărea Grăitoare. Şi 
Farizada, răpită, la limanul răpirii, uită necazurile şi 
ostenelile; şi, luînd de bune spusele minunatei Păsări 
care tocmai se socotise robul său, se grăbi să-i zică: 

— O, Bulbul el-Hazar, o, minune a văzduhului, 


1 Ya leili, ya eini” înseamnă „o, noapte, o, ochilor!” Aceste 
cuvinte însoțesc de obicei, ca un refren, versurile şi cîntecele 
arăbeşti. 


dacă eşti robul meu, dovedeşte-o, dovedeşte-o! 
Şi Bülbül, drept răspuns, cîntă: 


„Farizada, Farizada, 

Dã-ți porunca, porunca! 
Farizada, porunca! 

Cînd te-aud, te-aud, te-aud, 

Mă supun, mă supun, mă supun!” 


Atunci, Farizada îi zise că avea mai multe lucruri 
de cerut, şi, la început, îl rugă să-i arate mai întîi unde 
se afla Copacul Cîntător. Şi Bulbul, cu viersul său, îi 
spuse să se întoarcă spre celălalt povîrniş al muntelui. 
Şi Farizada se întoarse spre povîrnişul dimpotrivă 
celui pe care-l urcase, şi privi. Şi, în mijlocul acelui 
povîrniş, văzu un copac atît de uriaş, că la umbra lui s- 
ar fi putut adăposti o oaste întreagă. Şi se miră în 
sufletul său, şi nu ştiu cum ar putea face să dezră- 
dăcineze şi să ia cu sine asemenea copac. Şi Bulbul, 
care-i vedea încremenirea, îi grăi, cîntînd, că nu era 
deloc nevoie să dezrădăcineze copacul cel bătrîn, ci că 
era de ajuns să-i rupă o ramură, cît de mică, şi s-o 
răsădească oriunde-i va plăcea, ca s-o vadă pe dată 
cum prinde rădăcini şi se face un copac tot aşa de 
frumos cît cel pe care-l privea. Farizada se îndreptă 
spre copac, şi auzi cîntul ce răsufla din el. Şi-şi dete 
seama că se afla în faţa Copacului Cîntător! Căci nici 
boarea în grădinile Persiei, nici alăutele indiene, nici 
harpele Siriei, nici ghitarele Egiptului nu dăduseră 
vreodată o armonie asemănătoare cu cîntecul miilor 
de guri nevăzute ce erau în foile acelui Copac 
muzicant. 

Şi, după ce Farizada, trezindu-se din răpirea în 
care o cufundase acel cînt, culese o ramură din 
Copacul Cîntător, se întoarse spre Bulbul şi-l rugă să-i 
arate unde se găseşte Apa de Aur la Culoare. Şi 
Pasărea Grăitoare îi spuse să se întoarne către asfinţit 


şi să meargă să se uite după stînca albastră pe care o 
va vedea într-acolo. Şi Farizada se înturnă către 
asfintit, şi văzu o stîncă ce era de peruzea fragedă. Şi 
se îndreptă către locul acela, şi, îndărătul stîncii de 
peruzea fragedă, văzu ţişnind un piriiaş subţire, 
asemenea aurului topit. Şi apa ceea, toată de aur, a 
pîriiaşului zămislit din stînca de peruzea, era încă şi 
mai minunată, aflindu-se străvezie şi proaspătă ca apa 
însăşi a topazelor. 

Şi pe stîncă, într-o crăpătură, era pus un ulcior 
de cleştar. Şi Farizada luă ulciorul şi-l umplu cu apa 
ceea strălucitoare. Şi se înapoie la Bulbul, cu ulciorul 
de cleştar pe umăr şi cu creanga cîntătoare în mînă. 

Şi, iaca aşa, stăpîni Farizada cu suris trandafiriu 
cele trei lucruri de neasemuit. 

Şi-i spuse ea lui Bulbul: 

— O, tu, cel mai frumos, îmi mai rămîne să-ţi 
rostesc o rugăminte. Şi ca s-o văd împlinită am venit 
de la aşa depărtare, în căutarea ta! 

Şi, cum Pasărea o pofti să vorbească, ea zise cu 
glas tremurător: 

— Fraţii mei, o, Bulbul, fraţii mei! 

Cînd auzi Bülbül aceste vorbe, păru 
foarte  stin-gherit. Căci ştia că nu era în puterea sa să 
lupte împotriva celor din Nevăzut şi a vrăjilor lor, şi că 
el însuşi le era supus dintotdeauna. Dar îşi spuse 
îndată că, de vreme ce soarta i-a adus izbîndă 
prinţesei, el o putea sluji, de atunci înainte, fără 
teamă, nemaiţinînd seama de vechii săi stăpîni. Şi, 
drept răspuns, cîntă: 


„Cu picături, picături, picături, 

Din Apa Ulciorului de cleştar, 

O, Farizada, Farizada! 

Cu picături, picături, picături, 
Stropeşte, o, trandafirie, trandafirie, 
Stropeşte pietrele muntelui, 


Cu picături, picături, picături, 
O, Farizada, Farizada!” 


Şi Farizada luă într-o mînă ulciorul de cleştar şi 
în cea-laltă colivia de aur a lui Bülbül şi ramura 
cîntătoare, şi scobori iar poteca. Şi, de fiece dată cînd 
întîilnea un bolovan de piatră neagră, îl stropea cu 
cîteva picături din Apa de Aur la Culoare, şi piatra 
prindea viaţă şi se schimba în om. Şi Farizada, ne- 
uitînd niciuna, îşi găsi în chipul acesta fraţii. 

Şi Farid şi Faruz, astfel sloboziţi, alergară să-şi 
îmbrăţişeze sora. Şi toţi domnii pe care-i dezlegase de 
somnul lor de piatră, veniră să-i sărute mîna; şi se 
socotiră robii ei. Şi toţi laolaltă scoborîră spre cîmpie, 
şi încălecară pe cai, după ce Farizada îi slobozi, 
deopotrivă, de farmec. Şi apucară spre Copacul 
Bătrînului. 

Dar Bătrînul nu mai era pe pajişte, şi Copacul nu 
mai era nici el pe pajişte. Şi Bulbul, deoarece Farizada 
îl întrebă, îi răspunse, cu glas ce se făcu deodată plin 
de cumpăt: 

— De ce voieşti să-l mai vezi pe Bătrîn, Farizada? 
El i-a dat fiicei oamenilor învăţătura bucului de lînă 
care  biruieşte glasurile rele, glasurile pismaşe, 
glasurile stingheritoare, şi toate glasurile ce tulbură 
sufletul lăuntric şi-l împiedică să ajungă pe creste. Şi, 
după cum măiestrul se şterge dinaintea învăţăturii 
sale, tot aşa, o, Farizada, Bătrînul Copacului s-a făcut 
nevăzut, după ce ţi-a trecut înţelepciunea lui! Şi, de 
acum înainte, relele care-i mîhnesc pe cei mai mulţi 
dintre oameni nu vor avea nici o putere asupra 
sufletului tău. 

Astfel se rosti Pasărea Grăitoare, pe locul unde 
odinioară se înălța Copacul Bătrinului. Şi toţi se 
minunară de frumuseţea graiului său şi de adîncimea 
cugetelor sale. 

Şi ceata care o însoțea pe Farizada îşi urmă 


calea. Dar curînd ea începu să se împuţineze, căci, pe 
măsură ce se găseau iarăşi pe drumul pe care 
sosiseră, domnii sloboziţi de vrajă de Farizada veneau, 
unul după altul, să-i înnoiască rostirea mul-ţumitei lor, 
şi, sărutîndu-i mîna, se despărţeau de ea şi de fraţii ei. 
Şi, în seara celei de a douăzecea zile, prinţesa 
Farizada şi prinții Farid şi Faruz sosiră, fără primejdii, 
în sălaşul lor. 

Pasămite, cum puse piciorul în pămînt, Farizada 
se grăbi să agaţe colivia în grădina sa, sub un umbrar. 
Şi, îndată ce Bülbül aruncă cel dintîi sunet al viersului 
său, toate păsările alergară să-l privească, şi, după ce- 
l1 văzură, îi dădură cu toatele bineţe. Căci 
privighetorile şi cintezoii, ciocîrliile şi pitulicile, 
stigleţii şi turturelele şi toate soiurile făr-de număr ale 
păsă-rilor care locuiesc în grădini recunoscură, într-o 
clipă, înăl-ţimea de netrecut a frumuseţii sale. Şi, cu 
glas ascuţit şi cu glas gros, ca nişte almee, însoţiră cu 
ciripitul lor cîntul său sin-guratic. 

Şi Farizada se apropie de un mare havuz de 
alabastru, unde avea obicei să-şi oglindească cosiţa 
care era de aur, într-o parte şi de argint în cealaltă, şi 
turnă în el o picătură din apa cuprinsă în ulciorul de 
cleştar. Şi picătura de aur se umflă şi se înălţă şi se 
îmbelşugă în buchete scînteietoare, şi nu conteni să 
țişnească şi să cadă iar, dînd aerului înfocat o răcoare 
de peş-teră de mare. 

Şi Farizada răsădi, cu mîinile ei, ramura din 
Copacul Cîntător. Şi ramura prinse, pe dată, rădăcini, 
şi se făcu, în cîte-va clipe, un copac deopotrivă de 
frumos cu acela din care se trăgea. Şi un cînt răsuflă 
din el, atît de minunat, că nici boarea în grădinile 
Persiei, nici alăutele indiene, nici harpele Siriei, nici 
ghitarele Egiptului nu i-ar fi putut rosti cereasca 
armonie. Şi, ca să asculte miile de guri nevăzute ale 
foilor muzicante, riurile se opriră din mersul lor 
şopotitor, păsările înşile îşi stăpîniră glasurile, iar 


hoinara boare a cărărilor îşi strînse mătăsurile. 

Şi, în palat, viaţa îşi depănă iar firul zilelor sale 
de fericită  neschimbare. Şi Farizada îşi urmă 
preumblările prin grădini, oprindu-se ceasuri lungi să 
steie de vorbă cu Pasărea Grăitoare, să asculte 
Copacul Cîntător, şi să se uite la Apa de Aur la 
Culoare. Şi Farid şi Faruz se dedară iar vînătorilor şi 
alergărilor de cai. 


„„„Pasămite, într-o zi, pe un hogaş al pădurii, aşa 
de strîmt că nu se putură da din vreme la o parte, cei 
doi fraţi se întîlniră cu sultanul care vina. Şi ei 
scoboriră în pripă de pe cai, şi i se închinară cu 
fruntea la pămînt. Şi sultanul, la limanul mirării, 
văzînd în acea pădure doi cavaleri neştiuţi de dînsul, 
înveşmîntaţi aşa de bogat, de parcă ar fi fost din alaiul 
său, voi să le vadă chipul şi le zise să se ridice. Şi cei 
doi fraţi se sculară cu o înfăţişare în care mîndreţea 
se însoțea minunat cu cin-stirea şi cumpătul. Şi 
sultanul fu izbit de frumuseţea lor, şi-i privi încîntat 
cîtăva vreme, fără vorbă, măsurîndu-i din cap pînă-n 
picioare. Apoi îi întrebă cine erau şi unde locuiau. 
Căci inima-i era îmboldită către dînşii, şi se tulburase. 
Şi ei răs-punseră: 

— O, rege al vremii, sîntem fiii săvîrşitului 
robului tău, 
fostul vechil al grădinilor. Şi locuim, nu departe de 
aici, în casa pe care o datorăm mărinimiei tale! 

Şi sultanul se bucură foarte să cunoască pe 
feciorii credinciosului său slujitor; dar se miră că nu 
se înfăţişaseră la palat pînă în ziua aceea, ca să facă 
parte din alaiul său. Şi-i întrebă de ce se ţinuseră 
deoparte? Şi ei răspunseră: 

— O, rege al vremii, iartă-ne dacă ne-am ţinut 
deoparte pînă azi, şi nu ne-am înfăţişat între darnicele 
tale mîini; dar avem o soră, mezina noastră, care-i 
pentru noi cea de pe urmă povaţă a tatălui nostru, şi 


asupra căreia veghem cu asemenea iubire, că nu ne 
putem gîndi s-o părăsim! 

Şi sultanul fu înduioşat cît se poate de această 
însoţire frăţească, şi se firitisi din ce în ce mai mult 
că-i întilnise, zicîndu-şi: 

— N-aş fi crezut niciodată că se află în regatul 
meu 
doi tineri atît de desăvirşiţi şi totodată atît de lipsiţi de 
rîivnă deşartă! 

Şi-l apucă o dorinţă nestăvilită să-i privească în 
sălaşul lor, ca să-şi răcorească ochii cu vederea lor. Şi 
se destăinui pe dată celor doi fraţi, care răspunseră cu 
ascultare şi supunere, şi se grăbiră să-i facă strajă. Şi 
prinţul Farid le-o luă înainte, ca să se ducă s-o 
înştiinţeze pe soră-sa, Farizada, de sosirea sul-tanului. 

Şi Farizada, care nu era deloc deprinsă a primi 
musafiri, nu ştiu de ce să se apuce, spre a da 
sultanului, cu vrednicie, cinstirea cuvenită. Şi, în 
această înmărmurire, nu găsi altceva mai bun decît să 
meargă să se sfătuiască cu prietenul său Bülbül, 
Pasărea Grăitoare. Şi-i spuse: 

— O, Bulbul, sultanul ne face cinstea să vină să 
ne 
vadă casa, şi trebuie să-l ospătăm. Grăbeşte-te, dar, să 
mă înveţi cum ne vom putea împlini rostul, aşa, ca să 
plece de la noi mulţumit! 

Şi Bulbul răspunse: 

— O, stăpină, nu-i de trebuinţă s-o pui pe 
bucătăreasă 
să gătească tipsii şi tipsii de bucate. Căci numai un fel 
i 
se potriveşte sultanului, şi trebuie să i-l aşezi dinainte. 
Şi-i 
o mîncare de castraveți împănaţi cu mărgăritare! 

Şi Farizada fu mirată, şi, crezînd că Pasărea 
grăise în dodii, se împotrivi, zicînd: 

— Pasăre! Pasăre! Nu te gîndeşti? Castraveţi 


împănaţi cu mărgăritare? Dar îi o mîncare 
nemaiauzită! Dacă regele ne face cinstea să steie la 
noi la masă, apoi, de bună seamă, el vrea să mănînce, 
nu să înghită mărgăritare! Voieşti, poate, să spui „o 
mîncare de castraveți cu orez”, o, Bülbül! 

Dar, pierzîndu-şi răbdarea, Pasărea Grăitoare 
strigă: 

— Deloc! Deloc! Deloc!... O împănătură de 
mărgăritare, de mărgăritare! Şi nu de orez! Nu de 
orez! Nu de orez! 

Şi Farizada, care avea toată încrederea în 
minunata Pasăre, se grăbi să deie poruncă bătrînei 
bucătărese să gătească mîncarea de castraveți cu 
mărgăritare. Şi, cum mărgăritarele nu lipseau din 
casă, nu-i fu deloc greu să le găsească într-o cîtime 
destul de mare, spre a potrivi mîncarea. 

Între acestea, sultanul, însoţit de prinţul Faruz, 
intră în grădină. Şi Farid, care-l aştepta în prag, îi ţinu 
scara şi-l ajută să descalece. Şi Farizada cu zîmbetul 
trandafiriu, învăluită înti-iaşi dată (căci Bülbül o 
povăţuise), veni să-i sărute mîna. Şi sultanul fu 
înduioşat cît se poate de harul ei, de curăţia de 
iasomie ce se răspîndea din ea, întreagă, şi, cugetînd 
la bă-trineţea sa fără urmaşi, plînse. Apoi zise, 
binecuvîntînd-o: 

— Cel ce lasă urmaşi nu moare! 

Apoi adăugă, scoborîndu-şi iar privirile asupra 
Farizadei înclinate: 

— Iar tu, fiică a slujitorului meu, o, tulpină 
înmiresmată, călăuzeşte-ne către vreun preaplăcut 
umbrar, unde să ne adă-postim de arşiţă! 

Şi sultanul, avînd înainte pe tremurătoarea 
Farizada, şi urmat de cei doi fraţi, porni spre răcoare. 

Cel dintîi lucru care izbi privirile sultanului 
Khosru Şah fu buchetul de apă de culoarea aurului. Şi 
se opri el o clipă să-l privească cu minunare, şi strigă: 

— Apă încîntătoare, ce trezeşti atita desfătare 


vederii! 

Şi înaintă, ca s-o cerceteze mai de aproape, şi, 
deodată, auzi viersul Copacului Cîntător. Şi-şi plecă 
urechea, răpit, la acea cîntare ce pogora din cer, şi-o 
ascultă îndelung. Apoi, strigă: 

— O, cîntare pe care n-am auzit-o niciodată! 

Şi, întrucît, ca s-o vadă mai bine, se duse spre 
locul unde credea că o află, iată că ea conteni şi o 
mare tăcere adormi 
toată grădina. 

Şi, din sînul acelei mari tăceri, se înălţă glasul 
Păsării Grăitoare, într-un cînt singuratic, strălucitor şi 
pierdut. Şi spunea: 

— Fie binevenit sultanul Khosru Şah! Binevenit! 
Bine-venit! Binevenit! 

Şi, cu cel din urmă sunet trimis de acest glas 
care fermeca văzduhul, toată suflarea păsărilor 
răspunse, în graiul său: „Binevenit! Binevenit! 
Binevenit!” 

Şi sultanul Khosru Şah fu vrăjit de toate acestea, 
şi sufletul său, aşa de tulburat de tot ce simţise într-un 
răstimp atît de scurt, fu la înduioşarea cea de pe 
urmă. Şi strigă: 

— Aici îi casa fericirii. Oh! Mi-aş da puterea şi 
tronul 
ca să locuiesc cu voi, fii ai grădinarului meu! 

Apoi, cum se pregătea să-i întrebe pe Farizada şi 
pe fraţii ei de unde veneau acele trei minuni de care 
nu izbutise să-şi deie seama apriat, ei îi arătară 
Copacul Cîntător şi Pasărea Grăitoare. Şi Farizada îi 
zise: 

— Cît despre obiîrşia acestor minuni, e o istorie 
pe care 
o voi povesti stăpînului nostru, sultanul, după ce se va 
fi 
odihnit. 

Şi-l pofti pe sultan să se aşeze chiar sub 


umbrarul ce slujea de adăpost lui Bulbul şi unde 
bucatele tocmai fuseseră aduse pe o mare tipsie. Şi 
sultanul se aşeză sub umbrar, la locul de cinste. Şi i se 
dădură castraveţii cu mărgăritare, pe un taler de aur. 

Şi sultanul, căruia îi plăceau, ce-i drept, 
castraveţii împănaţi, cînd îi văzu pe talerul întins de 
Farizada însăşi, fu simţitor la această grijă pe care nu 
şi-o putea desluşi. Dar curînd fu la limanul mirării, 
cînd văzu că, în loc să fie împănaţi, ca de obicei, cu 
orez şi cu fisticuri, castraveţii erau potriviţi cu 
mărgăritare. Şi-i zise Farizadei şi fraţilor ei: 

— Pe viaţi mea! Ce noutate la potrivirea 
castraveţilor! 

Şi de cînd, mă rog, mărgăritarele ţin loc de orez şi de 
fisticuri? 

Şi Farizada era cît pe ce să lase talerul şi să fugă 
de ruşine, cînd Pasărea Grăitoare, înălţind glasul, 
chemă pe sul-tan pe nume, zicînd: 

— O, stăpîne, Khosru Şah! 

Şi sultanul ridică fruntea spre Pasăre, care urmă 
cu glas plin de cumpăt: 

— O, stăpînul nostru, Khosru Şah! Şi de cînd 
copiii unei sultane a Persiei pot fi schimbaţi în jivine la 
naşterea lor? Dacă, deci, o, rege al vremii, ai crezut 
odinioară un lucru atît de ciudat, n-ai dreptul să te 
miri de un lucru aşa de lămurit ca acela de astăzi! 

Apoi adăugă: 

— Aminteşte-ti, stăpînul nostru, vorbele pe care, 
acum douăzeci de ani, le-ai auzit într-o seară, într-un 
sălaş umil! De cumva le-ai uitat, stăpîne, îngăduie 
robului Farizadei să ţi le rostească încă o dată! 

Şi Pasărea, cu glas asemeni dulcelui viers al 
fecioarelor, grăi: 

— O, surioare! Cînd voi fi soţia sultanului, îi voi 
dărui 
o moştenire binecuvîntată! Căci feciorii pe care soarta 
mă 


va face să-i nasc din însoţirea noastră vor fi întru totul 
vrednici de tatăl lor; şi fata ce ne va răcori ochii, va fi 
un zîmbet al cerului! Părul său va fi de aur într-o parte 
şi de argint în cealaltă, lacrimile sale, de va plînge, 
vor fi 
mărgăritare, risetele sale, dinari de aur, şi zîmbetele 
sale, 

boboci de trandafir! 

Şi sultanul, la vorbele acestea, îşi ascunse faţa în 
mîini şi suspină. Şi vechea-i durere se făcu şi mai vie 
decît în zilele amare ale trecutului. Şi toate gindurile 
înăbuşite în fundul sufletului său desnădăjduit puhoiră 
deodată din inima sa şi-o sfişiară! 

Dar curînd glasul lui Bulbul se înălţă iarăşi, 
cîntător, de veselie. Şi zicea: 

— Dă-ţi vălurile la o parte, o, Farizada, dinaintea 
părin-telui tău! 

Şi Farizada, care nu putea să nu asculte glasul 
prietenului său, ridică vâălurile. Şi, cu ele, căzu 
diadema ce-i ţinea părul. Şi sultanul văzu asta, şi, cu 
braţele întinse, se sculă, scoţind strigăt mare. Şi 
glasul lui Bulbul îi cuvîntă: 

— Fiica ta, rege! 

Căci de aur într-o parte era perişorul fecioarei, şi 
de argint în cealaltă parte; şi două mărgăritare de 
bucurie erau pe pleoapele sale, şi un boboc de 
trandafir pe buzele sale. 

Şi regele, în aceeaşi clipă, se uită la cei doi fraţi 
care erau frumoşi. Şi se cunoscu într-înşii. Şi glasul lui 
Bulbul îi strigă: 

— Feciorii tăi, rege! 

Şi, pe cînd sultanul Khosru Şah era încă 
încremenit de tulburare, Pasărea Grăitoare îi povesti 
iute, ca şi copiilor săi, adevărata lor istorie, de la 
început pînă la sfîrşit, fără să uite nici un amănunt. 
Dar nu-i de folos s-o mai spunem o dată. 

Şi nici nu isprăvise bine istorisirea, că sultanul şi 


copiii săi, uniţi unii în braţele celorlalţi, îşi amestecau 
lacrimile şi sărutările. 

Şi, cînd îşi veniră oleacă în fire din tulburarea 
lor, sultanul zise: 

— O, copiii mei, să mergem în pripă s-o găsim pe 
mama voastră! 

Dar, o, ascultătorii mei, nu mai voim să zugrăvim 
ceea ce se petrecu cînd sărmana mamă, care trăia 
singuratică în fundul chiliei sale, îi văzu iar pe sultan, 
soţul său, şi cînd se cunoscu mama Farizadei cu suris 
trandafiriu şi a celor doi strălucitori feciori, fraţii ei. În 
ziua izbînzii, cele două surori zăcaşe muriră de ciudă, 
în vreme ce regelui Khosru Şah, sultanei, soţia lui, 
mîndrului prinţ, Farid, chipeşului prinţ, Faruz, şi 
frumoasei prințese Farizada le fu hărăzită viaţa cea 
mai plină de desfătări pînă la sosirea Despărţitoarei 
prietenilor şi Nimicitoarei înso-ţirilor. 

Aceasta-i minunata istorie a Farizadei cu suris de 
trandafir. 


Tălmăcire de RADU VASILIU 


POVEŞII CHINEZE 


Piatra lunii 


Pe vîrful Zeița de Jad sînt sute de temple. 
De la poalele Pietrei Lunii izvorăşte Rîul Raţelor. 


ACESTE CUVINTE ZUGRĂVESC una din cele 
mai minunate privelişti de pe muntele Ţin. Povestea 
spune că vîrful Zeița de Jad, care s-ar afla pe muntele 
Ţin, este neasemuit de înalt, şi pe el sînt o mulţime de 
temple. Nu departe de acest munte se află un riuleţ cu 
apa limpede ca cristalul. E Rîul Raţelor, care izvorăşte 
de la poalele Pietrei Lunii. Se zice că Piatra Lunii 
străluceşte şi ziua, dar mai ales noaptea e 
neîntrecută. În fiecare seară, din ea iese o lună mai 
rotundă şi mai strălucitoare decît luna de pe cer. Cel 
mai puternic luceşte Piatra Lunii în zilele de 1 şi 15 
ale fiecărei luni, şi, razele ei căzînd asupra Riîului 
Raţelor, acesta pare de cristal. Atunci, în mijlocul lunii 
se vede umbra unei fecioare, iar pe apele cristaline 
ale rîului înoată o pereche de rațe de aur. Dar nimeni 
nu a văzut limpede cum arată fecioara şi rațele de 
aur. 

Povestea spune că demult, tare demult, într-unul 
din templele de pe munte trăia un călugăr care zi şi 
noapte nu avea altă treabă decît să petreacă. La 
bătrîneţe, călugărul s-a gîndit să-şi caute un urmaş 
care să-i îngrijească de casă şi să-i facă mîncare. Intr- 
o zi, trecînd prin satul de la poalele muntelui, a văzut 
un copil de vreo zece ani care, în ciuda hainelor 
zdrenţuite, era tare arătos. Făcîndu-şi planul, 
călugărul s-a dus la părinţii copilului şi le-a spus: 

— Voi sînteţi săraci, şi e păcat de copilul ăsta aşa 
frumos şi deştept. Dacă vreţi să trăiască ani mulţi, 
fericiţi, trimiteţi-l la templu. 


Părinţii au plins ce au plins, dar, pînă la urmă, şi- 
au trimis copilul la templu. 

La templu, copilul a fost ras în cap, şi i s-a dat o 
haină preoțească, încît arăta ca un călugăraş în toată 
regula. Deşi niciodată nu avea voie să intre în 
biblioteca templului, micul călugăraş învățase o 
mulţime de lucruri. Ştiind că are pe cineva acasă, 
călugărul pleca şi mai des la petreceri. 

Micul călugăraş şi-a petrecut în templu cîţiva 
ani. De cîte ori mergea la pîrîul din pădure să aducă 
apă, florile parcă se înviorau, iarba de pe malul rîului 
parcă se făcea şi mai fragedă; iar apa cristalină a 
rîului oglindea frumuseţea băiatului. Atunci, nu se ştie 
din ce motive, băiatul ofta. Intr-o zi, după ce şi-a 
umplut găleţile cu apă, şi tocmai voia să plece, a 
simţit aşa, ca şi cînd cineva l-ar trage de la spate, şi n- 
a mai putut să înainteze. A privit în jur, dar n-a văzut 
nimic. A pornit din nou, dar după doi paşi s-a oprit. 
Nici de data aceasta nu a văzut nimic. Se înfuriase, 
cînd a auzit un riset, şi din spatele unui brad a ieşit o 
fecioară de vreo şaisprezece ani. Avea părul negru, în 
care erau împletite flori de munte, iar pe faţa-i 
rotundă străluceau doi ochi de o bunătate nespusă. 

Pînă să spună băiatul un cuvînt, fata a şi ridicat 
una din găleți, zicînd: 

— Tu eşti singur, iar eu mor de plictiseală. Hai să 
ne 
distrăm puţin. 

De mult nu mai schimbase băiatul nici o vorbă cu 
nimeni în singurătatea muntelui şi, deşi se temea 
puţin, a căzut bu-uros la învoială. 

Fata era pricepută la vorbă şi la glumă. Cunoştea 
numele tuturor ierburilor de leac şi tuturor florilor de 
pe munte. Cu puteri nebănuite a rostogolit o stîncă 
care, prăvălindu-se în prăpastie, a bubuit ca un tunet. 
A apucat o creangă plină de flori, şi florile s-au 
scuturat ca o ploaie de nea peste ei. Şi ei rideau 


întruna. Niciodată nu fusese băiatul aşa de vesel de 
cînd venise pe munte. După ce s-au despărţit, şi 
călugăraşul s-a înapoiat la templu, s-a simţit aşa, 
deodată, nespus de fericit. 

A doua zi, cum a plecat de acasă călugărul cel 
bătrîn, băiatul şi-a luat găleţile şi s-a grăbit spre rîu. 
Fata îl aştepta de mult pe malul apei. Şi au început 
din nou să zburde. Ajungînd într-o poieniţă, fata a 
spus: 

— Vreau să te învăţ să cînţi. 

Şi a început să cînte, îmbiindu-l şi pe băiat. Fata 
cînta un viers, băiatul cînta după ea, şi au cîntat aşa 
pînă ce băiatul a învăţat să cînte. Acum alergau 
împreună prin poieniţă cîntînd. Aşa a mai trecut o zi 
plină de veselie. De atunci, cum pleca călugărul, 
băiatul apuca găleţile şi o zbughea în pădure, unde 
se întilnea cu fata şi se zbenguiau ziua întreagă. 

Într-o zi, ca de obicei, călugărul a plecat la 
treburile lui. Pe drum şi-a amintit că-şi uitase pocalul 
de vin, şi s-a întors. Ajungînd pe creasta unui munte 
învecinat, a auzit două voci cîntînd de te fermecau. 
Călugărul s-a întrebat mirat, cine poate să cînte atît 
de frumos în munţii aceia sălbatici! Cu cît se apropia 
de casă, cu atît cîntul răsuna mai clar, pînă ce şi-a dat 
seama că viersul vine din împrejurimile templului. A 
grăbit pasul şi, ajungînd în poieniţă, i-a văzut pe cei 
doi care cîntau şi se veseleau. Atunci, s-a furişat în 
pădure şi, apropiindu-se tiptil de tineri, le-a ieşit 
deodată în faţă strigînd: 

— Nu vă mişcaţi! Cum de îndrăzneşti tu, fată, să- 
mi 
ispiteşti discipolul? 

Călugăraşul a încremenit, iar fata a zbughit-o în 
pădure. Călugărul s-a repezit pe urmele ei. Undeva, în 
adîncimea pă-durii, i s-a părut că vede fusta roşie a 
fetei; apropiindu-se, însă, a văzut că era un bujor 
sălbatic, iar de fată nici urmă. 


Întorcîndu-se la templu, a început să-l bată şi să-l 
blesteme pe călugăraş, iscodindu-l ce-i cu fata. Băiatul 
s-a rugat să-l ierte, jurîndu-se că nu ştie nici de unde 
venise, nici cum o cheamă. Atunci, călugărul a promis 
că-l iartă, cu o condiţie: ca a doua zi să înfigă un ac, în 
care era vîrît capătul unui franjure, în fusta fetei. 

Călugăraşul a luat franjurele şi acul, dar în sinea 
lui îşi făcuse planul să-l păcălească pe călugăr, care, 
după cum se vedea treaba, nu avea gînduri bune cu 
fata. 

A doua zi, nu plecase bine călugărul, că fata a 
venit, şi, veselă, a spus: 

— Hai să zburdăm! Ce să faci în casă, cînd afară 
e primăvară, şi au înflorit toate florile?! 

Înfricoşat, băiatul i-a spus: 

— Surioară, să nu mai vii aici! Călugărul mi-a dat 
un ac şi un franjure, vrea să te găsească, şi să-ţi facă 
rău. 

Zicînd acestea, vocea-i tremura, gîndindu-se cît 
de tristă va fi viaţa lui dacă ea nu va mai veni. 

Fata i-a smuls franjurele şi acul din mînă, şi, 
apucînd capătul franjurelui, i-a spus băiatului: 

— Nu mai fi trist; vino cu mine! 

Au ieşit amîndoi pe poartă, şi fata ţinea de 
capătul  franjurelui.  Speriat, băiatul i-a spus 
tremurînd: 

— Aruncă firul, altfel călugărul va fi pe urmele 
noastre! 

Izbucnind în ris, fata i-a răspuns: 

— Nu te teme; vino cu mine! 

Au străbătut aşa pădurea, au trecut peste cîţiva 
munţi, şi au ajuns la Riul Raţelor cu apa cristalină, 
unde ea a aruncat franjurele. Apoi a bătut din palme, 
şi din apa rîului a ieşit o pereche de rațe de aur. Una 
din ele ţinea în cioc o rămurică verde, de care atîrna 
un fruct roşu. Călugăraşul a simţit un miros puternic 
de mere, de parcă se afla într-o livadă. Rața s-a 


apropiat de mal şi a lăsat crenguţa, cu măr cu tot, şi 
apoi a coborit în fundul rîului. 

Fata a luat crenguţa şi, rupînd fructul, l-a îmbiat 
pe băiat: 

— Mănîncă-l tot! 

Ascultîind de vorbele fetei, băiatul a mîncat 
fructul şi s-a minunat de dulceaţa şi parfumul lui. Tot 
corpul şi l-a simţit mai uşor, şi toată supărarea şi 
tristeţea au dispărut ca prin farmec. 

În timpul ăsta, bătrînul se odihnea pe o piatră de 
la marginea drumului. S-a ridicat, şi a plecat spre casă 
gîndindu-se: 

— De data asta prind fata în mod sigur. Poate că 
e 
chiar o zînă? Dac-o prind, o să mă îmbogăţesc. 

N-a mai mers pe potecuţă, şi a tăiat-o direct 
printre stînci şi prin pădure. Ajungînd acasă, nu l-a 
găsit pe băiat şi s-a făcut foc, gindindu-se că acesta l-a 
păcălit, plecînd cu fata. Uitîndu-se în jos, a văzut 
capătul franjurelui, şi s-a înveselit pe loc. A plecat pe 
urma firului ce se deşirase din franjure şi a străbătut 
astfel pădurea; a trecut peste munţi, şi deodată a 
auzit risete. 

Înainte de a-l vedea, fata ştia că bătrînul e pe 
urmele lor şi se apropie. Atunci l-a apucat de mînă pe 
băiat, şi amîndoi s-au ascuns în spatele unei stînci. 
Călugărul a mers după fir pînă la Rîul Raţelor. 

Dar aci nici urmă de tineri. 

Obosit şi furios, călugărul tocmai se pregătea să-i 
caute prin împrejurimi, cînd fata a bătut din palme şi 
din undele lacului au apărut cele două rațe de aur. 
Cea de-a doua rață ţinea în cioc o crenguţă verde de 
care atîrna un fruct verde. Văzînd călugărul rața de 
aur, nu l-a mai interesat nimic. Rața înota pe lîngă mal 
în apropierea călugărului. Acesta s-a repezit s-o 
prindă, dar rața s-a făcut nevăzută, iar pe mal a rămas 
crenguţa cu fructul verde. Călugărul a simţit un miros 


aromat de fructe. Gîndindu-se că acesta e un fruct 
vrăjit, l-a mîncat. După cîţiva paşi, şi-a simţit trupul 
mai uşor. În spatele stîncii, fata i-a şoptit băiatului: 

— leşi, şi ia-o la fugă! Călugărul te va urmări, dar 
să 
nu te temi. Să fugi mereu spre apus, pînă vei da cu 
ochii 
de mine. 

Şi s-a făcut nevăzută. 

Cum a ieşit de după stîncă băiatul, călugărul a 
luat-o la goană după el, înjurîndu-l: 

— Nemernicule, te ajung eu, dacă nu ţi-oi rupe 
pi-cioarele! 

Şi aşa a fugit călugărul după băiat, munte după 
munte. Băiatul se căţăra pe creste de parcă ar fi avut 
aripi. Călugărul, care-şi simţea trupul uşor, era mereu 
în urma lui, gata să-l ajungă. 

Şi aşa au ajuns ei la o punte foarte îngustă. 
Speriat, băiatul s-a oprit, dar de partea cealaltă îi 
făcea semne fata. Atunci, băiatul s-a gîndit: 

— Mai bine să alunec şi să mor decît să cad viu 
în mîinile călugărului. 

Şi, cînd a vrut să sară pe punte, a simţit că 
zboară pe deasupra ei, întocmai ca o rîndunică. 
Văzînd călugărul că urmaşul lui sare peste punte, a 
sărit şi el. Dar, la jumătate, puntea s-a rupt cu el, 
deoarece mîncase fructul vrăjit necopt. A căzut în 
prăpastie şi a murit. 

În aceeaşi zi, tinerii, jumătate mergînd, jumătate 
zbu-rînd, au părăsit muntele Ţin. 

În seara aceea, Piatra Lunii n-a mai strălucit, şi 
din ea n-a mai ieşit luna. Fata cu care se împrietenise 
călugăraşul era zîna din Piatra Lunii. Şi de atunci nu 
s-au mai văzut nici rațele de aur. 


Repovestire de EUFROSINA DOROBANŢU 


Omul de piatră 


PE MUNTELE Ţin erau o mulţime de stînci pe 
care nu se găsea nici o fărimă de pămînt, şi nu creştea 
nici un fir de iarbă, încît din depărtare străluceau de-ţi 
luau ochii. Dar să nu cre-deţi că acestea erau pietre 
sterpe. În ele se aflau nenumărate comori. Dacă nu 
mă credeţi, ascultați povestea „Omului de Piatră”. 

Cu mulţi ani înainte, de prin părţile de miazăzi a 
venit aci un bătrîn cam de vreo şaizeci de ani. Unii au 
văzut cum acesta, cu tîrnăcopul în spinare, s-a căţărat 
pe stînci, a dat ocol mun-telui Ţin cîteva zile, apoi şi-a 
luat tîrnăcopul şi a plecat. El n-a rămas să locuiască în 
satul de lîngă muntele in, şi a trecut mai departe, 
către un cătun la vreo optzeci de li depărtare. La 
marginea acestui cătun se afla o căsuţă neîmprejmuită 
cu zid. Prin fereastră se vedea lumina aprinsă. 
Bătrînul a bătut la uşă şi a intrat. În casă trăia un 
flăcău de vreo optsprezece ani, pe nume Li Peng, 
care-i spuse bătrînului că-i singur pe lume, avînd doar 
un prieten, pe Pao Iou, care locuieşte în partea de 
răsărit a rîului. 

Bucuros că şi-a găsit un tovarăş, l-a poftit pe 
bătrîn să rămînă în casa lui. Şi se purta cu el ca şi 
cînd i-ar fi fost părinte, iar bătrinul nu-l socotea mai 
prejos decît pe fiul lui. Li Peng o ducea destul de greu, 
aşa că bătrinul a scos banii din chimir şi i-a dat 
băiatului să cumpere orez şi carne. Azi aşa, miine aşa, 
pînă ce bătrînul şi-a cheltuit toţi banii. 

Într-o bună zi, i-a spus lui Li Peng: 

— Băiete, azi e vreme frumoasă, şi aş vrea să mă 
plimb 
puţin. Tu rămii acasă, şi fii cu ochii în patru! 

Bătrînul şi-a luat tîrnăcopul şi a plecat, 


întorcîndu-se abia a doua zi seara, cu chimirul plin de 
bani. Zîmbind, i-a spus flăcăului: 

— Băiete, avem din nou din ce trăi. 

După puţin timp, bătrînul s-a îmbolnăvit. Simţind 
că i se apropie sfîrşitul, l-a chemat pe Li Peng, şi i-a 
spus: 

— Copile, mă doare capul de-mi plesneşte, şi văd 
negru 
înaintea ochilor. Simt că mi se apropie sfîrşitul. Să ştii 
că nu am pe nimeni pe lume, aşa că, după ce voi muri, 
să mă îngropi aici. Şi să mai ştii că pe muntele Ţin, în 
stîncile strălucitoare, se găseşte... 

Zicînd acestea, bătrînul a simţit că i se strînge 
gîtul şi nu a mai putut continua. A mai arătat numai 
cu degetul spre chimir, s-a uitat afară, şi a murit. 

Îndurerat, Li Peng l-a îngropat pe bătrîn. Apoi, 
gîn-dindu-se la spusele acestuia înainte de moarte, şi- 
a căutat prietenul şi i-a povestit tot. Auzind despre ce 
e vorba, Pao Iou a sărit în sus de bucurie, zicîndu-i lui 
Li Peng: 

— Înseamnă că bătrînul a vrut să-ţi spună că în 
stîncile 
luminoase se află bani mulţi. Să mergem degrabă să-i 
căutăm! 

Li Peng, de asemenea, se gîndea: „Nu ştiu ce se 
ascunde în aceste stînci, dar se pare că bătrînul a vrut 
să mă duc pînă acolo”. 

A doua zi, dis-de-dimineaţă, amîndoi prietenii au 
plecat pe muntele Ţin. Drumul era foarte anevoios, 
aşa că de abia pe seară au ajuns la locul cu pricina. La 
lumina lunii, ei au privit cu atenţie, dar li s-a părut că 
toate stincile sclipeau la fel. Atunci, unde să caute mai 
întîi? În care stincă să fie ascuns argintul? Şi-au 
adunat puterile, şi s-au căţărat pe prima stîncă. Dar 
aceasta era o stîncă ca toate stîncile. La amîndoi le-a 
scăpat un oftat. S-au urcat, cu mare greutate, şi pe 
stînca ur-mătoare, dar tot n-au găsit nimic. Atunci, s- 


au apucat să le cerceteze pe toate la rînd. Noaptea, 
cîntecul cucuvaei şi urletul lupului făceau munţii şi 
mai fioroşi. Cei doi au căutat pînă s-a luminat, dar n- 
au găsit nimic. 

La lumina zilei, s-au mai căţărat pe cîteva stînci, 
dar tot n-au găsit nimic. A căzut iarăşi noaptea. Norii 
au acoperit faţa lunii, şi s-a stîrnit un vînt de credeai 
că răstoarnă muntele. Brazii fremătau, şi foşnetul lor 
răsuna în văi. Înfuriat, Pao Iou bodogănea mereu: 
„Cine ştie ce mincinos o fi fost boşorogul ăla mort. Ne- 
a trimis aici cu minciunile lui”. Li Peng a încercat să-l 
liniştească: 

— Bătrînul nu avea de ce să ne păcălească. 
Înseamnă că nu ştim noi să căutăm. 

Imbufnat, Pao Iou i-a răspuns: 

— Dacă nu te-ai săturat, rămii aci şi caută mai 
departe. Eu unul, mă lipsesc, şi plec. 

Şi s-a dus. 

Văzînd că Pao Iou pleacă cu adevărat, Li Peng s-a 
simţit tare mîhnit. Se tot mira de ce, pentru o vorbă, 
acesta s-a supărat şi a plecat. Li Peng a rămas peste 
noapte pe munte, iar a doua zi, la lumina zilei, s-a 
căţărat pe o stincă din dreapta lui. Stînd el aşa, a 
simţit că pietrele de la picioare se mişcă, şi în stîncă a 
apărut o crăpătură. Uitîndu-se cu băgare de seamă, a 
văzut că stă pe capacul unei fîntîni, şi s-a mirat cum 
de se poate găsi o fîntînă în creierul muntelui. A dat 
încet la o parte capacul şi, uitîndu-se în jos, a văzut 
înăuntru o lumină. A coborit în fîntînă, unde a găsit un 
omuleţ de piatră, de vreo 2 ci! înălţime. L-a privit 
cu atenţie, şi a văzut că avea gură, nas, ochi, mîini şi 
picioare, ca orice om. Tot întorcîndu-l pe o parte şi pe 
alta, şi tot uitîndu-se la el, l-a îndrăgit nespus. A scos 
Omul de Piatră din fîntînă, şi a început din nou să 
caute comoara. Dar n-a găsit nici măcar o urmă de 


1 Ci — unitate de măsură egală cu 33 cm. 


argint. 

Văzînd aşa, a luat Omul de Piatră în spate şi a 
coborit de pe munte. Omuleţul era tare greu de cărat 
şi, după o bucată de drum, l-a lăsat jos să se 
odihnească. Cu aşa greutate în spate, mergea destul 
de încet, şi mereu trebuia să se oprească spre a se 
odihni. A mers aşa toată ziua, pînă s-a înnoptat, cînd, 
tocmai bine, a ajuns într-un sat. În faţa unei case, 
stătea un bătrîn. Li Peng l-a întrebat: 

— 'Tăicuţule, sînt un trecător. Ai putea să-mi dai 
găzduire în noaptea asta? 

La care, bătrînul a răspuns: 

— Eu chiar că am o cameră liberă, însă, cum se 
întunecă, se umple de zgomote, încît nimeni nu poate 
să stea în ea. Mai bine caută în altă parte. 

Li Peng nu fusese niciodată fricos, aşa că a spus: 

— Tăicuţă, pentru un trecător, un colţ de casă, 
oricum ar fi ea, care să-l apere de vînt, e de ajuns. 
Unde să mai caut altă casă liniştită? Nu mi-e frică. Du- 
mă acolo! 

Bătrînul l-a trecut printr-o curte, unde crescuse 
iarbă pînă la brîu, şi a intrat într-o casă cu trei 
încăperi. Într-una din ele, se aflau o băncuţă şi un pat 
de lac negru pe care era întinsă o rogojină. Totul era 
acoperit cu praf, aşa că se cunoştea că nu mai fusese 
locuită de mult. După ce i-a mai spus cîteva cuvinte, 
bătrînul a plecat. 

Rămînînd singur, Li Peng a ridicat rogojina s-o 
scuture, şi din ea a ieşit atîta praf că a întunecat toată 
încăperea. Peste tot era linişte, şi se auzea foarte 
desluşit foşnetul ierbii din curte. Li Peng a simţit că 
inima îi bate mai repede. A închis uşa, a tras zăvorul 
şi a proptit Omul de Piatră în ea. Apoi, liniştit, s-a 
culcat. 

La miezul nopţii, l-a trezit o rafală de vînt. A 
deschis ochii, şi a văzut că vîntul stinsese lampa de pe 
masă. Apoi, vîntul s-a întețit, şi uşa a început să se 


zgilţiie. Li Peng se bucura că i-a dat prin gînd să 
înţepenească uşa cu Omul de Piatră; altfel, ar fi 
deschis-o vîntul. N-a apucat să se ridice din pat, că a 
auzit cum Omul de Piatră spunea: 

— Ei, tu, spirit al peştelui, nu mai împinge 
degeaba! 

Înăuntru sînt eu, Omul de Piatră, care-o propteşte! 

Apoi, s-a auzit vocea peştelui, de afară: 

— Omule de Piatră, lasă-mă să intru! 

La care, Omul de Piatră a răspuns: 

— Doar n-o să te las să intri, să faci iarăşi o faptă 
rea. 

Atunci, spiritul peştelui, supărat, a început să 
strige: 

— Crezi că eu nu ştiu ce putere ai? E destul să te 
lovească cineva peste burtă, şi începi să scuipi arginţi; 
ori să te atingă peste umăr, că tu începi să-ţi mişti 
mîinile şi, unde ţi se arată să loveşti, acolo loveşti. Cu 
atita te lauzi şi tu. 

infuriat, Omul de Piatră a spus: 

— Şi eu ştiu în ce stă puterea ta. Nu eşti în stare 
decît să scuipi apă şi să stîrneşti vîntul cum se 
întunecă; şi cu asta vrei să mă sperii? 

N-a apucat să spună totul, că peştele, ţipînd şi 
mai tare, l-a întrerupt: 

—  Prăpăditule, ce te amesteci tu unde nu 
trebuie? 

Omul de piatră a adăugat: 

— Ştiu că n-ai vrea să spun, dar tot am să spun. 
Tu trăieşti în iazul din spatele casei fecioarei Uang 
Ciun-ţie din satul Uang ia. Boala de care suferă 
aceasta poate fi vindecată nu-mai cu ficatul tău. 

Ascultînd spusele Omului de Piatră, spiritul 
peştelui a început să-l ocărască şi mai tare, iar Omul 
de Piatră să ţipe şi mai tare. 

Li Peng a ţinut bine minte, şi ce-a spus unul, şi 
ce-a spus 


celălalt. Deodată, s-a auzit cîntecul cocoşului, şi Omul 
de Piatră a amuţit. Iarba din curte a foşnit din nou, şi 
iarăşi s-a stîrnit vîntul. După ce a trecut vîntul, afară 
nu s-a mai auzit nici un zgomot. 

Se revărsau zorile. În cameră s-a făcut lumină, şi 
Li Peng a văzut cum Omul de Piatră stătea proptit în 
uşă aşa cum îl pusese el de cu seară. Era mirat cum 
de, în timpul nopţii, Omul de Piatră putuse să 
vorbească. A coborit din pat, şi s-a apropiat de el, 
lovindu-l încet peste burtă. Omul de Piatră a deschis 
gura şi a lepădat un argint alb ca marmura; l-a mai 
lovit încă o dată, şi a mai lepădat unul. Acum a înţeles 
Li Peng că ceea ce a vrut să spună bătrînul înainte de 
moarte s-a împlinit. 

Afară se făcuse ziuă. Stăpînul casei, împreună cu 
cîţiva vecini, au venit înfricoşaţi să vadă dacă băiatul 
mai trăieşte. Auzind zgomot la uşă, Li Peng a dat la o 
parte Omul de Piatră, şi le-a deschis. Atunci, toţi au 
rămas cu ochii holbaţi de mirare. Cei dinaintea lui, 
care rămăseseră peste noapte în casa aceea, nu mai 
fuseseră găsiţi vii. Cum de acesta trăieşte? Ştiind că ei 
nu au auzit discuţia din noaptea trecută, i-a întrebat: 

— Aveţi în apropiere un sat Uang ia? 

Iar aceştia au răspuns: 

— Avem, se află la vreo douăzeci li depărtare. 

Li Peng a întrebat cum se poate ajunge acolo, şi, 
cu gîn-dul că trebuie s-o vindece pe acea fecioară 
bolnavă, şi-a luat Omul de Piatră în spate şi a plecat 
chiar în aceeaşi zi. 

A ajuns în satul Uang Tia şi, întrebînd pe unul şi 
pe altul, a dat de casa lui Uang Ciun-ţie. A strigat de 
afară, dar, neprimind nici un răspuns, a deschis uşa şi 
a intrat. Tatăl fetei i-a ieşit în întîmpinare, şi, cu 
răsuflarea tăiată, l-a sfătuit: 

— Călătorule, dacă vrei apă, caută în altă parte; 
dacă vrei hrană, fă la fel. In casa noastră cineva stă să 
moară, şi nu avem inima să tratăm musafiri. 


Li Peng i-a răspuns: 

— 'Tăicuţă, nu am venit nici să beau, nici să 
mănînc, ci să vindec bolnava din casa voastră. 

Bătrînul l-a iscodit pe Li Peng, apoi a spus: 

— Proverbul spune că bolnavul trebuie să se 
caute. 

Şi, deşi vedea că acesta nu este nici doctor, nici 
vraci, l-a îndemnat: 

— Dacă zici că poţi s-o vindeci, intră degrabă s-o 
vezi. Dar să ştii că au trecut pe aici mulţi doctori, şi a 
luat nu ştiu cîte leacuri, dar boala n-a lăsat-o. 

Fără să intre la fată, Li Peng a iscodit: 

— In spatele casei voastre se află cumva un iaz? 

Bătrînul a răspuns: 

— Se află! 

În grabă, Li Peng a spus: 

— În acest iaz se află un peşte uriaş. Fata ta 
poate fi 
vindecată numai cu ficatul de la acest peşte. Du-te şi 
adună vreo douăzeci de flăcăi puternici. 

Bătrinul a găsit flăcăii, şi împreună au mers la 
marginea iazului. Apa din iaz era neagră ca păcura. 

— Apa din iazul acesta n-a fost secată de mulţi 
ani! » 

Înarmaţi cu găleți, Li Peng şi cei douăzeci de 
flăcăi au muncit toată dimineaţa să sece iazul. Către 
prînz, nu mai rămăsese decît puţină apă, încît se 
vedea spinarea peştelui care avea mai bine de trei 
metri. Peştele a mişcat coada, a ridicat capul şi a 
scuipat o gură de apă, şi iazul s-a umplut la loc. 
Flăcăii s-au apucat din nou de treabă, şi pînă la apusul 
soarelui au golit iarăşi apa din iaz. Dar peştele a scui- 
pat a doua oară, şi iazul s-a umplut iarăşi de apă. Şi 
aşa au păţit de trei ori. A patra oară, apa n-a mai 
crescut. Li Peng a coborit în iaz să prindă peştele, 
care a început să se roage: 

— Li Peng, ai milă de mine şi salvează-mi viaţa, 


şi-ţi 

făgăduiesc că, de azi încolo, n-am să mai fac nici un 
rău ni-mănui. Pe fată poţi s-o vindeci şi cu doi solzi de 
pe spinarea mea. 

Lui Li Peng i s-a muiat inima, şi a scos doi solzi 
de pe spinarea peştelui, lăsîndu-i viaţa. După puţin 
timp, apa din iaz a crescut la loc. 

Uang Ciun-ţie a mîncat cei doi solzi, şi boala i-a 
pierit ca şi cînd i-ar fi luat-o cu mîna. Bucuroşi, 
părinţii au sfătuit-o pe fată: 

— Du-te şi-i mulţumeşte acestui om care te-a 
vindecat! 

Fata a ieşit din cameră, mergînd încet spre Li 
Peng, cînd, 
ridicînd capul, i-a întîlnit privirea şi s-a înroşit toată. 
Apoi, A 
şi-a plecat capul, gîndindu-se: „Inainte, cînd părinţii 
îmi spuneau să cinstesc un musafir, îmi era aşa de 
neplăcut, iar acum, nu numai că nu mă simt 
stingherită, dar sînt chiar bucuroasă”. Li Peng, la 
rîndul lui, a rămas cu ochii pironiţi la ea, zicîndu-şi: „E 
mai frumoasă decît o zînă”. După ce au schimbat 
cîteva cuvinte, părinţii i-au spus fetei să intre în casă. 

Li Peng şi-a luat Omul de Piatră în spate şi s-a 
întors acasă. După cîteva zile, a venit şi Pao Iou 
încărcat cu băutură şi mîncare. 

— Frate, de cînd nu te-am văzut, mă apucase 
dorul de 
tine, a spus acesta intrînd pe uşă. 

Li Peng s-a bucurat, şi nu i-a amintit nimic de 
întîmpla-rea de pe muntele Ţin; apoi i-a spus: 

— De ce ai adus atîtea lucruri ? Mai bine rămii cu 
mine, 
şi vei putea mînca tot ce vei dori şi te vei îmbrăca cum 
vei dori. 

Şi, vorbind aşa, au intrat în casă. 

Pao Iou a rămas în casa lui Li Peng mai bine de 


două săptămîni, şi în acest timp a văzut cum capătă 
acesta argintul de la Omul de Piatră. Au mai trecut 
cîteva zile şi, într-o dimineaţă, Li Peng s-a trezit şi 
fără Pao Iou şi fără Omul de Piatră. El se purtase cum 
nu se poate mai bine cu Pao Iou, şi acesta îl jefuise. 
Tocmai cînd era mai supărat, a auzit nişte paşi afară. 
Uitîndu-se, nu era altcineva decît tatăl fetei. I-a ieşit 
în întîmpinare, poftindu-l să şadă, întrebîndu-l dacă-i 
este sete şi dacă a mîncat. Dar bătrinului nu-i era 
gîndul la mîncare şi băutură, şi, oftînd, a zis: 

— Îţi sînt recunoscător că mi-ai vindecat fata, dar 
acum 
te rog să-mi făgăduieşti un lucru. 

Văzînd cît e de îngrijorat bătrinul, Li Peng a 
răspuns pe loc: 

— Spune-mi ce doreşti şi, dacă-mi stă-n puteri, îţi 
voi 
îndeplini dorinţa. 

Dacă a văzut că băiatul făgăduieşte, bătrînul a 
spus: 

— N-am decît fata pe care o ştii, şi aş face totul 
pentru 
ea. După ce te-a văzut pe tine, am primit peţitori de la 
răsărit şi de la apus, dar ea parcă n-ar vedea şi n-ar 
auzi. A întrebat-o maică-sa, şi i-a spus că nu se mărită 
cu nimeni. Văd că şi tu eşti singur, aşa că poţi să te 
muti la noi, să trăim împreună. 

Cuvintele bătrînului l-au bucurat aşa de tare pe 
Li Peng, că nu mai voia nici chiar o sută de oameni de 
piatră. Încă de cînd o văzuse pe fată îşi pierduse 
liniştea, şi se gîndea mereu la ea. 

Li Peng s-a mutat la Ciun Ţie acasă, au îndeplinit 
ritualul, şi s-au căsătorit. Se iubeau nespus, şi viaţa 
lor era mai dulce decît mierea. O clipă n-ar fi stat 
despărțiți şi, din cauza asta, Li Peng nici nu prea ieşea 
la cîmp. 

Intr-o zi, Ciun Ţie i-a spus: 


— Mi-am brodat portretul, să-l porţi cu tine, şi să 
nu-mi 
simţi lipsa. 

Şi i-a dăruit portretul ei brodat cu mătase în 
cinci culori. Portretul semăna cu fata ca două picături 
de 
apă, şi Li Peng l-a luat cu el şi a plecat la cîmp. Cînd 
se 
odihnea, lua portretul şi se uita la el, aşa că nu se 
simţea 
deloc obosit ori singur. Dovlecii care-i semăna el creş- 
teau mari, de să-i tai cu fierăstrăul, ceaiul pe care-l 
planta y 
el creştea cît un copac. Într-o zi, pe înserat, Li Peng 
terminase treaba, şi se pregătea să plece acasă, cînd a 
luat portretul să se uite la el. Atunci, deodată, s-a 
stîrnit un vînt care i-a smuls portretul din mînă, şi l-a 
ridicat în văzduh, ducîndu-l departe. Li Peng a fugit 
după el o bună bucată, dar, deodată, l-a pierdut din 
ochi. Se întunecase, şi nu mai avea nici o nădejde să-l 
găsească, aşa că s-a întors acasă. N-avea inimă să 
mănînce şi i-a spus lui Ciun ie întîmplarea cu 
portretul. Aceasta nu s-a plîns de el, dar a spus: 

— Mi-e teamă să nu iasă vreun bucluc din cauza 
acestui portret. 

Vîntul fusese stîrnit de peştele cel mare, care, 
deşi nu mai făcea nici un rău nimănui, era supărat foc 
pe Li Peng. Văzînd portretul la Li Peng, a pus la cale 
un plan. A stîrnit vîntul care a luat portretul şi l-a dus 
în vîrtej pînă la uşa noului dregător care era Pao Iou. 
Acesta, după ce furase Omul de Piatră îl pusese să 
scuipe cît mai mulţi arginţi cu care cumpărase funcţia 
de mare dregător. Omul care găsise portretul, l-a 
dăruit lui Pao Iou, şi acesta, la lumina lămpii, a 
început să-l cerceteze, zicîndu-şi: 

— Am tot ce-mi trebuie: bani de la Omul de 
Piatră, 


putere cîtă vreau, numai un lucru îmi lipseşte. Dintre 
neveste, nici una nu e ca fata din portret. Aş fi cel mai 
fericit dacă aş găsi fata din portret, şi m-aş însura cu 
ea. 

A doua zi, a tocmit un ghicitor care să-i caute 
fata. În ziua aceea, Li Peng şi bătrînul se duseseră la 
cîmp, şi acasă nu rămăseseră decît Ciun Ție şi mamă- 
sa. Auzind bătăi în poartă, bătrîna i-a spus fetei: 

— Ciun Ţie, a venit domnul ghicitor. Il poftesc 
înăuntru, 
să ghicească unde ţi-a dus vîntul portretul. 

Ciun 'Ţie era îngrijorată de pierderea portretului, 
şi a căzut repede la învoială cu maică-sa. L-au poftit 
înăuntru, şi acesta a întrebat-o pe Ciun Ţie ziua 
naşterii şi ziua în care a brodat portretul, şi, făcîndu- 
se că se gîndeşte, după un timp a început să rîdă şi a 
sărit în picioare: 

— Am găsit! Duceţi-vă în grabă, şi căutaţi pe 
malul 
rîului Giuan. Dacă se întunecă, nu-l mai găsiţi. 

Fata şi mama n-au mai aşteptat să se întoarcă 
bărbaţii de la cîmp, şi au plecat, însoţite de ghicitor. 
Ele fugeau către rîu, şi ghicitorul pe urmele lor. 
Ajunseseră pe malul apei, cînd ghicitorul a bătut din 
palme, şi de pe pînza apei s-a desprins o barcă din 
care au sărit doi oameni care au împins-o pe Ciun Ţie 
în ea; apoi s-a urcat şi ghicitorul. Mama fetei a rămas 
pe malul apei, plingînd, pînă cînd barca nu s-a mai 
văzut. 

Cînd a aflat Li Peng că Ciun ie a fost răpită, 
parcă i s-ar fi stîrnit o furtună în cap şi inima i-ar fi 
luat foc. Şi, într-o singură noapte, a slăbit de nu-l mai 
recunoşteai, încît, a doua zi, văzîndu-l soacra şi socrul 
s-au speriat de moarte. 

— Li Peng, ai slăbit de eşti de nerecunoscut! i-au 
spus 
ei. 


Auzind aceasta, Li Peng s-a întristat şi mai mult. 
El se 
gîndea: „Unde şi-o fi petrecut Ciun Ție noaptea asta?” 

N-a mai putut să stea, şi a plecat s-o caute. 

A plecat pe cursul apei şi, după ce a trecut un 
pod, a ajuns în oraşul unde Pao Iou era mare 
dregător. Zidurile cenuşii ale oraşului se ridicau în 
faţa ochilor lui. Li Peng îşi zicea: „Poate că, dacă intru 
în oraş, aflu ceva de Ciun ie”. Şi a intrat. A întrebat 
paznicii de la poarta oraşului, dar aceştia nu l-au 
băgat în seamă. l-a întrebat pe negustori, dar nici 
aceştia nu i-au răspuns. Atunci şi-a zis: „Nu aflu nimic 
dacă întreb aşa”. S-a întors acasă, şi a luat un dovleac 
mare, de-l tăiai cu fierăstrăul, şi a plecat la oraş. S-a 
prefăcut că e negustor, şi a început să-şi strige marfa. 
Veneau să vadă aşa minunăţie tot felul de oameni, şi, 
pe unde trecea, peste tot era înconjurat de lume care 
se îmbulzea şi făcea gălăgie. Ajungînd la poarta 
dregătorului, oamenii de aci au rămas miraţi de 
mărimea dovleacului. Ciun ie, care era în curte, a 
auzit şi ea, şi a ştiut că a venit Li Peng. Atunci, l-a 
chemat pe Pao Iou, şi i-a spus: 

— M-ai răpit, dar nu-mi poţi răpi inima. 

S-o îmbuneze, Pao Iou a adus în faţa ei Omul de 
Piatră. Dar Ciun [ie i-a spus: 

— Cu argint ai putut să-ţi cumperi rangul, dar nu 
şi 
inima mea. 

Auzind că afară cineva strigă dovleac de tăiat cu 
fie-răstrăul, mai îmbunată, i-a spus lui Pao Iou: 

— Vreau să mănînc o felie de dovleac. Cheamă-l 
pe negustor înăuntru, că vreau să aleg singură. 

De cînd fusese adusă aici, nu mîncase nimic, aşa 
că, plin de bucurie, Pao Iou, auzind că vrea să 
mănînce, a crezut că s-a îmbunat şi a dat ordin să fie 
adus negustorul. Văzînd cît a slăbit Li Peng, Ciun ie 
a început să lăcrimeze; Li Peng l-a recunoscut pe Pao 


Iou, şi a văzut şi Omul de Piatră. Pao Iou nu şi-a mai 
recunoscut prietenul. Li Peng s-a apropiat de Omul de 
Piatră şi, arătînd spre Pao Iou, i-a atins umărul, iar 
acesta a început să-l lovească pe Pao Iou, şi l-a bătut 
pînă l-a omorît. 

Li Peng a luat-o pe Ciun Ţie şi Omul de Piatră, şi 
au plecat. Nimeni nu a avut curajul să-i urmărească, 
pentru că se temeau de Omul de Piatră. Unde-i arăta 
Li Peng, acolo lovea, şi dobora totul, chiar şi zidurile. 
Au ieşit din oraş, au trecut podul, şi s-au întors acasă 
în linişte. În aceeaşi zi, au plecat să caute un loc unde 
să nu fie nici dregători, nici împărați. 


Repovestire de EUFROSINA DOROBANŢU 


Bujorul de munte 


CE FLOARE ÎNFLOREŞTE în luna februarie, cînd 
suflă vintul pe muntele Ţin? Bujorul de munte 
înfloreşte pe muntele Ţin în luna februarie, în bătaia 
vîntului. 


Acestea sînt versuri cîntate adesea de păstorii de 
pe muntele Ţin. 

Bujorul de munte are o poveste foarte veche. De 
mult, tare de mult, la poalele muntelui Ţin se afla un 
sătuleţ în care trăiau trei copii. În luna februarie, cînd 
zăpada încă nu se topise pe munte, cînd vîntul de 
miazănoapte mai sufla cu putere, iar iarba de abia 
începuse să încolţească, cei trei copii au urcat pe 
munte şi, căţărîndu-se de pe o creastă pe alta, au 
ajuns pe culmea cea mai înaltă, unde au întîlnit o 
fecioară frumoasă ca o zînă. Fata era înconjurată de 
un cerc roşu strălucitor, aşa cum poartă zînele. Într-o 
mînă ţinea un evantai din frunză de banan, iar în 
cealaltă o floare cu petalele ca focul. 

Cei trei copii s-au bucurat cînd au văzut zîna, şi 
cel mai mare a spus: 

— Zînă surioară, dă-mi mie floarea roşie, şi o voi 
duce 
cumnatei mele, care-mi va face o pereche de papuci 
trainici cum nu s-a mai văzut. 

Cel de al doilea copil a spus: 

— Zînă surioară, dă-mi mie floarea roşie, şi o voi 
duce cumnatei mele, care-mi va face o pereche de 
papuci uşori ca fulgul. 

Cel de al treilea copil a spus: 

— Zînă surioară, dă-mi mie floarea roşie, şi o voi 
duce cumnatei mele care-mi va face o pereche de 


papuci cu flori pe margine. 

Zina le-a răspuns pe îndelete tuturor: 

— Care dintre voi îmi va povesti o întîmplare din 
care 
să se vadă cît de isteaţă este cumnata lui, acela va 
primi 
floarea. 

Cel mai mare dintre copii s-a repezit: 

— Cumnata mea e cea mai isteaţă. Dacă nu mă 
crezi, 
îţi voi povesti o întîmplare de-a ei. 

La fel a spus şi cel de al doilea, şi cel de al treilea 
copil. 

Dacă vreţi să ştiţi care dintre cele trei cumnate 
trebuie să poarte floarea roşie, ascultați cu băgare de 
seamă întîmplările de mai jos. 


I 


A început băiatul cel mare: 

— Într-o zi, fratele meu s-a dus pe munte să 
cosească iarbă, şi a întîlnit doi învăţăcei, care vorbeau 
şi gesticulau cu aprindere: unul era îmbrăcat cu o 
mantie de brocart verde, iar celălalt cu o mantie de 
brocart roşu. Fratele meu era curios să ştie ce discută 
ei, aşa de înfierbîntaţi. S-a oprit, şi a auzit cum cel cu 
mantie verde zicea: 

— Am acasă, frăţioare, bani să-i întorci cu lopata, 
şi orez de-mi putrezeşte în hambare. Cu toate astea, 
sînt foc de su-părat. Şi să vezi de ce: împărătesei i s-a 
urit să tot poarte haine de mătase, şi i-a trecut prin 
gînd să-şi facă o rochie din aripioare de muscă. 
Împăratul a dat ordin să i se aducă o asemenea 
rochie, şi a căzut beleaua pe capul meu. Spune şi tu, 
ce să mă fac? 

Cel cu mantia roşie i-a răspuns, rizînd: 

— Asta e uşor, pentru că totuşi muştele au 


aripioare. Ce să mă fac eu, că mi-a poruncit împăratul 
să-i fac o pufoaică vătuită cu cincizeci de kilograme 
de puf de broască. Da' zi şi tu, are broasca puf? Am 
acasă lăzi cu aur şi argint, dar nu-mi sînt de nici un 
folos. 

Frate-meu, auzind cum cei doi se întrec cu 
minciunile, a izbucnit în rîs. Cei doi învăţăcei, 
auzindu-l, s-au supărat foc, şi au început să-l înjure: 

— Sărăntocule, nu meriţi să asculţi ce discutăm 
noi. 

Dar nici frate-meu nu s-a lăsat mai prejos, şi-a 
pus mîinile în şold, şi a zis: 

— Pe cine înjuraţi voi? 

Cei doi învăţăcei au răspuns, într-un glas: 

— Pe tine, amăritule de cosaş! 

Frate-meu a izbucnit: 

— Aşa, amărit cum mă credeţi, dar să ştiţi că am 
o 
cămilă de aur pe care o hrănesc cu iarbă proaspătă. 

Auzindu-l, cei doi învăţăcei s-au mirat, şi au 
început să-l măgulească. Frate-meu s-a îmbunat de 
îndată, şi a izbucnit în ris. Învăţăceii nu l-au lăsat pînă 
nu le-a făgăduit să-i ducă să le arate cămila de aur. 
Frate-meu n-a avut încotro, i-a luat cu el, şi pe drum 
se tot gîndea c-a scăpat nişte vorbe nesăbuite la 
supărare, şi acuma ce se va face, că acasă nu avea 
nici un măgar. De unde să aibă el o cămilă de aur? Din 
fericire, la jumătatea drumului au întilnit-o pe 
cumnată-mea, care urca muntele după rădăcini de 
leac, şi aceasta, mirată, a întrebat: 

— Unde duci oamenii aceştia? 

Luînd-o înaintea lui frate-meu, învăţăceii au 
răspuns: 

— Ne ducem la voi acasă, să vedem cămila de 
aur! 

Uitîndu-se la frate-meu, cumnată-mea a înţeles; 
apoi, ri-zînd, a spus: 


— Ce păcat; bunica lui tocmai a încălecat pe 
cămilă, şi a plecat să facă o vizită în satul vecin. 

Învăţăceii n-au mai zis nimic, şi au plecat. 

Zina a ascultat pînă la sfîrşit, şi l-a lăudat: 

— Într-adevăr, cumnată-ta e o femeie deşteaptă. 

Dar n-a apucat să termine bine, că cel de al 
doilea copil a 
început să povestească: 


II 


Fratelui meu îi place foarte mult să planteze 
pomi, şi aşa că a sădit o adevărată livadă în faţa casei: 
pruni, peri care fac pere galbene ca aurul, meri, viţă 
de vie. Ín fiecare an, fructele leagă rod, de se îndoaie 
crengile. Într-o zi, frate-meu a cules struguri şi s-a dus 
la tîrg să-i vîndă. După ce i-a vîndut, l-a întîlnit pe 
Uang Mincinosul, care i-a spus: 

— Te prinzi cu mine? 

— Ce punem la bătaie? a întrebat frate-meu. 

Uang Mincinosul i-a răspuns: 

— Tu livada, iar eu cele şaizeci de pogoane de 
pămînt 
roditor. Dacă pierzi, îmi dai livada; dacă cîştigi, îţi dau 
pămiîn-tul. 

— Nu mă prind, a spus frate-meu. 

Rizînd, Uang Mincinosul l-a stîrnit: 

— Înseamnă că n-ai curaj. 

Auzind, frate-meu s-a aprins: 

— Mă prind numai în necazul tău. 

— Pe ce ne prindem, pe putere sau pe iscusinţă? 

— Nici pe putere, nici pe iscusinţă. Uite cum 
facem: eu am să spun o întîmplare, şi, dacă te 
îndoieşti, ai pierdut. Şi tu la fel. 

Frate-meu s-a gîndit că n-o să se îndoiască de 
nimic din ce va spune Uang Mincinosul, şi aşa s-a 
prins cu el. Uang Min-cinosula început: 


— Ieri seară a bătut vîntul aşa de tare că a mutat 
moara de piatră dintr-un capăt la celălalt al satului. 

Văzînd că frate-meu nu spune nimic, Uang 
Mincinosul a continuat să înşire verzi şi uscate, dar 
frate-meu parcă uitase de prinsoare. Vorbind de una, 
de alta, Uang Mincinosul a adus din nou vorba de vînt. 

— Azi-noapte a bătut din nou vîntul. Şi a bătut 
aşa de tare, că a dus fîntîna din răsăritul satului în 
apusul satului. 

— Vorbeşti prostii! Oare poate să mişte vîntul 
fîntîna? a răspuns frate-meu, şi de abia după aceea şi- 
a amintit de prin-soare. 

Uang Mincinosul l-a bătut pe umeri, şi a zis: 

— Băiete, ai pierdut; după masă vin să-mi dai 
livada. 

Frate-meu s-a întors acasă cu coşul gol, şi, cum a 
intrat în casă, cum a căzut pe gînduri. Cumnată-mea l- 
a chemat la masă, dar el n-a venit. Dintr-o privire, 
cumnată-mea şi-a dat seama că s-a întîmplat ceva cu 
el, şi a zis: 

— Soții nu trebuie să-şi ascundă nimic unul 
altuia. Tu 
de ce te ascunzi de mine? 

Frate-meu a  oftat, apoi i-a povestit în 
amănunţime cum a făcut prinsoare cu Uang 
Mincinosul, cum a pierdut, şi cum, după-masă, va veni 
acesta să-i ia livada. 

Cumnată-mea a început să ridă, şi i-a zis: 

— Şi pentru atîta lucru eşti supărat, şi nu 
mănînci? 

Ia, şi mănîncă, şi te odihneşte, iar cînd vine Uang 
Mincinosul, lasă-l pe mîna mea. 

Frate-meu a mîncat şi s-a dus să se culce, dar 
gîndul îi era numai la Uang Mincinosul. Cumnată-mea 
s-a aşezat la poartă cu lucrul în mînă. După puţin 
timp, a venit Uang Min-cinosul. Cum a intrat pe strada 
noastră, l-a strigat pe frate-meu. Atunci, cumnată-mea 


a intrat în curte, a încuiat poarta, şi, din curte, i-a 
spus: 

— N-ai cum să-l găseşti, fiindcă, după ce a venit 
acasă, s-a lovit de o muscă şi a murit. 

Uang Mincinosul s-a înfuriat, şi a spus: 

— Deschide îndată poarta, să văd dacă e 
adevărat. Nu 
cred că o muscă poate omori un om. 

Auzindu-l, frate-meu a sărit de pe kang şi a spus: 

— Ai pierdut, Uang Mincinosul. Nu trebuia să te 
îndoieşti de cele auzite, şi tu te-ai îndoit. 

Uang Mincinosul s-a roşit pînă în vîrful urechilor 
de necaz că s-a lăsat păcălit de o femeie, şi, de teamă 
că frate-meu îi va cere cele şaizeci de pogoane, a 
şters-o în grabă. 

Auzind întîmplarea, zîna l-a lăudat: 

—  Cumnata ta, într-adevăr, e o femeie 
deşteaptă... 

Dar n-a apucat să termine ce avea de spus, căal 
treilea băiat a început să povestească. 


III 


— Eu am o cumnată şi o soră. Într-o primăvară, 
cum-nată-mea şi soră-mea, care stăteau la poartă şi 
croşetau, au auzit, dintr-o dată, aşa, din văzduh, pe 
cineva zicînd: 

— Floare frumoasă de la poartă! Floare frumoasă 
de la poartă! 

Cumnată-mea s-a uitat în sus şi a văzut un vultur, 
care s-a rotit de cîteva ori în văzduh, apoi a zburat 
către munţi. După puţin timp, vulturul s-a înapoiat şi a 
spus din nou: 

— Cumnată harnică, de vrei sau nu vrei, eu 
trebuie să mă însor cu fecioara din casa voastră; apoi 
a aruncat un fir roşu şi un inel de aur, şi a zburat. 


Soră-mea s-a speriat şi a început să plingă, iar 
cumnată-mea a înţeles că acesta era un zgripţuroi. 
Cumnată-mea s-a gîndit ce s-a gîndit, apoi a căutat un 
petec de pînză şi a făcut din el o punguţă, lăsîndu-i în 
fund o mică gaură, pe care a umplut-o cu boabe de 
grîu. Apoi i-a dat-o soră-mi, s-o poarte cu ea, zicîndu-i: 

— Surioară, în seara asta va veni să te peţească 
zgrip-ţuroiul. Dacă te va pofti să te aşezi în caretă, tu 
să spui că ameţeşti; dacă te va pofti în căleaşcă, să 
spui că te zdruncină. Să nu cumva să uiţi ce ţi-am 
spus! 

Seara, a venit în curtea noastră o caretă 
împodobită, din care a coborit un tînăr învăţat, cu faţa 
albă, îmbrăcat cu o mantie roşie. 

Amintindu-şi de sfatul cumnată-mi, soră-mea, 
înecîndu-se de plins, a spus: 

— Îmi vine ameţeală în caretă. 

Auzind-o zgripţuroiul, căci el era, a bătut din 
palme, şi îndată a apărut o caleaşca împodobită. 

Soră-mea, plîngînd şi mai tare, a spus: 

— Caleaşca mă zdruncină. 

Atunci, zgripţuroiul a spus: 

— O să te duc în spate. 

Şi, deodată, în cap i-au crescut coame, pe corp 
păr, iar ochii au început să-i strălucească ca nişte 
lampioane. A luat-o în spate pe soră-mea, şi ca o 
furtună a plecat cu ea. Şi, pe unde a trecut el, nu a 
rămas nici o urmă în afara boabelor care căzuseră una 
cîte una din săculeţ. 

A bătut vîntul de la răsărit şi de la apus, şi 
boabele s-au împrăştiat şi s-au amestecat. Roua le-a 
muiat, şi ploaia le-a udat, şi boabele au încolţit şi au 
început să crească. Cumnată-mea s-a luat după brazda 
de griu şi, trecînd peste văi şi dealuri, a ajuns în faţa 
unui zid de piatră, din care se făcea o peşteră care era 
astupată la gură de un bolovan. 

Cumnată-mea a zis cu voce tare: 


— Mergind pe drumul verde, am venit pînă în 
inima 
muntelui să-mi caut cumnata. 

N-a terminat bine, că din peşteră a 
auzit vocea soră-mi: 

— A venit cumnată-mea! Dă la o parte bolovanul 
din gura peşterii! 

După puţin timp, bolovanul s-a mişcat, şi în faţa 
ei a apărut zgripţuroiul. Făcîndu-şi curaj, cumnată- 
mea a intrat în peşteră. Văzînd-o pe cumnată-mea, 
soră-mea a început să plîngă. Cumnată-mea a cercetat 
cu privirea peştera, şi a dat cu ochii de un borcan 
mare cu miere. Atunci şi-a făcut, pe loc, un plan, şi i-a 
zis soră-mi: 

— Surioară, de ce plîngi? Văd că nu-ți lipseşte 
nimic: 
orez ai, făină ai, borcanul ăsta e plin cu miere. 

Zgripţuroiul, plin de sine, a început să ridă: 

— Aşa e! N-are de ce să-i pară rău că s-a măritat 
cu mine. 

Cumnată-mea i-a luat vorba din gură: 

— Am auzit că ai puteri foarte mari. Nu vrei să- 
mi 
arăţi şi mie ce poţi? 

Zgripţuroiul s-a umflat şi mai mult în pene, şi pe 
loc s-a învoit. S-a mişcat o dată, şi s-a prefăcut într-un 
tigru fioros. Tigrul şi-a mişcat capul, şi s-a prefăcut 
într-un leu amenin-ţător. Cît ai clipi din ochi, leul s-a 
prefăcut într-un şarpe gros cît un butoi; avea capul în 
peşteră, şi coada, lungă de vreo treizeci de metri, îi 
ieşea afară. Văzînd aceasta, cumnată-mea a spus: 

— Cumnate, văd că poţi să te prefaci numai în 
animale 
mari. N-ai putea să te prefaci într-o muscă care să 
intre 
în borcan să mănînce miere? 

Nici n-a terminat bine de spus, că şarpele s-a 


prefăcut într-o muscă verde, care, biziind, a intrat în 
borcanul cu miere. Cumnată-mea s-a repezit şi a pus 
capacul la borcan. Musca a început să se zbată în 
miere, dar n-a mai putut ieşi. 

Cumnată-mea a spus: 

— Zgripţuroiule, zgripţuroiule, asta e pedeapsa 
ce ţi-am pregătit-o. 

Apoi a luat-o pe soră-mea de mînă, şi s-au întors 
acasă. Auzind şi ultima poveste, zîna s-a bucurat, şi a 
spus: 

— Pe muntele Ţin sînt multe femei deştepte. E 
luna 
februarie, şi trebuie să înflorească florile. 

Apoi, şi-a mişcat evantaiul, şi tot muntele s-a 
înroşit de atîtea flori care străluceau de-ţi luau ochii. 
Cei trei copii s-au minunat văzînd atîtea flori, şi pe 
crengile uscate, şi-n crăpăturile stîncilor, şi-n pădurea 
de brazi, peste tot erau numai flori roşii şi proaspete. 
Şi-a cules fiecare cîte un buchet, şi au plecat, 
bucuroşi, acasă. 

Începînd de atunci, în fiecare an, în luna 
februarie, cînd zăpada încă nu s-a topit, copacii încă 
n-au înmugurit, pe muntele in florile înfloresc, 
colorind cu roşeaţa lor stîncile şi apa din izvoare. 
Localnicii au numit aceste flori „bujori de munte”. 


Repovestire de EUFROSINA DOROBANŢU 


POVEŞTI FRANCEZE 


Povestea Scufiţei Albe 


A FOST ODATĂ o fetiţă care se îmbrăca numai în 
alb. Vara purta rochiţe de tulpan alb, şi iarna purta o 
scufiţă albă, care-i şedea aşa de bine, încît 
pretutindeni i se spunea „Mica Scufiţă Albă”. 

Copila era cea mai frumoasă fetiţă care se putea 
vedea. Avea faţa albă de crin, ochi de lumină şi un păr 
atît de bălai, că părea din praf de nea. 

Ea locuia într-o ţară foarte friguroasă, unde o 
mare parte a anului cădea zăpada, cădea şi acoperea 
pămîntul; astfel, în jurul casei micii Scufiţe Albe, 
cîmpul era strălucitor de alb, tot aşa cum era faţa ei, 
rochia şi pantofii. 

Într-o zi de iarnă, mama sa o chemă: 

— la această sticlă de vin alb, acest frumos 
caltaboş 
alb, şi jimbla asta, şi du-le tatălui tău, care lucrează pe 
deal. 

Apoi o sfătui: 

— Dar nu întîrzia pe drum, să nu cadă zăpadă 
multă 
şi să nu te cuprindă frigul. 

— Da, mamă, promise mica Scufiţă Albă. 

Îşi puse îndată mănuşile de lînă albe şi, cum era 
foarte frig, încălţă cizme care-i treceau de genunchi. 
Apoi, aşeză într-un coş sticla de vin, caltaboşul, pîinea 
proaspătă, şi se pregăti de plecare. Cîinele Scufiţei, 
care  urmărise cu coada ochiului toate aceste 
pregătiri, şi se bucura să se plimbe, se repezi spre 
uşă. Era un dulău alb tot, care se numea Viteaz, căci, 
pe cît era de bun, tot atît era de curajos. 

Dar mica Scufiţa Albă crezu că Viteaz poftise la 
cîrnat şi, împingînd cîinele, trase fuga uşa după ea şi 


ieşi singură. 

Era foarte frig. Zăpada acoperea încet pîrtia; dar 
se mai vedeau încă urme de paşi. De altminteri, niţel 
mai departe se afla casa doamnei Prună, a doamnei 
Măr, apoi a doamnei Gos-podină, şi, în fine, şantierul 
unde lucra tatăl ei. 

Deci Scufiţa Albă mergea veselă pe cîmp. Era 
pretutindeni alb. Cerul, zăpada, şi copila noastră. „Ce 
frumos este, gîndea fetiţa; cît mi-ar place să mă joc cu 
zăpada şi să alerg pe cîmpie, decît să mă lupt cu 
drumul! Ei, da, mama nu mi-a dat voie să întîrzii... 
Oare aş face vreun rău dacă m-aş juca niţel? Pe urmă 
o iau repede, să cîştig timpul pierdut...” Şi, cum mica 
Scufiţă tocmai ocolise dealul şi nu mai putea fi văzută 
din casă, sări veselă şanţul care mărginea drumul şi 
se repezi în cîmpia albă. Incepu să alerge, arunca 
zăpada sus în slavă, şi iar o aduna şi o spulbera, în 
jocul ei minunat. 

„Ce amuzant ar fi, gîndi ea, să fac un om de 
zăpadă!” 

Puse jos coşul şi începu să adune zăpadă. După 
ce ros-togoli un bulgăre mare, alb, îi puse deasupra 
un altul, mic, drept cap, şi cu degetul desenă ochii, 
nasul, gura. Timpul zbura pe nesimţite. Se lăsase tot 
mai mult frigul, dar Scufiţa Albă ostenise, şi de atîta 
joc îi era foarte cald. Hotări să se odih-nească o clipă, 
şi, mulţumită, se aşeză pe coşuleţ, în faţa omului de 
zăpadă. Niciodată fetiţa nu se luptase cu atita ză- 
padă, şi se simţea foarte obosită. Ochii i se închideau 
fără să vrea, membrele le simţea moi, parcă amorţite 
de o dulce somnolenţă care-o cuprindea încetul cu 
încetul. 

„Ce bine e, se gîndi ea...” Şi, fără să ştie cum, 
Scufiţa Albă adormi. 

Dar, cît timp o furase somnul, zăpada căzu fără 
întrerupere. 

Mica Scufiţă Albă nu se deşteptă aşa curînd, şi 


zăpada, care n-o vedea pe Scufiţă, fiindcă era tot albă, 
continuă să o acopere. Fulgii coborau din cer în 
vîrtejuri grăbite. Acoperiră omul de zăpadă, şi pe 
Scufita Albă o scufundară într-un troian adînc. Mai 
întîi pînă la glezne, apoi pînă la genunchi, apoi pînă la 
mijloc. Apoi avu zăpadă pînă la bărbie, apoi peste 
cap... şi biata Scufiţă Albă dormea mereu... 

Tocmai atunci, tatăl fetiţei se întoarse acasă. Era 
foarte supărat. 

— De ce nu mi-ai trimis mîncarea? întrebă el pe 
nevasta sa. Mi-a fost foarte foame, şi pe frigul ăsta nu 
e bine să stai nemîncat. 

—  Scufiţa Albă nu ţi-a adus mîncarea? se 
îngrijoră fe-meia. Este mult de cînd a plecat, şi 
credeam că se întoarce cu tine. 

— Scufiţa Albă? zise tatăl mirat; nici n-am văzut- 
O. 

Deodată, mama simţi o mare îngrijorare. 

— Dacă n-ai văzut-o, este că i s-a întîmplat o 
nenorocire micuţei mele, strigă ea. 

Tatăl se simţi tot atît de înspăimîntat. 

— Haidem s-o căutăm, spuse el. Nu poate fi 
departe. 

Şi, cum se lăsase noaptea, bieţii părinţi luară 
fiecare cîte un felinar, şi porniră în căutarea copilei 
lor. Ajunseră la casa doamnei Prună. 

— Toc-toc-toc! Doamnă Prună, nu cumva aţi 
văzut pe mica Scufiţă Albă? 

— Nicidecum, răspunse doamna Prună; poate 
este la doamna Măr, care are dulceţuri aşa de bune... 

Plini de speranţă, părinţii se duseră mai departe. 

— Dring-dring-dring! Doamnă Măr, nu aţi văzut 
pe Scufiţa noastră? 

— Nu, prietenilor, răspunse doamna Măr, dar 
poate s-a refugiat la doamna Gospodina, care are trei 
pisoiaşi. 

Un pic liniştiţi, amăriţi, plecară mai departe. 


— Oh! Eh! Ih! Eh, doamnă Gospodina, nu cumva 
aţi văzut pe mica Scufiţă Albă? 

— Nici măcar urmele nu i le-am văzut, a răspuns 
ea. Poate s-o fi dus în sat să-şi cumpere ceva panglici. 

Dar, nici în sat, nici la şantier, nimeni nu o 
văzuse pe Scufiţa Albă. 

De data aceasta, bieţii oameni, neştiind încotro s- 
o ia, începură să alerge pe cîmp, chemînd din toate 
puterile: 

— Mică Scufiţa Albă, mică Scufiţa Albă, unde 
eşti? 

Dar nici ecoul nu le răspundea, şi noaptea era 
atît de întunecată că nu se putea vedea nimic. 

După ce au chemat şi căutat în zadar, se 
înapoiară amă-riţi. Viteaz, care rămăsese acasă, văzu 
după feţele lor întristate că mica Scufiţă era tot 
pierdută. 

Începu să schelălăie dureros. 

— Taci, Viteaz, zise mama. 

Dar Viteaz se văicărea şi mai rău, şi trăgea de 
fusta femeii spre uşă. 

— Ce vrei, Viteaz? 

Cîinele avu un lătrat hotărît, şi împinse uşa. 

— Vrei să ieşi? se miră femeia; pe timpul ăsta? 

Dar Viteaz avea ideea lui, şi continua să alerge 
de la uşă la femeie, trăgind-o de fustă. Femeia se lăsă 
dusă afară. 

Zăpada cernea deasă, şi vîntul şuiera vijelios, dar 
Viteaz nu se sinchisea. După ce şovăi asupra direcţiei, 
o luă pe potecă şi alergă amişunînd. 

După ce ocoli dealul, sări şanţul, se repezi în 
cîmpie şi începu să miroasă iar în dreapta şi în stînga. 
În sfîrşit, se opri, şi începu să ricîie zăpada cu labele 
de dinainte şi să o zvirle la o parte. Din cînd în cînd, 
se oprea, lătra ca de veste bună şi relua şi mai cu foc 
munca. Dădu curînd la iveală o mică scufiţă albă, apoi 
mănuşile de lînă albă, şi biata fată le apăru îngheţată 


şi nemişcată. Degeaba Viteaz îi lingea faţa, Scufiţa nu 
se încălzea, ci, dimpotrivă, lui Viteaz parcă îi îngheţa 
limba. 

Văzînd aceasta, mama se duse acasă şi aprinse în 
soba din bucătărie focul. Acolo stătu fetiţa trei zile şi 
trei nopţi. Abia atunci se topi gheaţa care o înconjura, 
şi mica Scufiţă Albă strănută, şi astfel mama înţelese 
că fetiţa ei era vie. 

Mica Scufiţă Albă se alese cu un guturai zdravăn, 
care, de altfel, reveni în fiecare an, fără îndoială ca să- 
i amintească fetei că neascultarea este întotdeauna 
pedepsită. Cît despre Viteaz, ca să-l recompenseze 
pentru agerimea şi curajul său, părinţii îi cumpărară o 
pulpă de berbec. Fu atît de mulţumit, că o mîncă 
toată, cu os cu tot! 


Repovestire de MARICA DAIA-BĂLĂCEANU 


Povestea Scufiţei Verzi 


A FOST ODATĂ o fetiţă care era îmbrăcată toată 
în verde. Avea rochiţă, pantofi, ciorapi verzi, dar mai 
ales o fru-museţe de boneţel verde, care-i şedea aşa 
de bine, încît, pe unde se ducea, i se spunea „Scufiţa 
Verde”. 

Ea locuia într-o ţară unde erau o mulţime de 
păşuni verzi, mulţi copaci verzi, şi o mare întinsă 
verde, care înainta şi se retrăgea după fluxul şi 
refluxul ei. 

În fiecare zi, mica Scufiţă Verde se ducea să se 
joace la marginea mării. Ea purta un coşulet legat de 
gît cu o panglică verde, şi se distra strîngînd în el 
scoici. 

Dar, într-o zi, se plictisi de acest joc şi-i veni 
poftă să meargă să pescuiască peşte de pe stînca plină 
de muşchi verde care ieşea din mare. 

Mămica ei nu-i dăduse voie să se caţere pe 
stîncă, fiind un lucru primejdios. 

Cînd era marea retrasă, se putea ajunge pînă 
acolo pe jos, dar cînd fluxul aducea marea, apa 
înconjura stînca din toate părţile, ba chiar adesea o şi 
acoperea în întregime. 

Deci Scufiţa Verde nu avea voie să se ducă acolo, 
numai că Scufiţa noastră, fiind foarte 
întreprinzătoare, nu era nici fricoasă, nici sfioasă. 

„N-am decît să-mi scot pantofii şi şosetele, ca să 
nu le ud”, gîndi ea, „şi o să trec uşor pînă acolo”. Aşa 
făcu, precum spusese. Dar, cînd fu să coboare apoi de 
pe stîncă, băgă de seamă că marea înaintase mai mult 
decît se gîndise ea, şi apa în acel loc devenise foarte 
adîncă. 

„O să încerc pe partea cealaltă”, îşi spuse fetiţa, 


care nu se zăpăci pentru atîta lucru. Într-adevăr, în 
partea aceea apa nu-i ajungea decît pînă la jumătatea 
picioarelor. Dar, pe mă-sură ce înainta, pămîntul se 
scufunda, parcă şi apa creştea. Fetiţa fu nevoită să se 
întoarcă pe stîncă. 

| Mai încercă şi pe altă latură, dar tot fără succes. 
În ăst timp, marea creştea, creştea, şi nici gînd să se 
mai întoarcă biata Scufiţă Verde pe plajă. Plină de 
necaz, îşi spuse: „Ce lipsită de noroc sînt! lată-mă aci 
prizonieră. Trebuie acu să aştept să scadă marea. N-o 
să ajung acasă pentru cină. Vai, ce prostie! Da, ce 
prostie am făcut!...” 

Şi mica Scufiţă Verde privea cu năduf peştii 
argintii care se jucau în jurul stîncii. Nu-i mai găsea 
deloc frumoşi. Cu cît marea creştea, fetiţa urca tot 
mai sus pe stîncă, şi, pînă la urmă, ajunse pe virful 
ei... 

Dar marea creştea, creştea mereu. 

„Desigur că nu e aşa grav, murmură Scufiţa 
Verde speriată... Ba nu... Totuşi marea ar trebui să se 
retragă, căci nu acoperă această stîncă decît în zilele 
cu flux foarte mare.” 

Şi copila începu să tremure... Nu era oare 
septembrie, în plin echinox?... Şi atunci o cuprinse 
frica. Incepu să fluture braţele cît mai sus, şi strigă: 
„Ajutor!” Iar zgomotul valurilor îi acoperi glasul... De 
altminteri, nici o barcă nu se afla în împre-jurimi, ca 
să-i vină în ajutor, şi nimeni n-o putea zări de pe plajă: 
costumul ei verde se confunda cu stîncile acoperite de 
muşchi verde şi marea verzuie. 

Striga mereu: „Ajutor! Ajutor!” 

Ţipă multă, multă vreme, pînă cînd apa îi ajunse 
pînă la genunchi. 

Atunci, un val o şterse de pe stîncă şi o aruncă în 
mare, cu rochia sa verde, cu mica ei scufiţă verde, cu 
ghetuţele şi ciorăpeii ei verzi. 

Îndată ce copila căzu în apă, se transformă într- 


un în-cîntător peşte, la fel ca aceia care înotau în jurul 
stîncii, dar, în loc să fie argintiu, era verde, verde ca 
marea şi ca smaraldul. 

Se povesteşte, de atunci, că cine se duce la miez 
de noapte pe acea stîncă, atunci cînd e lună plină, 
zăreşte un mic peşte verde care rătăceşte fără 
încetare prin valuri. 


MARICA DAIA-BĂLĂCEANU 


POVEŞTI LITUANIENE 


Legenda chihlimbarului 


ÎN VREMEA DE DEMULT, Marea părea 
împreunată cu cerul, aşa fel încît, din afund albastru, 
spuma valurilor suia către înalt — făcînd boltă şi nori. 

Bărbaţii de pe întinderea  ţărmurilor se 
îndeletniceau cu pescuitul. În bărci, care lunecau ca 
suveicile, ei călăreau peste valurile înalte, îşi aruncau 
năvoadele şi se osteneau trăgindu-le la mal, aşa cum 
se îngreuiau de peşte. Tare le era dragă marea, şi, 
nopţile, cînd trebuia să miîie în case, li se părea că 
aco-perişurile îi apasă pe creştete. Lăsau anume uşile 
deschise ca să privească frămîntarea apei, şi să 
asculte foşnetul, care le făcea somnul plăcut şi 
legănat. 

Pescarii aceştia, cu femeile şi copiii lor, nu 
rivneau straie bogate, şi nici nu aveau vreun îndemn 
către traiul în huzur. Găseau îndestulare pentru ochii 
şi inimile lor în boarea mării şi în nisipul presărat cu 
flori felurite, toate cu frunzele groase, pufoase şi 
înmiresmate. 

În mulţimea oamenilor, între pescarii vestiți, se 
afla unul care în tinereţele lui atît de iscusit fusese 
încît se scorniseră despre el fel şi fel de poveşti. 
Acum, dacă trecuseră ani şi puterea prinsese a-i 
scăpăta, trăia pe lîngă casă, îndemnînd cu priceperea 
şi sfatul pe cei doi feciori voinici şi isteţi. Bătrînul 
mormăia deseori nemulţumit. Nu putea înţelege cum 
feciorii lui, care crescuseră în leagănul bărcii, se 
îndepărtaseră de apă şi de îndeletnicirea pescuitului. 

Merseseră ei de cîteva ori la tîrgurile depărtate, 
să vîndă peştele ce prisosea, şi pe negîndite gîndurile 
şi inimile le fuse-seră prinse de lăcomia banului, de 
jind după bogăţie şi trai le-nevos. 


Se dovedeau iscusiţi să se tîrguiască, să se 
tocmească, şi, cînd veneau cu cîştigul, parcă se 
îngrăşau numărînd banii. 

Bătrînul nu-şi ascundea înciudarea, dar era prea 
tîrziu ca să-şi abată feciorii de la calea negoţului pe 
care porniseră ei cu tot dinadinsul. 

Bătrînul şi puţintica lui soaţă, pe care acelaşi 
venin al supărării o făcea să scadă-n putere, se 
înviorau de bucurie numai privind-o pe Egly — 
singura lor fată, mezina. Băgau de seamă cum sub 
ochii lor ea înflorea şi se învolta. 

Egly era floarea de care se minunau, şi nu le 
venea a crede. Umbletul ei era ca o plutire, iar 
cîntecul, cu care îşi însoțea paşii, ca ţipătul de bucurie 
al pescăruşilor. Le plăcea părinţilor şi felul de a fi al 
codanei. Era neînfricată şi neîn-duplecată în vrerile ei. 
Semăna bătrînului ei tată, se arăta dirză şi se vădea 
îndrăgostită de apă. Ca o zvirlugă se arunca în valuri 
şi chiar pe furtună îi plăcea să se bată cu vîrtejurile şi 
cu duruitoarele cele înalte. 

S-au bucurat bătrînii cînd au aflat că merge 
vestea des-pre frumuseţea Eglyei şi despre felul ei de 
a fi, şi anume că nimeni nu i-ar putea porunci dacă ei 
nu-i pe plac. 

Fraţii se arătau însă înciudaţi de faima ce-o 
dobîndea mezina. Căutau s-o dojenească şi s-o 
îndrume, după cum soco-teau ei că ar fi înţelept şi 
bine. 

Egly se încumeta să se ridice împotriva lor. 

— Nu vezi că ai să ajungi de risul lumii! spunea 
cel mai vîrstnic. Tu nu te porţi ca celelalte fete, care 
stau la treburile casei şi aşteaptă un noroc să se 
mărite. 

— Te cred oamenii o sălbăticiune, o sărită din 
minţi. Ai peţitori care vin de departe, vin cu avere, 
iară tu fugi şi te ascunzi. 

— Nu vreau să mă mărit decît cu acela pe care-l 


voi alege eu! 

— Lăsaţi-o, băieţi, grăia tatăl ori mama. Copila îi 
prea tînără, vrea să zburde. Are să se mărite ea cînd i- 
o fi careva drag. 

— Ce, trebuie să-i fie drag? La avere nu se 
gîndeşte? Traiului îmbelşugat, îi dă ea cu piciorul? se 
supărară ei. 

— Da, aşa e! Aş vrea să fiu băiat şi să mă asemăn 
cu tata. Eu nu fac negustorie! 

Ca să n-o chelfănească fraţii, dîndu-i ghionturi 
sau zmulgîndu-i cozile lungi ca nişte friie, Egly fugea 
şi nu găsea loc mai bun să se ascundă decît după 
valurile cele înalte ale apei. 

La puţinii ani pe care-i avea fata, pricepea care 
ar fi planul fraţilor ei. Ii şi auzise vorbind: 

— Nu trebuie s-o lăsăm să-şi facă mendrele. 

— Cu ea nu merge decît dacă folosim un şiretlic. 
Dacă facem tîrgul cu un mare bogătan, i-o dăm şi ne 
căpătuim şi noi. Să ne prefacem aşa cît o fi trebuinţă, 
s-o lăsăm să zburde; nici să nu ne bănuiască planurile. 

— Egly, se gudurară ei, nu vrei, surioară scumpă, 
să te luăm la o plimbare, să vezi şi tu tîrgul? 

— Nu vreau! Nu mă ademeniţi! Nu poate fi mai 
frumos ca aici la noi; nu pot trăi departe de mare. 

Se dumiriră fraţii că nici cu binele şi cu dulceaţa 
vorbelor nu ies la capăt cu Egly, şi se prefăcură că n-o 
mai iau în seamă. 

Înciudarea lor însă crescu astfel încît întrecu 
răbdarea ce voiau să i-o arate. 

Se înteţeau peţitorii, care de care mai înţoliţi şi 
mai poleiţi, arătînd că vor s-o aibă mireasă pe Egly, 
primind-o de la fraţii ei, chiar de ar fi fost să le-o 
plătească în bani grei de aur. 

Părinţii ţineau partea fetei, dar se mirau cum de 
nu-i pe placul ei nici un fecior din cei ce veneau şi 
plecau bosumflaţi. 

— Egly, fata noastră, ai îndrăgit poate vreun năz- 


drăvan ? 

— N-am îndrăgit pe nimeni, dar eu am să mi-l 
aleg pe cel căruia să-i fiu soţie. Nu vreau să mă vîndă 
ca peştele ce-l descarcă ei din năvoade. 

Rizînd îmbujorată, de-i făcea şi pe bătrîni să 
zîimbească, văzînd-o atît de năstruşnică, drept ca 
mînzocii ce nu cunosc hamul, o priveau cum fuge 
către marea care-i era atita de dragă. 

Ca floarea cea înrourată se înviora cînd venea 
boarea spre ea. 

Îşi zvirlea straiele pe nisipul cel cald, şi ca o 
mreană de aur ţişnea, spărgînd valurile. 

În una din zile, după ce tocmai aşa vorbise, şi aşa 
se purtase cu părinţii pe care-i iubea, fugise la mare. 
A înotat, s-a lăsat dusă ca pe braţe şi s-a simţit 
legănată. 

Numai o înviforare de vînturi a scos-o pe mal... A 
dat Egly fuga la straiele ei şi, cînd să le ia, a rămas 
stană de piatră, cuprinsă de uluire şi de mirare. 

Pe straiele ei stătea încolăcit un şarpe uriaş, un 
şarpe cu solzi şi cu ochi albaştri ca ai florilor de pe 
întinsele nisipuri. 

— Şarpe frumos, dă-mi straiele! se rugă Egly, 
ruşinată de goliciunea trupului ei. 

— Egly, priveşte-mă bine, te am dragă de multă 
vreme! 

— Un şarpe îndrăgostit? rise Egly. 

— Am luat chip de şarpe, că numai aşa pot ieşi 
pe pă-miînt. Sînt stăpînul adîncului mării. 

— Dă-mi straiele! stăruia Egly, cu privirile furate 
de lu-minile albastre ale ochilor şarpelui. 

— Îţi dau straiele dacă îmi făgăduieşti că ai să te 
măriţi cu mine. 

— Să mă mărit cu tine? îngăimă fata, şi deodată 
în inima ei pîlpii o simţire ciudată. 

Îi era drag şarpele? Ce se întîmplase? Altă fată s- 
ar fi temut, s-ar fi îndepărtat. 


Ea acum, cînd aflase că şarpele era stăpînul 
mării, ştia că dintotdeauna iubise apa şi îl iubise pe el 
fără să-i vadă înfă-ţişarea. 

— Egly, cînd vom intra în apă, voi lepăda 
îmbrăcămintea de şarpe, şi vom fi fericiţi amîndoi. Ca 
să nu crezi că te 
silesc, îţi dau răgaz de gîndire un an. 

— Nu! Nu! hotărî Egly. Un an e prea mult. Acum 
e pri-măvară... Cînd va fi cea mai lungă zi de vară, voi 
veni aici şi-ţi voi da răspuns. 


De la această întîmplare, Egly se arăta furată de 
gînduri. Fără de vrere rămînea dusă cu ochii spre 
depărtări, şi se putea ghici că este vreo întîmplare la 
mijloc. 

Părinților nu le putea spune. Ar fi crezut-o cu 
mintea zburată, şi tare s-ar fi întristat. De fraţi se 
temea ca şi cum ar fi stat în puterea lor să ghicească 
ascunzişul inimii ei. 

Se pomenea gîndindu-se mereu la adîncul acelor 
ochi albaştri ca piatra cea scumpă, şi se întreba cum o 
fi oare chipul lui cel adevărat, cînd se vor afla în 
adîncul apei? Şi palatul oare unde-i era? Cum arăta? 
Are s-o poarte în preumblare mereu printre dealurile 
şi vilcelele deschise de valuri? 

Se ducea Egly în fiecare zi la mare, intra 
spintecînd țesutul cel străveziu al apei şi părea să-l 
caute pe acel stăpîn, care-i spusese că o îndrăgise de 
multă vreme. Stătea apoi cuibărită în nisipul cel cald 
şi se lăsa în voia gîndurilor. Ştia că plecările şi 
întoarcerile ei acasă erau privegheate de cei doi fraţi; 
se cutremura, presimţind că ei uneltesc ceva. 

Chiar în preziua care era hotărită ca Egly să 
meargă şi să-l aştepte pe țărm pe acela pe care şi-l 
alesese, se pomeni că, dis-de-dimineaţă, fraţii ei, cînd 
au dat să iasă din casă, au răsucit cheia în uşă şi au 
închis-o pe Egly alături de taică-su şi maică-sa. 


Se întimplase să fie chiar ziua pe care ei o 
aleseseră să împlinească ceea ce purtau în planurile 
lor haine, şi anume tîrgul în care s-o precupeţească 
chiar pe sora lor, Egly. 

Bănuiau că sora lor urzeşte oarecare taină şi ca 
să n-o scape din ghearele lor, grăbiseră sorocul unui 
tîrg nelegiuit. 

Căruţa şi caii, gătiţi cu cordele şi flori, în toi de 
noapte, aveau s-o ducă pe Egly, care, înfăşurată în 
pînzeturi, oricît se va zbate, nu le va scăpa, şi, oricît 
ar striga, nu va fi auzită, palmele lor mari acoperindu- 
i gura. 

Egly, neînfricata Egly bănui îndată că o aşteaptă 
primejdie mare. Nu ştia de pregătirile ce le făceau 
fraţii ei, ca s-o ducă plocon unui negustor pîntecos, 
care se lăudase că are s-o plătească fraţilor, cîntărind- 
o în aur. Dacă încuiaseră uşa, şi-o zălogiseră, nu era 
de-a bună. 

Se zbătea ca pasărea-n colivie, bătea cu pumnii 
în uşă şi-n pereţi, plingea şi se văicărea. Pe de o parte 
se gîndea că fraţii vor da-o cui nu-i va place, şi pe de 
altă parte ştia că stăpînul mării va aştepta-o şi că, 
dacă ea nu va fi pe țărm, nu-l va mai vedea niciodată. 

Părinţii ştiau şi nu ştiau pricina durerii care-o 
nimicea, dar, bănuind că nu degeaba se sfarmă aşa, se 
zbăteau şi plîn-geau alături de ea. Numai într-un 
tîrziu, cînd credeau că nimica nu-i de făcut, bătrînul 
se pomeni fript de o aducere a-minte. Cîndva, demult, 
el dosise o cheie, singura care se potrivea lacătului 
mare cît o lopată, gîndind că odată şi odată i-ar putea 
fi de folosinţă. Acum scociora cu gîndul să afle unde-o 
pusese. S-a luminat de bucurie cînd şi-a amintit unde- 
o puse-se. Îngropase cheia la piciorul patului. In 
pămînt bine bătă-torit. 

— Egly, ia un cuţit şi caută unde-ţi arăt. 

Nu pricepea ce voia taică-su, dar ştia că-i dorea 
binele şi începu cu zor mare să desfunde pămîntul 


întărit ca piatra. 

Cînd găsi cheia, înflori de bucurie, şi, mergînd de 
la maică-sa la taică-su, le spuse: 

— Rămiîneţi cu sănătate, şi să ştiţi că am să mă 
întorc 
să vă văd. 

Ea o zbughi pe uşă, şi bătrînii clătinau capetele 
temători să nu dea de vreun amar şi de vreo hainie. 

Egly, negătită, cu cozile neîmpletite cu flori cum 
ar fi vrut, cu lacrimile neuscate pe obraji, a dat fuga 
către țărm, că venise ceasul să-i dea răspuns 
stăpînului mării. 

Soarele era în cumpăna cerului, şi Egly a aşezat, 
într-un loc însemnat, sub o piatră pe care o ştia bine 
înţinată, cheia pe care uitase s-o lase acasă. Inima îi 
bătea încă speriată şi ostenită. 

Îndată s-a ivit între valuri un fecior prea mîndru 
la înfăţişare, care după ochii albaştri strălucitori îi 
aducea aminte de şarpele cu care vorbise, care-i 
spusese că o are dragă şi că aşteaptă să-i audă 
răspunsul. 

— Bine ai venit, Egly! De ce eşti plînsă şi tristă? 
Chiar de-mi dai veste de supărare nu vei avea nici un 
rău de la mine. 

— Nu... Tu eşti cu adevărat stăpînul mării? 

— Aşa precum ţi-am spus. 

— Nu-ţi dau veste de supărare; am venit ca să-ţi 
fiu mi-reasă. 

— Vino către mine, o chemă el. 

Fata se aruncă în valuri, şi ţinea ochii aţintiţi 
către feciorul care-i grăia atîta de blind, gîndind că el 
luase chip de şarpe numai ca să-i încerce neînfricarea 
şi să-i cunoască tăria dragostei pentru împărăţia apei. 

A pornit Egly, ţinută de mîna voinicului, şi 
treceau amîn-doi prin apă ca printr-o perdea ce se 
desfăcea. Au ajuns la un palat prea strălucitor, şi uşile 
lui s-au deschis îndată. Cu-prindea palatul toată 


întinderea străfundului mării. Avea pereţii din cleştar 
care uneori strălucea auriu ca fagurele încărcat de 
miere şi alteori părea să cuprindă, în miezul lui, roşul, 
verdele şi galbenul frunzişului pădurilor din toamne 
tîrzii. Prin  străveziul cleştar se vedeau toate 
minunăţiile cu-prinse în apă şi se vedeau corăbiile 
care treceau ca norii în depărtare de zare. 

În preajma palatului se aflau grădini cu flori 
neînchipuit de frumoase, şi se aflau păduri care 
semănau cu cele pe care Egly, în copilărie, le văzuse, 
departe de ţărmul unde locuiau ei, dar colindase cu 
taică-su care-o ducea cu barca pînă acolo. 

Copacii din pădurile de pe fundul apei îşi mişcau 
ramurile ca degetele de la mîinile oamenilor, şi florile 
se închi-deau şi deschideau ca şi cum ar fi vrut să 
vorbească. 

Treceau uşor anii, şi, alături de soţul ei, Egly 
zburda şi se bucura, întrecîndu-se în rîs, la cîntec şi la 
fugă cu cei trei copii pe care-i avea. Parcă nici ei nu-i 
venea a crede cînd îşi vedea băieţii mai răsăriţi, 
sprinteni şi isteţi, şi pe fata, mezina, frumoasă ca o 
zînă, dar încă mititică. 

Cu gîndul la pădurile unde se plimbase cînd era 
de-o şchioapă, Egly îşi numise băieţii: pe cel mare de 
tot Stejărel, pe al doilea Frasin, iar fetei îi spunea 
Brăduţa. 

În inima Eglyei rămăsese ca un strop de rană 
amintirea lumii în care trăise. Se pomenea deseori 
gîndindu-se la toate ale lumii care-i păreau că le 
văzuse într-o visare, de parcă nici nu fuseseră aievea. 

— Ce se petrece oare acolo, sus? se pomenea ea 
între-bîndu-se. Oare pescarii tot aşa merg cu bărcile, 
petrecuţi de pe val pe val? Dar bătrînii mei părinţi? 

Nu găsea răspuns la întrebările ei şi, după ce mai 
trecu iar o bucată de timp, parcă n-o mai bucura peste 
măsuri plimbările ei, unele prin palat, altele prin apă, 
cu alai de peşti zburători, care făceau fel şi chip de 


năzdrăvănii s-o vadă rizînd, s-o audă cîntînd. 

Nu mai părea Egly atît de înveselită, nici de 
zvăpăiată, copiilor ei, care se lăudau între ei că 
scoicile le lăsau în palme mărgăritare care de care 
mai frumoase. 

Norul de întristare al Eglyei nu putea să nu fie 
băgat în seamă de soţul, care-o îndrăgea tot mai tare. 

— Ei, ce ai Egly? Ce nour acoperă frumosul tău 
chip? Nu mai ciripeşti a necurmată bucurie, aşa 
precum obişnuieşti! 

— Cum să-ţi spun, iubitul meu soţ? Teamă am că 
te voi supăra. 

— Care ţi-e dorinţa? Spune-mi adevărul şi eu n- 
am să mă supăr. 

— Poate că n-ai să mă crezi, dară m-a cuprins un 
dor şi un alean. Un dor şi un alean după lumea în care 
am trăit, pînă ţi-am devenit soţie şi împărăteasă a 
apei. Mă gîndesc tot mai des la bătrînii mei părinţi. Aş 
vrea să-i mai văd. Le-am făgăduit că am să mă întorc 
într-o bună zi, ca să nu se prăpădească fără a şti că eu 
sînt fericită. Vreau să-mi vadă şi pruncii. 

— Egly, părinţii tăi trăiesc. Nu ţi-am spus că ei 
vin 
adesea pe țărm, şi parcă te caută şi te aşteaptă. M-am 
ferit 
să afli că şi ei te doresc, de teamă să nu te cuprindă şi 
pe 
tine aleanul. Acum însă, dacă dorinţa aceasta te 
încinge 
şi nu-ţi iasă tihna, eu îţi voi împlini-o. Să ştii însă că 
întoarcerea ta în lume e însoţită de primejdii... 

Au hotărît ziua în care Egly şi cu cei trei copii să 
se întoarcă între oameni. Au făcut pregătiri ca pentru 
un drum lung, şi au pus în cutii pietre nestemate pe 
care să le ducă în dar părinţilor, şi au ales cele mai 
mîndre straie pentru copii şi pentru Egly. 

Seara, înainte de plecarea ce trebuia să înceapă- 


n zori, stăpînul mării a tăinuit îndelung cu soţia lui. 

— Egly, nu te temi de fraţii care ţi-au vrut răul? 

— Nu mă mai tem acum, cred că au altă minte şi 
că nu au îmbătrînit degeaba. 

— N-au îmbătrinit, sînt în puterea vîrstei. 

— Cum să mă tem de ei, cînd eu sînt împărăteasa 
mării şi tu atît de puternic şi atîta de viteaz? 

— A venit ceasul să mă destăinui, Egly. Puterea 
şi vitejia mi-o pot dovedi numai în împărăţia apei. 
Dacă ies pe țărm trebuie să iau chip de şarpe şi 
puterea mea e mai prejos decît a oamenilor. 

— Nu, nu se poate. Nu voi întîmpina nici-o 
primejdie. 

— Poate! se arătă înduplecat stăpînul mării. Şi, 
de se va întîmpla totuşi să te afli în vreo primejdie, 
aleargă către mare, strigă-mă de trei ori. Numele 
meu, necunoscut de oameni, este Juraky... Mă strigi 
de trei ori, cu numele pe care să nu-l spui nimănui, şi, 
cu pruncii noştri, să te arunci în valuri. Eu voi veni 
într-o clipă. 

„„.„S-au despărţit Egly cu copiii de soţul ei, şi tatăl 
lor, avînd inimile strînse de durere, pe care şi-o 
ascundeau cu atita mai mult cu cît ştiau că se vor 
revedea în mare grabă. 

Bucurie şi petrecere a stîrnit întoarcerea Eglyei 
cu cei trei copii printre oameni. Părinţii lăcrimau de 
fericire; fraţii, ca şi alţii, păreau uluiţi mai ales de 
bogăţia vestmintelor şi de frumuseţea şi scumpetea 
darurilor ce le adusese Egly şi pe care le împărțea cu 
dărnicie. 

Egly era frumoasă şi tînără ca în ziua în care 
plecase, iar copiii să te tot uiţi la ei. 

De-o întrebau unii sau alţii pe Egly care-i e soţul, 
căuta să schimbe vorba, şi se grăbea ea să întrebe de 
una sau alta. 

Copiii însă spuneau că locuiesc în palat de 
cleştar şi tatăl lor este împărat. Mai mult nu aflau, cei 


iscoditori, nici de la ei. 

Egly socotea că ceea ce vorbise ea în taină cu 
soţul ei copiii nici nu ştiau. De unde să băânuiască că 
neadormiţii prunci ştiau toată taina... 

Egly zăbovea pe lîngă părinţi, şi, ca să-i facă să 
uite lunga despărţire le cînta, le povestea fel de fel şi 
rideau împreună. 

Fraţii ei, oameni în putere, o încercau cu vorbe 
dulcege: 

— Egly, rămîi cu noi. Să vie şi soţul tău... Dacă-i 
bogat, să facem laolaltă negustorie... 

— Soţul meu nu poate face negustorie. 

— Te înduri tu să pleci, şi să-ţi laşi părinţii? Uite 
copiii, cît de bucuroşi sînt! Rîd şi aleargă. În ţara unde 
locuieşti tu nu sînt fluturi şi păsări care să zboare? De 
ce-s atita de uimiţi şi de jinduiţi după joacă? 

— În ţara noastră sînt minunăţii mai multe, mai 
neobişnuite, dar aşa sînt copiii. li las să zburde, că 
mai mult de trei zile nu putem zăbovi. 

Părinţii lăcrimau, dar nu se arătau atîta de 
întristaţi văzînd-o pe Egly fericită şi cu copii atît de 
frumoşi. 

Fraţii ridicau din umeri şi mormăiau că n-au 
înţelegere pentru o astfel de purtare. 

— Vom veni mereu să vă vedem. 

— Ei, tot mai bine ar fi să ne strîngem laolaltă! 
grăiau cu un fel de părere de bine ticluită, ca să 
ascundă sămînţa răului pe care o cloceau, fraţii. 

Fraţii Eglyei altfel vorbeau între ei: 

— Ascunde, ticăloasa, o taină. Ea îi bogată, 
împărăteasă, şi nouă ne scoate ochii cu cîteva daruri. 

— Să-i aflăm taina, asta-i! 

— Cum o fi împăratul? Dacă-l junghiem, Egly, 
vrînd- 
nevrînd, are să vie aici cu toate bogăţiile. 

— Cum să-l ucidem, dacă nu-l ştim şi nu-i 
cunoaştem puterea? 


— Să ispitim copiii? 

— Că bine zici, ei n-or fi atîta de şireţi. 

— Numai să aibă ce să ne spuie. 

Trei zile aveau răgaz, şi-n cele trei zile ei se 
hotăriseră să afle taina. 

Îndată au mers la Egly. 

— Soră dragă, lasă-l pe băiatul cel mare, pe 
Stejărel, să meargă cu noi la scos năvoadele din apă. 

— Lasă-mă, mamă! se ruga şi băiatul. 

Egly n-a vrut să strice plăcerea copilului, şi s-a 
învoit. 

___Unchiaşii se întreceau, mîngiindu-l şi răsfăţindu- 
l. Ii făgăduiau fluturi asemănători florilor şi păsări 
asemeni flutu-rilor, dar mai cu seamă căutau să-l 
ispitească. 

— Pari un băiat puternic, viteaz... aşa e şi taică- 
tu? 

— Tata e mai viteaz şi mai neînfricat! 

— Apoi, bine, te credem, dară ce ne mai spui 
despre el? 

— Ce să vă spun? 

— Are oştire? Unde vă întilniţi cu el, ca să 
mergeţi către împărăţia ce ziceaţi c-o aveţi? 

— Mama noastră ştie; eu vreau să văd mrejele cu 
peşte. 

—  Altădată! se îmbufnară unchiaşii, şi se 
întoarseră cu băiatul acasă. 

— Miine îl plimbăm pe Frasin! spuseră ei. Ieri am 
aflat că năvoadele erau goale, şi ne-am întors; acu au 
să fie pline. Are ce vedea băiatul. 

La preumblarea cu Frasin, au început cu vorbele 
lor mincinoase: 

— Tu, Frasin, eşti mai deştept decît fratele tău. 
Ţie o să-ţi dăm un vilog să prinzi singur peşte. 

— Ce bine-mi pare! se bucură băiatul, şi, văzînd, 
unchii începură să-l încerce cu vorba. 

— Care-i numele tatălui tău, măi băiete... Uite că 


maică-ta a uitat să ne spuie... 

— Tata e împăratul Mării şi alt nume n-are. 

— Cum o să-i daţi de ştire că vă întoarceţi? 

— Are tata putere să afle... 

— Hm, nu eşti deştept cum te credeam; ce să mai 
fac atîta cale degeaba; ne întoarcem acasă. 

Băieţii erau încă fragezi, cu puţintei ani, dar cu 
mintea bogată. Auziseră ei taina pe care tatăl lor o 
spusese mamei lor, dar cum era să-l dea de sminteală 
şi să-i primejduiască viaţa? Inţelegeau că unchii aceia 
poartă un gînd ascuns şi-o vrăjmă-şie. 

Egly îşi dădu îndată seama că fraţii ei uneltesc 
ceva. Pînă şi din privirile băieţilor văzu că-i ispitise şi 
că-i ademenise. 

Se bizuia ea că pruncii nu cunosc taina, şi 
bucuria de a-şi vedea părinţii şi de a reveni pe ţărmul 
pe care copilărise de acum se întuneca şi se risipea. [i 
bătea inima, împinsă de-o teamă, şi abia aştepta să se 
întoarcă la soţul ei, în împărăţia apei. 

A treia zi, dis-de-dimineaţă, unul dintre unchi a 
luat-o pe Brăduţa în cîrcă şi a început să se joace. 

— Vrei să mergi să vezi un cuib de pasăre cu 
puişori mici? O pasăre care cîntă şi are ochi de 
nestemate? 

— Vreau! 

Jucîndu-se, şi vorbind vrute-nevrute, se îndepărtă 
el cu fetiţa în spinare. 

Celălalt unchi se prefăcu că fuge ca să-i ajungă. 

— Brăduţa, să-ţi facem o coroniţă din flori? 

— Da, vreau! 

— Brăduţa, în nisipul de pe malul mării se află 
pasărea cu puii cei mărunţei! 

— Mergem! Mergem! striga copila, care nu ştia 
ce-i bine şi ce-i rău. 

— Nu ţi-e dor de taică-tu? 

— Ba da! 

— Ce folos, dacă nu ştii cum îl cheamă! 


— Ba ştiu... ştiu... el i-a spus mamei... şi Brăduţa 
le povesti toate cele auzite, dar tot, fără să fi uitat 
nimic. 

În vremea asta, Egly afla de la Stejărel şi Frasin, 
cei doi 
băieţi, cum îi ispitiseră unchii şi cum ei nu spuseseră 
ceea ce ştiau. 

— Ce ştiţi voi? 

— Ştim că l-am auzit pe tata ce-ţi spunea, dar noi 
n-am dezvăluit taina. 

Egly oftă bucuroasă, şi în aceeaşi clipită se 
spăimîntă. 

— Brăduţa... 

Îşi luă băieţii de mînă şi alergă înspre țărm, acolo 
unde îi spuseseră copiii că porniseră unchii. 

Fugea Egly, fugea plîngînd şi hohotind. 

Unchii, dacă au aflat ceea ce au voit să ştie, s-au 
dosit după o barcă şi au început să cheme cu glas 
schimbat, glas îndulcit şi subţire. 

— Juraky!... Juraky!... Juraky!... 

De trei ori au strigat, şi stăpînul mării, văzîndu-şi 
copila între cei doi bărbaţi încruntaţi, n-a mai ţinut 
seama de nici o primejdie şi a ieşit pe țărm prefăcut în 
şarpe. 

N-a fost luptă înverşunată, luptă vitejească. 

Juraky nu avea putere, aflîndu-se pe pămînt, şi 
cei doi răi îndată l-au căsăpit. 

Cînd a ajuns Egly, soţul ei era prefăcut în bucăţi, 
iară sîngele şiroia, înroşind nisipul. 

S-a repezit Egly, a cules trupul lui Juraky, şi aşa, 
cu cei trei prunci, s-a aruncat în valuri. Egly bocea de 
huiau întinderile; ţipau şi copiii. Valurile se ridicau ca 
turbate, şi plînsul şi ţipătul îl adunau în muget şi 
hăuire. Sălta apa cum saltă nisipul într-o sită. Era 
atîta zdruncin, atîta mînie, şi atîta durere, încît apa 
părea că-şi sparge matca şi-şi rupe pînzele străvezii. 

Egly îşi pierduse soţul, pruncii nu mai aveau 


părinte. Marea îşi pierduse stăpînul. Nu se mai 
pomenise atîta durere şi atîta răvăşire. 

Deodată, palatul de cleştar, palatul ce cuprindea 
întinsul  străfundului mării,  trozni din toate 
încheieturile, împroşcînd în mii de cioburi aurii ca 
mierea din fagure şi verzi-ruginii ca frunzarul 
toamnei. Spre maluri veneau bucăţi din nemai-văzutul 
palat. Soarele se aprindea în cioburi, făcîndu-le lucii 
ca oglinzile din împărăţia lui Juraky. 

Oamenii au cules atunci, demult tare, şi culeg şi 
astăzi cleştarul cald, plin de lumini şi-şi fac minunate 
găteli. 

Purtînd aceste podoabe, fetele şi femeile îşi spun 
povestea Eglyei şi a lui Juraky. 

Ca să nu-i uite nici pe prunci, oamenii dau 
arborilor nume de pe țărmurile acelei mări şi copiilor 
lor dau aceleaşi nume. Pe fete le cheamă Brăduţa, şi 
pe băieţi Frasin sau Ste-jărel. 


Repovestire de ELENA MATASĂ 


Legenda castelului Trakaj 


LEGENDA ne dă veste despre cele ce s-au 
întîmplat în străvechi timpuri, învăluite-n ceaţă. 

Pe vremea aceea, pămîntul bălților se întindea, 
făr' de hotare, de-a lungul țărmului mării, şi stăpîn 
peste ţară era Ge-deminas. Mîndru şi încă-n floarea 
vîrstei, voievodul era văduv, că îi murise soaţa, 
lăsîndu-l cu un copilandru — cu Jury — ce se vestea că 
va ajunge mare viteaz şi mîndria supuşilor. 

Voievodul Gedeminas, muşcat de tristeţe şi 
singurătate, găsea plăcere să cutreiere prin întinsa lui 
ţară, să privească fru-museţea locurilor presărate cu 
lacuri, ca şi cum oglinzi cereşti ar fi fost sparte, şi 
cioburile împrăştiate ici-colo, unde nici nu se aştepta. 

În una din preumblări, voievodul Gedeminas s-a 
despărţit de alaiul ce-l însoțea şi s-a pomenit dus de 
galopul ca-lului într-un hăţiş de luncă. A sunat din 
corn, ca să dea de ştire unde se află, şi n-a primit nici 
un răspuns. Atîta s-a învirtit, şi s-a răsucit să iasă la 
cale bună, încît murgul i s-a înspumat, iară el, ostenit, 
a descălecat. A lăsat calul să pască, şi Gede-minas s-a 
aşezat pe frunzarul gros, sprijinit cu spatele de un 
buştean acoperit cu muşchi, ca o perină. 

Poate să fi adormit preţ de o noapte, că s-a trezit 
numai cînd l-a gidilat lumina soarelui pe gene, şi cînd 
a prins să-i necheze calul. Nu deschise bine ochii, şi 
prin faţa lui trecu, dănţuind şi cîntînd, o fată, atîta de 
frumoasă că nu mai văzuse alta la fel pînă la anii ce-i 
avea. Hotărit era Gedeminas să nu se mai însoare, mai 
ales că pruncul se făcuse aproape flăcăiaş. Dar inima 
lui se opri îndată, şi îşi dădu seama că nu fusese o 
nălucă ori o vedenie, ci o fecioară, sub paşii căreia 
fişiia frun-zarul şi trozneau uşor vreascurile codrului. 


Alaiul curtenilor, după îndelungată căutare, îl 
găsi pe voievodul Gedeminas, cu privirea şi chipul 
schimbate. 

Viteazul voievod nu se feri să le spună adevărul, 
vorbin-du-le cu înflăcărare: 

— Am văzut o făptură cum nu credeam că se 
poate afla 
pe pămînt. Frumuseţea lumii din creştetul ei se 
desfăşura, cu-prinzîndu-o toată. 

— Măria Ta, ai întîlnit fata pădurii; stă cu bunicul 
ei în 
tainele codrilor, dar bine nu ştim nici noi unde. Rar se 
arată copila oamenilor. 

— Trebuie s-o caut şi s-o găsesc, spuse 
Gedeminas. Altă 
mireasă nu mi-am dorit pînă acum. Voi căuta-o pe fru- 
moasa fată a pădurii, oricît de departe s-ar afla şi ori 
unde se ascunde. Nici nu cred că e departe... A trecut, 
dănţuind şi cîntînd, atît de aproape de mine, încît i-am 
desluşit chipul, privirea, boiul prea mîndru. Mi s-a 
părut că mi-a atins straiul. 

Gedeminas, cuprins de focul iubirii, a bătut 
potecile, pînă a ajuns acolo unde l-au îndreptat cei ce 
ştiau locul fetei. li spuseseră ei să meargă pîn-o 
ajunge la cel mai bătrîn copac, ocrotitor al copilei şi 
străbun de-al ei. 

A ajuns Gedeminas la copacul pe care l-a 
cunoscut îndată, că avea crengi ca şerpii, iară 
rădăcinile păreau alte crengi zvircolite ca nişte 
gheare, drept crengi înfipte-n pămînt. 

Pe fată aflase el că o cheamă Nereis, şi că-şi avea 
culcuş chiar în trunchiul cel gros, care se închidea şi 
se deschidea ca o scoică. 

S-a aplecat Gedeminas, cu adîncă închinare, în 
faţa copacului, şi i-a vorbit ca unui om în carne şi 
oase: 

— Stăpîn al pădurilor, eu sînt voievodul 


pămîntului băl-ţilor, ţară atita de mare că n-am ajuns 
încă a-i bate hotarele. Ce folos, de puterea ce-o am, şi 
de vitejia ce mi-o cîntă supușii, dacă de cînd am văzut- 
o pe Nereis mă simt pierit de vlagă şi de plăcerea 
vieţii? Dă-mi-o, unchiaşule, să-mi fie soţie, şi te-oi 
cinsti, preamărindu-ţi anii şi semeţia, iar pe Nereis voi 
face-o fericită. 

— Te ştiu, Gedeminas, că te-am văzut... te-am 
văzut cu ochii frunzarului meu, de cîte ori treceai cu 
alaiul spre pădurile şi codrii ce-i stăpînesc. Mă aflu la 
grea cumpănă ca să-ţi dau vreun răspuns. lţi voi 
destăinui totuşi o taină, atît cît se poate spune dintr-o 
taină. Nereis, neastîmpărată şi copilăroasă în pornirile 
ei, împinsă de dorinţa de a afla ceea ce eu îngrădisem 
fără a-i spune de ce, s-a avîntat, nu de mult, în afara 
pădurii şi a mers către ţinutul mlaştinilor, unde se ţin 
lanţ bălțile şi lacurile mai mari. Acolo i-a ieşit în cale o 
uriciune de făptură, stăpîna zmiîrcurilor şi a 
glodurilor. Nereis zburda, dornică să vadă florile şi 
vietăţile milului şi ale mlaştinilor; ea, uriciunea, dădea 
însă poruncă să se afunde şi să se înglodeze, să fie 
suptă sub glodurile cele grele. S-a rugat copila de 
iertare, şi hîda stăpînă s-a învoit, punînd-o să se lege 
că n-are să se mărite, că are să fugă de oameni, şi că 
are să trăiască numai lîngă mine, unchiaş care mi-am 
uitat anii şi sînt morăcănos. Nu-i dau alta copilei decît 
singurătatea, adăpost în trunchiul meu şi mărunta 
bucurie de a alerga prin codri, unde mai am şi eu o 
putere. Întoarce-ţi paşii, Gedeminas. Nu vei izbuti să 
sfarămi legă-mîntul. Oricum, să nu zici că nu ţi-s 
binevoitor, iaca, acu’ pe cer luna e cît unghia şi tu să 
vii cînd o fi luna cît pîinea rotundă şi coaptă, că atunci 
stăpîna zmîrcurilor stă şi unelteşte, temătoare de 
lumină. Atunci să vii, şi are să-ţi grăiască Nereis... 

Gedeminas a mulţumit unchiaşului binevoitor, şi 
i s-au părul zilele cît săptămiînile şi nopţile cît anii pînă 
a văzut luna rotundă şi dolofană ca obrajii rumeni şi 


bucălaţi ai unui copil. 

În vremea care trecea, urnindu-se la fel de greoi, 
un-chiaşul o ispiti pe Nereis, căutînd să afle o scăpare 
din lanţul cu care o legase zgripţuroaica. 

— Ţi-au venit peţitori, spuse, ca şi cum ar fi 
făcut-o în 
glumă, bătrînul. 

Nereis îl privi lung, şi în ochii ei lucea o bucurie 
care se schimbă îndată în undă de mîhnire. 

— Ştiu, bunicule. A venit Gedeminas. L-am văzut 
dor-mind cu capul pe un buştean, şi m-am veselit. M- 
am apropiat să-l privesc mai pe îndelete. E om 
zdravăn, voinic. Pe buzele lui trecea un zîmbet, şi mi- 
am zis că visează. Cînd a deschis ochii, eu am fugit. 
M-am dosit şi i-am auzit vorbele. Mă căuta, mă 
striga... Voia să mă vadă. El a venit, unchiaşule? 

— Da, Voievodul Gedeminas!... 

— Îmi place voievodul Gedeminas, îmi place... 
Nu!... Nu se poate! N-am voie! Stăpîna zmîrcurilor mă 
va sorbi în adînc dacă află... 

— Mergi înspre ţinuturile ei, o sfătui unchiaşul, 
dar nu 
te apropia prea tare de mlaştinile şi de nămolul în 
care 
te poate afunda. Strigă — într-un fel — şi întreab-o 
care 
e preţul ca să te dezlege de legămînt. 

A alergat Nereis spre locul unde ştia că se află 
ţinutul cu zmiîrcuri şi mlaştini. 

Vedea, mergînd prin luciul apei, năframe de 
pămînt acoperite de ierburi înalte, şi ştia că, dacă va 
păşi acolo, se va afunda, țarina fiind doar o amăgire 
de uscat pe tipsia de ape. 

— Stăpînă a mlaştinilor şi a lacurilor! strigă fata 
către 
cele patru părţi ale lumii. Stăpînă! 

Şi, nici nu-şi mîntui strigarea, că o şi auzi 


chicotind chiar în spatele ei. 

— Care ţi-e vrerea? o întrebă urita făptură, 
scălîmbăindu-se şi rotind ochii înfricoşători. 

— Mi-e drag Gedeminas... a venit să mă peţească 
la copacul străbun. 

— Ţi-ai pierdut minţile...! 

— Te-aş ruga... legămîntul... 

Ar fi vrut să vorbească Nereis, dar, îndată, sub 
picioarele ei pămîntul prinse a se mocirli, iară 
picioarele ei se afundară şi se înglodară. 

Scufundarea ei spre adînc o opri Izma cea rea, cu 
o fil-fiire a miîinilor ciolănoase. 

Se prefăcuse numai că vrea s-o amistuie în adînc 
pe Nereis. Işi avea planurile ei, şi voise numai s-o 
sperie. Legă-mîntul ce-l făcuse cu frumoasa fată a 
pădurii era începutul unui plan, începutul de care se 
agăța, ca să scape chiar ea, uricioasa, de ceea ce o 
vestise cu ani, cu mulţi ani în urmă, o broască riioasă. 
Broasca îi spusese: „Dacă n-ai să scapi de feciorul lui 
Gedeminas, el are să ajungă viteaz mare şi are să-ţi 
nimicească puterea. Zmircurile şi tina cleioasă se vor 
preface în pămînt tare, în pămînt bun pentru oameni!” 

Oprind-o prin legămînt pe Nereis să se mărite, îşi 
pusese în gînd să-l aprindă de iubire pe Gedeminas. 
Să picure apoi şi-n sufletul fetei iubirea, aşa fel încît 
ochii lor să fie întunecaţi, şi privirile nestăvilite. Avea 
să-i subjuge şi să-i joace după voie, folosind ea focul 
inimilor, încît să le ceară jertfă chiar pe tine-relul care 
era singurul fiu al lui Gedeminas. 

— Să nu crezi că sînt neînţelegătoare, vorbi ea 
către Nereis, care stătea împlîntată-n pămînt ca şi 
cum s-ar fi aflat legată de butuci. Dacă vrei să te 
dezleg, cere-i lui Gedeminas dovadă de iubire. 

— Ce să-i cer? 

— Spune-i că-i vei fi soţie dacă-ţi ridică un palat- 
cetate, cum nu s-a mai văzut aici, în împărăţia mea. 
Vezi insula de colo? 


— O văd! Nu e pămînt. Îi numai o amăgire cu 
stufăriş, jivine, broaşte şi şerpi. Acolo nu calcă picior 
de om. 

— Ce-ţi pasă ţie? Poate că te duc chiar pe tine 
acolo, între jivine. Dacă ţine cu tot dinadinsul să-i fii 
mireasă, să-ţi facă un castel-cetate. Să-l facă aicea, pe 
lacurile mele, pe Glave, chiar în mijloc. Ţi-am arătat 
insula... 

— Am să-i cer să-mi facă palatul, se hotărî 
Nereis. 

Zgripţuroaica o slobozi, atunci, pe fată din lutul 
care se făcea tot mai greu pe picioarele ei. 

Nereis fugi la unchiaş, şi-i spuse cu de- 
amănuntul, iar acesta-i răspunse: 

— Ţi-a cerut ceea ce nu va putea face nici o 
putere 
omenească. k 

Nereis se întristă. lIncruntat şi îngîndurat, 
bătrînul pădurilor îşi foşnea frunzişul înviforat de 
durerea copilei. 

Cînd veni Gedeminas, şi auzi ce-i cere Nereis, i 
se păru prea puţin şi prea uşor față de vîlvătaia inimii 
lui. 

Porunci, deci, Gedeminas să vie meşteri mari de 
pe întreaga întindere a ţării bălților. 

Cu bărci uşoare, se osteneau oamenii să ridice 
din lemn şi din piatră temelie pentru castelul ce aveau 
să-l înalte. Erau hotăriţi să-i spună Trakaj, „Castelul 
de pe apă”. 

Trudeau, şi îşi frămîntau minţile, meşterii cei 
mari, cum să ridice castel-fortăreaţă pe un pămînt 
care nu era decît o plămadă de glod şi de buruieni 
putrezite? 

Aşezau grinzi, lespezi, cărau pămînt, şi-l 
bătătoreau zadarnic. 

Se luptau cu puteri duşmănoase, şi ceea ce 
încropeau, peste zi, noaptea se afunda şi pierea ca şi 


cum n-ar fi fost. 

Voievodul Gedeminas, împovărat de greul peste 
care dă-duse, şi pe care nu-l putea dobori cu vitejia şi 
cu priceperea ce-o avea, o chemase pe Nereis să vadă 
cu ochii ei cum se frămîntă el şi cei iscusiţi în 
meşteşugul ridicării de ziduri şi de cetăţi, şi cum nu 
izbuteau să iasă la capăt şi să prindă sub ochi vreun 
spor. 

Cum stăteau împietriţi de spaima neputinței, 
scociorînd cu minţile şi inimile cam ce ar mai putea 
face, deodată se abătu peste mulţime un nor de 
lăcuste, şi una din capul şirului, mai mare şi mai 
uricioasă, deschise fălcile şi grăi, c-o înţeleseră şi 
oamenii. 

In graiul ei prefăcut, clefăit şi fornăit, Nereis se 
temu ca nu cumva să fie ascunsă zgripţuroaica 
zmîrcurilor, şi prinse a tremura. 

Se temea să nu se abată cu vreun rău asupra lui 
Gede-minas, ori să pice pe capul ei. Nici nu bănuia 
ura ce i-o purta lui Jury. 

Abia se înţelegea ce miriia, ascunsă-n negura 
stolului de lăcuste. Părea să fiarbă cazanul răutăţii în 
vorbele ei. 

— Degeaba v-aţi bucurat, neputincioşilor. 
Gedeminas, 
n-ai să ridici palatul-cetate. N-ai putere! Eşti un 
bicisnic! 

Nereis nu-ţi va fi mireasă. Numai eu ştiu taina. Numai 
eu! 

Zidurile cer sînge de om. Om tînăr de viu să fie 
îngropat 

la temelie! 

Se depărta afurisitul glas, ca huruirea furtunii ce 
cade pe văi pustii. 

Rămase însă pecetea celor spuse, scrisă în 
minţile şi inimile celor ce auziseră. Gedeminas pusese 
bărbia în piept, gîndindu-se la felul în care-l 


înfruntase glasul acela atîta de rău şi hain. „Vor 
zidurile trup tînăr îngropat de viu şi dat jertfă? Oare 
numai aşa voi izbuti?” se întreba el. 

Se plecă înaintea lui Gedeminas mai marele 
meşterilor, şi grăi răspicat: 

— Măria Ta, noi am muncit făr-de răgaz, făr-de 
cruţare; vrem să vedem castelul-cetate, vrem să-l 
vedem. Să-i dăm temeliei preţul cerut. Hotărăşte-te, 
măria ta, ca să nu rămînem de ocară. 

— Să vină fecioarele din palate şi din colibe, să 
vie gătite, ca şi cum ar fi mirese. În braţe să ducă 
flori, şi pe creştete coroane. 

S-a făcut şirag lung din cele mai mîndre fecioare, 
şi, împodobite, privind ca ciutele speriate, trecură pe 
sub turnul unde ţintaşi anume puşi trebuiau să 
nimerească pe cea sortită morţii, ciupindu-i trupul cu 
o săgeată. 

Zbîrniiră săgețile, păsări negre, prevestitoare de 
moarte, dar, spre mare mirare, ele nimeriră în 
buchetele de flori. 

— Să treacă feciorii! se auziră strigînd glasurile. 

Gedeminas dădu poruncă să se afle între, cei ce 
se în-şiruiau mîndri ca stejarii cei tineri, chiar Jury, 
singurul lui fiu. 

Zbîrnîiră iarăşi săgețile ţintaşilor, şi se făcu 
murmur ma-re de spaimă şi de durere. Săgeata se 
înfipsese în umărul lui Jury. 

Jury — feciorul cel mîndru, feciorul care nu 
ajunsese la anii meniţi să-şi arate iscusinţa şi vitejia — 
trebuia zidit la temelia cetăţii. 

Gedeminas îşi ştergea lacrimile, dar înapoi nu 
putea da. Pierită la suflet se afla şi Nereis, care ştia că 
la mijloc se află uneltirea stăpînei zmiîrcurilor, 
uriciunea glodului şi a mocirlei. 

O şi văzură cei din gloată, cum vine, îndată, luînd 
înfăţişarea de hîdă zgripţuroaică, să-l ia în stăpînire 
pe Jury. Hohotea şi chicotea: „Zmircurile sînt ale 


mele! Lacul Glave, cu ostroavele lui, se află sub 
stăpînirea mea! Jury e preţul, preţ scump, 
Gedeminas!”, şi ridea hida, şi se bucura. 

Tînăr şi fraged era Jury, dar deodată simţi în el 
val de curaj şi de vitejie. 

Era tulburat de puterea care-i vuia în sînge, şi de 
dorinţa de a o înfrunta pe zgripţuroaică. 

leşi Jury din şiragul feciorilor, se feri de căngile 
miîinilor celei ce stăpînea zmircurile şi mlaştinile, şi 
strigă el cu glas tare: 

— Înainte de a merge la moarte, îngăduiţi-mi să 
grăiesc mamelor, surorilor şi fecioarelor ce se află de 
faţă. Trei sînt întrebările mele, să mi se spună: Ce 
este mai uşor, ce este mai dulce şi ce este mai tare pe 
lume? 

Strigară, laolaltă, cele întrebate: 

— Uşor este fulgul! Dulce e mierea! Tare e 
piatra! 

— Eu altfel gindesc, îndrăzni Jury. Uşor e 
pruncul ce-l poartă mama pe braţe. Dulce e laptele ce- 
l ia pruncul de la sînul celei ce-l hrăneşte. Mai tare ca 
piatra sînt inimile celor ce lasă un tînăr să fie zidit la 
temelia unei cetăţi, preţ pentru învoirea cu o 
zgripţuroaică. 

— Aşa e! Aşa!... şi glasurile se prefăcură în vuire. 
Jury are dreptate! 

— Jury să nu mai fie sortit morţii! 

— Nu ţi-l dau pe Jury! strigă puternic Gedeminas. 
Nu ţi-l dau, şi ieşi să se împotrivească voievodul, care 
se deştepta ca dintr-o toropire şi amorţire. 

Zgripţuroaica se şi repezise asupra lui Jury. 

Fragedul tinerel, ajuns deodată la puterea celor 
viteji, puse mîna pe paloş. 

Ochii zgripţuroaicei se făcură talere de cărbuni 
aprinşi, iar trupul ei începu să se şerpuiască drept ca 
al unei jivine. 

Neînfricat, Jury se avînta la luptă. Din balaur, 


zgripţu-roaica  izbită de paloş se prefăcu în 
sălămizdră. O tăie Jury în bucăţi. Fărîmele se 
prindeau laolaltă, şi se întregeau, făcînd-o iarăşi 
întreagă. Jury îi zdrobi capul şi îi pisă trupul, spul- 
berîndu-le cu suflarea lui fierbinte. 

Nu rămaseră din zgripţuroaică decît nişte 
zdrenţe şi nişte bălți de venin. 

Oamenii auziră cu toţii glasul broaştei riioase, 
care-i prevestise zgripţuroaicei moartea din tăişul 
săbiei lui Jury: 

— S-a împlinit sorocul! Ai pierit, stăpînă a 
zmîrcurilor 
şi a mocirlelor! 

Pe vîrful paloşului, Jury ridică zdrenţele rămase 
din trupul zgripţuroaicei. 

— Pieliţele acesteia să le îngropăm la temelia 
castelului! strigară meşterii mari şi calfele. 

Au mers cu alai Gedeminas, cu Nereis şi Jury, şi 
au îngropat în ostrovul de pe lacul Glave ceea ce mai 
rămăsese din uricioasa stăpînă. 

Îndată, ca prin minune, apa băltită s-a retras în 
adînc; zmiîrcurile s-au zbicit, glodurile s-au netezit. 

Ostrovul  mocirlos se prefăcea în grădină 
minunată. Meşterii cei mari, ajutaţi de mulţimea 
calfelor, îndată au aşezat temelia castelului. 

N-au zăbovit nici cu ridicarea zidurilor înalte. 
Prindeau aripi pentru strădania de a ridica palatul- 
cetate, cum nu se afla altul pe lume. 

Şi, aşa, ca o minune, ce pare zugrăvită pe cer, se 
arătă ochilor palatul-fortăreaţă, cu numele Trakaj, 
„Castelul de pe apă”. 

Trakajul zidit de Gedeminas pentru Nereis nu s- 
ar fi ridicat fără de vitejia şi iscusinţa frumosului prinţ 
Jury, Jury cu pletele de aur. 

Privesc spre Trakaj oamenii, şi nu le vine a crede 
că ar putea fi un palat fortăreață, şi nu o corabie, 
plutind pe apa neclintită a lacului Glave. 


În apă se oglindeşte de jur împrejur această 
uriaşă corabie, iară foişoarele, turlele, crenelurile par 
întocmite din pînzele urcate pe catarge, pînze care-s 
rotunjite şi unduite de vînt,  murmurînd neîncetat 
legenda castelului Trakaj. 


Repovestire de ELENA MATASĂ 


POVEŞTI MACEDONENE 


Ciobanul şi cele trei zîne 


ÎN TIMP CE-ŞI PĂŞTEA oile într-un luminiş de 
pădure, lîngă un rîu, un tînăr cioban văzu trei fete fru- 
moase scăldîndu-se în undele limpezi şi mîngiîietoare. 

Ochii păstorului rămaseră aţintiţi la frumuseţea 
fără de seamăn a celor trei fete. 

„Ah, de ce nu sînt mai aproape,” îşi zise el, „mai 
aproape de rîu, să pot fura pe una din frumoasele 
astea...” 

Se scăldară fetele cît se scăldară, apoi se 
îmbrăcară şi apucară poteca pădurii, iar flăcăul se 
uită în urma lor pînă le pierdu din privire. 

A doua zi, cu noaptea-n cap, ciobanul îşi aduse 
mioarele pe-aproape, iar el se ascunse după un tufiş, 
ca să le poată privi în voie cum se scaldă. Nici nu 
răsări bine soarele, şi cele trei codane iar veniră la 
scăldat. Şi, nu ştiu cum se făcu, dar flăcăul nostru nici 
de data asta nu găsi mijlocul şi locul cel mai pri-elnic 
să fure vreuna. Tot i se părea că se află prea departe 
şi prea lăturalnic de ele. Aşa că se alese doar cu un 
fluierat a pagubă. 

A treia zi, însă, ciobanul se ascunse chiar în 
tufişul de lîn-gă scăldătoare, hotărît să nu mai dea 
greş. Cum răsări soarele, cum se arătară şi cele trei 
frumoase — vesele, puse pe rîs şi hîrjoană. Îşi scot 
nerăbdătoare rochiile, şi intră în apă, să se scalde, în 
timp ce păstorul stă pitit şi se tot socoate cum să pună 
mîna pe una din ele. Dar, oricît îşi bate el capul, nu 
poate să născocească ceva mai acătării. In cele din 
urmă se lu-minează la faţă: o să le ia hainele şi, 
lăsîndu-le aşa, goale, s-ar putea să tragă un folos din 
toată treaba asta. Numai să vină şi să se roage de el, 
ştie el ce are de făcut! 


Şi, cît ai clipi, se repezi şi le înşfăcă hainele. Cînd 
văzură fetele una ca asta, se făcură roşii ca para 
focului, şi, din mijlocul rîului, unde se aflau, începură 
să se roage de el să le înapoieze rochiile, că i-or face 
un mare bine în schimb. Atîta aşteptat ciobanul. 

— Vă dau hainele, le zise el, numai dacă una din 
voi mă ia de bărbat. Altfel, să ştiţi că le dau foc, şi n- 
aveţi decît să mergeţi goale acasă. 

— Vrei cu tot dinadinsul ca una din noi să-ţi fie 
nevastă. Bine, flăcăule, fie şi-aşa, dar află că noi nu 
sîntem pamîntene; noi sîntem zîne, trei zîne surori. De 
aceea nu se cuvine una ca asta; şi-apoi să ştii că nu-i 
nici-o pricopseală să iei de nevastă pe vreuna din noi, 
îi ziseră ele. 

— Orice-aţi fi voi, nu-mi pasă de fel. Numai aşa 
vă dau hainele. 

Văzînd că n-o scot la capăt cu el, îi ziseră: 

— Bine, băiete, alege-ţi pe una dintre noi şi dă-ne 
rochiile să mergem acasă, că tare departe mai stăm. 

Cînd auzi acest răspuns, ciobanul o alese pe cea 
mai mică. Atunci, surorile mai mari îl luară de-o parte 
şi, la despărţire, îi spuseră să nu-i mai dea rochia, că 
altfel va rămîne fără nevastă, fiindcă în ea e toată 
puterea zînei. Să-i dea altă rochie. Flăcăul nostru 
băgă la cap vorbele astea, îna-poie rochiile celor două 
surori mai mari, şi acestea se mistuiră ca aburul din 
faţa ochilor săi. Apoi o prinse de mînă pe sora cea 
mică, o duse acasă la el, o primeni în haine lumeşti 
şi se alese, astfel, cu-o nevastă-zină, cea mai 
frumoasă dintre toate frumoasele lumii! 

Şi a trăit ciobanul în bună înţelegere cu zîna 
aproape un an încheiat, pînă cînd le veni rîndul să 
meargă la o nuntă. Aci se prinseră în horă toate 
nevestele satului. Doar zîna şedea singuratecă, de o 
parte. Oamenii ar fi vrut s-o vadă şi pe ea prinsă în 
horă, dar zîna nu putea chipurile să joace decît în 
rochia sa de zînă. Şi, atunci, la rugăminţile tuturor, 


ciobanul nu mai avu încotro, îşi călcă pe inimă şi se 
duse acasă, luă rochia de unde era ascunsă şi o aduse 
la nuntă. Inainte de a o da nevesti-si, omul avu grijă să 
închidă toate uşile şi ferestrele. 

Cînd se prinse zîna în joc, şi cînd începu să 
învîrtească „hora zînelor”, toată lumea, cu mic, cu 
mare, rămase cu gura căscată! Nimeni nu mai văzuse 
aşa ceva. lar cînd îşi încheie jocul, veni în faţa 
bărbatului său, îi întinse mîna şi-i zise: 

— Rămii cu bine, gospodarule! 

Apoi se mistui prin hornul casei! 

Cînd văzu una ca asta, bietul om strigă în urma 
ei: 

— Te credeam nevastă de treabă! Spune-mi, 
baremi, unde să te caut, măcar o dată să te mai văd! 

— Să mă cauţi, gospodare, îi răspunse ea prin 
horn, în satul Kuşkundalevo, dacă ţii să mă afli. 

Şi-şi văzu de drum prin nori. 

Într-o bună zi, omul nostru o porni la drum lung. 
Trecu prin sate şi oraşe nenumărate, întrebînd în 
dreapta şi-n stînga de satul Kuşkundalevo. Dar, pe 
oricine întreba, se minuna de numele ăsta ciudat, şi 
nimeni nu era în stare să-i spună unde se află satul 
acela. Bătu omul nostru toate drumurile, toate satele 
şi oraşele, trecu munţi şi dealuri, străbătu deşerturi, 
doar-doar o găsi satul cu pricina. Într-o zi, în timp ce 
urca un vîrf de munte, dădu de un moşneag rezemat 
de trunchiul unui fag. 

— Încotro, nepoate? îl întrebă el pe cioban. Ce 
cauţi tu în pustietatea asta, unde niciodată n-a cîntat 
cocoşul şi unde n-a călcat picior de om? 

— Mă mină necazul, moşule, îi răspunse 
păstorul. Te-aş ruga pe dumneata să-mi spui, dacă ştii, 
poate că ai auzit de-un sat căruia i se spune 
Kuşkundalevo. 

— Trăiesc de două sute de ani, dar de un sat cu 
numele ăsta n-am auzit. Şi nici nu cred să fie în ţara 


asta. Dar ce cauţi tu în satul ăsta, băiete? 

— Cu un an în urmă, moşule, în timp ce-mi 
păşteam mioarele lîngă un rîu, am zărit trei codane 
scăldîndu-se. Le-am pîndit o zi, două, şi a treia zi, 
dimineaţa, le-am înşfăcat hainele şi le-am înapoiat 
numai după ce a mică s-a învoit să mă ia de bărbat. 
Toate bune pînă aci, dar codanele astea nu erau fete 
ca toate fetele, ci zîne. Şi celelalte surori mi-au spus 
să nu-i dau niciodată rochia, că o să fugă, fiindcă în 
rochiile astea e toată puterea lor. Eu le-am dat 
crezare, ce-i drept, şi am ţinut as-cunsă rochia, 
aproape un an încheiat, adică pînă alaltăieri, cînd, ca 
să le fac pe plac femeilor din satul meu, i-am dat-o 
nevesti-mi, zînei, de, s-o îmbrace şi să se prindă în 
horă la nunta ceea, la care ne aflam. Toate uşile şi 
ferestrele le în-chisesem eu bine, şi din vreme, ca nu 
cumva să fugă, numai că uitasem de blestematul ăla 
de horn. Şi, cum nu-l astupasem, după ce şi-a încheiat 
jocul, a zburat prin el! Şi dusă a fost. Întrebînd-o unde 
s-o caut, mi-a zis că o pot găsi în satul Kuşkundalevo. 
Uite, ăsta mi-e necazul, moşule, dacă ştii ceva, spune- 
mi! 

— De satul ăsta n-am auzit, nepoate, de ce să te 
mint? 

Da' uite ce zic eu, mai mergi aşa preţ de-o lună şi-o să 
dai de un alt moşneag. Du-i multă sănătate din partea 
mea, că-i mai bătrîn ca mine, are trei sute de ani şi 
mi-i 

frate. E împărat peste toate sălbăticiunile pădurii. El 
ar 

putea să-ţi spună ceva despre satul ăsta, îi zise 
bătrinul, 

petrecîndu-l cu privirea. 

Merse ciobanul cale de-o lună, şi iată că întîlni 
un alt moşneag care şedea lîngă un izvor. li dădu 
bineţe şi intră în vorbă cu el, înşirîndu-i toată 
povestea. 


— Şezi, fătul meu, îi zise bătrînul, pînă-mi adun 
săl-băticiunile. De la ele o să aflăm de satul pe care-l 
cauţi 
cu atîta sîrg. 

Curînd veniră toate animalele pădurii să se 
adape, şi se opriră la izvor în faţa uncheşului. 

— Ascultaţi, voi, leilor, şi voi, urşilor, şi voi, 
lupilor, şi voi, vulpilor, şi voi, toate celelalte 
sălbăticiuni, ce vă întreb eu: Voi umblaţi mult, pînă 
prin preajma satelor şi oraşelor. Spu-neţi-mi, nu 
cumva aţi auzit de un sat care se cheamă Kuş- 
kundalevo? 

— N-am auzit, luminate împărate, n-am auzit de 
numele ăsta, îi răspunseră toate fiarele într-un singur 
glas. 

— Vezi, nepoate? Nu se află pe pămîntul nostru 
sat 
cu numele ăsta! Dar, dacă nu ţi s-a urit de atîta drum, 
uite ce zic eu: mai mergi aşa cale de o lună şi o să dai 
de fratele meu mai mare, care-i împărat peste toate 
păsările văzduhului, şi poate că el a auzit de satul 
acela... 

Porni ciobanul din nou la drum, şi peste vreo 
lună întîlni în cale pe-al treilea moşneag. Era bătrîn, 
bătrîn de tot. Acesta era împăratul păsărilor. După ce- 
i dădu bineţe, şi-i aduse urări de sănătate şi viaţă 
lungă de la fratele său, îi povesti pe îndelete toată 
tărăşenia. Uncheşul trimise pe loc vestitori în cele 
patru zări, după toţi vulturii, şoimii, corbii şi toate 
celelalte păsări, să se înfăţişeze, neîntîrziat la el. Nici 
nu amurgi bine, şi tot ce era păsăret se adună în faţa 
împăratului, aşteptînd poruncile aces-tuia. 

— Ascultaţi, voi, vulturilor, voi, şoimilor, voi, 
corbilor, şi voi, păsări mărunte, nu cumva aţi auzit de 
un sat care se cheamă Kuşkundalevo? 

— N-am auzit pînă astăzi de un nume ca ăsta, 
luminate împărate! 


— Eh, se vede treaba că nu se află nicăieri... 
auzişi cu urechile tale, nepoate. Nici vulturii şi nici 
celelalte păsări n-au aflat vreodată de el. Eu ce să mai 
zic? Am aproape patru sute de ani, şi tot n-am auzit de 
satul ăsta, adăugă bătrinul. 

Dar nici nu-şi încheie bine vorba, că o coţofană 
şchioapă veni spre împărat. Cum o văzu, acesta o 
întrebă pe loc: 

— Dar tu unde-ai zăbovit atîta, coţofano? 

— Am zăbovit, luminate împărate, pentru că mai 
întîi de toate am şchiopat, în al doilea rînd pentru că 
stau foarte departe cu casa — tooocmai lîngă satul 
Kuşkundalevo, în care trăiesc zînele. Cînd mi-ai dat de 
ştire să vin încoace, tocmai eram înhămată şi le 
treeram nişte mei. Tot atunci o nenorocită de zînă m-a 
lovit peste picior, şi, din pricina durerii n-am mai 
putut zbura iute ca să mă pot înfăţişa la vreme în faţa 
Măriei Tale! răspunse coțofana, gîfiind. 

— Ei, nepoate, auzişi ce-a zis coțofana? Hai, 
pregăteşte-te de drum. Poţi să te duci, de vrei, cu 
coțofana. Şi o să-ţi mai dau şi un vultur, pe care să-l 
încaleci, că e cale lungă pînă acolo. 

— Dacă-mi faci binele ăsta, cinstite împărate, îi 
zise cio-banul, nu te voi uita toată viaţa! 

Împăratul porunci pe loc celui mai mare vultur 
din cîţi avea să-l ia pe cioban pe aripile sale. Coțofana 
porni înainte, urmată de vultur, şi astfel ajunseră în 
zori la marginea satului cu pricina. Spre norocul lor, 
prima casă în care intrară se nimeri a fi chiar cea pe 
care o căutau. Nici nu intră bine păstorul pe uşă, şi 
cele două surori începură să-l căineze. 

— Aoleu, leică, bietul cumnat! S-a sleit, tot 
umblînd şi întrebînd în dreapta şi în stinga pînă a 
ajuns aici ca să o găsească pe nevrednica sa de 
nevastă. La atîta chin cît a îndurat bietul om, trebuie 
să i-o legăm de şaua zburătoare şi astfel s-o ducă omul 
la casa lui. 


Tare se mai minunară cele două surori cînd 
aflară de la cumnatul lor cum dăduse rochia mezinei. 
Şi cum aceasta zburase pe horn. Le apucase mila, 
văzîndu-l în ce hal ajunsese. 

— Să nu-ți faci griji, cumnate, îi ziseră ele, am 
chibzuit 
noi bine lucrurile. Acuşica ţi-o legăm de o şa în care te 
vei urca şi dumneata. Să ştii că şaua asta o să zboare 
ca gîndul peste cei trei munţi care-ţi stau în cale. 
Odată trecuţi, să nu-ţi mai pese de nimic. Acu’ vino în 
casă, s-o legăm de şa cît timp mai doarme şi nu te 
simte. Aşa o să poţi fugi mai bine. Cînd se va trezi, va 
tipa cît o vor ţine bojogii, ca s-o audă calul ei. Acesta 
va veni mîncînd pămîntul ca s-o scape, dar va fi prea 
tirziu, fiindcă dumneata vei fi dincolo de cei trei 
munţi, şi nu mai are ce-ţi face. Dar ia aminte, dacă nu 
te grăbeşti, să ştii că te prinde calul din urmă, te face 
praf şi-ţi ia şi nevasta înapoi. 

Nici nu apucară să-şi spună bine vorba cele două 
zîne, şi ciobanul nostru încălecă pe şa şi zbură 
împreună cu soaţa sa frumoasă, purtat de vînturile 
puternice stîrnite din senin. Tocmai cînd treceau cel 
de-al treilea munte, zîna se trezi din somn şi începu să 
tipe din răsputeri. In aceeaşi clipă, calul auzi 
chemarea stăpînei sale şi, scoţînd flăcări pe nări, se 
repezi, cu gîndul să-l piarză pe omul nostru. Dar pînă 
aci îi fuse puterea, pentru că şaua apucase între timp 
să treacă şi de ultima culme. Şi, astfel, ciobanul 
ajunse viu şi nevătămat acasă, împreună cu nevastă- 
sa, zîna cea mezină. Fără să mai stea mult pe gînduri, 
el aruncă în foc rochia buclucaşă, nu de alta, dar ca să 
doarmă omul liniştit de-aci-ncolo. Şi trăi ani mulţi în 
pace şi bună înţelegere cu nevastă-sa, care-i făcu o 
mulţime de fete, tot una şi una. 

Şi, de-atunci şi pînă-n zilele noastre, din fiicele 
astea ale lor se născură şi continuară să se nască cele 
mai frumoase fete din lume. 


În româneşte de MIHAELA şi VALENTIN 
DEŞLIU 


Meşterul Michiduţă şi învăţăcelul său 


A FOST ODATĂ O MAMĂ. Şi avea sărmana de ea 
un copil, un singur copil, şi-acela orfan de tată. Il 
dădea la şcoală, el fugea; îl dădea la meserie — iar 
fugea! Într-o bună zi, mer-gînd cu el pe drum, şi 
simțindu-se ostenită, femeia se aşeză pe un pietroi să- 
şi mai tragă oleacă sufletul. 

— Of, săraca de mine! Ce să mă fac? se vaită 
mama. 

În aceeaşi clipă, în faţa ei apăru un om, care o 
întrebă: 

— De ce oftezi, femeie? Ce necazuri ai pe suflet? 
Spune-mi şi mie! Poate ţi-oi da o mînă de ajutor... 

— Ce să am?! Uite, îmi amărăsc zilele cu copilul 
ăsta. L-am dat de atitea ori, ba la şcoală, ba la 
meserie, dar degeaba. Nimic nu se prinde de el, de 
fiecare dată fuge!... Nu ştiu ce să mă mai fac cu el! 

— Dă-mi-l mie, zise omul, eu sînt meşter iscusit, 
şi într-un singur an îl învăţ toate meseriile. 

— Bine, meştere, zise femeia, mulţumită că, în 
sfîrşit, i se adună odrasla de pe drumuri. Dar cum te 
cheamă, omule, şi cînd să viu să-l iau? 

— Mă cheamă OF, răspunse el, iar copilul să vii 
să ţi-l iei la anul, chiar în ziua în care ne aflăm azi. 
Strigi o dată OF, şi eu vin numaideciît. 

Ce era să facă femeia? Lăsă copilul în seama 
străinului, şi îşi văzu de drum. Meşterul luă copilul de 
mînă, îl duse acasă, şi începu să-l înveţe tot felul de 
chiţibuşuri. În odaia sa, pe lîngă mulţimea de troace, 
era şi o grămadă de tigve, tot din alea mărunte. Intr-o 
zi, nevastă-sa, rămînînd singură cu băiatul, îi zise: 

— la seama la ce-ţi spun eu acum, băiete! Tot ce 
te învaţă omul meu, să bagi bine la cap, dar în faţa lui 


să te faci că nu pricepi nimic. Ai înţeles? Că, de nu, 
vezi tigvele astea? Sînt ale băietanilor care au fost aici 
înaintea ta. Le-a făcut de petre-canie la toţi, fiindcă n- 
au ştiut să ascundă ce-au învăţat. Tu să faci pe 
prostul, dar să fii cu ochii în patru! Să-i furi meseria 
fă-ră să te simtă. De nu faci aşa, e vai de capul tău! 

Copilul a fost numai ochi şi urechi, iar cînd s-a 
împlinit anul, maică-sa a venit în acelaşi loc, s-a aşezat 
pe pietroi şi a strigat: 

— OF, unde eşti? 

Cît ai zice peşte, omul apăru în faţa femeii, cu 
băiatul de mînă, şi-i zise: 

— Ai avut dreptate, nimic nu se prinde de el. E 
greu de cap... 

În drum spre casa lor, copilul zise: 

— Mamă, să ştii că eu am învăţat o mulţime de 

năzdrăvănii, dar m-am prefăcut că nu pricep nimic. Şi 
să ştii 
că meşterul ăsta nu e om, ci Michiduţă în carne şi 
oase! 
Acu' eu o să mă prefac într-un taur de toată 
frumuseţea. Dumneata să mă vinzi, şi scăpăm 
numaidecît de sărăcie, înţelegi? Să ţii însă la preţ, şi 
să ai grijă să păstrezi funia, 
fiindcă altfel nu mă mai vezi niciodată! 

Zis şi făcut. Maică-sa îl vîndu în tîrgul de vite, şi 
luă un 
preţ bun, iar băiatul într-o clipă se prefăcu din nou în 
om. 

Şi tot aşa făcură, de cîteva ori, pînă ce adunară 
paralele 
trebuincioase. 

Odată, cînd tocmai se prefăcuse într-un cal, un 
cal cum nu se mai pomenise prin partea locului, se 
apropie de ei un om îmbrăcat în straie scumpe. Acesta 
le dădu bani mulţi, dar cu-o învoială: să i se dea şi 
căpăstrul calului. Dar cum femeia nu voia să-l dea cu 


nici un chip, omul i-l smulse cu de-a sila. Băiatul, 
înţelegînd că are de-a face cu Necuratul, se prefăcu în 
iepure. Atunci Michiduţă prefăcu în copoi şi se repezi 
pe urmele lui, dar, tocmai cînd era să-l înhaţe, 
iepurele se prefăcu în hulub. Atunci copoiul se 
prefăcu în şoim. Hulubul zbură pînă ajunse în dreptul 
unei case, îşi dete drumul pe horn în jos, şi se 
strecură în odaia cea mare, prefăcîndu-se într-un măr 
roşu, înmiresmat. Înăuntru erau oameni mulţi. Aceştia 
se minunară şi începură să-l miroasă. Dar mărul pe 
loc se prefăcu în boabe de mei care se rostogoliră pe 
podele. În aceeaşi clipă, Necuratul se prefăcu într-o 
cloşcă cu doisprezece pui şi începu să înghită boabele 
de zor. Dar sub poala unei băbuţe mai ră-maseră 
două-trei boabe. Acestea se prefăcură în vulpe, şi cu- 
mătra vulpe gîtui pe loc puii cu cloşcă cu tot. 

Şi, uite-aşa, învăţăcelul se dovedi mai afurisit şi 
mai meşter decît meşterul Michiduţă. 


În româneşte de MIHAELA şi VALENTIN 
DEŞLIU 


POVESTE ORIENTALĂ de GRIGORE BĂJENARU 


Cadiul şi califul 


ERA ÎN VREMEA preaputernicului şi înţeleptului 
Calif Harun al Raşid. Intr-o zi, califul îl chemă pe 
credinciosul său, marele vizir Giafar, şi îi spuse: 

—  Preaiubite Giafar, îţi este bine cunoscut 
obiceiul meu de a pleca prin ţară, însoţit de tine, spre 
a afla cum trăiesc locuitorii împărăției mele. 

— Un obicei foarte bun, înălţimea ta, pe care ar 
trebui să-l aibă toţi stăpînitorii de popoare, răspunse 
vizirul. 

— De astă dată, continuă califul, voi pleca de 
unul singur, îmbrăcat ca un om din popor, şi voi 
merge călare. Am să lip-sesc, poate, mai multe zile. In 
această vreme, te las pe tine să vezi de treburile 
împărăției. 

— La voia strălucirii tale, preamărite şi înțelepte 
stăpîne! grăi Giafar. 

— Aşa că rămiîi sănătos, continuă califul. 
Veghează cum ştii tu mai bine, şi, orice mi s-ar 
întîmpla, nu te amesteca pînă nu primeşti 
încuviințarea sau cererea mea pentru aceasta. 

— Am înţeles, înălţimea ta, fii liniştit! 

Şi vizirul Giafar sărută cu smerenie mîna 
califului. 

După vreo zece zile de preumblare prin ţară, 
Harun al Raşid se înapoia, mulţumit de ce aflase prin 
sate şi cetăţi. Mergea, la pas domol, pe calul său 
țărănesc, puternic şi vioi, avînd o şa obişnuită, într- 
adins alese toate, astfel, ca să nu dea de bănuit, 
cumva, acelora ce l-ar vedea. 

În călătoria sa, califul, îmbrăcat ca un simplu 
negustor hrănise, ţesălase şi adăpase singur calul, 
care se împrietenise cu el, şi-l iubea cît nu se poate 


spune de mult. 

Bucuros că se înapoiază acasă, califul îngăima un 
cîntec care-i amintea de copilărie. Cînd, la umbra unui 
smochin, văzu un cerşetor şchiop care-i ceru de 
pomană: 

— Faceţi-vă milă de un biet olog fără putere! 

Harun opri calul, scotoci în pungă, şi-i aruncă 
cerşeto-rului un dinar, spunîndu-i: 

— Ţine, omule! 

— Un dinar de argint!? strigă cerşetorul, cu 
adîncă uimi-re. Alah să te răsplătească pentru fapta ta 
milostivă, drume-ţule. Dar, dacă sufletul tău bun ar 
voi să-şi facă într-adevăr milă de nenorocirea mea, se 
rugă el cu lacrimi în ochi, m-ai lua pe calul tău voinic 
pînă la Bagdad. Drumul pentru mine e lung şi 
anevoios, şi nu mă încumet să-l fac pe jos. Alah să-ţi 
ajute, şi Mohamed, profetul său, să te răsplătească, în 
veci de veci. 

Califul Harun al Raşid, bun cum era de felul său, 
se înduioşă, şi grăi cu blîndeţe: 

— Fie, omule, aşteaptă să descalec şi să te ajut 
să te sui pe cal dinaintea mea, deşi nu-mi place deloc 
să merg înghesuit. 

Şi făcu precum spusese. 

— Ah, mulţumesc, spuse cerşetorul peste măsură 
de în-cîntat. 

— Şezi bine? îl cercetă califul. 

— Da, cît se poate de bine. Alah să te 
răsplătească. Iți mulţumesc din suflet pentru marea 
bunătate ce mi-ai arătat-o, continuă cerşetorul, şi nu 
mai contenea cu mulţumirile. 

— Ei, lasă astea, acum, îi spuse Harun al Raşid. 

— Nu ştiu cum voi putea să-ţi răsplătesc atîta 
bunăvoin-ţă. 

— Să te rogi pentru mine, grăi califul, plictisit de 
atita linguşeală. 

— Voi face-o toată viaţa, cîtă îmi va mai fi 


hărăzită de Alah! 

Pe drum, cei doi călători sporovăiră, de una, de 
alta, ca să le treacă timpul mai uşor. Dar cerşetorului 
nici prin cap nu-i trecea că la spatele lui şedea 
preaputernicul stăpînitor Harun al Raşid. Cum ar fi 
putut oare să se gîndească la una ca asta? 

Şi iată că, într-un tîrziu, califul spuse cu uşurare, 
căci îl cam obosise călătoria aceasta în doi pe 
spinarea aceluiaşi cal: 

— Ei... omule, călătoria noastră se apropie de 
sfîrşit. lată că se vede poarta dinspre apus a 
Bagdadului. Ce frumos strălucesc  minaretele 
moscheelor în scăpătatul soarelui. Şi ce-rul parcă e de 
aur. 

— Da, e frumos, într-adevăr, pentru alţii, 
răspunse cer-şetorul cu glasul îngheţat, dar mie nu-mi 
arde să mă bucur de asemenea privelişti. 

Harun îi răspunse întristat, oftînd cu milă: 

— Da, poate că ai dreptate; beteşugul de care 
suferi te 
împiedică. 

Fură nevoiţi să tacă, însă, din pricina larmei ce 
era în piaţa Bagdadului, în care ajunseseră pe 
nesimţite. 

Negustorii nu mai  conteneau, lăudîndu-şi 
mărfurile, care de care mai frumoase. 

Dar califul se trezi deodată, din toropeala ce-l 
cuprinsese plăcut, la auzul vorbelor pline de 
obrăznicie ale cerşetorului, care se răsti la el: 

— Iată, am sosit în piaţa cea mare a Bagdadului, 
omule, 
aşa că fă bine şi dă-te jos de pe calul meu cît mai 
repede. 

De aci poţi merge şi pe picioare, că eşti zdravăn cît un 
bivol. Eu mă duc acasă cu calul, că am întîrziat. 

Lui Harun nu-i veni să-şi creadă urechilor ce 
aude, şi strigă înfuriat: 


— Ce tot sporăvăieşti acolo, bicisnicule? Nu eşti 
zdravăn, pesemne. Eu, să mă dau jos de pe calul meu, 
după ce ţi-am făcut bine şi te-am adus pînă aci, 
chinuindu-mă? Hai, hai, dă-te tu jos, şi asta cît mai 
repede, să nu te arunc eu acuma, nemernicule, 
ticălosule! 

Dar păcătosul de cerşetor începu să ţipe, din 
răsputeri, stringînd mulţimea în jurul lui: 

—  Ajutoor, săriţi, ajutoor! Tilharul vrea să-mi 
fure calul. Vai de măiculiţa mea; atîta nerecunoştinţă 
nu mi-a fost dat să văd, pînă astăzi! 

Şi izbucni într-un hohot de plins. 

Ca prin farmec, gălăgia din piaţă conteni brusc, 
şi cei doi pricinaşi se văzură înconjurați de îndată de 
neguţătorii şi muş-terii care-i luară la rost. 

— Dar ce e, ce s-a întîmplat? 

— De ce tipi aşa, omule? 

— La ce-ai strigat după ajutor? 

Cerşetorul, cu lacrimile în ochi, le răspunse 
tînguios: 

— Fraţii mei, oameni buni, ajutaţi-mă, vă rog, să 
scap de 
nerecunoscător şi minciunos, cum eu n-am mai po- 
menit în viaţa mea. 

— Dar ce, s-a întîmplat? întrebară cîţiva. 

— Mergeam pe căluţul meu spre Bagdad, începu 
cerşeto-rul, că sînt olog şi-mi ţin viaţa cu milostenia 
credincioşilor, şi pe drum îl întîlnesc pe acest om aci 
de faţă, obosit, flămînd ca vai de el; „la-mă şi pe 
mine”, zice, „pînă la Bagdad, că nu mai pot, mă 
prăbuşesc în praf!”. Mi-e milă de el, că de felul meu 
sînt tare milos, şi-l iau dinapoia mea, pe cal, 
chinuindu-mă cu el, ca vai de lume. Iar acum, cînd să 
coboare, ce credeţi, fraţi-lor, vrea să-mi ia calul, să mă 
lase nenorocit pe drumuri; zice că e calul lui. 

Atunci Harun izbucni, plin de indignare: 

— Da’ nici pomeneală de aşa ceva, oameni buni; 


calul e al meu, şi tot ce vă spune acest nemernic sînt 
minciuni sfruntate! 

Cerşetorul începu să plingă cu  sughiţuri, 
căinîndu-se: 

— Oh, oh, el minte, oameni buni, el, că vrea să- 
mi ia calul. 

— Dar calul e al meu, înţelegeţi odată, se înfurie 
califul. 

— Auziţi, auziţi, oameni buni, nu se lăsă ologul, 
calul e al lui! Ce să mă fac? 

Atunci săriră cîţiva cu gura pe Harun al Raşid: 

— Dar ce ai cu el, neguţătorule? De ce vrei să-i 
iei calul omului? 

— Aşa ceva nu s-a mai pomenit! 

— Adevărat că nu s-a mai pomenit, răspunse 
califul mîni-os; dar nu înţelegeţi, oameni buni, că e 
calul meu, de cîte ori să vă mai spun!? 

— Cum poţi să dovedeşti asta? 

— N-am cum să vă dovedesc. Dar el, milogul, 
cum dovedeşte că e calul lui? 

Cerşetorul strigă, plingînd, din răsputeri, cu 
sughiţuri: 

— E al meu, şi pace. Cum să dovedesc, doar mă 
vedeţi că sînt călare pe el în faţa acestui ticălos, care 
vrea să mi-l răpeas-că. 

— Aşa e, are dreptate omul, are dreptate, 
strigară cîţiva. 

— Dar dacă n-are dreptate? sări un muşteriu mai 
înţelept. Nici unul, nici altul, n-au dovezi că e calul lui 
sau al celuilalt. 

Şi, atunci, califul văzu că acela ce vorbise astfel 
nu era altcineva decît credinciosul său vizir Giafar 
care se afla în pia-ţă. Harun îi făcu un semn liniştitor 
cu mîna, şi grăi: 

— Oameni buni, să mergem la cadiu să ne facă 
dreptate; el are să ştie mai bine să scoată adevărul la 
lumină, şi cum o hotări el aşa să fie. 


Şi cei doi pîrişi, strălucitul calif Harun al Raşid şi 
cerşe-torul, au fost duşi, cu mare alai, de către 
locuitorii Bagdadului la cadiu. Acesta era un bătrîn 
arătos, cu barba mare, căruntă, şi cu un turban roşu. 
El le spuse cu blindeţe să aştepte liniştiţi în încăperea 
unde se făceau judecăţile, pînă le va veni rîndul, 
întrucît, înaintea lor, mai erau două pricini de judecat. 

Cadiul, după ce bătu cu un ciocănaş de argint în 
masa de dinaintea lui, rosti cu glasul cald şi 
binevoitor: 

— Aşa. Sînt la rînd pentru judecată ţesătorul de 
covoare şi măcelarul. 

Ţesătorul şi  măcelarul răspunseră amîndoi, 
deodată: 

— Aci sîntem, înălţimea voastră! 

— Prea bine, grăi cadiul. Să vă aud pricina. Care 
face plîngere? 

— Eu, înălţimea voastră, spuse măcelarul. 

— Ei, ce ai de spus, măcelarule ? 

— Înălţimea voastră, începu măcelarul, plingerea 
mea împotriva ţesătorului de covoare aceasta este: m- 
am tocmit cu ţesătorul, aci de faţă, să-mi ţeasă un 
covor frumos ca la Buha-ra, din fire roşii, verzi şi 
galbene, ca aurul. Mi l-a ţesut, l-am luat cu mare 
bucurie, căci, ce e drept, e frumos, ţesut cu mare 
grijă, cu înflorituri alese şi cu... 

Dar cadiul îl întrerupse din turuiala: 

— Lasă astea, spune-mi de ce te plîngi, nu cum e 
covorul. Ţi l-a făcut aşa precum ai dorit? 

— Da, înălţimea voastră, încuviinţă măcelarul. 

— Prin urmare, îţi place; eşti mulţumit de covor! 

— Da, chiar foarte mulţumit. 

— Păi, atunci, ce mai vrei, omule!? întrebă, 
nedumerit, cadiul. 

— Înălţimea voastră, oftă măcelarul, din adîncul 
bojocilor, vreau să-mi faceţi dreptate. Că eu, cînd am 
luat covorul, azi de dimineaţă, i-am pus în mînă 


ţesătorului cinci galbeni, aşa după cum ne-a fost 
învoiala. Am făcut covorul sul, l-am luat pe umăr, şi, 
cînd am dat să ies din prăvălie, ţesătorul sare la mine: 
„Păi, nu-mi plăteşti?” zice. Cum să-i plătesc, cînd i-am 
plătit o dată? Ce, el mi-a făcut două covoare? Şi am 
venit, de îndată, aci, la înălţimea voastră, să-mi 
faceţi dreptate şi să... 

— Destul, omule, strigă cadiul, ajunge! Tu, 
ţesătorule, ce ai de spus la pîra măcelarului? 

— Luminate şi înțelepte stăpîne, măcelarul, cînd 
a văzut covorul şi i-a plăcut, a rămas încîntat, şi într- 
adevăr a băgat mîna în buzunarul halatului, pesemne 
ca să ia cei cinci galbeni şi să mi-i dea mie. Dar, apoi, 
a început să laude covorul, că-i aşa şi pe dincolo, că e 
mai frumos decît se aştepta el, că ce bucuroasă o să 
fie nevastă-sa cînd i-o duce covorul şi l-o pune pe sofa, 
şi cîte şi mai cîte de-al de astea. Apoi, după cum el 
însuşi vă spuse, a făcut covorul sul, l-a pus pe umărul 
drept, mi-a spus „salam-aleicum ” şi a ieşit, fără să-mi 
dea o firfirică măcar, necum cinci galbeni. Atunci, 
cum era şi firesc, l-am tras de covor înapoi şi i-am 
cerut galbenii. 

— Hm, hm! mustăci cadiul, stînd o toană pe 
gînduri. Ziceţi că aţi venit de îndată după cearta 
voastră la judecata mea? 

— Într-adevăr, aşa, înălţimea voastră, răspunseră 
amîn-doi pricinaşii. 

— Prea bine. 

Apoi, cadiul îl întrebă pe ţesător, repede: 

— Tu ai la tine cumva cinci galbeni? 

— Am, luminate stăpîne, zîmbi ţesătorul, dar 
aceşti galbeni nu sînt de la măcelar. Ce, numai un 
muşteriu am eu? Doar am muşterii berechet. 

— Prea bine, dă încoace cei cinci galbeni, te rog. 

— Poftim, înțelepte stăpîne, dar iarăşi vă spun: 
aceştia 
nu sînt galbenii de la măcelar. I-am păstrat pentru... 


— Destul, ţesătorule, ajunge! Puteţi pleca acum, 
şi veniţi să vă spun ce am hotărît, mîine, înainte de a 
cădea 
amurgul. 

Apoi, cadiul, bătînd iarăşi de trei ori cu 
ciocănaşul, spuse: 

— Sînt acum la rînd scriitorul de jalbe şi 
brutarul. 

— Aci sîntem, luminăţia ta! răspunseră scriitorul 
şi bru-tarul, amîndoi deodată. 

— Prea bine, grăi cadiul. Să aud pricina voastră. 
Care este cel cu plîngerea? 

— Eu, luminăţia ta! zise scriitorul. 

— Ce ai de spus? 

— Luminate şi cinstite stăpîne, începu el, după 
cum 
bine ştii, eu sînt un biet scriitor de jalbe, plingeri, scri- 
sori şi acte. Cînd are cineva ceva de scris, vreo 
scrisoare sau vreo cerere, vine la mine şi eu i-o scriu, 
frumos, cu pana pe hirtie, cu cerneală albastră, 
neagră sau roşie, după gustul fiecăruia, şi după cum 
ne învoim. 

— Bine, bine, lasă astea, spuse cadiul plictisit, şi 
treci la ce te doare. 

Atunci, scriitorul grăi: 

— Ca să mă ajute la treburile casei, să aibă grijă 
de biata maică-mea, care e bătrină şi abia se mişcă, 
am luat-o de doi ani şi mai bine pe această fată, aci de 
faţă, pre nume Fatme. Brutarul din mahalaua vecină 
cu a mea a încîntat-o să treacă vinzătoare de piine la 
el în prăvălie. Acum o bate şi o ţine cu sila, că fata şi-a 
dat repede seama cu cine are de-a face. 

— Ce ai de spus, brutarule, la pîra scriitorului de 
jalbe? 

Brutarul, mîniat, strigă: 

— Sînt uimit peste fire de tot ce spune scriitorul, 
lumină-ţia voastră. Fata e în slujbă la mine şi-mi ajută 


în brutărie de multă vreme ! Pesemne că scriitorul nu 
e în toate minţile, sau născoceşte minciuni, deprins cu 
balivernele pe care le înşiră toată ziua pe hîrtie. Ca să 
vă încredinţaţi, poftiţi, întrebaţi-o şi pe fată, care e 
aci. 

Cadiul, întorcîndu-se înspre fată, întrebă cu 
blîndeţe: 

— Răspunde-ne, Fatme, pe cine cunoşti tu de 
stăpîn? 

Fatme răspunse, sfioasă: 

— Luminăţia ta, brutarul este stăpînul meu de 
vreme 
îndelungată. Pe scriitor nici nu l-am văzut pînă acum, 
şi nu ştiu ce să cred de minciuna lui. 

Atunci, scriitorul, înfuriat la culme, strigă: 

— Ei mint amîndoi, prealuminatule cadiu; lui 
Fatme îi este frică de brutar, să n-o omoare în bătaie. 

— Aha, prea bine, grăi cadiul, sînt lămurit! 
Fatme, tu ai să rămii aci, iar voi să veniţi mîine, 
înainte de apusul soarelui, să vă spun ce am hotărît. 
Acuma, duceţi-vă! 

Apoi, cadiul, întorcîndu-şi privirea spre calif şi 
cerşetor, spuse: 

— E rîndul vostru. Ce pricină v-a adus la 
judecată, pe tine, neguţătorule, şi pe tine, ologule? 

Cerşetorul răspunse, cu glas plîngăreţ şi 
linguşitor! 

— Prealuminate şi înțelepte şi drept judecător, 
veneam, la pas, călare pe căluţul meu, în drum spre 
Bagdad, cînd îl întîlnii pe acest hoţoman, nu l-ar mai 
răbda cerul să facă umbră pămîntului. 

Dar cadiul îl opri, strigîndu-i cu asprime: 

— Vorbeşte cuviincios. Pînă cînd nu-mi rostesc 
eu ho- 
tărîrea, nimeni nu e hoţoman, precum ai îndrăznit să 
spui, şi nimeni cinstit. Grăieşte pe scurt ce ai de spus. 

Ologul miorlăi din nou: 


— Şi acest om, pe care îl vedeţi, se milogi de 
mine 
cum ştiu mai frumos, să-l iau sus pe calul meu pînă la 
Bagdad, că este istovit de drum şi de foame. Il luai la 
spate şi, cînd sosirăm în piaţa de lîngă moscheea cea 
mare, voi să mă dea jos şi să-mi ia calul. 

Cadiul îl întrebă pe Harun: 

— Ce ai de spus la această pîră, neguţătorule? 

Harun răspunse liniştit, şi cu multă 
bunăcuviinţă: 

— Înţelepte cadiu, lucrurile stau cu totul altfel de 
cum 
le-a spus pîrîtorul meu: eu veneam călare spre 
Bagdad, şi l-am întîlnit pe el sub un smochin. Mi-a 
cerut pomană, i-am dat un dinar de argint, şi apoi m-a 
rugat să-l iau pe cal pînă la cetate, că-l dor picioarele 
şi este beteag. Mi-a fost milă de el, şi l-am luat în faţă, 
dar, cînd am ajuns în piaţă, mi-a poruncit cu glas 
aspru să mă dau jos de pe cal, întrucît el trebuie să se 
ducă acasă cu calul fiindcă e grăbit. Am rămas ca 
trăsnit, şi nu am ştiut ce să cred. Apoi, a făcut o 
larmă, de s-a adunat lumea buluc împrejurul nostru. 

— Unde este calul cu pricina? voi să ştie cadiul. 

— E afară, în stradă, priponit de un pom, lîngă 
poartă. 

— Aha, prea bine, prea bine! spuse cadiul. 

Apoi hotărî: 

— Duceţi calul la mine în grajd; iar voi să veniţi 
mîine, înainte de apus, spre a vă spune ce am hotărît. 

A doua zi, pe seară, înainte de a cădea amurgul, 
după cuvîntul cadiului, cei şase împricinaţi veniră, pe 
rînd, ca să afle ce hotărise acesta. Cadiul îi aştepta în 
aceeaşi încăpere, aşezat pe jilţul său acoperit cu 
catifea roşie. El bătu de trei ori cu ciocănaşul în masă, 
îşi drese glasul, şi rosti răspicat: 

— Ascultaţi hotărtrile mele: tu, ţesătorule, eşti un 
mare pungaş. Măcelarul ţi-a plătit cinstit cei cinci 


galbeni pentru covor. lată galbenii, ti-i dau înapoi, 
deşi n-ai merita, dar, pentru că te-am dovedit a fi 
înşelător, ca să te înveţi minte şi să te faci om cinstit, 
măcar de aci înainte, vei primi la spate douăzeci şi 
cinci de vergi. 

— Iartă-mă, stăpîne, se milogi ţesătorul, că nu 
mai fac altă dată. 

— Am zis! strigă cadiul, ridicînd mîna. Acuma tu, 
scriito-rule. Fatme este slujitoarea ta. 

— Aşa este, înălțate stăpîne, spuse, peste măsură 
de bu-curos, scriitorul. 

Cadiul adăugă: 

— Cu toate că spune că e a brutarului, care şi el 
e un mare înşelător. De frică a spus Fatme aşa. la 
slujitoarea, şi du-te acasă liniştit. Iar brutarului să i se 
tragă douăzeci şi cinci de vergi la spate. 

— Iertare, stăpîne! se milogi brutarul. 

— Nici o vorbă, strigă la el cadiul. Afară! Şi, dacă 
nu te potoleşti, şi vei căuta să te răzbuni pe scriitor 
sau pe Fatme, bagă bine la cap ce-ţi spun, te trimit la 
închisoare pe un an, ca să te răcoreşti de dogoarea 
cuptorului şi să te limpezeşti la cap, aşa cum trebuie. 
Hai, plecaţi acum. Slujitor, ai grijă de cei doi 
înşelători, să-şi primească pedeapsa. Aşa, acum, 
neguţătorul şi ologul. 

Cerşetorul, din cale afară de linguşitor, strigă: 

— Aci sînt, preastrălucite şi înțelepte stăpîne! 

Dar cadiul îl repezi cu asprime: 

—  Lipseşti din ochii mei, neruşinatule şi 
nenorocitule! 

Apoi, îndreptîndu-se către Harun, îi grăi cu glas 
blînd: 

— Cinstite neguţător, calul este al tău. Iar tu, 
olog păcă-tos, fiindcă ai vrut să înşeli, vei fi plimbat pe 
cal, cu faţa la spate, prin tot Bagdadul, spre a te 
cunoaşte lumea şi a te ocoli, fără să-i mai fie milă de 
beteşugul tău. De bătaia care ţi se cuvine pe deplin, 


scapi, fiindcă eşti olog; altminteri... 

Atunci, Harun, lăsînd orice milă la o parte, spuse 
indignat: 

— Dar n-are nici un beteşug, înțelepte cadiu, e 
un prefă-cut. L-am urmărit pe cînd venea la judecată, 
astăzi, înaintea mea. Mergea drept, ca toţi drepţii. 
Abia la colţul străzii şi-a prefăcut mersul, începînd să 
şchioapete din greu! 

— Aşa? se înfurie atunci cadiul, vrea să zică te 
prefaci schilod, ca să le fie milă oamenilor de tine şi 
să-ţi dea de pomană. Deci, de două ori înşelător. 
Atunci, slujitor, ai grijă să i se tragă şi acestui păcătos 
cincizeci de vergi tari la spate, ca să-i vină mintea la 
cap. 

— Iertare, stăpîne, iertare, se milogi cerşetorul. 

— Dacă mai scoţi o vorbă, îţi îndoiesc pedeapsa. 
Afară! Aşa. 

Apoi, văzînd că Harun nu plecase încă, îi grăi cu 
prietenie: 

— Văd că ai rămas, cinstite neguţător; cu ce-ţi 
mai pot fi de folos? 

— Prea înțelepte cadiu, îi răspunse califul, iartă- 
mă că-ţi mai răpesc puţin din timpul tău atît de 
preţios. 

— Te ascult, încuviinţă cadiul binevoitor. 

— Sînt pe deplin încredinţat că ai judecat cum nu 
se poate mai înţelepţeşte, şi că ai dat dreptatea aşa 
după cum se cuvenea, acelora ce o meritau într- 
adevăr. Dacă mă socoteşti demn de încrederea ta, 
spune-mi, rogu-te din suflet, cum ai ajuns să afli 
adevărul? De unde ai ştiut că măcelarul i-a dat cei 
cinci galbeni ţesătorului? 

Cadiul îi răspunse, rizînd uşor: 

— Îmi dau seama că eşti un om deosebit, şi îţi 
spun cu 
plăcere. Ieri seară, am pus cei cinci galbeni într-un 
pahar cu apă curată. Azi, de dimineaţă, ochiuri mici 


de grăsime pluteau la suprafaţa apei. Asta însemnează 
că banii au fost mai întîi în mîna măcelarului, care 
este mai întotdeauna murdar de grăsime de berbec. 
Ţesătorul lucrează cu stofa uscată, şi nu pu-tea să le 
dea grăsime. 

Harun strigă, uimit de limpezimea judecății: 

— Aşa e, într-adevăr. Dar cum de i-ai dat-o pe 
Fatme scriitorului de jalbe, atîta vreme cît ea însăşi a 
mărturisit că îl slujeşte pe brutar, şi încă de mult 
timp? 

— Şi aceasta mi-a fost uşor să descopăr, grăi 
cadiul, şi iată cum: Aseară, voind să scriu ceva, am 
găsit cerneala uscată în călimară, de prea mare 
căldură. Atunci am chemat-o pe Fatme şi i-am spus: 
„lată, cerneala s-a uscat, vezi de călimară, te rog”. Ea 
a luat călimara cu multă bună-cuviinţă, a turnat cîteva 
picături de apă în cerneală cu multă băgare de seamă, 
să nu se verse cumva, a luat un beţisor şi a amestecat 
bine, apoi mi-a adus câlimara şi mi-a pus-o pe masă, 
uşor, fără să scoată o vorbă. În felul acesta, mi-am dat 
seama că l-a slujit timp îndelungat pe scriitor; avea 
multă îndemînare în treaba asta. Brutarului putea să-i 
facă cocă de lipit, dar nicidecum să-i potrivească cer- 
neala, căci el nu scrie. 

— O, într-adevăr, ai dovedit şi aci multă 
iscusinţă! grăi Harun. Dar cu calul meu cum a fost? 

— Apoi aceasta, zîmbi cadiul, mi-a fost mai uşor 
de aflat decît celelalte. De ieri, de cînd am luat calul la 
mine, nu i-am dat nici să mănînce, nici să bea; iar 
astăzi, înainte de a sosi voi la judecată, l-am priponit 
lîngă uşă în aşa fel, încît să-i vadă pe toţi cei care vor 
veni. lar eu m-am pus la pîndă. 

— Şi ce-ai văzut? Intrebă, nerăbdător, califul. 

— Cînd a trecut cerşetorul, calul nici nu s-a 
sinchisit de 
el. Dar cînd ai trecut tu, neguţătorule, deodată a 
tresărit, a ciulit urechile, şi-a umflat nările, a nechezat 


uşor, a început să bată neliniştit cu copita în pămînt, 
şi a întors capul după tine, ca după un vechi şi bun 
prieten. Aşa mi-am seama că tu eşti stăpînul lui cel 
adevărat, iar nu cerşetorul! 

— O, îi grăi Harun, cu multă căldură, îţi 
mulţumesc 
din inimă, preaînţelepte cadiu, pentru toate aceste 
lămuriri. Am avut, într-adevăr, ce învăţa de la tine, şi 
îmi va fi de folos toată viaţa. Şi, cu toate că-mi pare 
rău, am să te răpesc din mijlocul acelora pe care-i 
judeci cu adîncă înţelepciune. 

— Să mă răpeşti, zici?! întrebă cadiul, uimit. 

— Da, da, cu toate că-mi pare rău, te voi lua ca 
să stai 
alături de mine, şi să mă sfătuieşti, cu aceeaşi 
înţelepciune, 
în pricinile ce le am eu de judecat, şi care au de o sută 
de 
ori mai multă însemnătate. 

Atunci, cadiul, străluminat, grăi, plin de mare 
bucurie: 

— O, înălţimea ta, abia acum îmi dau seama că l- 
am judecat pe însăşi strălucitul stăpîn, Califul Harun 
al Raşid. 

— Nu, îi răspunse califul cu modestie, tu ai 
judecat pe un oarecare neguţător. Dar vei fi sfetnicul 
meu de cinste, aju-tîndu-mă să judec şi eu cu aceeaşi 
înţelepciune cu care ai judecat tu, astăzi, în toate 
judecăţile ce le voi avea de făcut eu de aci înainte. 


POVEŞTI ROMÂNEŞTI 


Fata din Dafin 
de GRIGORE BĂJENARU 


A FOST ODATĂ un împărat ca toţi împărații. Şi a 
dobîn-dit abia la bătrîneţe un fecior, care, de cum s-a 
născut, a început să plîngă: şi plîngi... şi plîngi, dar nu 
aşa, ca toţi copiii, să mai stea şi el acolo, o clipă, două, 
ca să răsufle şi să se odihnească. Aş... ăsta plîngea 
întruna, de să-şi rupă baierele inimii şi nu alta. 

Acu', împăratul şi împărăteasa au cătat să-l 
domolească cu fel de fel de vorbe şi mîngiieri; 
zadarnic, însă. Atunci, doica feciorului de împărat i-a 
spus: 

— Măria ta, făgăduieşte-i că i-o dai de mireasă pe 
Fata din Dafin, şi-o să tacă! 

— Oare?! întrebă împăratul, cu mirare. Crezi, 
doică? Să încerc. Hai, taci, dragul tatii fecioraş, taci, 
că ţi-oi da de mi-reasă pe Fata din Dafin; hai, taci cu 
tata! 

Şi iată că, la aceste vorbe, copilaşul împăratului 
mai dădu un chiot, şi apoi, treptat, treptat, încetă 
plînsul, oftînd obosit, şi începu să gungurească vesel. 

Împăratul spuse, uşurat: 

— Of, că mi-a scos peri albi, numai în cîteva 
ceasuri. Da’ tu de unde ai ştiut, doică, de Fata din 
Dafin? 

— Iacă, am visat întimplarea asta, măria ta, 
răspunse doica şi văd că s-a potrivit visul, spre binele 
nostru, al tuturor. 

Dar anii trecură repede, uşor, pe nebăgate în 
seamă, şi Graur, cel cu părul de aur, fecioraşul de 
împărat, se făcu de însurat. Şi, cum s-a întîmplat n-aş 
putea să vă spun, a aflat pesemne de la slujitori că 
mireasa făgăduită lui, încă din pruncie, e prea 


frumoasa Fată din Dafin. Hai la împărat şi 
împărăteasă, aşa pe nepusă masă, să-i întrebe de 
mireasă. 

— Măriile voastre, tată şi mamă, am venit să vă 
spun că eu plec. 

— Cum, aşa, netam, nesam? Grăi, foarte uimit, 
împă-ratul. 

— Unde pleci, dragul mamei? îl întrebă 
împărăteasa, în-grijorată. 

— In larga lume, le răspunse Graur, să-mi caut 
mireasa pe care mi-aţi făgăduit-o, de la naştere chiar. 

Împăratul sări, ca ars: 

— Da' cum asta, fecioraşul tatii?! Am aruncat şi 
eu o vorbă, aşa, în vînt, şi tu o iei de bună? 

— Taică, eu, dacă mai stau, mă topesc de dorul ei 
ca o lumînare. Aşa că, fără tocmeală, să-mi dai bani de 
cheltuială, paloş, cal de călărie, că eu plec după soţie. 

— Apoi, dacă aşa mi-a fost zisa, oftă împăratul 
din greu, cată, dar, a mă ţine de vorbă, ce pot face 
alta? Du-te în grajdul meu, şi alege-ţi ce cal voieşti; iar 
ca paloş, iată-l, ţine-l pe al meu, că-i uşor ca un resteu, 
însă taie îndesat, de-ai zice că-i fermecat! 

Şi împăratul îi dete lui Graur paloşul său din 
tinereţe, oftînd, cu inima grea de grijă. 

Şi, ce să mai lungim mult vorba, hai să pornim şi 
noi la drum împreună cu Graur, feciorul de împărat, 
noi în gînd şi tot pe jos, el pe cal că-i Făt-Frumos. Dar 
ce cal avea, să nu mă întrebaţi... cal năzdrăvan, care 
vorbea ca oamenii, ce mai tura vura? De mers, nu mai 
vorbim; cît drum făceau alţi cai în zece zile, al lui 
Graur îl făcea într-o singură zi. Aşa că iată-i ajunşi, 
curînd după ce plecaseră, în apropierea unei cîmpii cu 
cele mai frumoase şi mai înmiresmate flori din lume. 

Calul necheză uşor, şi-l strigă pe Graur, trezindu- 
l] din toropeala în care căzuse: 

— Stăpiîne, hei, stăpîne! 

— Ce-i, Roibule, tresări Graur. 


— Stăpîne, pînă acum drumul a fost o joacă, dar 
de aci înainte, vine greul, să ştii. Ai multe de 
întîmpinat, şi, de n-oi face cum te povăţuiesc eu, nu va 
fi bine. Ni se va trage moartea amîndurora. 

— Ce spui? Chiar aşa să fie?! se miră flăcăul. 

— Aşa şi nu altfel, doar ştii bine că sînt cal 
năzdrăvan. la seama la ce-ţi spun acum: iată, în faţa 
noastră se întinde, cît vezi cu ochii, o cîmpie cu tot 
soiul de flori. 

— Ah, le văd frumuseţea şi le simt mireasma 
îmbătătoare, răspunse Graur, încîntat. Stai o clipă aci, 
Roibule, să cu-leg un mănunchi pentru Fata din Dafin. 

Dar calul, nechezînd puternic, strigă repede: 

— Ba nici gînd de aşa ceva, stăpîne, că astea-s 
flori 
vrăjite, şi, de atingi cumva pe vreuna din ele, toate se 
înalţă asemenea unor copaci uriaşi, se abat asupra 
noastră şi ne stri-vesc sub greutatea lor, ca pe nişte 
biete furnici. Aci ne rămîn oasele. 

— Atunci, cum vom putea oare să trecem printre 
flori fă-ră a le atinge? Intrebă, uimit, Graur. 

— Hei, răspunse calul cu mîndrie, nu degeaba 
eşti cu mine. Cunosc o potecă tainică, de nimenea 
ştiută. Vom merge pe acolo la pas, cu cea mai mare 
grijă, şi vom scăpa cu faţa curată. Numai ţin-te bine, 
şi strînge-mi spatele tare cu genun-chii. 

Dar florile, ce se legănau la suflarea uşoară a 
vîntului în dreapta şi în stînga potecii, prinseră a 
răspîndi o mireasmă a-meţitoare. Graur îi strigă 
calului: 

— Ia te uită, Roibule, toate florile din preajma 
noastră şi-au ridicat capetele către noi şi par a ne 
zîmbi. 

— Fă-te că nu le vezi, îi spuse calul cu asprime. 

Dar florile începură deodată să grăiască cu 
glasuri sub- ţiri şi dulci de nespus: 

— Făt-Frumos, Făt-Frumos, culege-mă pe mine, 


că îţi voi înmiresma toată casa. 

— Ba culege-mă pe mine, Făt-Frumos, că eu nu 
mă ofi-lesc niciodată. 

— Mai bine pe mine, şi răsădeşte-mă în grădina 
ta, Făt-Frumos, şi n-o să-ţi pară rău! 

Şi, deodată, Graur, încîntat peste măsură de 
florile fra-gede, înmiresmate şi colorate aşa de 
frumos, de parcă ar fi căzut curcubeul pe acea pajişte 
minunată, îi porunci calului. 

—  Opreşte-te, Roibule; vreau s-o culeg pe 
aceasta de 
lîngă mine, că prea e frumoasă. 

Dar calul îi răspunse, supărat : 


— Nu, stăpiîne, de-i aşa, 

Eu te-asvirl pe loc din şa, 
De ţi s-a făcut de moarte, 
Și plec singur mai departe! 


Graur îşi veni în fire numaideciît, zicînd: 


— Ba nu, Roibe, mă trezii, 
Du-mă înainte, hiii! 


Dar, deodată, calul necheză, de se cutremurară 
văile, şi grăi, puţin speriat: 

— Stăpîne, ţin-te bine, că săr! 

Un vaiet mare, ca de furtună grozavă, se auzi, şi 
calul spuse, de astă dată liniştit: 

— Ah, bine că scăparăm! 

— Dar ce s-a întîmplat? voi să ştie Graur. 

— N-am băgat de seamă o floare cu rădăcina 
scoasă, ce crescuse tocmai în mijlocul potecii, şi am 
călcat-o. Noroc că eram la sfîrşitul drumului. Hai, 
stăpîne, că acum pornim ca vîntul. lată, aceasta este 
pădurea cu pasări vrăjite, care îţi cîntă de-ţi farmecă 


auzul, ca să te piardă, îndemnîndu-te să le iei cu tine. 

— O, din partea asta, nici o grijă, Roibule, zise 
Graur. 

— De, de, răspunse calul, îndoielnic, teamă mi-e 
să nu te încînte cu ghiersul lor neasemuit de frumos. 

Într-adevăr că o sumedenie de pasări cîntătoare: 
privighetori, sticleţi, scatii, florinţi, mierle, cintezoi, 
ciocîrlii şi pitpalaci se întreceau, şi cîntau, de te 
simţeai ridicat în slavă. 

Şi, deodată, şi păsărelele, ca şi florile, începură 
să vorbească cu grai omenesc, şi să-l ademenească pe 
Graur, care era cu totul fermecat de minunatele lor 
cîntece: 

— Făt-Frumos, Făt-Frumos, ia-mă la tine în casă, 
şi-am să-ţi cînt în fiecare noapte pînă-n zori, îi grăi pri- 
vighetoarea. 

— Ba pe mine, Făt-Frumos, că eu am să-ţi cînt şi 
ziua şi noaptea, spuse florinţele. 

— Ba, mai bine, ia-mă pe mine, Făt-Frumos, că 
am penele pestriţe şi guşa roşie, îi fluieră sticletele, 
îmbietor. 

Şi, iarăşi fermecat, ca şi de flori, Graur strigă: 

— Stai, Roibule, să-l prind pe sticletele ăsta, că-i 
mai 
frumos decît toate, şi are un cîntec de te slăveşte. 

Dar calul, înţelept, îl sfătui aşa: 


— De te amăgeşti, stăpiîne, 
Nu apuci ziua de miine! 
Ţin-te bine, şi fii tare, 
Nu-ţi pese de-a lor cîntare! 


Şi bietul Graur, scuturîndu-se ca trezit din vis, îi 
şopti calului cu drag: 


— Mulţumesc, Roibuţul meu, 
Iarăşi mă scăpaşi din greu! 


Dar, deodată, se auzi un vuiet groaznic, şi 
zgomot mare de pasări, zburătăcind înnebunite, iar 
calul strigă, înfricoşat: 

— 'Ţin-te bine, stăpîne, că sar. Scăparăm şi acum. 

— Dar ce s-a mai întîmplat, Roibule? întrebă 
Graur mi-rat. 

Iacă, un afurisit de scatiu a picat chiar în faţa co- 
pitelor mele şi, fără să vreau, l-am atins pe-o pană. 
Dar noroc că ne aflam la marginea pădurii. Şi, acum, 
ascultă-mă cu multă luare-aminte, stăpîne; pînă aci, 
ce-a fost a fost floare la ureche, dar de aci înainte să 
fii cu multă băgare de seamă; trei primej-dii mari ne 
aşteaptă, să ne abată calea dreaptă! 

— Cum aşa, Roibuţul meu? se nelinişti Graur. 

— Iată, spuse calul năzdrăvan, acum intrăm pe 
tărîmul foamei, al setei şi al somnului. Pînă unde ne 
aflăm noi acum, să ştii că au mai răzbit mulţi flăcăi 
viteji, dar aci le-au rămas oa-sele, fiindcă n-au ascultat 
sfaturile primite. 

— Ce spui? se miră flăcăul, puţin speriat. Şi ce 
trebuie să fac? 

— Tocmai, că nu trebuie să faci nimic din ce vei 
fi ispitit să faci, îl sfătui calul, şi vom scăpa şi de astă- 
dată cu faţa cura-tă. Dar iată că am ajuns. 

Graur nu mai văzuse în viaţa lui asemenea livezi, 
şi nu mai contenea să se mire: 

— Tii... ia te uită, ce bogăţie de roade la pomii 
ăştia; şi aci văd crescînd, laolaltă, cireşe, vişine, caise, 
piersice, mere, pere, rodii, portocale, smochine şi 
curmale. Toate coapte în acelaşi timp! Toate bune de 
mîncat! Şi ce struguri frumoşi: unii cu boabele 
galbene ca de aur, şi alţii cu boabele ca frunza 
ruginită de toamnă. Ah, nu mai pot de foame! Stai mai 
încet, Roibule, te rog, să rup măcar o pară de asta 
tămiioasă, că-mi lasă gura apă; nu mai pot răbda. 

Dar calul dădu un nechezat puternic, şi spuse 


înfuriat: 

— Ce-ţi spusei adineauri, stăpîne? Ai şi uitat? 

— Ah, da, se potoli Graur, mi-am adus aminte: să 
nu mă las ispitit. Acu’, parcă mi-a trecut foamea cea 
grozavă. Ce ciu-dat! Dar să ne oprim puţin, măcar la 
izvorul acesta limpede, cu apa cum e cleştarul; mă 
sting de sete, şi mi-e cald cum nu mi-a mai fost 
niciodată pînă acum. Stai, Roibule, îţi zic. 

— Ba, stăpîne, ba, grăi calul, şi mie, vezi, îmi 
atîrnă limba afară din gură de sete, şi totuşi nu mă 
adăp, că nu vreau să-mi fie pentru cea din urmă oară. 

— O, mi-e de-a mirare, oftă Graur liniştit; iată că, 
îndată ce m-am îndepărtat de izvor, mi-a trecut şi 
setea, ca prin far-mec. 

Mustrător, calul îi spuse: 

— Văzuşi, stăpîne, văzuşi? 

Dar iată că Graur începu să caşte, de să-şi rupă 
fălcile: 

— Aaa, da' ce somn m-a cuprins aşa, deodată! 

Şi atunci se auzi un glas îmbietor şi dulce de 
fată, glasul ierbii de cîmp: 

— Făt-Frumos, Făt-Frumos, dă-te o clipă jos, pe 
covorul mătăsos, să te mîngiie o clipă blinda somnului 
aripă! 

Graur căscă şi mai tare, cuprins de un somn de 
nebiruit. El spuse: 

— Aaa, ce iarbă moale, bună de dormit. Stai, 
Roibuţule, 
puţin, că mă prinde somnul lin; mergi mai uşor, să mă 
tin de gitul tău, şi să aţipesc cîteva clipe, măcar că nu 
mai pot. 

Dar calul, nechezînd puternic, îl scutură de 
cîteva ori şi-l trezi: 

— Ba, stăpîne, ba; şi pe mine m-a podidit somn 
greu, ca de plumb, de abia îmi mai tîrii picioarele şi 
iată că merg îna-inte. Scoate-ţi paloşul îndată, şi 
crestează-te puţin la un deget pînă la sînge, şi ţi-o 


trece somnul îndată. 

Şi flăcăul făcu întocmai cum îl sfătuise calul, şi se 
trezi deodată, înviorat. 

— Ei, dar ce-i asta? se miră el. Acum nu mai simt 
pic de somn; parcă m-am trezit dîntr-un vis ameţitor. 

— E, că am trecut de hotarul ispitelor, stăpîne, îl 
lămuri calul. De acum, drumul ne duce neted pînă la 
Fata din Dafin. Am ajuns pe calea dreaptă, dar 
primejdii tot ne aşteaptă. 

Merseră ei cale lungă fără a mai fi supăraţi şi 
opriţi în drum de nimica. Şi, deodată, în faţa ochilor 
lor uimiţi, se ivi o lumină uriaşă, tare îndepărtată. 

— Hei, Roibule, ce-o fi strălucind aşa de puternic, 
întrebă Graur, colo, în fund, la marginea cîmpiei, de 
parcă ar fi o piatră nestemată, cu mii şi mii de ape şi 
lumini? 

— Văd şi eu, stăpîne, răspunse calul; părea a fi o 
stea, dar într-adevăr ce e n-aş putea spune! Puterea 
mea de năzdrăvan pînă aci, la hotarul ispitelor, a fost. 
De acum înainte, ne vom călăuzi şi noi după cum ne 
va tăia capul. 

După ce mai făcură o bună bucată de drum, iată 
că în dreapta lor, ascunsă de viţă sălbatică verde şi 
zorele albastre, se ivi o colibă sărăcăcioasă. Pe hornul 
ei ieşea o şuviţă de fum alburiu, semn că era locuită 
de cineva. 

Dar Graur nu voi să se oprească. El dorea să 
ajungă cît mai degrabă la Fata din Dafin. Nici nu mai 
ştia cîte zile sau poate luni chiar, se scurseseră de 
cînd plecase el de acasă, şi ardea de nerăbdare să 
ajungă la capătul călătoriei sale. Şi apoi îi era tare dor 
de părinţi, şi mai cu seamă de maică-sa, pe care o 
lăsase pierdută, cu lacrimile în ochi. 

Iată, însă, că, dinspre căsuţă, se auzi un scîrţiit 
prelung de uşă neunsă; iedera bogată se dete la o 
parte, şi în prag se ivi un moşneag. Dar ce moşneag?! 
Sprincenele îi crescuseră atît de mari, încît îi 


acoperiseră ochii; mustăţile îi acopereau gura; barba 
albă colelie îi ajunsese la brîu, şi părul îi învăluia gîtul 
şi urechile, nepieptănat de un veac. 

Se auzi un glas gros, răguşit, lipsit de putere, dar 
plăcut, prietenos: 

— Cine-mi tulbură liniştea pustietăţii mele? 

— Un drumeţ cu calul său, moşule! răspunse 
Graur, cu bunăcuviinţă. Dar dumneata cine eşti? 

— Eu, un biet unchiaş uitat de vreme, răspunse 
bătrînul, înduioşător. Fii bun, rogu-te, drumeţule, 
apropie-te de mine şi tunde-mi sprîncenele, că nu mai 
văd bine din pricina lor, şi mustăţile, că nu mai pot 
mînca de lungi ce mi-au crescut, şi barba, de care mi 
se prind scaieţi şi ciulini, şi părul care mă apasă pe 
cap şi-mi ţine cald, de nu mai pot. 

— Of, moşule, răspunse flăcăul, cu milă, măcar 
că mi-e 
tare degrabă să ajung acolo unde am pornit, dar nu 
mă 
lasă inima să plec de aci fără a-ţi da o mînă de ajutor. 
Văd că, într-adevăr, aşa cum eşti, duci o viaţă tare 
chinuită! 

Şi, sărind de pe cal, grăi: 

— Hai, Roibule, tu du-te şi paşte iarba asta verde 
şi grasă, pînă îl tund eu pe bunicul. 

Într-un tîrziu, Graur grăi, cu multă bucurie: 

— Eşti gata! Ei, cum te simţi? la priveşte cum 
arăţi, colea, în luciul paloşului meu, că e ca o oglindă! 

— A, să trăieşti, dragul moşului, spuse fericit 
bătrînul, că nu ţi-a fost silă de bătrîneţele mele şi m-ai 
ajutat. Parcă sînt alt om acum, şi parcă am întinerit cu 
douăzeci de ani. Îţi mul-ţumesc; să trăieşti! 

— Acu te las sănătos, bunicule, spuse Graur, şi el 
tare mulţumit, şi, de m-oi mai întoarce pe-aci, trec şi 
pe la dum-neata, să te cercetez ce mai faci şi cum te 
mai simţi. 

— Ei, dragul moşului, grăi bătrînul tainic, de-i voi 


sau ne-i voi, pe la mine tot mai vii. He, hei, mulţi tineri 
s-au perindat pe aci, prin faţa colibei mele, în drum 
către palatul Fetei din Dafin, unde te duci şi tu, şi care 
se înalţă hăt departe, la marginea acestei cîmpii, dar 
nu se vede de aci decît în zori, cînd se ridică ceața ce-l 
înconjoară. 

— Aşadar, e pe aproape palatul Fetei din Dafin, 
moşule? întrebă Graur, cu sufletul la gură. 

— E, zise moşul, iarăşi tainic, e pe aproape şi nu 
prea. Dar mai îngăduie, rogu-te, un bob zăbavă, şi rău 
n-o să-ţi pară de această pierdere de vreme. 

Apoi rosti, în şoaptă, ca pe o vorbă de taină: că 
eu oi fi cine sînt, dar nu ce crezi dumneata că sînt. 

— Cum aşa, că nu pricep, bunicule? spuse Graur, 
mirat. 

— Dacă vei avea răbdare să mă asculţi, continuă 
moşul, vei pricepe îndată, nepoate. Mai întîi se cade, 
însă, să te ome-nesc. Poftim, deci, în coliba mea, să 
guşti din pîinea plămădită şi coaptă de mine la test, să 
mănînci mere domneşti şi Struguri tămăioşi, şi să bei 
din vinul făcut de mine, că-ţi va prinde tare bine... şi 
ascultă: 

— Bunicule, m-am făcut numai urechi! spuse 
Graur, dor-nic, ca un copil, să audă cît mai degrabă 
povestea. 

Şi moşneagul începu: 

Cum îţi spuneam, flăcăule, mulţi feciori de 
domni şi împărați au trecut pe la mine în drum spre 
Fata din Dafin, dar nici unul nu s-a milostivit de 
rugăminţile mele, să mă ajute în restriştea în care mă 
aflu aci, aşa precum ai făcut tu, ci au plecat înainte, 
nepăsători, dar înapoi nu s-a mai întors nici unul. 

— De ce, moşule? abia şopti Graur, înfiorat. 

— Fiindcă n-a fost cine-i povăţui ce să facă, şi s- 
au sfîrşit de oboseală. 

— Cum aşa, de oboseală? 

— lacă bine! Ian priveşte pe fereastra asta, ceața 


s-a ridi-cat binişor acum, şi de aci poţi vedea palatul 
Fetei din Dafin. 

— Se vede bine chiar, şi pînă acum n-am văzut 
ceva mai minunat! Spuse, încîntat peste fire, Graur. 

— Pentru că nici nu se află pe lume un palat 
asemenea acestuia ce-l vezi strălucind, zise bătrînul. 
S-ar părea că-i la o fugă de cal de aci, aşa-i? 

— Chiar aşa. 

— Ei, dar dacă ai să porneşti de aci călare sau pe 
picioare, pe măsură ce-ai să mergi spre el, socotind că 
ajungi curînd-curînd, la poalele lui, palatul se înde- 
părtează. 

— Auzi colo, se minună Graur. 

— Stai tu pe loc, continuă moşul, stă şi el; 
porneşti tu din nou către el, iarăşi se îndepărtează, şi 
de multe ori îţi piere chiar din vedere, precum fata 
morgana pe bărăganele pustii, la vreme de arşiţă şi 
secetă cumplită, cînd te stingi de sete. 

— Cum aşa, bunicule, spune-mi, te rog? 

— Vezi dumneata, nepoate, că palatul este vrăjit, 
şi i se spune numai palatul Fetei din Dafin, dar 
această preafrumoasă fată nu mai locuieşte în el, ehei, 
de ani şi ani. 

— Tiii, puteam să alerg eu mult şi bine, se înfioră 
Graur. 

— Aşa au păţit toţi cei cîţi au pornit după Fata 
din Dafin, şi ţi-am spus: au pierit de osteneală şi n-au 
mai avut putere să se întoarcă. 

— Şi Fata din Dafin unde-şi are sălaşul? voi să 
afle Graur. 

— Păi de ce crezi că-i spune Fata din Dafin? îl în- 
trebă moşul cu şiretenie. Ea locuieşte într-o grădină 
fermecată, cu un singur pom, un dafin mare, frumos, 
rămuros, care este casa fetei. Sumedenie de flori 
înmiresmate şi stoluri de pasări cîntătoare înconjoară 
dafinul. Dar, fiindcă ai fost milostiv cu mine şi te-ai 
oprit să mă ajuţi, cu toate că te grăbeai tare, vraja 


Fetei din Dafin s-a destrămat pe jumătate. Am să te 
ajut şi eu, desvăluindu-ţi taina palatului şi a grădinei 
cu un singur pom: dafinul. 

— O, spune-mi, bunicule, spune-mi, îl rugă 
flăcăul bucu-ros. Dacă ai şti ce mult îmi plac poveştile 
adevărate. 

— Apăi, că mai adevărată ca asta nici nu poate fi 
alta, întări moşul. Ascultă, dar: a fost o dată, de 
demult, o fată fru-moasă, care se îndrăgostise de un 
flăcău şi el frumos şi voinic, pe care-l chema Dafin. 
Dar mama fetei nu-l dorea pe acesta de ginere, pentru 
că era un biet grădinar, şi atita tot. Că, vezi 
dumneata, eu uitai să-ţi spun, mama fetei era fiică de 
împărat, şi tatăl fetei împărat şi el. Tatăl fetei îl iubea 
pe Dafin, că acesta era tare harnic şi priceput 
grădinar. Îi făcuse dintr-o cîmpie seacă un rai de flori 
şi pomi, străbătut de ape curgătoare şi înveselit de 
pasări cîntătoare. Şi, odată, cînd mama fetei era ple- 
cată la părinţii ei, cei doi tineri, numai cu voia tatălui 
fetei, se cununară în taină. Peste un an, dobîndiră o 
fată de o rară frumuseţe, cum nu se mai văzuse copil 
pe pămînt. De bună seamă că acum s-a aflat totul. 
Atunci, mama fetei, care era şi o mare vrăjitoare, l-a 
prefăcut pe tînărul ei ginere, nedorit de ea, în pomul 
ce-i poartă numele, adică în dafin; pe fiică-sa a în- 
cuiat-o cu nouăzeci şi nouă de lacăte ferecate în 
palatul ăsta pe care-l vezi, iar pe fetiţa lor a 
blestemat-o să locuiască întotdeauna în dafinul din 
grădină, pînă va veni un tînăr care să fie în stare s-o 
scoată din locuinţa ei; iar pe bunicul fetei l-a bleste- 
mat să se uriţească, să trăiască departe de lume, ca 
un pustnic, cu dorul de fiica şi nepoţica lui, să-i 
crească părul, barba şi sprîncenele mari, şi să-l 
împiedice să ducă o viaţă omenească pînă se va 
milostivi de el un călător... 

Cînd bătrînul ajunse cu povestea aci, Graur sări 
în sus şi spuse cu duioşie: 


— Cum, moşule, dumneata eşti bunicul Fetei din 
Dafin? 

— Eu, preaiubite nepoate! răspunse bătrinul, 
surizînd trist. 

— Şi bunica Fetei din Dafin? întrebă repede 
Graur. 

— A vegheat pînă acum asupra vrăjitoriei sale, şi 
ţi-a scos în cale tot soiul de primejdii, pe care le ştii, 
că doar trecuşi prin ele. 

— Şi acum ce-mi rămîne de făcut spre a 
împrăştia vraja? întrebă Graur, cu sufletul la gură. 

— Să faci întocmai ce-ţi voi spune eu, grăi 
unchiaşul. Ai avut mare noroc că te-a întovărăşit un 
cal năzdrăvan, la toate primejdiile ce ţi s-au ivit în 
cale. Tot el îţi va prinde bine şi de aci înainte. lată ce- 
ai să faci, iar în vremea asta eu am să caut să-i încurc 
itele vrăjitoarei de nevastă-mea, care turbează de 
mînie că i s-au destrămat farmecele. 

Şi moşneagul îl învăţă pe Graur al nostru, cu cea 
mai mare bunăvoință şi dragoste, ce să facă. 

Călărețul şi calul porniră din nou la drum, şi, 
peste cîteva zile, sosiră, într-o dimineaţă senină şi 
călduţă, la grădina Fetei din Dafin. 

— Tii, stăpine, spuse calul, uimit de sumedenia 
de păsări cîntătoare ce zburătăceau prin grădina cu 
un singur pom, păsăretul ăsta ar fi putut să se ia la 
întrecere cu cel din tărîmul ispitelor. Dar parcă astea 
sînt şi mai multe, şi cîntă şi mai frumos. 

— Dar şi despre flori poţi spune că sînt mai multe 
şi mai frumoase decît acelea ce ne-au întîimpinat! zise 
Graur. Ciudată grădină, cu un singur pom! Dar ce 
mîndreţe de dafin! 

— Acu, stăpîne, îl opri calul din vorbă, nu uita ce 
te-a povăţuit moşul. Eu mă duc, şi mă fac că pasc, 
niţel mai încolo, deşi nu prea am ce, că flori n-a 
mîncat neam din neamul meu, iar iarbă verde nu se 
prea vede! Dumneata du-te şi ascunde-te în 


apropierea dafinului, printre lujere, şi fă-te una cu 
pămîntul, să vedem ce se întîmplă, ca să ştim ce să 
facem mai apoi. lar cînd oi necheza eu o dată uşor, 
ridică-te şi intră în vorbă cu fata. 

— Bine, Roibule, aşa am să fac, grăi flăcăul. O, ce 
plăcut e să stai printre flori! Numai de nu m-o apuca 
somnul în miresmele astea ameţitoare. 

Dar, deodată, se auzi un freamăt puternic de 
frunze şi un zgomot de crengi rupte. Dafinul se 
despică în două, şi din el ieşi o fată frumoasă şi plină 
de farmec ca o zînă din poveşti, care începu să cînte 
dulce şi mîngftios: 


— Dafine, iubite tată, 
Lasă-n voie pe-a ta fată, 
Să colinde prin grădină, 
Printre dălii şi sulfină, 

Că se va întoarce-acasă, 
Mai blindă şi mai voioasă. 


Şi atunci, dafinul răspunse şi el, tot în cîntec, cu 
o voce groasă şi fremătătoare: 


— Plimbă-te, copilă dragă, 
Că a ta-i grădina-ntreagă. 
Să te joci cu mii de flori, 
Mîndrele tale surori. 


Dar, deodată, Fata din Dafin tresări la auzul unui 
nechezat uşor de cal, şi şopti, înfricoşată, către sine 
însăşi: 

— Dar cum de a pătruns calul acesta în grădina 
noastră fermecată?! 

Atunci Graur ieşi la iveală, şi, făcînd o plecăciune 
în faţa fetei, grăi cu multă bună-cuviinţă: 

— M-a adus pe mine, frumoasă domniţă. 

— Ah, ţipă Fata din Dafin, înspăimîntată, dar tu 


cum de-ai ajuns pînă aci, şi cum de mai eşti încă în 
viaţă? se miră ea. 

— O, preagingaşă Fată din Dafin, povestea mea 
nu e prea lungă, dar nu ştiu dacă ai timp s-o asculţi. 

—  Spune-o, încuviinţă fata, şi apoi am să 
hotărăsc dacă vei primi pedeapsă sau iertare. 

Graur oftă, din adîncul inimii, şi grăi cu nespusă 
dra-goste: 

— Încă de cînd m-am născut, taică-meu şi maică- 
mea mi te-au făgăduit de mireasă. 

— Cum aşa? se-ncruntă Fata din Dafin, voi să 
ştiu tot; spune mai repede, că nu pot sta în grădină 
decît atîta timp cît se află şi roua pe flori. 

— Ascultă, dar! 

Şi Graur îi povesti preafrumoasei Fete din Dafin 
tot ce se întîimplase îndată după naşterea lui. Apoi 
isprăvi astfel: aşa am izbutit să mă aflu în grădina ta 
cu un singur pom, o, preafrumoasă şi preaminunată 
Fată din Dafin. 

Tare bucuroasă, fata îi grăi, sorbindu-l din ochi: 

— O, dragul meu, povestea ta a ţinut atît de mult, 
încît nici un strop de rouă măcar nu se mai zăreşte pe 
vreo floare sau pe vreo frunză. lar eu, în lăcaşul meu 
de ani şi ani, care este dafinul, nu mă mai pot întoarce 
acum! 

— Dar nici nu te mai întorci în dafin, îi răspunse, 
peste fire de bucuros, flăcăul. Eu de aci nu plec 
singur. Vom merge împreună. 

Atunci, Fata din Dafin îi grăi, cu multă dragoste: 

— O, Graur, Graur, Făt-Frumos, ştii tu de ce-ai 
izbutit să rupi vraja făcută de bunica mea? Pentru că 
m-ai rugat să merg eu singură, de bună voie, cu tine, 
şi n-ai încercat să mă răpeşti, aşa precum au făcut 
alţii, care nu s-au mai întors la casele lor, ci au pierit 
pe loc, înălţînd pămîntul acestei grădini. Dă-mi mîna, 
dragul meu, acum putem pleca în toată liniştea, că nu 
vom mai întîmpina de aci înainte nici un fel de 


supărare din partea nimănui. 

Dar iată că, după rostirea acestor vorbe, în 
grădină se stîrni un vînt puternic, cu bubuituri ca de 
tunet. Apoi se auziră cîntece dulci, melodioase, şi 
glasul gros al dafinului: 

— O, fata mea, multiubită, vino să te strîng în 
braţe; vraja a fost ruptă; iată că m-am preschimbat 
iarăşi în om. 

Fata îşi îmbrăţişă tatăl, fericită, şi spuse, 
înfiorată: 

— Şi porţile palatului nostru s-au deschis, 
multiubite 
tată; iată, maica mea vine către noi, plîngînd de 
bucurie. 

Şi, deodată, ca prin farmec, un rădvan 
împărătesc, ce venea în goană, huruind, cu cai 
sforăitori, se opri în faţa lor. Vizitiul, pocnind de 
cîteva ori din biciul său înflorat, strigă, de le asurzi 
urechile: 

— Pttrruuu, cai năzdrăvani! Poftiţi de vă urcati, 
măriile voastre, că ne aşteaptă părinţii preafericitului 
Graur, cu sufletul la gură. De cînd le-a plecat feciorul, 
ei întruna i-au dus dorul. Pîini şi cozonaci frămîntă, s- 
avem ce minca la nuntă. Dii, căluţi, zburaţi acasă, că 
mireasa e frumoasă... şi mirele la fel este, ca sfîrşitul 
din poveste. 


Zînele din poiana florilor 
de MIHAELA NAUM 


A FOST ODATĂ ca niciodată; dacă n-ar fi fost, nu 
s-ar fi povestit; în pădure, dincolo de cascadă, dincolo 
de izvorul rîu-rilor ce curg la vale, dincolo hăt... mult, 
de Slănicul de azi, a fost, după cum spuneam, o 
poieniţă. 

O poieniţă minunată, cu păsări, animale, flori şi 
pomi, care vorbeau, şi care-şi aveau regină şi stăpînă 
o zînă bună, pe nume Flora. 

Poieniţa se chema „Poiana Florilor”, iar toate 
vieţuitoa-rele ce-şi aveau lăcaş acolo erau în grija şi 
ocrotirea zînei celei bune. 

Într-o bună zi, Flora, zîna lor, auzind toate cele 
povestite şi de Nic-pitic şi de piriiaşul cel năzdrăvan, 
îşi puse în gînd să plece printre oameni. Pentru asta 
era nevoie de învoirea buni-cei sale, regina zînelor. 

Aşadar, se duse la ea, şi-i spuse: 

— Îngăduie-mi să mă duc printre oameni, să-i 
văd, 
să-i cunosc; am auzit atîtea vorbindu-se despre ei! 

Regina îi îngădui, dar cu o singură condiţie: să 
plece dimineaţa în zori, iar pînă la miezul nopţii să fie 
înapoi la palat. Altfel, îşi pierdea puterea ei de zînă şi 
era sortită să rămînă pentru totdeauna printre 
oameni. 

În zori, Flora părăsi palatul de cleştar din 
poieniţă. Imbrăcată în straie ţărăneşti, alunecă pe 
undele pîriiaşului pînă la primul sat din vale. 

Era devreme; oamenii de abia se trezeau; era 
duminică, şi deci zi de odihnă. Se opri la fîntînă — îi 
era sete — şi încercă să scoată apă. Acolo întilni un 
flăcău, venit şi el tot după apă. 


— Cine eşti, fată frumoasă? De unde vii, şi unde 
te duci? După cîte ştiu, nu eşti de prin părţile locului! 

— Într-adevăr, îi răspunse zîna, nu sînt de pe 
aici. Azi am poposit în satul vostru. 

Deşi spusele zînei erau adevărate, flăcăul nu 
putea înţe-lege cum o fată singură poate merge 
noaptea la drum. Apoi, de unde putea veni, din 
munte? Acolo, sus, nu mai era nici o aşezare 
omenească. 

Flăcăul prinse mai mult curaj: 

— Pe mine mă cheamă Cosmin; ţie cum îţi zice? 

— Flora e numele meu, îi răspunse fata, zîmbind. 

Porniră împreună spre sat, jucară la horă 
împreună, iar Flora fu oaspetele părinţilor lui Cosmin. 
Între cei doi începuse să se înfiripe un sentiment 
frumos, curat, de iubire. 

Către seară, fata, neuitîndu-şi promisiunea 
făcută bunicii, îşi luă rămas bun, mulţumi pentru tot, 
şi dusă a fost pe drumul codrului. 

Cosmin, purtat de iubire, o urmări în taină. Astfel 
văzu cum fata, ajunsă la pîrîu, se aşeză pe o frunză 
mare, iar mrenele o purtară în sus spre munte, plutind 
lin pe apele limpezi. Mai văzu cum, în poieniţa 
fermecată, sînzienele o primiră cu bucurie; mai văzu 
un pitic, şi ceva minunat — un palat scînteietor, unde 
Flora intră, şi de unde ieşi îmbrăcată în hainele ei de 
zînă. 

Se aşeză lîngă trunchiul unui copac, privind luna, 
as-cultînd tîrîitul greierilor, privind stelele, părîndu-i- 
se că zăreş-te chipul luminos al Florei... Şi Cosmin 
adormi, acolo, în vîrful muntelui. Cu gîndul la aleasa 
lui, era hotărît ca, odată cu pri-mele raze de soare, să 
se ducă la palat, să-i spună Florei că-i cunoaşte 
secretul, că vrea s-o ia cu el în sat să-i fie nevastă. 

Bătrîna bunică a zînelor, aflînd vestea, că picior 
de pă-mîntean se apropiase de Poiana Florilor, veni 
îndată. 


Zina cea mică îşi recunoscu dragostea ei pentru 
acest pămîntean, şi o rugă fierbinte să-l aducă pe 
Cosmin în Poieniţa Zînelor. 

Foc se supără regina zînelor. De acum, nu mai 
rămîneau decît două căi: ori Flora pleca pentru 
totdeauna printre oa-meni, dar atunci îşi pierdea 
puterile ei de zînă, ori amîndoi, dacă nu renunţau la 
dragostea ce-i unea, să devină stane de piatră. 
Plîngînd, zîna cea mică ceru îndurare şi timp de 
gîndire. 

I se dădu răgaz pînă în zori. 

Necăjită, se aşeză pe malul pîriiaşului, cu toate 
animalele în jur, şi plînse... plînse. 

Florile, păsările, animalele, Nic-pitic, Fifilic, toţi 
veniră în jurul ei, rugind-o să nu plece, să nu-i 
părăsească. 

Dacă nu pleca, îşi cunoştea soarta! Legea zînelor 
era aspră şi de neclintit. Avea oare dreptul să-l tragă 
şi pe Cosmin în pedeapsa cea grea? 

Cu pas uşor, pe nesimţite, ca prin farmec, apăru 
cerbul, regele pădurii. Apropiindu-se de Flora, îi spuse 
cu glas duios: 

— Nu mai plînge, zînă mică, necazul tău va trece 
ca un vis dacă-mi asculţi sfatul! Mergi repede, în aşa 
fel ca pînă în zori să fii înapoi — mergi la împăratul 
vieţii şi al tuturor zînelor, la înțeleptul An. El poate 
să lege şi să dezlege toate hotăririle. 

Luîndu-şi în fugă aripioarele ei de zînă, Flora 
zbură la stăpînul tuturor zînelor. Îl rugă, plîngînd cu 
suspine, să-i îngă-duie să-l ia pe Cosmin în Poiana 
Florilor. 

Era bătrînul înţelept blind şi statornic, cu toate 
hotărîri-le. 

— Ai avut noroc, fata mea, că ai ajuns la mine 
înainte 
să bată clipa cea tîrzie. Cu o asemenea rugăminte n-a 
îndrăznit nimeni vreodată să mi se înfăţişeze. Dar 


acum, pentru că dra-gostea voastră este mai presus 
de viaţă, iar tu ai venit într-un suflet, am să vă ajut. 

Mai adăugă: 

— Bagă însă bine de seamă, dragostea ta 
omenească să nu cumva să te îndemne să-ţi uiţi 
îndatoririle de zînă! Vei ve-ghea asupra poienii, a 
vieţuitoarelor şi a florilor cu aceeaşi grijă ca şi pînă 
acum, altfel... 

Bătrînul An dispăru. 

Zîna nu mai apucă nici măcar să-i mulţumească, 
să-i spună cît îi este de recunoscătoare... 

Cînd ajunse în poieniţă, totul era pregătit de 
nuntă: şi bucate alese, şi rochia de mireasă 
strălucitoare ca o volbură. Cînd se trezi Cosmin, nu 
mai era în pădure, ci se afla în palat, într-un pat de 
cleştar, iar Nic-pitic şi animalele roiau în jurul lui, 
aducîndu-i numai bunătăţi. 

„„.Şi se făcu o nuntă, ca în poveşti! Orchestrele 
cîntau, musafirii dansau, florile îşi deschideau 
petalele, iar mirii erau mai frumoşi ca doi porumbei 
luminoşi... Trăiră fericiţi, avură copii, iar despre Flora 
şi Cosmin se mai vorbeşte şi azi în Poiana Florilor. 

Eu v-am spus ce-am ştiut şi auzit; voi dacă vreţi 
să aflaţi mai multe, mergeţi în Poiana Florilor, în 
poieniţa fermecată. 

Cea care ştie lucruri minunate, este Roşcovana 
— veverița cea bătrină. Căutaţi-o, şi sigur că vă va 
povesti lucruri mai multe şi mai minunate despre 
Flora şi Cosmin! 


Negrea şi Caşin 
de MIHAELA NAUM 


SE SPUNE CĂ, după ce Măgura, fata cea vitează, 
luptase vitejeşte alături de Ştefan cel Mare, acesta i- 
ar fi dăruit ţinutul dinspre sudul Poienii Măgura, 
cunoscut azi sub numele de Poiana Sărată. 

Tot din neamul neînfricat al Măgurei se trăgeau 
şi cei doi fraţi, Negrea şi Caşin — despre care vă voi 
povesti acum. 

Îşi aveau gospodărie în locul moştenit de la 
străbuna lor, şi se ocupau cu pescuitul, atunci cînd 


năvălirile duşmane nu-i chemau la oaste. 

În acea vreme, domnea peste [ara Moldovei 
Petru Mu-şat, fiul lui Ştefan cel Mare şi al Rărăşoaiei 
— recunoscut de istoric şi sub numele de Petru Rareş. 

Într-un sfîrşit de toamnă, se află veste în 
aşezarea de la poalele muntelui că mare pericol se 
abate asupra Moldovei şi domnului ei. Leşii din nord 
şi otomanii din sud amenințau cu război ţara. Se 
aştepta, deci, în curînd ca goarnele să sune, 
clopotele să bată şi războiul să înceapă. 

Nori grei de nelinişte întunecau chipurile 
îngrijorate ale oamenilor. 

Aşadar, în acea vreme tîrzie de toamnă, un piîlc 
de pescari, printre care şi cei doi fraţi, plecară să mai 
aducă ceva provizii de peşte. 

Urma să se întoarcă în curînd. 

În vîrf de munte, unde apele erau repezi şi 
îngheţate, unde păstrăvii săreau sprinteni în apele 
cristaline, acolo, sus, pescarii îşi aveau colibă şi 
adăpost în desişul pădurii. 

Ajunşi înainte de a se înnopta, făcură foc bun, 
mîncare caldă, şi rămaseră de vorbă pînă mai tîrziu în 
noapte. 

Gînduri negre îi nelinişteau; nu aveau odihnă, nu- 
i prindea somnul. 

Într-un târziu, unii din ei se culcară; apoi, unul 
cîte unul, adormiră — pînă ce în jurul focului mai 
rămaseră treji doar Negrea şi Caşin. Stăteau de pază, 
nu cumva să se stingă focul, iar fiarele pădurii să-i 
atace. 

Deodată, din liniştea fără murmur a nopţii, 
străbătu fişiit de frunze. Se părea că sînt paşi de om. 
Se apropiau... erau din ce în ce mai aproape, şi iată, 
printre copaci, apăru statura unui bărbat. 

Era înalt şi frumos, pletele-i uşor cărunte 
alunecau rotunjit pe umerii laţi. Purta haină 
ţărănească de aba şi traistă de pescar. Părea obosit. 


— Seară bună, fraţilor, zise străinul. Mă lăsaţi să 
mă încălzesc la focul vostru? 

— Cu dragă inimă, răspunseră, într-un glas, 
flăcăii. Poate eşti şi flămînd. Iacă, pîine, peşte — fă 
bine, şi împarte cu noi bucatele, îl îmbiară ei. 

Mulţumind, străinul mîncă cele puse dinainte-i. 

Flăcăii îl priveau curioşi. Fiecare se întreba, în 
sinea lui, cine poate fi străinul. Nu era de prin părţile 
lor, asta sigur; nu-l mai văzuseră nicicînd. Părea să fi 
făcut un drum lung, după cît îi erau de prăfuite şi 
zdrenţuite opincile. După îmbrăcăminte, aducea să fie 
pescar, iar după purtările-i alese, ceva mai mult. 

După ce mîncă, bărbatul îşi îndreptă ochii 
umbriţi parcă de o tristeţe înăbuşită spre cei doi fraţi. 
Dintr-un buzunar scoase un galben pe care-l întinse 
lui Caşin. 

— lată, zise, pentru ospitalitatea voastră! 

— Nu primim, răspunseră amîndoi. În neamul 
nostru, oaspeţii se primesc totdeauna cum se 
cuvine. Noi ţi-am pus dinainte ce am avut. Ospeţia nu 
se cumpără. 

Străinului i se umplură ochii de lacrimi, iar 
privirea lui de-o nemaigrăită duioşie. 

— Sînt moldovean ca şi voi, zise el. Nu-s de aici, 
din 
părţile voastre, şi pentru asta v-aş ruga să-mi spuneţi 
cît de departe este trecătoarea ce mă poate duce în 
ţara Transilvaniei. 

Negrea şi Caşin se priviră bănuitori. Cine era 
străinul acesta? De ce vrea să ştie drumul peste 
munţi? Dacă era un trădător sau un spion? 

Parcă ghicindu-le gîndurile, omul îşi întoarse faţa 
în bătaia focului. 

— Nu vă fie frică, fraţilor! Uitaţi-vă bine la mine; 
chiar nu mă recunoaşteţi? 

— Măria ta! căzură cu faţa la pămînt cei doi. 
Măria ta, iartă-ne, nu te-am recunoscut decît acum, 


cînd flăcările îţi lu-minară chipul! 

— Măria ta, zise Caşin, cu ce-ţi putem fi de folos? 
Cere-ne orice, şi sîntem gata să facem totul pentru 
tine! 

— Bine, bine, zise blind Rareş, vreau doar să mă 
ajutaţi să trec munţii. 

Le spuse, în cîteva vorbe, cum o mînă de 
trădători vîn-duseră Moldova otomanilor, iar el era 
obligat să-şi părăsească domnia. 

Pleca să găsească ajutor în Transilvania, la fraţii 
noştri, de unde avea să se întoarcă, apoi, cu oaste. 

Pe dată înţeleseră cei doi pericolul în care se afla 
domnul. li deteră merinde de drum, iar Negrea se 
pregăti să-i arate calea spre pasul Oituzului. 

Porniră împreună spre strimtoarea munţilor, 
unde ajunseră aproape de ivirea zorilor. Acolo, Rareş 
îl sărută pe amîn-doi obrajii, luîndu-şi rămas bun. 

Îl urmări Negrea cu privirea pînă ce strimtoarea 
şi ceața îl înghiţiră. Avea inima împăcată că-şi scăpase 
domnul din grea cumpănă. 

Agale, se întoarse apoi spre tabăra unde-şi 
părăsise fratele şi tovarăşii, dar aci găsi cîţiva turci 
care încercau să afle dacă nu cumva trecuse pe acolo 
un străin. 

Spuseră cu toţii că n-au văzut pe nimeni, că ei 
sînt acolo la pescuit, şi că nu înţeleg pe cine caută. 
Iscoadele, neîn-crezătoare, îi luară zălog. 

Porniră spre vale. Turcii erau doar şase, pescarii, 
nouă. La o îngustare de drum, se iscă învălmăşeală, şi 
se încinse o luptă cruntă. 

Muriră otomanii cu toţii, iar dintre moldoveni, 
pieriră doi — chiar cei mai dragi: Caşin şi Negrea. 

Spune legenda că cele două rîuri îngemănate, ce 
curg prin Poiana Sărată, venind din virful muntelui 
— rîul Negru şi rîul Caşin — ar fi izvorit chiar pe locul 
unde cei doi viteji pes-cari şi-au unit vieţile şi dincolo 
de moarte. 


Mai spune legenda că Rareş, întors în Moldova, 
ar fi 
venit să-şi caute prietenii, şi că ar fi vărsat lacrimi 
amare de recunoştinţă pe malul celor două ape. 


POVESTE RUSĂ 


Furtună-Viteazul Ivan 


TRAIA ODATĂ, într-o împărăție, un rege cu 
regina lui. Vieţuiau împreună de multă vreme, dar 
soarta nu se îndurase a le dărui vreo odraslă. Într-o 
bună zi, regele hotărî să trimită solie la toţi împărații 
şi craii, în toate cetăţile şi la toate no-roadele, 
chemînd la sfat spre a afla leacul ce ar putea face ca 
regina să aibă copii. 

La chemarea lui, s-au adunat mulţi crai şi 
împărați, prinți şi boieri, neguţători bogaţi şi oameni 
de rînd. Regele i-a ospătat cu bucate şi băuturi alese, 
după care a purces a-i în-treba pe fiecare în parte. Dar 
nimeni nu avea ştiinţă, nici mă-car nu-şi putea da cu 
părerea ce s-ar putea face ca regina să rămînă grea. 
Dar iată că un fecior de om simplu se jură că ar putea 
afla leacul tămăduitor. Plin de speranţă, regele îl 
dărui cu o pungă mare de galbeni, hărăzindu-i trei zile 
întru împli-nirea făgăduinţei. 

Feciorul de ţăran se legase el să afle leacul, dar 
cum şi unde nici prin cap nu-i trecea. O luă, 
îngîndurat, pe drumul ce ducea afară din cetate. 
Curînd, îi ieşi înainte o femeie bătrînă. 

— Ziua bună, flăcăule! Da’ ce-ai păţit, de ai 
căzut, aşa, pe gînduri? 

— Cată-ţi de drum, cotoroanţo. Lasă-mă-n pace! 
îi răs-punse el. 

Dar ea se ţinu după el, iscodindu-l: 

— Spune-mi ce te frămîntă atît de tare? Eu sînt 
bătrînă, şi bătrînii ştiu multe. 

„Ce mi-a venit să-i vorbesc urit? Poate că ştie 
ceva, şi mi-o da vreo povaţă”, gîndi flăcăul. 

— Uite, măicuţă, m-am legat în faţa regelui să 
aflu cum ar putea regina să zămislească. Dar habar n- 


am cum! 

— Da, da! Păi, să-ţi spun eu. Ascultă: du-te la 
rege şi spune-i să dea poruncă slujitorilor să 
împletească trei năvoade de mătase. In lacul de lîngă 
palat trăieşte o ştiucă cu ari-pioarele de aur. Cînd 
regele o va prinde, s-o dea bucătarilor s-o frigă, apoi 
s-o ducă reginei s-o mănînce, şi ea va purcede grea. 

Feciorul de ţăran se întoarse în cetate, meşteri 
singur năvoadele şi se duse să prindă ştiuca cu 
aripioarele de aur. Aruncă cele trei năvoade de 
mătase, dar ştiuca zvicni cu pu-tere, le rupse şi scăpă. 
Le aruncă a doua oară, şi iarăşi le rupse şi scăpă. 
Atunci flăcăul îşi scoase briul şi năframa de mătase, 
legă năvoadele, şi le aruncă a treia oară. De astă dată 
izbuti să prindă ştiuca cu aripioarele de aur. Cu mare 
bucurie, o luă şi o duse regelui. 

Regele porunci să fie spălată, curățată, friptă şi 
apoi dată reginei s-o mănînce. Bucătarii luară ştiuca, 
o curăţară, o spă-lară şi aruncară apa pe fereastră. 
Tocmai atunci, pe acolo tre-cea o vacă, şi sorbi apa cu 
solzi cu tot. 

După ce bucătarii fripseră ştiuca, o puseră pe un 
taler şi chemară degrabă o slujnică, spunîndu-i s-o 
ducă reginei în iatacul ei. Slujnica, pe drum, rupse o 
aripioară şi o mîncă. 

Toate trei: vaca, slujnica, şi regina, rămaseră 
grele în aceeaşi zi, în acelaşi ceas. 

Cînd s-a împlinit sorocul, la rege se înfăţişă 
grăjdarul palatului, care-i spuse că vaca a făcut un 
prunc. Regele rămase înmărmurit de uimire. Nici n- 
apucă bine să plece grăjdarul, că alţi slujitori dădură 
buzna să vestească, miraţi, că fata de la bucătărie 
născuse un băiat care semăna leit cu fiul vacii. Nu 
după multă vreme, veniră să-l înştiinţeze că şi regina 
a dat naştere unui fecior ce semăna ca două picături 
de apă cu fiul vacii. 

Tare grozavi erau cei trei feciori: creşteau într- 


un ceas cît alţii într-un an, în trei ceasuri cît alţii în 
trei ani! Au crescut mari, s-au făcut puternici şi 
voinici. 

Într-o zi, veniră tustrei la rege, cerîndu-i 
dezlegare să meargă prin cetate să privească norodul, 
şi norodul să-i pri-vească pe ei. Regele nu se 
împotrivi, le dădu bani fără zgircenie, şi îi sfătui să fie 
cu băgare de seamă. 

Şi cei trei feciori ai regelui plecară. Pentru că, 
trebuie să spunem, regele îi socotea pe toţi feciorii 
săi. Unul se numea Ivan, fiul regelui, al doilea Ivan, 
fiul slujnicei, iar cel de al treilea Ivan Furtună- 
Viteazul, fiul vacii. 

Colindară ei ce colindară prin tîrg, dar de 
cumpărat nu cumpărară nimic. Ivan, fiul regelui, zări 
pe o tarabă nişte gogo-loaie de sticlă, şi zise către 
fraţii săi: 

— Fraţilor, haideţi să cumpărăm cîte un gogoloi, 
şi să aruncăm cu el în sus. Cine va arunca mai sus, 
acela va fi cel mai mare dintre noi. 

Fraţii lui se învoiră şi traseră la sorţi care să 
arunce cel dintîi. Sorţii îl aleseră pe Ivan, fiul regelui. 
El aruncă gogoloiul sus de tot; Ivan, fiul slujnicei, şi 
mai sus; iar Furtună-Viteazul, fiul vacii, aruncă atît de 
sus, încît gogoloiul se pierdu din vedere. 

— Vedeţi, fraţilor, rosti el, eu sînt cel mai mare 
dintre voi! 

— Cum aşa? zise Ivan, fiul regelui. Tu, fiul vacii, 
vrei să fii cel mai mare? 

— Pesemne aşa a fost să fie, ca voi să ascultați 
de mine. 

Pe urmă, porniră mai departe, şi merseră cale 
lungă pînă ajunseră la o apă mare. În acea apă, se 
zvîrcolea şi mugea, făcînd tărăboi grozav, un balaur 
fioros. Ivan, fiul regelui, zise: 

— Fraţilor! Care va astîmpăra lighioana asta, 
acela va 


fi cel mai mare! 

Ceilalţi doi se învoiră, iarăşi, iar Furtună-Viteazul 
adău-gă: 

— Astîimpăr-o tu, frăţioare. Dacă izbuteşti, vei fi 
cel mai mare dintre noi. 

Ivan, fiul regelui, începu să strige, să chiuie, dar 
lighioana se întărită şi mai tare. Pe urmă porni s-o 
sperie Ivan, fiul slujnicei, şi nici el nu făcu mare lucru. 
Dar, cînd chiui o dată Furtună-Viteazul, şi azvîrli cu 
ghioaga sa cea groasă, lighioana se făcu nevăzută cît 
ai clipi din ochi. Şi voinicul glăsui din nou: 

— Vedeţi? Tot eu sînt cel mai mare. 

— Noi nu vrem să fim fraţii mai mici! Răspunse, 
mînios, Ivan, fiul regelui. 

— Atunci rămîneţi sănătoşi! zise Furtună- 
Viteazul, şi porni pe drumul de întoarcere spre 
meleagurile natale. 

Ceilalţi doi fraţi ţinură drumul mai departe. 

Aflînd regele că Furtună-Viteazul s-a întors acasă 
singur, porunci să fie aruncat în temniţă. Şi mai 
porunci ca trei zile şi trei nopţi să nu i se dea nimic de 
mîncat şi de băut. 

După o vreme, viteazul prinse să bată cu pumnii 
în ziduri şi să strige cu glas tunător: 

— Întrebaţi-l pe rege, tatăl meu adoptiv, de ce 
mă lasă 
să rabd de foame? Spuneţi-i că zidurile lui pentru 
mine nu-s ziduri, gratiile nu-s gratii, iar dacă vreau, le 
prefac în praf şi pulbere! 

Slujitorii îl înştiinţară degrabă pe rege. Regele 
veni chiar el, şi-l întrebă: 

— De ce te lauzi, Furtună-Viteazul? 

— Tată, spune-mi, de ce nu mi se dă mîncare? De 
ce mă laşi să mor de foame? Eu nu mă ştiu vinovat cu 
nimic. 

— Da' unde sînt cei doi feciori ai mei, şi fraţii tăi? 
Ce-ai făcut cu ei? 


Furtună-Viteazul, fiul vacii, îi povesti totul cum s- 
a în-tîmplat. 

— Fraţii mei sînt vii şi nevătămaţi. Au pornit în 
lumea largă; s-au dus încotro au văzut cu ochii. 

Regele îl iscodi iarăşi: 

— Dar tu de ce nu te-ai dus cu ei? 

— Fiindcă Ivan, fiul tău, vrea să fie cel mai mare. 
Iar după vrerea sorţilor mie mi se cuvine. 

— Prea bine! O să trimit slujitorii să-i aducă 
înapoi. 

— Nimeni, în afară de mine, nu-i mai poate 
ajunge. Căci s-au dus hăt departe, spre ţinuturile 
zmeilor. Acolo, din marea cea neagră, ies trei zmei 
înfricoşători: unul cu şase capete, altul cu nouă, iar al 
treilea cu douăsprezece, spuse Furtună-Viteazul. 

Regele se rugă de el, şi-l înduplecă să plece după 
cei doi fraţi. Furtună-Viteazul, fiul vacii, se găti de 
drum. Işi luă buz-duganul şi paloşul de oţel, şi porni. 

Merse el cît merse, şi iată că îi ajunse din urmă 
pe fraţii săi, lîngă podul din nuiele de călină, aproape 
de marea cea neagră. Lîngă pod se afla un stilp, şi pe 
stilp scria că acolo e locul unde se arată trei zmei. 

— Bun găsit, fraţilor! 

— Bine-ai venit, Furtună-Viteazul, fratele 
nostru mare! 

— Ei, pesemne nu prea vă cade bine ce e scris pe 
stîlp? 

Apoi se uită roată în jur, şi zări, în apropierea 
podului, o căsuţă aşezată cu faţa la pădure şi cu 
spatele la ei. A 

— Căsuţă, căsuţă! Intoarce-te cu faţa spre noi şi 
cu spa-tele spre pădure! glăsui Furtună-Viteazul. 

Căsuţa se întoarse aşa cum i se porunci. Flăcăii 
intrară în ea şi găsiră o masă aşternută cu fel de fel de 
bucate şi băuturi alese. Intr-un colţ, se afla un pat de 
scînduri, cu saltea şi perini de puf. 

— Vedeţi, fraţilor? Dacă nu eram eu, n-aţi fi avut 


nimic din toate astea. 

Se aşezară la masă, se ospătară, apoi se culcară 
să se odihnească. Cînd se sculară, Furtună-Viteazul le 
zise: p 

— Fraților! In noaptea asta, va ieşi zmeul cu şase 
capete. Haideţi să tragem la sorți, să vedem cine o să 
stea de veghe. 

Au tras, şi primul a căzut Ivan, fiul slujnicei. 
Furtună-Viteazul îl povățui: 

— Ia seama! Din mare va ieşi un ulcioraş şi va 
începe 
să dănţuiască în faţa ta. Tu să nu te uiţi la el, să scuipi 
şi să-l spargi. 

De cum veni seara, Ivan, fiul slujnicei, plecă să 
stea de pază. Dar adormi numaideciît. Furtună- 
Viteazul, ştiind că fraţii lui sînt oameni pe care nu te 
poţi bizui, se duse el să stea de veghe. Mergea pe pod 
încolo şi-ncoace, lovind uşurel cu to-iagul. Deodată, în 
faţa lui răsări un ulcioraş care începu să dănţuiască. 
Furtună-Viteazul scuipă pe el şi-l sparse, făcîndu-l 
cioburi mărunţele. Îndată se auzi un măcăit de rață, 
țărmurile se zguduiră, marea începu să se frămînte, 
să clocotească şi din ea se ivi o dihanie, o pocitanie: 
zmeul cu şase capete. Numai ce se arătă, că îndată 
slobozi un şuier asurzitor, un răcnet în-fricoşător: 

— Cal năzdrăvan, armăsar şoiman! Din pămînt, 
din 
iarbă verde, să răsai degrabă în faţa mea! 

Auzindu-se chemat, calul alergă ca gîndul, de se 
zguduia pămîntul, şi de sub copitele lui zburau 
bulgării cît căpiţele de fîn. Din nări şi din urechi îi 
ieşeau rotocoale de fum. Dihania-pocitania încălecă, şi 
o porni spre podul din nuiele de călină. Dar calul se 
poticni sub zmeu şi se opri. 

— De ce te poticneşti, pui de căţea? Ai simţit 
cumva vreun prieten sau vreun duşman? 

— Ne aşteaptă un vrăjmaş, Furtună-Viteazul, fiul 


vacii, răspunse calul cel năzdrăvan. 

— Minţi, pui de cioară spurcată! El nu e în stare 
să ajungă pe aceste tărimuri. Poate corbii i-au adus 
ciolanele în gheare. 

— Hei, dihanie-pocitanie! Corbii n-au adus 
ciolanele mele. Am venit chiar eu, întreg şi nevătămat. 

— De ce ai venit, Furtună-Viteazul? Vrei să 
peţeşti pe vreuna din surorile sau fetele mele? îl 
întrebă zmeul. 

— Nu, frăţioare! N-am venit să ne-nrudim, ci-n 
cîmp să ieşim, armele să scoatem, şi să ne batem! 

Furtună-Viteazul se avîntă o dată, fluturîndu-şi 
paloşul de oţel, şi-i reteză zmeului trei capete. Se 
avîntă a doua oară, şi i le tăie şi pe celelalte. Luă apoi 
trupul zmeului, îl ciopîrţi în bucățele, şi-l aruncă în 
mare. Capetele le ascunse sub podul de călină, calul îl 
priponi la picioarele lui Ivan, fiul slujnicei, iar paloşul 
de oţel i-l aşeză la cap. Pe urmă, intră în căsuţă şi se 
culcă, de parcă nimic nu se întîmplase. 

Cînd Ivan, fiul slujnicei, se trezi, zări calul şi tare 
se mai bucură. Incălecă pe el, şi porni spre căsuţă, 
strigînd: 

— Hei, Furtună-Viteazul! Mi-ai poruncit să stau 
de 
pază şi să iau seama la ulcioraş. Am luat seama, şi am 
fost 
dăruit cu un armăsar neasemuit! 

Fiul vacii îi răspunse: 

— Ţie ţi-a fost dăruit, şi nouă făgăduit. 

În noaptea următoare, după sorţi, veni rîndul lui 
Ivan, fiul regelui, să stea de strajă. Furtună-Viteazul îi 
povesti şi lui despre ulcioraş. Fiul regelui începu să se 
plimbe pe pod, încolo şi-ncoace, lovind uşurel cu 
toiagul. Ulcioraşul răsări dinaintea lui, şi prinse să 
dănţuiască. Ivan, fiul regelui, privea la el cu gura 
căscată, pînă căzu într-un somn adînc. Dar Furtună- 
Viteazul, ştiind că nu se poate bizui pe frate-său, se 


duse, şi de data asta, să stea de pază. Mergea pe pod, 
dintr-o parte într-alta, lovind din cînd în cînd cu 
toiagul. Ulcioraşul se ivi şi dinainte-i, şi începu să 
dănţuiască.  Furtună-Viteazul îl scuipă şi-l izbi, 
prefăcîndu-l în cioburi mărunţele. Îndată se auzi un 
măcăit de rață, țărmurile se zguduiră, marea prinse să 
se frămînte şi să clocotească, şi din ea răsări o 
dihanie-pocitanie, care slobozi un şuier asurzitor, un 
răcnet înfricoşător: 

— Roib năzdrăvan, armăsar şoiman! Din pămînt, 
din 
iarbă verde, să apari degrabă în faţa mea! 

Auzindu-se chemat, calul alergă ca gîndul, de se 
cutremura pămîntul; din nări şi din urechi îi ieşeau 
valuri de fum; din gură îi ţişneau flăcări de foc. Se 
opri în faţa zmeului ca împietrit. Dihania-pocitania, 
zmeul cel cu nouă capete, încă-lecă, şi porni spre 
podul de călină. Cînd ajunse la pod, calul se poticni 
sub el. 

— De ce te poticneşti, pui de cioară spurcată? Ai 
simţit vreun prieten sau vreun neprieten? se răsti 
zmeul, lovindu-l cu biciul. 

— Ne aşteaptă un vrăjmaş, Furtună-Viteazul, fiul 
vacii. 

— Minţi! Poate corbii i-au adus ciolanele; singur 
n-avea cum ajunge pe aste tărîmuri. 

— Hei, dihanie-pocitanie! răsună glasul lui 
Furtună-Vi-teazul. De un an sînt aici, şi te aştept. 

— La ce ai venit, Furtună-Viteazul? Vrei să te 
însori cu vreuna din surorile sau fiicele mele? 

— N-am venit să ne-nrudim, ci-n cîmp să ieşim, 
armele să scoatem, şi să ne batem! 

Furtună-Viteazul se repezi, fluturîndu-şi paloşul, 
şi, din-tr-o lovitură, îi reteză zmeului trei capete. Se 
repezi a doua oară, şi-i mai tăie trei; iar a treia oară i 
le reteză şi pe celelalte. Luă apoi trupul, îl ciopiîrţi, şi-l 
aruncă în marea cea neagră; capetele le ascunse sub 


podul de călină, calul îl priponi lîngă Ivan, fiul regelui, 
iar paloşul de oţel i-l puse la cap. Pe urmă, intră în 
căsuţă şi se culcă, de parcă nimic nu se întîmplase. 

Dimineaţa, Ivan, fiul regelui, se trezi, zări calul, 
şi mai frumos decît primul, şi se bucură nevoie mare. 
Porni spre casă, strigînd: 

— Hei, Furtună-Viteazul, mi-ai poruncit să stau 
de pază, şi am fost dăruit cu un cal mai grozav decît 
cel dintii. 

— Vouă v-a fost dăruit, mie doar făgăduit, 
răspunse voi-nicul. 

Veni şi cea a treia noapte. Furtună-Viteazul 
începu să se gătească de strajă. Strînse masa, şi pe ea 
puse o lumînare. Înfipse un cuţit în perete, şi de el 
atîrnă un ştergar. Apoi, dădu fraţilor săi un pachet de 
cărţi şi le zise: 

— Şedeţi, fraţilor, şi jucaţi în cărţi, dar de mine 
să nu 
uitaţi. Cînd lumînarea se va stinge, şi din ştergar va 
picura sînge în taler, să daţi fuga la pod, să-mi săriţi 
în ajutor. 

Cînd se făcu noapte, Furtună-Viteazul se duse la 
locul de pîndă. Se plimba pe pod, încolo şi-ncoace, 
lovind din cînd în cînd cu toiagul. Ulcioraşul răsări 
înaintea lui, şi începu să dănţuiască. Voinicul îl scuipă 
şi-l izbi, prefăcîndu-l în cioburi mărunţele. Cît ai clipi 
din ochi, se auzi un măcăit de rață, țărmurile se 
zguduiră, marea se învolbură, spumegînd, şi din 
adîncurile ei se ivi dihania-pocitania — zmeul cu 
douăsprezece capete. El slobozi un şuier asurzitor şi 
un răcnet înfricoşător: 

— Roib năzdrăvan, armăsar şoiman! Din pămînt, 
din 
iarbă verde, să te iveşti degrabă în faţa mea! 

La chemarea lui, calul alergă ca vîntul, de se 
cutremura pămîntul. Din nări şi din urechi îi ieşeau 
fuioare de fum; din gură îi ţişneau flăcări de foc. Se 


opri în faţa zmeului, ca îm-pietrit. Dihania-pocitania 
încălecă, şi porni spre pod, dar calul se poticni. 

— Hei, pui de cioară spurcată, de ce te-ai 
poticnit? Ori ai simţit vreun neprieten? 

— Ne aşteaptă un vrăjmaş, Furtună-Viteazul, fiul 
vacii. 

— Să taci, că doar nu i-au adus corbii ciolanele 
pe aste tărîmuri! 

— Ba nu, dihanie-pocitanie! Sînt aici de trei ani, 
şi te aştept! 

— Cu ce gînd ai venit, Furtună-Viteazul? Nu 
cumva voieşti să te însori cu vreuna din surorile ori 
fetele mele? 

— N-am venit să ne-nrudim, ci-n cîmp să ieşim, 
săbiile 
să scoatem, şi să ne batem! 

— Aha! Dacă i-ai ucis pe fraţii mei, gîndeşti c-o 
să mă birui şi pe mine? 

— Cum o vrea soarta! Dar ascultă, dihanie- 
pocitanie, 
tu eşti călare şi eu pe jos. Să facem o înţelegere: cel 
căzut la pămînt să nu fie răpus. 

Furtună-Viteazul se avîntă, fluturîndu-şi paloşul, 
şi reteză zmeului trei capete dintr-odată. Se avîntă a 
doua oară, dar zmeul îl dobori la pămînt. Atunci 
voinicul strigă: 

— Stai,  dihanie-pocitanie! Doar am făcut 
înţelegere: 
cel căzut la pămînt să nu fie răpus. 

Zmeul îl lăsă să se ridice în picioare. Viteazul se 
ridică, şi alte trei capete ale zmeului zburară cu 
iuţeala fulgerului. Şi se luptară aşa încă vreme de trei 
ceasuri. Amîndoi erau istoviţi peste măsură. Zmeul îşi 
mai pierdu trei capete, iar paloşul voinicului se frinse 
în două. Furtună-Viteazul îşi scoase cizma din piciorul 
stîng, şi o azvirli spre căsuţă. Se dărimă jumătate din 
casă, dar fraţii lui dormeau duşi, nu auzeau nimic. 


Atunci scoase şi cizma din piciorul drept, o azvirli, 
căsuţa se prăbuşi bîrnă peste bîrnă, dar fraţii tot nu 
se treziră; puteai să tai lemne pe ei. În cele din urmă, 
Furtună-Viteazul apucă o bucată din paloşul rupt şi o 
aruncă spre grajdul unde erau închişi cei doi 
armăsari. Uşa sări din balamale, armăsarii veniră în 
goană spre pod, şi doboriră zmeul la pămînt. Voinicul 
se bucură, aler-gă spre zmeu, şi-i reteză şi celelalte 
capete. 

Apoi, îi ciopîrţi trupul în bucăţi şi îl aruncă în 
marea cea neagră, iar capetele le vîrî sub pod. Luă cei 
trei armăsari şi îi duse în grajd, iar el se ascunse sub 
podul de călină. 

Dimineaţa, cînd se treziră, cei doi fraţi văzură cu 
mirare căsuţa dărîmată, talerul plin cu sînge. Dădură 
fuga la grajd — acolo se aflau acum trei armăsari. 
Mare le fu mirarea, negăsindu-l nicăieri pe fratele lor 
mai mare. Ce s-o fi petrecut cu el? Il căutară trei zile 
şi trei nopţi, dar degeaba, nu-l găsiră. 

— Pesemne că s-au răpus unul pe altul, şi 
trupurile lor 
au dispărut, îşi ziseră ei. Hai să plecăm acasă. 

De-abia înşeuaseră caii, pregătindu-se de drum, 
cînd Furtună-Viteazul se trezi şi ieşi de sub pod. 

— Cum asta, fraţilor, plecaţi fără tovarăşul 
vostru? Eu 
v-am scăpat de la pieire, dar voi aţi dormit buştean şi 
nu 
mi-aţi sărit în ajutor. 

— Iartă-ne, Furtună-Viteazul, fratele nostru cel 
mare! 
ziseră fraţii lui, căzîndu-i în genunchi. Sîntem 
vinovaţi! 

— Iertaţi să fiţi. 

Apoi, se întoarse către căsuţă şi rosti: 

— Cum ai fost înainte, aşa să fii şi acum! 

Căsuţa îşi luă înfăţişarea dinainte. Masa era 


plină cu bucate şi băuturi felurite. 

— Haideţi, fraţilor, să prînzim. Mă tem că, fără 
mine, aţi 
cam flămînzit. Pe urmă, o să pornim la drum. 

Prînziră, şi apoi plecară. După ce străbătură vreo 
două poşte, Furtună-Viteazul, fiul vacii, se opri şi 
rosti: 

— Fraţilor! Mi-am uitat biciuşca în căsuţă. Voi 
mergeţi la pas, pînă dau fuga s-o iau. O să vă ajung 
din urmă. 

Se întoarse la căsuţă, descălecă de pe cal, şi-l 
slobozi să pască pe pajiştea cea verde. 

— Du-te, roibul meu drag, să paşti în voie pînă o 
să te 
chem. 

Apoi, se prefăcu într-o muscă, intră în căsuţă şi 
se aşeză pe sobă. 

Nu trecu multă vreme, şi în căsuţă intră Baba- 
Cloanţa, muma zmeilor, aşezîndu-se în colţul din faţă. 
Înaintea ei, se înfăţişă nora cea mare. 

— Vai, măiculiţă! Furtună-Viteazul Ivan, fiul 
vacii, l-a 
răpus pe soţul meu, şi feciorul dumitale. Dar mă voi 
răzbuna crunt pentru netrebnicia asta! O iau înaintea 
lui, îi potrivesc o zi de arşiţă, iar eu mă voi preface 
într-o pajişte verde, apoi într-o fiîntînă îmbietoare, cu 
ciutură de argint, şi într-un pat moale şi ademenitor la 
odihnă. Şi, de bună seamă, cei trei fraţi îşi vor dezlega 
caii să pască, iar ei vor pofti să se odihnească şi să-şi 
potolească setea cu apă rece din fîntînă. Ei, şi atunci 
praful şi pulberea se va alege de ei! 

Baba-Cloanţa încuviinţă: 

— Aşa le trebuie, nelegiuiţii! 

Se înfăţişă şi nora mijlocie. 

— Vai, măiculiţă! Soţul meu, şi feciorul dumitale, 
a fost 
răpus de Furtună-Viteazul Ivan, fiul vacii. Dar eu n-am 


să las nerăzbunată nelegiuirea asta. Am să le-o iau 
înainte, şi-o să mă prefac într-o livadă fără asemuire. 
Peste gard vor atîrna crengi încărcate cu felurite 
roade, frumoase şi aromitoare. Cei trei fraţi vor pofti 
să culeagă, după placul inimii. Ei, şi atunci praful şi 
pulberea se va alege de ei! 

— Bine te-ai gîndit, fata mea ! răspunse 
cotoroanţa. 

Veni şi cea de a treia noră, cea mică. 

— Vai, măiculiţă, Furtună-Viteazul, Ivan, fiul 
vacii, l-a răpus pe soţul meu, şi feciorul dumitale! Dar 
nu voi lăsa nerăz-bunată asemenea ticăloşie. O să mă 
prefac într-o căsuţă, şi fraţii vor pofti să înnopteze în 
ea. Dar numai ce-i vor călca pragul — praful şi 
pulberea se va alege de ei! 

— Prea bine, dragele mele nurori! lar dacă voi nu 
veţi izbuti să le veniţi de hac, mîine eu o să le-o iau 
înainte, mă prefac într-un porc, şi-o să-i înghit pe toţi 
trei! 

Furtună-Viteazul auzi toate astea de după sobă, 
apoi zbură afară, se lovi de pămînt, luîndu-şi iarăşi 
înfăţişarea dinainte, fluieră, şi strigă cu glas voinicesc: 

— Roib năzdrăvan, armăsar şoiman! Din pămînt, 
din iar-bă verde să apari aici numaideciît! 

Calul zbură ca vîntul, de se cutremura pămîntul. 
Fur-tună-Viteazul încălecă, şi porni ca fulgerul. Pe 
drum se opri, rupse o nuia de alun, şi legă de ea 
cîteva fişii din coajă de tei împletite. Cînd îi ajunse pe 
ceilalţi din urmă, le zise: 

— Iată, fraţilor, asta e biciuşca de care nu mă pot 
despărţi! 

— Vai, frăţioare, pentru asemenea fleac te-ai 
întors din drum? Cînd ajungeam acasă, îţi cumparai 
una nouă din tîrg! 

Merseră ei, merseră cale lungă, prin văi şi prin 
cîmpii. Deodată, se lăsă o arşiţă dogoritoare, şi 
simţiră o sete cumplită. Dar iată că înaintea lor apăru 


o pajişte verde, cu iarbă deasă, iar în iarbă un pat 
care îmbia la odihnă. 

— Frate, hai să lăsăm caii să pască prin iarba 
asta, iar noi să ne odihnim în patul de colo. Uite şi o 
fintînă; ne vom potoli setea, şi ne vom răcori cu apă 
rece. 

— Cu fîntîna asta nu-i lucru curat. N-o să beţi 
apă din ea! le răspunse Futună-Viteazul. 

Zicînd acestea, sări jos de pe cal şi se apucă să 
izbească în fîntînă cu paloşul. Din ea ţişniră şuvoaie 
de sînge. Şi, numai-deciît, dogoarea zilei se risipi, iar 
setea încetă să-i mai chinuie. 

— Ia uitaţi-vă, fraţilor, ce apă groasă! Parc-ar fi 
sînge. 

Şi porniră mai departe. 

Cît or fi mers, nu se ştie, dar după o vreme se 
pomeniră lîngă o livadă fără asemănare. Ivan, fiul 
regelui, vorbi către fratele lui mai mare: 

— Lasă-ne să rupem cîte un măr. 

— Ehei, fraţilor, aici nu-i lucru curat. Cine a mai 
pomenit o livadă într-o pustietate ca asta. Pesemne că 
merele sînt putrede; dacă muşti din ele, te mai şi 
îmbolnăveşti! Lăsaţi-mă pe mine să văd despre ce e 
vorba. 

Intră în livadă, şi tăie pomii toţi, pînă la unul. Cei 
doi fraţi tare se mai mîniară pe el că nu voieşte în nici 
un chip să le facă pe plac. 

Purceseră iarăşi la drum, şi merseră pînă se lăsă 
întunericul nopţii. În calea lor, dădură peste o colibă. 

— Frate, Furtună-Viteazul, iaca, începe ploaia. 
Hai să în-noptăm în coliba de colo. 

— Ehei, fraţilor, mai bine dormim sub cerul gol 
decît în coliba asta veche şi prăpădită. De vom intra în 
ea, se va prăbuşi peste noi şi ne va strivi sub 
dărîmături. Staţi să mă duc eu, să văd despre ce e 
vorba. 

Se apropie de colibă, scoase paloşul, şi, cînd 


începu s-o izbească, din ea ţişniră şiroaie de sînge. 

— Vedeţi cît de putregăioasă era coliba voastră? 
Haideţi, şi-om porni mai departe. 

În sinea lor, cei doi fraţi fierbeau de ciudă, dar 
nu lăsau să li se vadă supărarea. Şi merseră înainte. 
Curînd, drumul lor se desfăcu în două. Furtună- 
Viteazul vorbi iarăşi: 

— Fraţilor, s-o luăm pe drumul care-o apucă la 
stînga. 

— la-o pe unde vrei; noi nu mai mergem cu tine! 
răspunseră ei. 

Şi au pornit-o: cei doi la dreapta, iar Furtună- 
Viteazul la stînga. 

Furtună-Viteazul Ivan, fiul vacii, ajunse, după o 
vreme, într-un sat. În acel sat trăiau doisprezece 
fierari. Flăcăul fluieră, şi strigă cu glas voinicesc: 

— Hei, fierari, meşteri făurari! Veniţi cu toţii în- 
coace! 

Fierarii  auziră strigarea lui şi, cu toţii 
doisprezece, i se înfăţişară. 

— Care ţi-e dorinţa, voinicule? 

— Vreau să înveliţi fierăria într-o foaie de oţel. 

Într-o clipită, fierarii îi îndepliniră rugămintea. 

— Iar acum,  făurarilor, să-mi  meşteriţi 
douăsprezece ver-gele de fier, şi să înroşiţi cleştele în 
foc. Curînd, o să apară un porc, şi-o să vă zică: „Hei, 
fierari, meşteri făurari! Să-mi adu-ceţi degrabă 
nelegiuitul. De n-o să mi-l daţi, o să vă înghit pe toţi, 
cu fierărie cu tot!” Dar voi să-i răspundeţi: „Vai, 
porcule, binefăcătorule, scapă-ne de nărodul ăsta, că 
demult ne-am să-turat de el! Fii bun, şi vîră-ţi ritul în 
fierărie; o să ţi-l punem drept pe limbă”. 

Abia apucă Furtună-Viteazul să rostească aceste 
vorbe, că se şi arătă un porc cît toate zilele de mare, 
care începu să grohăie, cît îl ţinea gura: 

— Hei, fierari, meşteri făurari! Aduceţi-mi 
degrabă nele-giuitul! 


Fierarii răspunseră, cu toţii într-un glas: 

— Vai, porcule, binefăcătorule! Izbăveşte-ne de 
nărodul ăsta, că demult ne-am săturat de el. Dar vîră- 
ti ritul în fierărie, şi ţi-l vom aşeza drept pe limbă. 

Porcul, prost, nepricepînd şiretenia, vîrî ritul, 
scoţînd o limbă lungă de un stînjen. Furtună-Viteazul 
o prinse cu cleş-tele înroşit, şi strigă către fierari: 

— Luaţi vergile şi scărmănaţi-l cu nădejde! 

Fierarii îl loviră cu sete, pînă ce porcul se rugă 
voinicului: 

—  Furtună-Viteazul, milostivule! Îndură-te de 
sufletul meu! 

— Da” tu de ce i-ai înghiţit pe fraţii mei? 

— O să ti-i slobozesc îndată, vii şi nevătămaţi. 

Furtună-Viteazul îl apucă de urechi; porcul icni 
zdravăn şi-i scuipă afară pe amîndoi fraţii, cu cai cu 
tot. Apoi, îl ridică deasupra capului şi-l trînti de 
pămînt cu toată puterea, de se făcu mii fărîme. 

— Vedeţi, nătîngilor, unde aţi nimerit? 

Cei doi fraţi căzură în genunchi: 

— Iartă-ne, Furtună-Viteazul, fiul vacii, sîntem vi- 
novaţi! 

— Acum haideţi să purcedem la drum. Nimic nu 
ne mai stă în cale. 

Merseră ei, merseră pînă ajunseră în împărăţia 
craiului indian. işi orînduiră tabăra pe pajiştea din 
apropierea palatului. 

Dimineaţa, cînd craiul se trezi, se uită spre 
pajişte şi zări tabăra celor trei fraţi. Il chemă degrabă 
pe întîiul său sfetnic. 

— Ia du-te, frate, ia un cal din grajd şi mergi pe 
pajiştea de lîngă palat să afli cine sînt nătărăii care şi- 
au orînduit tabăra şi au aprins focurile pe pămînturile 
mele, fără să aibă încuviinţare. 

Cînd ajunse la ei, sfetnicul îi întrebă: 

— Ce fel de oameni sînteţi voi? Impărați, sau fii 
de împărați? Regi sau fii de regi? Ori viteji 


preaputernici? 

Furtună-Viteazul, fiul vacii, glăsui: 

— Sîntem viteji preaputernici, şi am venit să 
peţim 
fata craiului vostru. Mergi, şi spune-i craiului s-o dea 
pe fiică-sa de nevastă lui Ivan, fiul regelui. De nu se 
învoieşte, să trimi-tă oastea. 

Craiul o chemă pe prinţesă, şi o întrebă dacă 
vrea să se mărite cu Ivan, fiul regelui. 

— Nu, tăicuţule! Nu vreau să mă mărit cu el. 
Trimite oş-tirea. 

Curînd, trîmbiţele trîmbiţară, tobele bubuiră, 
oştirea se strînse şi se îndreptă spre pajiştea din 
apropierea palatului. Cînd văzură ditamai oastea, 
Ivan, fiul regelui, şi Ivan, fiul slujnicei, se 
înspăimîntară din cale-afară. 

În vremea asta, Furtună-Viteazul, fiul vacii, 
pregătea mîncarea pentru masa de dimineaţă. Şi, cum 
era cu polonicul în mînă, se repezi şi, cînd izbi o dată, 
dobori jumătate din oş-tire. Se întoarse, mestecă în 
mîncare, apoi izbi iarăşi cu polonicul, şi dobori şi 
cealaltă jumătate. Cruţă numai pe un chior şi pe un 
orb, cărora le zise: 

— Mergeţi, şi spuneţi craiului vostru să i-o dea 
pe fiică-sa de nevastă lui Ivan, fiul regelui. Dacă nu se 
învoieşte, să trimită oştirea, iar el să vină în fruntea 
ei. 

Chiorul şi orbul alergară, într-un suflet, la crai, 
căzură în genunchi şi glăsuiră: 

— Înălţimea ta! Furtună-Viteazul ne-a poruncit 
să-ţi spu-nem s-o dai pe fiica măriei tale de nevastă lui 
Ivan, fiul regelui. S-a miîniat foarte tare, şi ne-a 
doborit pe toţi cu polonicul. 

Craiul se duse îndată în iatacul fetei. 

— Copila mea dragă! Ia-l pe Ivan, fiul regelui, de 
bărbat. 

Fiică-sa îi răspunse: 


— Se vede treaba că nu mai e nimic de făcut, şi 
trebuie să-l iau de bărbat. Dă poruncă să fie trimisă 
caleaşca după el. 

Craiul trimise caleaşca, iar el, cu tot alaiul, ieşi la 
poartă să-l întîmpine. Ivan, fiul regelui, sosi însoţit de 
cei doi fraţi ai săi. Craiul îi întîmpină cu surle şi tobe, 
blînd şi curtenitor. Îi pofti să şadă la mese de stejar, 
aşternute cu ştergare înflorate, pline cu tot felul de 
bunătăţi: bucate gustoase şi băuturi aro-mitoare. 

După o vreme, Furtună-Viteazul îi şopti lui Ivan, 
fiul regelui, la ureche: 

— la seama, frăţioare, prinţesa o să vină şi o să-ţi 
zică: „Ingăduie-mi să lipsesc un ceas”. Tu să-i 
răspunzi: „Poţi să lipseşti şi două!” 

Nu trecu mult, şi prinţesa se apropie de Ivan, fiul 
regelui, şi-i spuse: 

Îngăduie-mi, Ivane, să merg în altă odaie, să-mi 
schimb straiele. 

Ivan, fiul regelui, o lăsă să plece. Prinţesa ieşi, 
dar Furtu-nă-Viteazul o luă, uşurel, pe urmele ei. 

Afară, prinţesa se lovi de pridvor, se prefăcu în 
porumbiţă, şi îşi luă zborul spre mare. Furtună- 
Viteazul se lovi de pămînt, se prefăcu în şoim, şi zbură 
pe urmele ei. Cînd ajunse la ţărmul mării, prinţesa se 
izbi de pămînt, se prefăcu în fe-cioară frumoasă, şi 
glăsui: 

— Mogşule, bunule, cap de aur şi barbă de argint, 
vino să stăm de vorbă! 

Moşul se ivi din marea albastră, şi întrebă: 

— Ce-i, nepoata mea, ce necaz ai? 

— Ivan, fiul regelui, vrea să se însoare cu mine. 
N-aş fi vrut să mă mărit cu el, dar toată oştirea 
noastră a fost înfrîntă. Te rog, bunicule, dă-mi trei fire 
de păr. O să le arăt lui Ivan, fiul regelui, şi-o să-i zic: 
„Ivane, poţi să-mi spui din ce rădăcină sînt firele astea 
de iarbă?” 

Bunicul îi dădu cele trei fire de păr. Fata se lovi 


de pămînt, se prefăcu în porumbiţă, luîndu-şi zborul 
spre casă. 

Furtună-Viteazul se lovi şi el de pămînt, luă 
chipul prin-ţesei, şi rosti: 

— Moşule, bunule, mai arată-te o dată, am uitat 
că mai 
aveam ceva să-ţi spun. 

Şi, îndată ce bătrînul îşi scoase capul din valuri, 
Furtună-Viteazul îl prinse şi-l smulse, apoi se izbi de 
pămînt, se prefăcu în vultur, şi ajunse la palat înaintea 
prinţesei. Il chemă pe Ivan, fiul regelui, în tindă şi-i 
şopti: 

— Ține căpăţina asta, frate! Prinţesa va veni, şi-ţi 
arăta trei fire de păr, zicîndu-ţi: „Spune, Ivane, din ce 
rădăcină e iarba asta?” Atunci, tu să-i arăţi căpăţina. 

Nu trecu mult, şi prinţesa se apropie de Ivan, fiul 
regelui, arătîndu-i cele trei fire de păr: 

— Ghiceşte, Ivane, din ce rădăcină e iarba asta? 
Dacă 
ghiceşti, o să fiu nevasta ta; dacă nu, să nu te superi 
pe mine! 

Ivan, fiul regelui, scoase capul de sub masă şi i-l 
arătă: 

— Uite rădăcina! 

Prinţesa, înciudată, zise, în gîndul ei: „Afurisiţii! 
M-au biruit”. Apoi, cu glas tare: 

— Îngăduie-mi, Ivane, să merg în altă odaie, să- 
mi 
schimb straiele. 

Ivan, fiul regelui, o lăsă iarăşi să plece. Ea ieşi în 
pridvor, se lovi de duşumea, se prefăcu în porumbiţă, 
luîndu-şi din nou zborul spre mare. Furtună-Viteazul 
luă capul, ieşi afară, îl izbi de pridvor, şoptind: 

— Unde erai înainte, acolo să fii! 

Capul zbură, ajunse înaintea prinţesei, şi se lipi 
de trup. 

Prinţesa ajunse la ţărmul mării, se lovi de 


pămînt, luîn-du-şi chipul de fecioară frumoasă. 

— Moşule, bunule! leşi afară, că am să-ţi spun o 
vorbă, rosti fata. Nu cumva capul ce mi l-au arătat era 
capul tău? 

— Nu ştiu, nepoată! Pare-mi-se că am dormit 
zdravăn. 

— Nu, bunicule, era capul tău! 

— Pesemne, cînd ai fost aici ultima oară să stăm 
de vor-bă, mi-au smuls capul. 

Prinţesa se lovi de pămînt, se prefăcu în 
porumbiţă, şi îşi luă zborul spre palat. Cînd ajunse, îşi 
schimbă straiele, intră în sala ospeţelor, şi se aşeză 
alături de Ivan, fiul regelui. 

A doua zi, Ivan, fiul regelui şi prinţesa fură 
cununaţi, după datină. Îndată după cununie, Furtună- 
Viteazul îl duse pe mire să vadă iatacul ce le-a fost 
hărăzit pentru culcare. Ară-tîndu-i trei nuiele, una de 
fier, alta de aramă, iar a treia de cositor, îi zise: 

— Dacă vrei să mai trăieşti, lasă-mă pe mine să 
mă culc, în locul tău, în patul prinţesei. 

Fiul regelui se învoi. 

Nu trecu mult, şi craiul îi conduse pe tinerii miri 
în iata-cul nupţial. Găsind un moment prielnic, 
Furtună-Viteazul luă locul lui Ivan, fiul regelui. Se 
culcă în pat, şi se prefăcu a dormi adînc. Prinţesa îl 
lovi de două ori cu piciorul, să vadă dacă doarme, apoi 
luă perna şi i-o puse pe gură să-l înăbuşe. Furtună- 
Viteazul sări din pat, luă nuiaua de fier şi începu s-o 
lovească pe fata de crai. O lovi pînă se rupse nuiaua. 
Pe urmă, o luă pe cea de aramă. După ce se rupse şi 
asta, începu s-o lovească cu cea de cositor. Prinţesa 
căzu în genunchi, şi se jură cu mii de jurăminte că n-o 
să mai facă aşa ceva niciodată. 

Spre dimineaţă, Furtună-Viteazul se sculă şi se 
duse la Ivan, fiul regelui şi-i zise: 

— Du-te, frate, de vezi cum s-a îmblînzit nevasta 
ta. Cele trei nuiele ce le-ai văzut, toate le-am rupt pe 


spinarea ei. De-acum să trăiţi fericiţi, să vă iubiţi unul 
pe altul, iar pe mine să nu mă daţi uitării. 


Repovestire de NIC ILIESCU 


POVEŞII SLOVENE 


Cei patru muzicanți 


AU FOST ODATĂ patru muzicanți, care colindau 
prin lume. Luau satele la rînd, cîntau prin tot felul de 
cîrciumi şi, iaca-aşa, îşi agoniseau pîinea. Într-o seară, 
poposiră la un castel oarecare. Dar aici nici ţipenie de 
om. Castelul era tot o paragină. Luna îşi plimba razele 
pe zidurile năruite, iar printre ferestre se legănau 
ramurile copacilor. Neavînd de lucru, unul dintre 
muzicanți zise: 

— Prieteni, hai să facem o serenadă foştilor 
locuitori 
ai castelului. 

Înveseliţi de această propunere, toţi muzicanţii 
începură să cînte, dar în loc de serenadă, se treziră 
cîntînd o horă săl-tăreaţă. Cînd se opriră din cîntat, 
dintre ruinele castelului apă-ru un bătrîn mărunţel, 
care le mulţumi pentru cîntare şi le dădu cîte o 
crenguţă de nuc, spunîndu-le: 

— Să duceţi aceste crenguţe copiilor voştri! 

Muzicanţii le luară, dar pe drum le aruncară în 
iarbă, ba îl mai luară şi peste picior pe bătrînelul 
acela. 

— A şi găsit ce să ne dea! Nu putea să ne 
dăruiască 
altceva? De ce trebuinţă le-ar putea fi copiilor noştri 
ramurile astea? N-au destule acasă? 

Numai unul dintre ei nu rise de bătrîn. El 
ascunse crenguţa în sîn. Cînd ajunse acasă, o dădu 
copiilor săi. 

A doua zi dimineaţa, copiii alergară la el şi-i 
ziseră mi-raţi: 

— Tătucă, de ce ne-ai adus nucile astea? Sînt aşa 
de 


tari, că nu le putem sparge! În schimb, sînt tare 
frumoase. 

De-ai şti cît sînt de frumoase... Şi-s galbene, galbene 
de 

tot! N-am mai văzut nuci ca astea... 

Muzicantul a privit cu uimire crenguţa de nuc, 
fiindcă era împodobită, toată, cu nuci de aur. Se grăbi 
să le poves-tească şi prietenilor săi această întîmplare 
ciudată. Cînd auziră una ca asta, ceilalţi muzicanți cît 
p-aci să leşine. Porniră în grabă să-şi caute crengile 
aruncate. Şi le căutară ei toată ziua prin iarbă, dar 
zadarnic. Se întoarseră acasă seara, tîrziu, cu mîinile 
goale. În schimb înţeleseră că omul trebuie să pre- 
ţuiască darul care i se face. Oricât ar fi el de mic! 


În româneşte de MIHAELA şi VALENTIN 
DEŞLIU 


Împăratul şi cei trei feciori ai săi 


A FOST ODATĂ un împărat. Şi, pentru că 
îmbătrînise prea tare, într-o zi îşi chemă feciorii la el, 
şi le zise: 

— Fiii mei! M-au ajuns bătrineţile, şi nu mai sînt 
în stare să stăpînesc împărăţia. Cred că zilele îmi sînt 
numărate! Pe toţi trei vă iubesc la fel, dar pe tronul 
meu nu este loc decît pentru un singur moştenitor. 
Mi-e tare greu, chiar peste puteri să hotărăsc care 
dintre voi e cel mai destoinic. Plecaţi în lume, şi 
fiecare dintre voi să-şi încerce norocul. Cel care îmi va 
aduce darul cel mai de preţ, acela să fie moştenitorul 
tronului. 

Plecară feciorii de împărat, fiecare pe drumul lui, 
cu 
gîndul să găsească darul cel mai de preţ şi să rămînă 
singurul moştenitor al tronului şi stăpînitor al 
puternicei împărăţii. 

Feciorul cel mare s-a gîndit ce s-a gîndit, şi şi-a 
amintit că tatălui său îi plac cel mai mult pietrele 
preţioase. De aceea, fără să mai piardă vremea, se 
duse glonţ la un giuvaergiu, cumpără cel mai scump 
diamant şi-l duse tatălui său. Acesta primi bucuros 
darul de preţ, şi-l puse bine. 

Feciorul cel mijlociu îşi zise: „Coroana tatălui 
meu s-a învechit, şi nu mai străluceşte. Dacă voi 
rămîne singurul moş-tenitor al tronului, oricum va 
trebui s-o schimb. la să mă duc eu la giuvaergiu, şi să- 
i poruncesc să-mi facă cea mai frumoasă coroană din 
lume.” 

Cum zise, aşa şi făcu. Giuvaergiul îi meşteri o 
coroană din aur curat, împodobind-o cu cele mai 
scumpe pietre. 


Împăratul primi cu bucurie şi darul acesta, apoi îl 
ascunse printre celelalte comori ale sale. 

Veni şi rîndul mezinului. Acesta străbătu lumea 
în lung şi-n lat, doar-doar o găsi un dar potrivit, dar 
degeaba. Toate darurile la care se oprea i se păreau 
prea neînsemnate pentru bunul său tată. In cele din 
urmă, hotărî: „Tatăl meu are de toate. Şi încă din 
belşug. Oamenilor bătrîni multe lucruri li se par a fi 
de prisos. Văd eu că n-o să găsesc nimic care să-i 
bucure inima cu-adevărat. O să mă întorc cu mîna 
goală acasă, şi o să las tronul împărătesc unuia dintre 
fraţii mei, care s-o dovedi mai destoinic. Aşa să fie! La 
urma urmei, n-am să pizmuiesc pe nimeni; o să trăiesc 
în bună pace, şi fără bogății. Îmi ajunge dragostea 
tatălui meu.” 

Cu gîndurile astea, se înfăţişă la palatul 
împărătesc. 

— Ce dar îmi aduci, fiule? îl întrebă împăratul. 

Feciorul răspunse, cam cu teamă: 

— Tată, am răscolit tot pămîntul, în nădejdea că 
voi găsi un dar pe măsura iubirii ce mi-o porţi. Dar 
degeaba! Nicăieri n-am aflat un asemenea dar. De 
aceea îţi aduc inima mea care te iubeşte cu-adevărat. 
Primeşte-o cu aceeaşi dragoste cu care te iubesc eu, 
şi încredinţează împărăţia unuia dintre fraţii mei. lar 
mie îngăduie-mi doar să te slujesc cu credinţă şi 
dragoste pînă în clipa cînd soarta ne va despărţi de 
tine. 

Mişcat de cuvintele acestea, împăratul îşi 
îmbrăţişă feciorul cel mic şi zise: 

— Bine, fiule! lţi făgăduiesc, însă, că nimeni, în 
afară de tine, nu va fi stăpînul împărăției mele, fiindcă 
dragostea ta este darul cel mai de preţ pentru mine. 
Văd că-ţi iubeşti fierbinte şi fraţii, şi supușii. De aceea 
ţie îţi încredinţez împărăţia. 


În româneşte de MIHAELA şi VALENTIN 


DEŞLIU 


POVEŞII SLOVENE 


Mărul de leac 


A FOST ODATĂ un împărat care avea trei feciori. 
Şi, cum era în pragul bătrîneţii, puterile începură să-l 
lase. Într-o zi, pe neaşteptate, se îmbolnăvi. Chemară 
pe cei mai vestiți doctori ai împărăției ca să-i redea 
sănătatea de altădată, dar degeaba. Se dovediră cu 
toţii neputincioşi. 

Împăratul se împăcă, în cele din urmă, cu soarta 
sa, şi se pregăti de ultimul său drum, fără de 
întoarcere. 

Într-o bună zi, cînd în odaia lui nu era nimeni, 
uşa se deschise şi înăuntru intră un cerşetor. 
Împăratul se mînie foar-te tare. 

Cerşetorul văzu asta, şi zise: 

— Împărate, nu trebuie să te superi! N-am venit 
la tine să cerşesc. Ţi-aş spune ceva foarte important, 
dar mi-e teamă că nu-mi vei da crezare... 

— Spune repede! Nu vezi că mi se apropie 
sfîrşitul? îi răspunse împăratul, cu glasul stins. 

— Nu ţi-a bătut încă ceasul, împărate. Pe lumea 
asta se află un leac care ar putea să-ţi redea 
sănătatea. 

— Nu pot să te cred! spuse cu amărăciune 
împăratul, dar să te aud, totuşi! Vorbeşte... 

— Ştiam eu că nu-mi vei da crezare, şi că vei 
clătina din cap. Dar ceea ce-ţi voi spune eu e adevărul 
adevărat, aşa cum e adevărat că eu mă aflu acum în 
faţa ta. Vei fi din nou în putere numai după ce vei 
avea mărul de leac. Cum îl vei mînca, cum te vei 
însănătoşi tun! De aceea, trimite-ţi feciorii în lume ca 
să-ţi găsească mărul de leac. Unul din ei va izbuti 
negreşit. Dacă nu faci cum îţi spun, îţi va suna ceasul 
de pe urmă. Rămii cu bine, împărate. 


Nici nu termină bine aceste cuvinte, şi cerşetorul 
se făcu nevăzut. Împăratul îl strigă să se întoarcă, 
fiindcă voia să ştie unde se află grădina în care creşte 
mărul de leac. Dar, la strigătul lui, nu apăru decît 
sluga sa credincioasă. Împăratul îi porunci ca 
deîndată să-l cheme pe cerşetorul acela care abia 
plecase de la el. Sluga îi răspunse mirată că nu văzuse 
pe ni-meni ieşind din odaia împăratului, deşi tot 
timpul stătuse lîngă uşă. 

Împăratul căzu pe gînduri. După un timp îşi 
chemă fecio-rii, şi le zise: 

— Feţii mei! Să ştiţi că eu mai am de trăit. Dar 
mă voi însănătoşi numai dacă mi se va aduce mărul de 
leac. De aceea, porniţi în lumea largă. Acela dintre voi 
care îmi va aduce mărul de leac va fi urmaş la tronul 
împărăției mele. 

Celor doi feciori mai mari nu le fură pe plac 
vorbele împăratului. Lor nu le plăcea să călătorească; 
se simțeau mai bine, şi mai în largul lor, cînd 
trîndăveau, ori cînd îşi pierdeau vremea în petreceri 
deşarte, fără rost. In schimb, feciorul cel mic se 
bucură din toată inima cînd auzi că tatăl său ar mai 
putea să trăiască. 

Chiar în aceeaşi zi, cei trei feciori de împărat 
porniră la drum. Şi merseră ei, merseră, zi de vară 
pînă-n seară, timp de mai multe săptămîni. Feciorul 
cel mare ajunse pe un tărîm unde nu se zărea picior 
de om. Cercetă în jurul său, dar nu văzu nici casă, nici 
sat. Mai merse el cît mai merse pe drumul acela 
pustiu şi, tocmai cînd se minuna mai mult, văzu că 
vine spre el un om şchiop. Era un cerşetor oarecare. 
Feciorul de împărat ar fi trecut ţanţoş pe lîngă el, 
dacă acesta nu l-ar fi oprit din drum: 

— Rogu-te, milostive stăpîne, ajută-mă cu ceva! 

El îi aruncă un ban, dar schilodul adăugă: 

— Dă-mi o bucată de piine, milostive stăpîne; sînt 
tare 


flămînd, o să mor de foame! 

Trufia prinţului nu-i îngădui să mai stea lîngă 
omul săr-man. Nu-i răspunse nimic, şi porni mai 
departe, îngîmfat ca un curcan. Dar, după puţin, se 
opri, îi aruncă o privire, şi zise: 

— Hei, cerşetorule, ţi-am dat un ban întreg. Ia 
spune-mi, ştii unde se află grădina în care creşte 
mărul de leac? 

— Dacă ţii mereu drumul ăsta, curînd vei ajunge 
la gră-dina aceea minunată. După ce rupi mărul, să 
fugi de acolo cît te ţin picioarele! 

— Bine, bine! zise prinţul, bucurîndu-se de 
vestea bună pe care i-o dăduse cerşetorul. 

Drumul fu destul de lung. In cele din urmă, 
ajunse la o poartă mare, o deschise, şi intră în 
grădină. In mijlocul ei creştea singur-singurel, verde 
şi frumos, mărul de leac. Alţi copaci nu mai erau în 
jur, doar straturi — strat lîngă strat, în care înfloreau 
mii de flori sălbatice. O mireasmă îmbătătoare se 
răspîndea prin toată grădina. Feciorul de împărat 
păşea încet pe poteca ce ducea spre măr. Pomul nu 
avea alte fructe. Doar pe una din ramuri strălucea un 
măr roşu. Cum îl văzu, prinţul se repezi la pom şi 
rupse fructul minunat. Curios, începu să-l cerceteze 
pe toate părţile. Mărul părea să fie ca orişicare altul. 
Dar, stînd aşa mai multe clipe sub copac, îl cuprinse o 
oboseală adîncă. Fără să stea mult pe ginduri, se 
întinse pe iarba verde. 

Nu trecu mult, şi de el se apropie un om. 
Prințului i se păru că-l vede ca prin ceaţă, dar totuşi îl 
recunoscu. Era acelaşi cerşetor de mai înainte. Acesta 
se aplecă deasupra prinţului şi-i luă mărul. Apoi îl 
atinse doar de ramul pomului, şi mărul atîrna acum, 
de parcă nici nu fusese rupt. După aceea, rupse o 
crenguţă, îl atinse pe prinţ şi-i şopti: 

— Nu eşti destoinic să duci tatălui tău mărul de 
leac. 


De ce nu m-ai ascultat? Să te prefaci acum într-un 
corb negru, şi corb să rămii pînă cînd va suna ceasul 
izbăvirii tale. 

Şi, într-adevăr, feciorul de împărat se prefăcu 
într-un corb negru care zbură din grădină. 

După trei zile, pe acelaşi drum porni şi feciorul 

mijlociu, dar păţi ce-a păţit şi fratele său mai mare. 
j După alte trei zile, îşi încercă norocul şi mezinul. 
În în-tîmpinarea lui ieşi acelaşi cerşetor. Nici n-apucă 
bine acesta să-i ceară milostenie, şi prinţul îi aruncă 
un galben în pălărie, zicîndu-i: 

— De bună seamă că eşti flămînd, omule sărman! 
Mai 
ia şi bucata asta de piine! şi dădu să treacă mai 
departe. 

Cerşetorul îi mulţumi, şi spuse: 

— Ştiu încotro ai pornit-o. lată, acesta e drumul 
cel 
drept. Să rupi iute mărul, şi să fugi grabnic din 
grădină! Azi e ultima zi. Inainte de a se ivi luna, tatăl 
tău trebuie să aibă mărul de leac, altfel va fi prea 
tîrziu, şi vai, şi amar, de tine şi de fraţii tăi, dacă nu 
mă asculţi. 

Aceste cuvinte dădură prinţului noi puteri. 
Curînd, ajunse la grădină şi intră în ea. Florile 
răspîndeau o mireasmă îmbietoare, dar el se grăbi 
către măr. Cînd rupse fructul roşu, vru să plece 
repede de-acolo, aşa cum îi spusese cerşetorul. Dar îşi 
simţi capul ca de plumb, iar picioarele i se înmuiară 
de tot. Il cuprinse moleşeala şi, de ostenit ce era, s-ar 
fi culcat sub copac. Deodată, deasupra se auzi un 
foşnet. Privi în sus şi văzu doi corbi. O presimţire 
cumplită puse stăpînire pe el. „Oare nu sînt fraţii 
mei?” îi trecu prin minte. Un fior trecu prin trupul lui, 
şi slăbiciunea de mai-nainte i se topi ca prin farmec. 

— Tătucă! strigă el, şi o luă la fugă prin grădină. 

Afară îl întîmpină cerşetorul. 


— Ai izbîndit, nepoate! Dar să ştii că mi-a fost 
frică pen-tru tine! Aşează-te aici, în poiana asta verde 
şi odihneşte-te un pic! 

Cerşetorul tăcu cîteva clipe, apoi vorbi din nou: 

— la această crenguţă şi, în clipa în care tatăl 
tău se va însănătoşi, să ieşi afară din palat. Vor veni 
doi corbi şi vor cobori pe pămînt în faţa ta. Să-i atingi 
repede cu crenguţa asta... 

Şi din nou îl cuprinse moleşeala pe prinţ. De astă 
dată, nu se mai putu împotrivi şi închise ochii. Îşi 
simţea pleoapele ca de plumb. În clipa următoare, i se 
păru că cerşetorul îl înşfacă de mijloc şi pluteşte cu el 
în sus. A 

Cînd se trezi, în jur era ceaţă deasă. In faţa sa, 
doar la o aruncătură de băț, se înălța palatul tatălui 
său. La început, crezu că visează şi că mărul de leac l- 
a văzut doar în vis, dar, cînd îşi privi palma, înţelese 
că totul era aievea. Îşi aminti că trebuie să fie în faţa 
tatălui său înainte de a răsări luna. Şi, atunci, porni ca 
săgeata spre palat. 

De îndată ce mîncă mărul, împăratul se 
însănătoşi pe loc şi se ridică din patul în care zăcuse 
atîta vreme. Prinţul părăsi, însă, grabnic odaia. Cînd 
ieşi din palat, doi corbi se roteau dea-supra lui. Cum îl 
văzură, se apropiară de el şi coborîră pe pă-mînt chiar 
în faţa lui. Atunci, să vezi minune! Nici nu-i atinse 
bine cu crenguţa pe care i-o dăduse cerşetorul, şi se 
pomeni dintr-odată cu fraţii săi lîngă el. 

O bucurie nemaipomenită cuprinse întregul 
palat. Cei doi prinți mai mari nu-l vedeau acum cu 
ochi buni pe fratele lor mai mic, fiindcă acesta 
devenise moştenitorul tronului împărătesc, dar nu mai 
aveau ce face, şi trăiră împreună pînă la adinci 
bătrîneti. 


În româneşte de MIHAELA şi VALENTIN 
DEŞLIU 


Mireasa-şarpe 


UN OM NEVOIAŞ avea trei feciori. Cel mai mare 
dintre ei ar fi vrut să se însoare: dar nu îndrăznea să-i 
spună tatălui său. De aceea, se sfătui cu fratele său 
mijlociu, şi hotărîră să pornească amîndoi la drum şi 
să colinde lumea în lung şi-n lat, pînă şi-or găsi 
neveste pe potrivă. În cele din urmă, îşi luară inima în 
dinţi, şi se înfăţişară înaintea tatălui lor, mărturi- 
sindu-i tot ce puseseră la cale: 

— Noi pornim în lume, să ne căutăm neveste! 

— Of, băieţii mei! Asta e o treabă prea grea 
pentru nişte oameni sărmani ca noi. Cine să vă ia? 
zise tatăl. 

Dar, pînă la urmă, se înduplecă şi hotărî ca 
feciorul cel mare să-şi încerce primul norocul, şi, dacă 
totul se sfirşeşte cu bine, abia după aceea să 
pornească şi cel mijlociu. 

Porni feciorul cel mare la drum şi, tot mergind 
aşa, ajun-se la marginea unei păduri dese ca peria. 
Pînă atunci, tot tim-pul fluierase şi cîntase voios. În 
pădurea asta, îşi avea căsuţa un om bătrîn, care 
împlinise o sută şaptezeci de ani! Acesta îi ieşi în 
întîmpinare: 

— Încotro ai pornit, fiule, că-mi fluieri şi-mi cînţi 
cu-atiîta voie bună? îl întrebă uncheşul. 

— Cum să nu fluier, şi cum să nu cînt, moşule, 
cînd am plecat să-mi caut nevastă! îi răspunse, 
mîndru, flăcăul. Cine ştie, poate că am noroc şi găsesc 
una care să ia de bărbat şi un sărăntoc ca mine. 

— Eh, păi asta n-ar fi o treabă chiar aşa de grea! 
îi răs-punse bătrînul. Tot ţinînd drumeagul ăsta, o să 
ieşi din pădure şi o să dai de-o căscioară. Abate-te din 
drum, şi povesteşte-le oamenilor ce te doare. 


Aşa şi făcu flăcăul nostru. Mulţumi pentru sfat şi 
merse, tot merse, pînă dădu de căsuţa cu pricina. 
Intră înăuntru, şi le spuse tot ce avea pe suflet. 

— Trei fete am, zise mama. Alege-ţi una, fiule, pe 
cea care-ţi place cel mai mult, şi duceţi-vă sănătoşi. 

A treia zi, feciorul cel mare se întoarse acasă cu 
aleasa inimii sale. 

— Tată, spuse feciorul mijlociu în aceeaşi zi, 
vreau şi eu să-mi încerc norocul. Pornesc la drum 
chiar de mîine, în revărsat de zori. 

Zis şi făcut. Ca şi fratele său mai mare, nici nu 
păşi bine în codrul cel des, şi-l întîlni pe uncheşul 
acela. Şi toată poves-tea se repetă aidoma. Ajuns la 
căsuţa din pădure, îşi alese mi-reasa dintre cele două 
fete care mai rămăseseră acasă cu bătrînica, şi a treia 
zi se întoarse la ai săi. 

— Tată, îndrăzni şi mezinul casei, vreau şi eu să 
mă 
însor, cu toate că toţi mă ţineţi de prostănac. Poţi să 
ştii, te pomeneşti că se milostiveşte vreuna şi de mine 
şi mă ia de băr-bat! 

Bătrînul tată clătină nemulţumit din cap, şi 
încercă pe toate căile să-l convingă să se lase păgubaş 
de-o treabă ca asta, dar aşi, parcă aveai cu cine te- 
nţelege?! Dacă văzu, şi văzu, că nu poate s-o scoată la 
cap cu el, îl lăsă în plata domnului! N-are decît să-şi 
caute şi el norocul în lumea asta mare. 

Şi merse mezinul, merse cale lungă, cîntînd şi 
fluierînd, şi gîndindu-se întruna cît de bine o să fie 
cînd o s-aducă şi el o noră în casă. Şi tot mergînd aşa, 
ajunse pînă la o salcie bătrînă care-şi tîra pletele lîngă 
o cărare. 

— Incotro ai plecat aşa vesel, Mijek? se auzi o 
voce. 

Pe flăcăul nostru îl chema Mijek. 

— Am plecat în lumea largă. Caut o nevastă... 

— Hm, păi, dacă-i vorba de-aşa ceva, eu o să-ţi 


îndepli-nesc dorinţa pe loc. la-mă pe mine de nevastă, 
se auzi din nou acelaşi glas. 

— Dar cine eşti tu, de mă cunoşti şi mă strigi pe 
nume? întrebă Mijek, privind în jurul său, fiindcă nu 
dădea cu ochii de nimeni. 

— Eu sînt Crăiasa şerpilor. 

— Unde te-ai băgat, că nu te poate vedea omul? 

— Sînt aici, în salcie. Priveşte! 

Mijek se aplecă spre scorbura din trunchiul 
sălciei, şi zări, într-adevăr, acolo încolăcit un şarpe 
mare, urît şi scîrbos, care începu să se întindă spre el, 
şuierînd întruna cu limba sa despicată în două. Ce-i 
drept, Mijek o cam sfeclise. 

— Văd că ţi-e teamă de mine, vorbi şarpele, dar 
nu te speria; n-o să-ţi fac nici-un rău. Dacă vrei să fii 
fericit, ascultă-mă cu luare-aminte şi fă tot ce ţi-oi 
spune. la cheia asta. De-o învirţi de trei ori în 
buzunar, capeţi tot ce-ţi pofteşte inima. Acu’, du-te 
acasă şi pregăteşte toate cele de trebuinţă pentru 
nuntă. Apoi veniţi să mă luaţi, dar cu trăsură. Şi ai 
grijă ca trăsura să aibă scară. Şi încă un lucru să nu 
uiţi: În trăsură să fie şapte lăutari — şase negri, şi 
unul alb. 

Flăcăul luă cheia, care era de aur, se întoarse 
acasă şi-i povesti tatălui său tot ce i se întîmplase. 

— Ia încearcă tu, fătul meu, să vedem ce poate 
cheia 
asta, zise tatăl. Pe urmă vedem noi ce avem de făcut. 

Mijek învîrti de trei ori cheia de aur. 

— Vreau o tavă cu plăcinte! zise el. 

Nici n-apucă să-şi termine bine vorba, că pe 
masă şi apă-ru tava aburindă, răspîndind în toată casa 
o mireasmă îmbie-toare. 

— N-ar strica şi nişte vin la plăcinta asta. Aşa... 
să zicem trei căni, se gîndi Mijek, răsucind din nou 
cheia de aur. Şi, ce să vezi? Cănile se şi aflau în faţa 
lor. 


— Fiule, cheia asta e năzdrăvană, zise tatăl. Eu 
zic să fa-cem tot ce ţi-a cerut crăiasa şerpilor. 

A doua zi, se duseră la salcie, cu trăsură şi cu cei 
şapte lăutari. Cum îi văzu, şarpele cobori din copac şi 
se întinse spre ei, şuierînd îngrozitor. Toţi se speriară, 
şi se ghemuiră prin colţurile trăsurii. Numai Mijek nu 
se sperie. 

— Nu vă temeţi! Eu vă vreau binele, vorbi 
şarpele, şi se tîrî în trăsură, aşezîndu-se în dreapta 
mirelui, după care por-niră spre casă, unde erau 
aşteptaţi de nuntaşi. Aici, oaspeţii şovăiră. Nici unul 
nu cuteza să se aşeze în faţa bucatelor. Cu mare 
greutate, se hotărtră. În cele din urmă, se aşezară, 
fiecare căutînd să fie cît mai departe de miri. Şarpele- 
mireasă, de, se întinse sub masă, pe toată lungimea 
acesteia, iar capul şi-l ridică deasupra tuturor, parc-ar 
fi vrut să-i vadă mai bine, apoi se lipi de mire. Fraţii 
mai mari îşi dădeau mereu coate, zîm-bind cu răutate, 
şi bucurîndu-se în sinea lor de alegerea pe care o 
făcuse mezinul, prostănacul de Mijek. 

Cînd bătu, însă, ornicul miezul nopţii, pielea 
şarpelui scîrbos se desprinse şi căzu sub masă, iar 
lîngă mire se ivi o fată de o frumuseţe orbitoare, 
îmbrăcată toată în fir de aur şi mărgăritare, avînd şi o 
coroniţă de aur pe cap, toată bătută în nestemate. 

— Tu m-ai scăpat de un mare blestem, Mijek, 
luîndu-mă de soţie, spuse mireasa. De-acum încolo, 
nimic nu ne mai poate despărţi. 

Şi tinerii însurăţei trăiră ani mulţi şi fericiţi, 
mulţumiţi de viaţă. Şi poate că mai trăiesc şi azi, dacă 
nu cumva or fi murit. 


În româneşte de MIHAELA şi VALENTIN 
DEŞLIU 


Moiţa cea bună la suflet 


ODATĂ MOIŢA POKRAIŢULEA! a găsit un groş, 
cu care şi-a cumpărat un ulcior. Cînd s-a făcut seară, 
a intrat în el, s-a culcat, şi a adormit. Afară era un ger 
năpraznic, de crăpau şi pietrele. Dar, tocmai cînd 
dormea mai dulce, Moiţa Pokraiţulea se trezi, fiindcă 
cineva bătea cu putere la uşa căsuţei sale. 

— Cine e? întrebă ea. 

— Eu sînt, Cumătra Vulpe. Oh,  Moiţa 
Pokraiţulea, te rog frumos, dă-mi drumul înăuntru, 
căci afară e furtună şi ger. O să îngheţ de tot, dacă nu 
mă adăposteşti sub streaşina ta! se văicări ea. 

Moiţa  Pokraiţulea nu se lăsa prea uşor 
înduplecată; de aceea, i-a zis: 

— Am să-ţi deschid, numai dacă ştii să faci ceva; 
altfel, nu! 

— Eu sînt croitoreasă, spuse vocea... 

Moiţa Pokraiţulea o lăsă înăuntru, după care se 
culcară, şi adormiră. Dar nici nu-şi făcură bine primul 
somn, cînd din nou se auzi bătînd la uşă. Moiţa 
Pokraiţulea întrebă cine bate, şi cel de afară izbucni în 
plins: 

— Oh, Moiţa Pokraiţulea, te rog mult de tot, lasă- 
mă să intru la căldurică, fiindcă afară e furtună mare 
şi voi îngheţa. Eu sînt Cumătrul Lup, bucătar iscusit... 

— De vreme ce eşti în stare să faci ceva, vino la 
noi, îi răspunse gazda. 

Deschise uşa, şi-l primi înăuntru. Dar n-apucară 


1 În folclorul sloven, fetiţa Moiţa Pokraiţulea este 
simbolul bu-nătăţii. Totodată, este şi diminutiv de la Maria. 
(N.t). 


să doar-mă nici pînă la primul cîntat al cocoşilor, că 
fură treziţi din nou: 

— Moiţa Pokraiţulea, rogu-te frumos, deschide- 
mi, eu sînt, mormăi Moş Martin. Furtuna se-nteţeşte, 
geru-i tot mai mare; o să-ngheţ de-a binelea! 

— Ce ştii să faci? îl întrebă Moiţa Pokraiţulea. 

— Sînt cizmar, şi-s meşter mare, răspunse Ursul. 

Moiţa Pokraiţulea îi deschise uşa larg. 

— Toată noaptea n-avem un pic de tihnă, se 
miînie ea, cînd se auzi o nouă bătaie în uşă: 

— Moiţa Pokraiţulea, te rog din toată inima, 
deschide repede uşa, e prăpădul lumii!... 

— Dar tu cine mai eşti? Şi ce ştii să faci? întrebă 
stăpîna casei. 

— Eu sînt Urechilă, croitor vestit! veni răspunsul. 

Şi iepuraşul căpătă un colţişor în ulcior. 

Moiţa era foc de supărată, cînd auzi iarăşi bătăi 
în uşă: 

— Moiţa Pokraiţulea, îndură-te, şi dă-mi drumul 
înăun-tru, că nu mai apuc ziua de miine... 

Era Cerbul. Moiţa îl primi şi pe el, mai ales cînd 
află că e un pădurar încercat. După asta, se lăsară cu 
toţii în mrejele somnului dulce. 

Dimineaţa, Moiţa Pokraiţulea îşi trimise toţi 
musafirii la treabă, iar Lupul rămase la bucătărie ca 
să pregătească o cină bogată. Aduse, între altele, şi 
cîteva buduroaie, le stoarse mierea, şi o strînse într- 
un vas. După aceea, mîncară cu toţii şi se culcară din 
nou. Către miezul nopţii, Vulpea se trezi gemînd: 

— Aoleu! Aoleu, burta mea! Aoleu, ce mă fac?! 

— Du-te în bucătărie, şi fă-ţi un ceai de muşeţel! 
îi zise Moiţa Pokraiţulea. 

Se duse Vulpea valvîrtej la bucătărie, dar, cînd 
aţipiră din nou cu toţii, iar începu să se văicărească, 
aşa că Moiţa Po-kraiţulea îi spuse să-şi mai facă un 
ceai de muşeţel. Şi, astfel, Cumătra Vulpe reuşi să se 
ducă de mai multe ori la bucătărie. Dar pe ea n-o 


durea burta, şi nici de ceai nu-i ardea. Ea ştia unde 
pusese Moiţa mierea, şi nu se linişti pînă nu o linse 
toată. Apoi, adormi mulţumită. 

Dimineaţa următoare, Moiţa Pokraiţulea hotărî 
pentru fiecare cîte ceva de făcut, iar Vulpii îi zise: 

— Croitoreaso, fiindcă azi-noapte ţi-a fost rău, şi 
n-ai pu-tut dormi, poţi să mai rămii în pat, să te mai 
odihneşti şi tu. 

Nu trecu, însă, multă vreme, şi în bucătărie se 
iscă zarvă mare şi gilceavă. 

— Tu ai lins mierea! 

— Ba nu eu, ci tu! continuau să se ocărască 
animalele. 

Moiţa Pokraiţulea hotărî, pe loc: 

— Hoţul e unul dintre noi. Nimeni altul n-a ştiut 
de mie-re, şi nici n-a putut să intre aici, fiindcă uşa a 
fost încuiată. 

Ca să se afle cine-i vinovatul, Lupul le dădu un 
sfat: 

— Să ne culcăm cu toţii pe spate, să deschidem 
gura, şi 
să ne prăjim la soare. Pînă la urmă, mierea va începe 
să 
curgă din gura celui vinovat. 

Se culcară cu toţii pe iarbă, în faţa ulciorului, şi 
adormiră. Dar Cumătra Vulpe, care era cu musca pe 
căciulă, stătea trează. Nu trecu mult timp, şi mierea 
începu să-i iasă din sto-mac şi să picure pe pămînt. Ea 
se şterse repede pe bot, şi mînji cu miere botişorul 
iepuraşului adormit, după care adormi şi ea. Acu' era 
liniştită. 

Se trezi într-o larmă asurzitoare. Nu mai dormea 
nimeni. Animalele, văzînd că iepurelui i se scurge 
mierea de pe bot, începură să-l bată fără milă pînă-i 
rupseră picioarele din faţă. 

Şi, astfel, Iepurele rămase cu cele două picioare 
din faţă rupte, şi ele nu-i mai crescură niciodată, 


rămînînd pentru tot-deauna mai scurte decît cele din 
spate. 


În româneşte de MIHAELA şi VALENTIN 
DEŞLIU 


Singur-eu 


ERA O NOAPTE de toamnă. În pădurea 
întunecoasă, un om prinsese nişte veveriţe şi, cum era 
flămînd, aprinse focul, cu gîndul să-şi facă o frigare 
bună. Tocmai cînd se îndeletnicea cu trebuşoara asta 
şi întorcea veveriţele pe jăratec, de el se apropie 
Scaraoschi care căuta broaşte prin pădure. 

— Cum te cheamă? îl întrebă Necuratul pe 
vînător. 

— Singur-eu mă cheamă, îi răspunse acesta. 

— IÎngăduie-mi, Singur-eu, să frig cîteva broaşte 
la focul tău. Sînt tare flămînd. 

— Ba să-ţi pui pofta-n cui! i-o reteză vînătorul. 
Fă-ţi foc, dacă vrei să te ospătezi! 

— De nu-mi dai de bună-voie, ai să-mi dai de 
nevoie. 

— Zău? Nu mai spune! la să ne încercăm 
puterile! îi răs-punse, mînios, vînătorul, şi, suflînd în 
foc, luă un tăciune mare, cuprins de vilvătaie, şi-l 
pocni cu sete pe diavol drept la mir. 

Pîrlit bine, Scaraoschi o luă la goană prin 
pădurea  întu-necoasă,  văicărindu-se  întruna, şi 
chemîndu-şi tovarăşii în aju-tor. În curînd, în jurul lui 
se strînse toată ceata dracilor împieliţaţi. 

— Cine te-a batjocorit în halul ăsta? îl descusură 
prietenii săi. 

— Aoleu, sărăcan de mine, Singur-eu, Singur-eu! 
se văita Necuratul, cît îl ţinea gura. 

— De vreme ce singur ţi-ai făcut-o, atunci 
rabdă... Capul face, capul trage! Şi ce răcneşti aşa? 
De ce ne-ai mai chemat în ajutor? se răstiră dracii la 
el, şi se împrăştiară, care încotro, prin pădurea 
întunecoasă, văzîndu-şi fiecare de treburile lui. 


În româneşte de MIHAELA şi VALENTIN 
DEŞLIU 


Cele trei boabe de mazăre 


A FOST ODATĂ un om sărman, care abia-şi 
ducea zilele de azi pe mîine. N-avea nici pîine pentru 
singurul său copil. Într-o zi, nemaiputînd răbda, îi zise 
fiului său să-şi ia lumea în cap: 

— Du-te, fiule, încotro vezi cu ochii. Cine ştie, 
poate-ţi 
afli şi tu norocul! Numai să nu uiţi ce-ţi spun eu acum: 
primul lucru care-ţi cade în mînă, să nu-l arunci, să-l 
pui bine. 

Aşa, se despărţiră. Tatăl rămase acasă, iar 
feciorul plecă prin lume, cu traista în spinare, să bată 
drumurile colbuite. 

Tot mergînd aşa, întilni în calea sa un bob de 
mazăre! Îşi aminti de sfatul părintelui său, luă bobul, 
şi-i dete drumul în traistă. Continuîndu-şi drumul, mai 
găsi un bob, căruia de asemeni îi dete drumul în 
traistă. Către seară al treilea bob. Nici pe acesta nu-l 
lăsă să zacă în mijlocul drumului. 

Se făcuse tîrziu, cînd ajunse la un castel, şi se 
rugă de găzduire. 

— Bine, se învoi stăpîna casei, măsurîndu-l din 
creştet 
pînă-n tălpi pe flăcăul chipeş. 

Se vede treaba că-i plăcuse, dar şi mai mult îi 
plăcuse fii-cei sale, care stătea lîngă maică-sa. 

— Oaspetele ăsta, pe care l-am primit sub 
acoperişul nos-tru, nu mi se pare a fi om nevoiaş, zise 
femeia bărbatului său, la cină. Aş jura că s-a îmbrăcat 
aşa ca să vadă cum e la noi. Cred că vrea s-o ia pe 
fiica noastră de nevastă. Eu zic să-l punem la 
încercare. 

Stăpîna porunci unei slugi să-i pregătească 


musafirului un aşternut rău, şi să-l iscodească, să vadă 
ce-o să facă acesta toată noaptea. 

— Dacă e un sărăntoc, o să doarmă fără vise şi 
pe aşternut rău. Dacă e, însă, din casă bogată, n-o să- 
şi afle liniştea toată noaptea, îl lămuri femeia pe 
bărbat-su. 

După cum fu porunca, aşa fu şi aşternutul. 
Flăcăul se dezbrăcă şi se culcă. Dar, temîndu-se ca nu 
cumva cineva să-i fure traista, care era singura lui 
avere, o puse sub cap. Sărăcia asta de traistă nu 
fusese însă bine legată la gură, şi cele trei boabe de 
mazăre se rostogoliră din ea. El le adună cu grijă, şi le 
puse din nou la loc. Dar, nu apuca să bage bine primul 
bob în traistă, că al doilea o şi pornea la vale! Cînd îl 
prinse, în sfîrşit, şi pe acesta, şi-l puse înapoi, porni al 
treilea... Şi povestea asta se repetă toată noaptea, 
astfel că bietul băiat nu dădu geană prin geană! 

— Ei, cum a fost? întrebă stăpîna, curioasă, a 
doua zi, pe servitorul care-l iscodise de sub pat, unde 
se ascunsese din timp. g 

— Toată noaptea s-a zvîrcolit în aşternut. Într-o 
vreme, mă apucase teama ca nu cumva să cadă peste 
mine! 

— Aha! Am simţit eu că nu e un nepricopsit; se 
bucură stăpîna, şi se grăbi să ducă vestea asta 
îmbucurătoare bărbatului şi fiicei sale. 

Toţi trei se vorbiră să-l mai oprească o noapte, ca 
să se convingă pe deplin că e un bogătaş ascuns în 
haine sărace. În seara următoare, porunciră să i se 
pregătească un aşternut moale şi frumos. 

Văzînd că toată lumea nu ştie ce să-i mai facă, 
flăcăul se hotări să mai rămînă o noapte la castel. 
După cina bogată care urmă, îl poftiră să doarmă în 
odaia cea mai frumoasă. 

„Oho, e din ce în ce mai bine! se gîndi omul 
sărman. Văd că mă aflu în casa unor oameni cinstiţi şi 
de treabă. De ce să-mi ţin traista sub cap, şi să alerg 


toată noaptea după boabele astea neastîmpărate? Ia 
mai bine să trag un pui de somn colea, că m-a cam 
ajuns oboseala!” 

Şi, agăţindu-şi traista în cuier, se dezbrăcă de 
hainele sale sărace, şi toată noaptea dormi somn 
dulce, neîntors. 

— Cum a fost de data asta? îl întrebă stăpîna, pe 
acelaşi servitor. 

— A dormit toată noaptea ca un butuc! veni 
răspunsul. 

— Am ştiut eu cu cine am de-a face! îşi frecă 
mîinile, de bucurie, mama fetei. Nu încape nici-o 
îndoială că e nobil, dacă nu cumva chiar prinţ. 

Şi vestea asta, caldă încă, o duse în grabă 
bărbatului şi fiicei sale. 

După gustarea de dimineaţă, oaspetele se duse la 
stăpi-nul castelului ca să-i mulţumească pentru 
găzduire, pentru bunăvoința şi grija cu care fusese 
omenit. 

— Unde ţi-ai pus în gînd să mergi acum, 
prietene, îl întrebă cu interes stăpînul. 

— Ia, pe drumul ăsta lung şi colbuit, nici eu nu 
ştiu încotro. 

— Apăi, dacă aşa stă treaba, nu te mai lăsăm să 
pleci. Ştii, eu am o fată de-o vîrstă cu dumneata. Ai 
văzut-o, şi cred că ţi-e pe plac. Dacă vrei, încă de 
astăzi ţi-o dau de soţie. După aceea, faci ce vrei. 

În prima clipă, bietul băiat rămase cu gura 
căscată. Cu-rînd, însă, îşi veni în fire şi se învoi cu 
însurătoarea asta neaş-teptată. 

În aceeaşi zi, făcură nuntă mare, care se prelungi 
patruzeci de zile şi patruzeci de nopţi. În timpul 
acesta, în castel nu puteai zări un singur chip abătut. 
Fericitul mire nu-şi bătu capul cu nimic. O dată, 
măcar, nu se gîndi ce-ar fi putut să se întîmple de-aci 
încolo. 

Cînd se scurse şi cea de a patruzecea zi, mama 


soacră chemă ginerele şi-i zise: 

— Fiule, după cum vezi, nunta a trecut. Miine să 
por- 
niţi la drum, ca să-i arăţi soţiei tale castelul. 

„Castelul?” era cît p-aci să strige bietul om, şi să 
spună tot adevărul, că taică-su n-are decît o amărită 
de cocioabă. Dar, în ultima clipă, se răzgindi şi tăcu 
miîlc. Se învoi ca a doua zi să plece cu mireasa la 
„castelul său”. Dar toată veselia de pînă atunci se 
risipi ca fumul în vînt, şi o jale adîncă i se strecură în 
suflet. 

— Îţi citesc pe faţă că-ţi vine greu să te desparţi 
de noi, 
continuà soacra, cu bunătate. Linişteşte-te, dragă 
ginere! Cu-rînd, ne vom vedea din nou. Nimeni nu vă 
pune cu sila să staţi acolo, dacă nu vă place. Staţi un 
timp, şi pe urmă veniţi iar la noi. 

A doua zi, încărcară o căruţă cu trei saci de ovăz 

pentru cai, şi unul cu bani pentru tinerii însurăţei, 
care se urcară în rădvan însoţiţi de doi paznici. 
Surugiii dădură bice cailor, şi porniră spre celălalt 
castel, al mirelui, de, care de fapt nu exista decît în 
închipuirea socrilor! 
N Tristă era acum mireasa, dar şi mai trist mirele. 
Îi pierise de tot glasul. Soţia lui îl compătimea, 
văzîndu-l cît e de bun la suflet, cît de mult i s-a muiat 
inima la despărţirea de părinţii ei. El, însă, se 
gîndeşte ce-l aşteaptă cînd or ajunge la cocioaba 
dărăpănată a tatălui său. 

Către seară, rădvanul trecu printr-un codru des. 
Mireasa vru să afle dacă mai e mult pînă la castel. 

— Mai e, mai e, e tare departe, răspunse el. Poţi 
să tragi 
un pui de somn pînă acolo. 

Şi, într-adevăr, tinăra femeie atipi într-un timp. 
Folosin-du-se de acest prilej, mirele sări din rădvan. 

„Mai bine să-mi aflu moartea, decît să înţeleagă 


cît sînt de ticălos!” se gîndi, şi o luă razna prin 
pădure. Dar nu făcu decît cîţiva paşi, şi în faţă îi apăru 
un moşneag cu barbă colilie. 

— Incotro, fiule, în noaptea asta neagră ca 
tăciunele? 

— Imi caut moartea, moşule! răspunse el, şi-i 
povesti to-tul, de-a fir-a-păr. 

— Nu face să te amărăşti, prietene! zise 
uncheşul. Urcă-te, mai bine, înapoi în rădvan, şi 
urmează-ţi drumul împreună cu femeia ta. Curînd veţi 
ajunge la castelul meu. Eu plec acum de-acasă şi mă 
voi întoarce tocmai peste un an. Pînă atunci, fii 
dumneata stăpînul castelului meu. Un singur lucru să 
nu uiţi: cînd voi porni, după un an, înapoi spre casă, 
castelul se va zgudui o dată din temelii, şi atunci 
dumneata, împreună cu soţia dumitale, va trebui să 
fugiţi grabnic din el. Dacă nu faceţi aşa, să ştiţi că v-a 
sunat ceasul! 

Tînărul  însurăţel îi multumi din inimă 
moşneagului şi se întoarse la nevastă-sa. 

— Credeam c-am încurcat drumul, şi mă dusei să 
mă 
conving, o linişti el. Dar acu' m-am dumirit, sîntem pe 
drumul ăl bun. Încă niţel, şi ajungem acasă... 

Şi, într-adevăr, curînd ajunseră la un mare 
castel, cu toate ferestrele luminate. În faţa porţii, îi 
aştepta un alai de slugi bine îmbrăcate. Cu toţii se 
ploconeau pînă la pămînt, urîndu-le bun sosit acasă, 
ca şi cum ar fi fost stăpînii lor, de cînd lumea! 

— Ah! Dar castelul tău e mult mai frumos decît al 
nostru! se minuna tînăra soţie. 

Era fericită că o ascultase pe descurcăreaţă sa 
mamă şi se măritase după acest musafir, chipurile 
sărăntoc! 

Trecu o săptămînă, trecu o lună din viaţa lor 
plină de bucurii şi de belşug. Veni şi sfîrşitul anului. 
Deodată, castelul se legănă o dată, apoi se zgudui din 


temelii, dar aşa de tare, că nu lipsi mult să se năruie 
de tot! Abia atunci îşi aminti bietul om de vorbele 
moşneagului din pădure. Vru să fugă cu ne-vastă-sa, 
dar ia-o de unde nu-i! Alergă, cu sufletul la gură, 
dintr-o odaie în alta, din pivniţă în hambar, din 
hambar în pod, din pod iar în pivniţă, dar degeaba. 
Nevastă-sa, nicăieri. Parcă o înghiţise pămîntul! În 
cele din urmă, tot umblînd prin pivniţă, dădu peste-o 
babă urîtă, care îl privea încruntată, parcă era Muma 
Pădurii. Dar el nu luă în seamă asta, şi o întrebă cu 
blîndeţe: 

— Nu cumva ştii, măicuţă bună, unde-i nevasta 
mea? A 
O caut peste tot, şi n-o aflu nicăieri. Işi pierde viaţa, 
dacă nu părăseşte castelul înainte de sosirea 
stăpînului! 

Atunci baba îi răspunse: 

— Să nu te temi de nimic, fătul meu! Du-te, şi 
spune-i 
bucătarului să puie în moară, la măcinat, griu cernut 
de şapte ori. Din făina asta să frămînte de şapte ori 
aluatul şi să coacă piinea tot de şapte ori. Apoi s-o 
aşeze în faţa porţilor castelului. Atîta tot. Incolo să nu 
mai ai nici o grijă... 

„De două ori mi-a ieşit norocu-n cale. Nici a treia 
oară n-o să mă lase” se gîndi el, şi se duse liniştit la 
bucătar, căruia îi porunci să facă tot ce-l învățase 
bătrîna. 

Nici nu-şi încheie bine vorba, şi castelul se 
zgudui a doua oară. Şi se zgudui aşa de tare, că 
zidurile se crăpară peste tot. 

„Apăi, castelul ăsta se va nărui de o sută de ori 
pînă se va coace pîinea, se gîndi el. Dar acu”, fie ce-o 
fi!” 

Pînă una alta, bucătarul gătă toată treaba, 
scoase pîinea din cuptor, şi o puse în faţa porţilor, aşa 
cum i se poruncise. Şi uite că norocul îi surise încă o 


dată. Chiar atunci, în faţa castelului, se ivi un zmeu 
uriaş. Avea şapte capete, iar fiecare cap avea cîte 
şapte limbi despicate. 

— Miroase a om în castelul meu! urlă zmeul, şi 
din gura 
lui zbură o flacără lungă de şapte metri. Hei, poartă! 
Poartă a castelului meu! Nu-ţi mai cunoşti stăpînul, de 
nu vrei să te mai deschizi?! 

Atunci vorbi pîinea coaptă de şapte ori în cuptor: 

— În van ţi-e toată truda, zmeule! Doar dacă vei 
putea 
să te semeni de şapte ori, să te seceri şi să te macini 
de 
şapte ori, şi tot de şapte ori să te frămînţi şi să te coci, 
abia 
atunci să vii, altfel îţi pierzi timpul de pomană şi urli 
de-a surda! 

La auzul acestor cuvinte, zmeul turbă de-a 
binelea. Se izbi cu atîta furie în porţi, că acestea se 
învîrtiră de_ trei ori cu castel cu tot, dar nu se 
deschiseră. Încercă a doua oară. Casc-telul se învîrti de 
şapte ori, dar tot degeaba. Atunci, încercă a treia 
oară. De data asta, se năpusti cu-atita înverşunare, 
încît el însuşi se făcu praf şi pulbere, prăpădindu-se 
cu zile în faţa propriului său castel. 

Şi, uite-aşa, flăcăul sărman ajunse stăpîn peste 
toată averea zmeului, şi de bună seamă că duce şi 
astăzi un trai îmbelşugat şi fericit împreună cu soţia 
sa frumoasă şi cuminte. 


În româneşte de MIHAELA şi VALENTIN 
DEŞLIU 


POVEŞTI TURCEŞTI 


Keloglan şi Hasan cel rău 


A FOST ODATĂ ca niciodată. În vremi 
îndepărtate tare, cînd robi de-ai lui Allah se aflau pe 
pămînt, puzderie, şi a mîn-ca mult şi a vorbi mult se 
socotea a fi un păcat, trăia o biată văduvă, făr' de 
nimeni pe lume, în afară de un fecior chel. Cît era 
ziulica de lungă, Kelogan mîna turmele de vite pe 
munţi şi costişe, ciobănea pe la ţăranii înstăriți, şi aşa 
cîştiga pentru el şi maică-sa un blid de mîncare bună 
ori proastă, multă ori pu-ţină, după cum se nimerea. 

Într-o bună zi, bătrîna îşi chemă lîngă ea băiatul, 
şi, mîn-gîindu-l cu mare dragoste, vorbi aşa: 

— Fecioraşul meu chel, fecioraşul meu chipeş. 
Iacă, ai ajuns la vîrsta de douăzeci de ani. În sat, toţi 
cei de o seamă cu tine s-au aşezat pe la casele lor. lar 
cei de-o seamă cu mine se bucură de nepoți şi trăiesc 
în tihnă, mulţumiţi şi cinstiţi, ca nişte bătrîni ce sînt. 
De cînd crezi că tot stau şi chibzuiesc la treaba asta, 
dar nu-i chip să-i dau de capăt. Hai să zicem că-mi 
aduci noră în casă. Cu ce să facem nunta, ce daruri 
să-i dăm miresei, după datină, cînd îşi scoate vălul de 
pe faţă şi-şi arată chipul, şi, mai ales, ce să punem la 
foc, ce bucate să întindem pe masă, zi de zi? La noi în 
gospodărie fluieră vîntul. Te-am crescut în văduvie, 
fără sprijinul unui bărbat. Noi amîndoi, şi numai noi, 
ne-am ştiut amarul, şi acum, tot amîndoi, şi numai 
amîndoi, stăm aici, ca două bufniţe singuratice... 

Şi bătrîna oftă adînc, cu mare obidă. Din ochii-i 
prinşi în creţuri mărunte, începură a-i picura lacrimi. 
Vorbele, şi mai ales zbuciumul ei, îl puseră pe 
Keloglan pe gînduri. După o vreme, flăcăul spuse: 

— Maica mea, măicuţa mea, bătrînică dragă cu 
părul cărunt, cu fruntea brăzdată de griji şi necazuri, 


nu mai suspina; nu-ţi mai face atîta sînge rău din 
pricina mea. Uite, fără ză-bavă, miine chiar, îmi iau 
traista de merinde pe umăr şi pornesc în pribegie. Mă 
duc la oraş. Acolo, am să trudesc din greu şi am să 
agonisesc gologani. Pe orice meleaguri, în orice 
ungher mi-ar fi norocul hărăzit mie de soartă, am să 
mă duc să-l culeg, şi am să-l aduc acasă, ca să-ți 
împlinesc dorinţa, să fii bunică, să ai un trai tihnit, în 
cinste şi în dragoste... Hai, fii cu inima uşoară, c-o să 
se limpezească totul! 

Şi Keloglan îi sărută bătrinei mîna tremurătoare 
şi ochii scăldaţi în lacrimi. 

A doua zi, dis-de-dimineaţă, în timp ce maica sa îi 
umplea traista cu ce brumă de merinde se aflau prin 
casă, Kelo-glan îşi îmbrăcă vestmintele sale ponosite, 
îşi legă opincile, îşi săltă traista la spinare şi, luîndu-şi 
rămas bun, o porni, cu biîta în mînă, la drum. Şi cum, 
încă din primii ani ai copilăriei, avea un prieten bun 
cu care ciobănea împreună, nedespărţiţi, Keloglan se 
abătu pe la casa acestuia, ca să-i spună şi lui ceea ce 
hotărise: 

— Hasane, noi doi, tu şi cu mine, împreună am 
mînat oile altora prin munţi şi printre stînci; împreună 
am împărţit, frăţeşte, bruma de cîştig dobîndit. Şi aşa, 
pe nesimţite, iată-ne pe amîndoi la vîrsta bărbăţiei. A 
venit vremea să ne însurăm, frăţioare, dar sîntem 
săraci lipiţi. Hai, scoală, şi vino cu mine în pribegie. 
Vom trudi, şi ne-om întoarce cu gologani la chimir. 
Ne-om însura şi noi, ca tot omul, şi gospodăriile 
noastre or răsuna şi ele de voie bună, iar chipul 
bătrînelor noastre s-o lu-mina de bucurie... 

— Ai dreptate, încuviinţă Hasan. 

O zori pe maica sa, să-i pregătească şi lui o 
traistă cu merinde, şi porniră amîndoi să străbată 
pulberea drumurilor. 

Şi merseră, merseră iute, în pas tineresc, pînă în 
miezul zilei, cînd soarele, înfipt sus, pe boltă, îşi 


trimetea asupra pă-mîntului dogoarea-i de foc. 
Istoviţi, şi de umblet şi de arşiţă, se aşezară pe malul 
unui pîrtiaş, la umbră, să îmbuce ceva. 

— Uite ce-i, Keloglan, flăcăule chipeş, spuse 


Hasan, pînă 
la oraş mai avem cale, nu jucărie. Să fim chibzuiţi, şi 
să nu 
dăm iama prin amîndouă traistele cu merinde 
deodată. Mai 


întîi să mîncăm din traista ta, şi, cînd om termina-o, o 
deschidem pe a mea, şi, aşa, împărțind totul frăţeşte, 
pe din două, om ajunge cu bine acolo unde voim. 

Keloglan îşi scărpină scăfîrlia cheală, şi, socotind 
dreaptă judecata lui Hasan, se învoi. Îşi deschise 
traista şi mîncară a-mîndoi pe săturate, băură apă 
rece din piîriiaş, şi iarăşi se aş-ternură la drum. 
Noaptea, se cuibăriră cum putură mai bine, pe 
aşternutul moale al ierburilor, iar a doua zi, zorile îi 
găsiră pe potecile pustii, zorind către oraş. Aşa trecu 
o săptămînă în-cheiată. În cea de a şaptea zi de mers, 
Keloglan dădu de fundul traistei sale. O scutură, 
împărţi şi ultimele fărimituri, frăţeşte, cu Hasan, apoi 
îşi împături traista şi o vîrî la brîu. 

— Acum, Hasane, frăţioare, a venit vremea 
merindelor 
tale. Hai, deschide-ţi traista, să îmbucăm ceva şi să ne 
vedem de drum. 

La început, Hasan se prefăcu a nu fi auzit. Dar, 
cum Ke-loglan îşi mai repetă o dată vorbele, îi 
răspunse: 

— Ia stai, mă, că nu aşa ne-a fost vorba. Doar nu- 
s nerod, să-ţi dau ţie merindele mele şi eu să rămîn 
flămînd, în creier de munte, pradă fiarelor şi păsărilor 
răpitoare! Pune-ţi pofta-n cui, isteţule! Descurcă-te 
cum ştii, că eu te las, Keloglan! Ia-ţi ziua bună de la 
mine, că n-ai să mă mai vezi! 

Şi Hasan porni cu toată iuţeala, dispărind pe 


poteca şer-puită. 

Keloglan rămase înlemnit. Nu-i venea să-şi 
creadă ochilor şi urechilor. Mai apoi, cînd se 
dezmetici, încercă să-l readucă pe Hasan lîngă sine, 
strigînd după el: 

— Stai, frăţioare, opreşte-te! Nu mă lăsa în 
pustietăţile astea, singur cuc, şi fără fărimă de 
mîncare. Doar n-ai inima să-ţi îngropi de viu singurul 
tău prieten... 

— Ba bine că nu! rise Hasan, şi îşi văzu de drum, 
fără măcar să privească înapoi. ) 

Abătut, îngîndurat mai rămase Keloglan! În grea 
cumpănă se afla! După cîteva clipe de chibzuire, plecă 
şi el, cu gîndul să caute vreun sat prin apropiere. 
Străbătu munţi şi văi, trecu rîuri, colindă, şi colindă, 
pînă ajunse în dreptul unor ziduri prăbuşite. Pasămite, 
acolo fusese cîndva un hamam. Dar firul de apă 
secase de mult, şi baia, părăsită, se surpase, sub ploi 
şi vînt. Cum era întuneric beznă, şi se simţea foarte 
istovit, Keloglan se gîndi să miîie peste noapte acolo. 

„N-am încotro, un loc mai bun de popas pentru 
noapte n-am unde să-mi găsesc. Şi-apoi, pe-aproape, 
trebuie să fie şi vreun sat, de vreme ce e baia. Miine, 
pe lumină, am să-l caut şi am să-l găsesc”, îşi făcu el 
curaj. Se ghemui într-un ungher mai ferit, îşi apăsă 
pîntecul, care începuse să-l doară de foame, şi adormi. 
Într-un tîrziu, în noapte, fu trezit de nişte zgomote 
ciudate, care cutremurau pămîntul, ca nişte tunete 
dezlănţuite: 


Bu bu bu, bu bu buuu, 
Tu tu tu, tuu tuu tuuu! 
Hai hai, şi hai hai, 
Vai vai, şi vai vai! 


Se băteau tobe, se loveau tamburine, surle ţipau 
ascuţit. Ecoul lor se izbea de pereţii dărăpănaţi, ca şi 


cum locul pustiu avea să se prăvălească cu totul, 
dintr-o clipă într-alta. O vreme, Keloglan, buimac de 
somn, nu deosebi nimic; treptat, însă, se dezmetici, şi 
începu să desluşească totul în jur, din ungherul unde 
se ascunsese. În mijlocul hamamului, se întinseseră 
feţe de masă. Mai la o parte, în cazane pîntecoase de 
aramă, fierbea mîncarea. Omuleţi de o şchioapă, cu 
scufii ascuţite pe cap şi hangere la brîu, forfoteau de 
colo-colo, amestecau de zor în cazanele aburind, 
cărau vedre de apă şi bliduri cu mîncare, ori învîrteau 
deasupra jeratecului şişurile cu chebab. Unii băteau 
laptele în putini, alţii roiau în jurul meselor, 
împodobindu-le care mai de care; unii cîntau la 
tamburine, tobe şi clarinete, în timp ce alţii ţopăiau, 
pocnind din degete... Pînă la urmă, s-au aşezat cu toţii 
în jurul meselor încărcate cu bunătăţi, şi se apucară 
să înfulece cu atîta poftă, încît, o bună bucată de vre- 
me, nu se mai auzi altceva decît plescăitul lacom al 
buzelor şi zgomotul sec al lingurilor. Cei care osteniră 
de mîncat şi de băut, de cîntat şi dănţuit, se traseră 
într-un colţ, şi cu cafelele şi narghilelele în faţă, se 
încinseră la taifas. Fiecare începu a povesti, cu rîndul, 
întîmplări citite, auzite ori văzute. Unul dintre ei, mai 
bătrîn, cu capul mare şi sprincenele stufoase 
încărunţite, grăi aşa: 

— Ia ascultați la mine, fraţilor! Fiecare din voi a 
povestit ce a citit, a auzit ori a văzut. Eu, de cînd mă 
ştiu, am o patimă, una singură: comorile. Am dat de 
urmele tuturor comorilor tăinuite şi ferecate în 
farmece, de pe meleagurile astea, ale noastre. Cea 
mai apropiată de aici se află sub platanul bătrîn de pe 
muntele din spatele nostru. Sub platan e o lespede 
mare, mare, în patru colţuri. Dedesubtul ei, numai 
aur, diamante şi smaragde. Ca să ridici lespedea, şi să 
poţi lua bogăţia de aur şi nestemate, trebuie ca să 
aştepţi vremea chindiei, cînd umbra platanului aco- 
peră în întregime piatra. Asta-i vraja şi taina co-morii, 


şi nu alta. 

Şi, mai departe, piticul spuse cu de-amănuntul 
cum se ajunge la munte, descrise copacul şi lespedea, 
atît de bine, că parcă le şi aveai în faţa ochilor. Apoi, 
şi ceilalţi omuleţi numai despre comori vorbiră. Cîte 
chiupuri cu aur zac, neştiute de nimeni, la temelia 
cutărei mori prăbuşite, cîte sub cişmelele secate, cîte 
sub treptele nu ştiu cărei giamii... Se întreceau, care 
mai de care, să dea în vileag nenumăratele bogății 
ascunse în pămînt, cît mai ferite de muritori... 

Din ungherul său dosnic, adăpostit de întuneric, 
Kelo-glan era tot numai ochi şi urechi, să nu cumva să 
piardă o vorbuliţă ori vreun gest de-al piticilor, dar, în 
acelaşi timp, bolborosea la litanii, şi dîrdiia, cuprins 
de o cumplită frică la gîndul că omuleţii cei cu iminei 
în picioare şi scufii ascuţite pe cap — duhuri, ori cine 
ştie ce alte făpturi din altă lume — să nu-i afle 
ascunzătoarea şi să nu-l măcelărească, pentru că le-a 
descoperit taina comorilor vrăjite... 

Mai înainte ca zorile să mijească, şi lumina 
soarelui să se reverse peste zidurile prăbuşite ale 
hamamului, piticii pieriră, unul cîte unul... Keloglan a 
mai adăstat un pic, apoi a ieşit din ascunzătoarea sa, 
şi s-a apucat să adune resturile de mîncare pe care 
omuleţii le lăsaseră risipite peste tot. După ce s-a 
săturat bine, îşi umplu şi traista, o săltă în cîrcă, şi, 
odată cu răsăritul soarelui, se aşternu la drum, spre 
muntele dindărătul băii părăsită. Se caţără pînă pe 
creasta lui, unde găsi cu uşu-rinţă platanul cel bătrîn, 
cu lespedea în patru colţuri, de la poalele lui. Cînd, la 
chindie, umbra copacului acoperi lespedea în 
întregime, răsturnă piatra cu ajutorul unei crengi 
lungi şi groase, şi scoase afară din gropniță un chiup 
plin cu aur şi giu-vaere. Işi umplu cu ele buzunarele, 
traista, ba mai băgă şi în sîn, sub cămaşă, şi, după ce 
trecu, pe rînd, şi pe la locurile celorlalte comori, de se 
încredinţă că sînt, într-adevăr, acolo unde spuseseră 


piticii, luă liniştit drumul satului şi al casei sa-le. 

În timpul acesta, ce se întîmplase, oare, cu 
Hasan cel rău şi hain? Ajuns cu bine în oraş, Hasan 
munci pe la uşi străine, dar ceea ce cîştiga într-o 
parte, cheltuia în altă parte. Pe bău-tură şi jocuri de 
noroc îşi topi toţi gologanii, ba pe deasupra îi mai ieşi 
şi nume rău, încît, pînă la urmă, cum nimeni nu se mai 
încumetă să-i dea de lucru, se văzu silit să se întoarcă 
şi el în satul lui. Cînd sosi, sărac lipit pămîntului, 
istovit ca vai de el, slab, prăpădit, surle spintecau 
văzduhul cu gilgiiturile lor ve-sele, în timp ce tobele 
băteau cu străşnicie, a voie bună şi pe-trecere. 
Întrebînd pe primul ţăran ce se petrece în sat, acesta 
îi răspunse: 

— Prilej de bucurie mare: Ahmet Aga, reîntors, 
nu de mult, în satul nostru, ca proaspăt gospodar, 
cuprins ce este, se însoară cu fiica bătrinului nostru 
agă. Pentru nunta lor răsună tobele şi surlele. 

— Cine să fie Ahmet Aga, că eu nu-l cunosc, 
măcar că sînt din partea locului de cînd am văzut 
lumina zilei? întrebă Ha-san cel rău, nedumerit. 

Şi, aşa, află că cel numit acum Ahmet Aga nu era 
altcineva decît fostul său prieten de odinioară, 
Keloglan... Se luă, atunci, după glasul surlelor şi al 
tobelor, şi se trezi în plină nuntă. Văzu în ogradă 
cazanele cu mîncare, văzu puzderie de slujitori care 
întindeau mesele, alergînd de colo-colo şi îngri-jind de 
oaspeţi. O mulţime de oameni mîncau, jucau, fumau 
din ciubucuri ori narghilele, dănţuiau ţărăneşte, ca în 
Anatolia, lovindu-şi palmele una de alta sau de ge- 
nunchii îndoiţi. Hasan se preumblă prin ogradă, se 
preumblă prin odăi, pînă ce se găsi faţă în faţă cu 
Ahmet Aga. Şi, cum în halul în care se afla, prăpădit, 
zdrenţăros şi murdar, cu barba şi părul înciîlcite şi 
crescute sălbatic, era de nerecunoscut, spuse singur 
cine este, şi îşi ceru iertare de la vechiul său prieten 
pentru purtarea lui haină. Mărinimos, Keloglan îl 


trase într-un ungher mai sin-guratic, porunci să i se 
aştearnă dinainte o masă bogată, şi, pe cînd Hasan se 
ospăta, el povesti, fără nici un ascunziş, cum 
dobîndise toate cîte le avea. 

Hasan cel rău nu se mulţumi cu ceea ce îi spunea 
Keloglan; înfulecînd de zor, îl descusu pe acesta atît 
de bine despre taina comorilor, încît nu rămase un 
amănunt uitat. Du-pă ce află totul, şi se sătură de 
mîncare şi băutură, se duse acasă la maică-sa, de se 
culcă. 

A doua zi, dis-de-dimineaţă, îşi luă o traistă cu 
merinde şi o porni, iar, de acasă, drept spre hamamul 
de care-i vorbise Keloglan. Se ascunse în ungherul în 
care se pitise şi acesta, şi, adăstînd, îl cuprinse 
somnul. Trecuse de miezul nopţii cînd, deodată, totul 
în jur fu zguduit de zgomote cumplite: 


Bu bu bu, bu bu buuu, 
Tu tu tu, tu tu tuuu! 
Hai hai, şi hai hai, 

Vai vai, şi vai vai! 


Se băteau tobe, se loveau tamburine, surle ţipau 
ascuţit. Ecoul lor se izbea de pereţii dărăpănaţi, ca şi 
cum locul pustiu avea să se prăvălească cu totul, dintr- 
o clipă într-alta. O vreme, Hasan cel rău, buimac de 
somn, nu deosebi nimic; treptat-treptat, se dezmetici, 
şi, din ungherul unde stătea ascuns, în-cepu să 
desluşească toate cîte se întîmplau în hamam. În mijloc 
se întinseseră feţe de masă. Mai de o parte, în cazane 
pîntecoase de aramă, fierbea mîncarea. Omuleţi de-o 
şchioapă, cu scufii ascuţite pe cap şi hangere la brîu, 
forfoteau de colo-colo, amestecau de zor în cazanele 
aburind, cărau vedre de apă şi bliduri cu mîncare, ori 
învîrteau deasupra jeraticului şişurile cu chebab. Unii 
băteau laptele în putini, alţii roiau în jurul meselor, 
împodobindu-le, care mai de care; unii cîntau la tam- 
burine, tobe şi clarinete, în timp ce alţii ţopăiau, poc- 
nind din degete... Pînă la urmă, s-au aşezat cu toţii în 
jurul meselor încărcate cu bunătăţi, şi, după ce 
osteniră de mîncat şi de băut, de cîntat şi dănţuit, se 
traseră într-un colţ, unde, cu cafelele şi narghilelele în 
faţă, se încinseră la taifas. Unul dintre ei, mai bătrîn, 
cu capul mare şi sprincenele stufoase încărunţite, grăi 
aşa: 

— Ia ascultați la mine, fraţilor! Deschideţi-vă bine 
urechile, prieteni! Cineva isteţ a umblat la comorile 
vrăjite pe care le ştiam de atîta vreme, şi despre care 
v-am povestit şi vouă. Le-a deschis, rînd pe rînd, cu 
atita dibăcie, de parcă el, cu mii-nile lui, le-ar fi 
îngropat acolo. E limpede, un om ne-a auzit cînd am 
vorbit despre ele, şi astfel le-a aflat taina. Trebuie să 
dăm de el, mai înainte ca tot aurul şi toate 
giuvaericalele să i se scurgă în buzunare... 

Cum auziră vestea, piticii începură să fiarbă: 

— Iute la treabă, fîrtaţilor, să-l dibuim pe cel care, 
ascuns prin cine ştie ce ungher, tace chitic şi ne aude 
tainele! strigară ei. 

— Staţi niţeluş, fraţilor, şi nu faceţi atîta zarvă! 


mai zise bătrînul păzitor de comori, ridicîndu-şi mîinile, 
şi făcîndu-i pe toţi să amuţească. Eu simt aici miros de 
om. Adulmecaţi şi voi! Miroase a om! Să ne luăm după 
miros şi să scormonim peste tot. Să nu rămînă nici un 
ungher, nici o ascunzătoare, cît de mică, necercetate! 

Abia sfirşi de vorbit piticul cel bătrîn, şi cu toţii, 
buluc, cu torţe aprinse de la focul din vetre, împînziră 
hamamul, răs-colind totul. Hasan cel rău, mai-mai că-şi 
pierduse cunoştinţa de spaimă. Incercă să fugă, dar nu- 
l] ţineau picioarele. Iar pi-ticii, printre dărîmături, 
alergau zoriţi, şi, cu glasurile lor ascu-ţite, care făceau 
să vuiască depărtările, ţipau un cîntec sălbatic, 
apropiindu-se din ce în ce de locul unde sta ghemuit, şi 
cu su-fletul la gură, Hasan cel rău: 

„la zi, om viclean, ce-ai dori ca avere? 

Să mă legăn în ştreang, să fiu ciopirţit cu 
hangere!” 

Aşa dădură peste Hasan cel rău, mai mult mort 
decît viu, de groază. Au tăbărit peste el, şi l-au bătut, l- 
au bătut pînă şi-a dat sufletul. Apoi, în furia lor, l-au 
făcut fărîme şi i-au aruncat trupul, bucată cu bucată, în 
cele patru colţuri ale lumii... 

lar Keloglan, în satul lui, şi-a durat o viaţă 
frumoasă, în tihnă şi respect, cinstindu-şi, după 
făgăduială, mama, şi încon-jurînd-o cu un cîrd de 
nepoţei... Ei şi-au atins visurile, au cunoscut ce-i 
bucuria vieţii împlinite, şi mi-au trimis şi mie veşti de la 
ei şi daruri, iar pentru voi, urări de sănătate şi voie 
bună... 


Repovestire de VIORICA DINESCU 


Cei doi Padişahi şi Keloglan 


DE MULT, DE TOT, pe cînd erau atîtea făpturi 
omeneşti pe faţa pămîntului cît nisipul mărilor, încît se 
socotea mare păcat să vorbeşti mult şi să mănînci mult, 
trăia un fecior chel — Keloglan i se zicea — singur pe 
lume. Înnopta pe unde se nimerea, mînca piine uscată, 
cînd o avea şi pe-asta, iar de n-o avea, se culca pe 
piatră şi pe iarbă şi privea cu nesaţ bolta cerească, 
încercînd să iscodească ce mai e nou pe ea. Scor- 
monea cu ochii puzderia de stele, mari şi mici, 
rînduirea lor în constelații, ori îşi făcea socoteala cam 
pe unde s-o afla cel mai înalt cat al cerurilor, al 
şaptelea. Tată n-avea, mamă n-avea, n-avea pe nimeni 
care să-i cîrpească o zdreanţă pe spinare ori să-i pună 
în mînă măcar un dumicat de pîine. Învăţase Keloglan 
ăsta al nostru, de la cea mai fragedă vîrstă, să-şi 
dobîndească hrana prin trudă, să-şi scoată îmbucătura 
şi din piatră seacă. Pe cînd cei de-o seamă cu el se 
hîrjoneau, se dădeau de-a rostogolul, şi săreau pe uliţi 
fără habar, el se deprinsese ca, la fiecare pas, să care 
în spinare poveri din cele grele, să mun-cească cu 
sudoarea frunţii, să chibzuiască bine lucrurile şi, de şi- 
ar fi pus mintea, ar fi fost în stare să găsească şi o 
furnică neagră de sub lespezile negre, în bezna cea mai 
adîncă... 

Într-una din zile, paşii îl purtară pe Keloglan pe 
dinaintea seraiului. Îşi aruncă ochii, din întîmplare, 
spre ferestre, şi rămase țintuit locului: la una din ele 
stătea, după un grilaj, o fată. Dar ce fată! Ruptă din 
lună, nu alta. Atît de strălucitoare în frumuseţea ei 
desăvîrşită că, dacă în locul lunii s-ar fi arătat ea pe 
boltă, ar fi luminat pămîntul cu mult mai bine decît 
astrul nopţii. Şi, privind-o, cu Keloglan se petrecu ceva 


ciudat. Prin vine nu-i mai alerga sînge, ci foc, iar 
picioarele, năuce, refuzau să-i mai dea ascultare: se 
înfipseseră lîngă zidul seraiului, şi pace să se mai 
urnească de-acolo! A încercat Kelo-glan s-o ia la 
dreapta, dar picioarele, încăpăţinate, îl aduceau de la 
sine sub ferestre; a încercat el s-o ia la stînga, dar 
picioa-rele, ca nebune, îl aduceau iarăşi lîngă serai. Şi 
aşa, pînă spre seară, în orice parte s-ar fi dus, se trezea 
iarăşi în faţa grilajului ferestrei, ca fermecat. Era cu 
neputinţă să facă altfel; voinţa sa îşi pierduse orice 
putere. Un foc cuibărit adînc în inimă îi mistuia mintea, 
care, cu fiecare oftat de dor, se tulbura şi mai tare. 

Aşa se făcu că, sub seară, cînd padişahul se 
înturnă de la vînătoare, îl găsi pe Keloglan pironit în 
faţa seraiului său, într-o tulburare de nedescris. 

— Ce cauţi, flăcăule, în dreptul ferestrelor mele? 
se răsti el, cu gîndul să-l sperie pe Keloglan. 

Dar, ţi-ai găsit! Keloglan, să se sperie! El n-avea 
frică de nimeni, căci, în toată lumea asta, în afară de o 
zdreanţă în spinare, nişte buzunare rupte şi goale, şi 
un cap pribeag, dar neplecat, el nu avea nimic. Să-i fie 
frică lui că pierde? Aşa că, la întrebarea padişahului, 
Keloglan îi răspunse drept, fără ocoli-şuri: 

— Allah să-ţi hărăzească zile îndelungate, şi să-ţi 
spo-rească din plin împărăţia, ca şi viaţa, o, padişah al 
meu! Eu ţi-am zărit fata la fereastră, şi pe loc am fost 
străfulgerat de dra-goste, şi din clipa aceea tot colind 
pe aici, ca un bezmetic... 

Şi, aşa, flăcăul nostru îşi mărturisi, deschis, tot 
ceea ce simţea. Tare uluit rămase padişahul, că un 
zdrenţăros ca Kelo-glan nu cunoaşte sfiala şi-şi arată, 
neînfricat, fără ascunzişuri, taina inimii, şi tocmai în 
faţa cui? In faţa ditai padişahului, şi, pe deasupra, şi 
tatăl fetei! Se mînie peste măsură, îl numi pe Keloglan 
calic neobrăzat, şi cîte şi mai cîte vorbe de ocară îi 
aruncă în faţă bietului flăcău... Apoi, strigă la străji, şi 
sărmanul Keloglan fu aruncat în beciurile cele cumplite 


ale se-raiului. Aşa erau vremurile acelea! Lege, ioc, 
judecată, ioc. Pa-dişahii, mulţi la număr, nu dădeau 
nimănui socoteală, de ni-mic; tăiau şi spînzurau după 
cum le era vrerea. Dacă ei aveau chef, ţi se hărăzea o 
viaţă de huzur, ori erai dat pieirii. Se în-cumeta cineva 
să cîrtească, sau să-ţi ia partea? Da' de unde! Şi, mai 
cu seamă, pe Keloglan, pe el cine să-l caute, cine să-l 
cer-ceteze, că doar era lipsit de orice şi de oricine pe 
lume! Şi padişahul, furat de plăcerile vieţii, uită cu 
totul de Keloglan, care petrecu în hruba cea neagră şi 
umedă şapte ani încheiaţi, singur şi cătrănit cum nu se 
mai poate. 

Într-o zi, padişahul primi o scrisoare de la 
padişahul Indiei. In ea, spunea aşa: „lată, frate 
padişah, îţi trimit prin solul meu un toiag şi te întreb: 
care din capetele lui e mai gros? Dac-ai să ştii a-mi 
răspunde, e foarte bine. Dacă n-ai să ştii, pregăteşte-te 
din vreme, că-ţi voi cotropi împărăţia cu atiţia ostaşi, 
încît abia-abia de-i poate ţine pămîntul”. Padişahul a 
citit scrisoarea, şi-a plimbat ochii peste toiagul de care 
atîrna soarta ţării sale, iarăşi a citit scrisoarea, iarăşi a 
cîntărit toiagul... Şi vizirii, şi ceilalţi curteni, cîţi se 
aflau în jurul tronului, l-au cercetat unul după altul, cu 
nedumerire, căci în faţa lor se afla un toiag cu 
desăvîrşire neted, cu amîndouă capetele la fel, ca 
gemene. Au adus dulgheri de au măsurat toiagul, 
giuvaergii de l-au cîntărit, l-au arătat sfetnicilor celor 
mai înţelepţi. Nimeni însă n-a izbutit să-şi dea seama 
care din capetele lui e mai gros. Îngrijorat foarte, 
padişahul, nemai-ştiind încotro să se mai îndrepte, ceru 
şi sfatul fiicei sale. 

— O, tată-padişahule, îi spuse ea, în temniţele 
noastre zace de mult Keloglan; să ne sfătuim şi cu el, 
poate c-o găsi un mijloc să ne scape de necaz. 

Şi, numaidecit, fata a coborit, ea însăşi, în 
temniţă, a poruncit să se deschidă porţile şi, găsindu-l 
pe Keloglan, i-a povestit, dintr-o răsuflare, totul. 


Keloglan nu era un flăcău oa-recare. Cîte ciomege nu a 
mîncat el altădată, cînd cutreiera pămîntul fără habar, 
cîte ciomege nu s-au rupt pe spinarea lui, şi de cîte 
altele nu a scăpat! A ascultat, cu luare-aminte, spu-sele 
fetei, şi s-a pornit să ridă pe săturate: 

— Ce poate să fie mai uşor decît asta, fiică a 
padişahu- 
lui! Du-te la tatăl tău, şi spune-i să arunce în apă 
toiagul. Partea cea mai grea se va scufunda în apă. Şi- 
apoi, mai zi-i să nu uite un lucru: oricît ar fi el de 
padişah, nu se cade să ferece în închisoare pe oricine îi 
iese în cale, fără vreo pricină anume. 

Bucuroasă că a aflat dezlegare la încîlcita 
întrebare a pa-dişahului Indiei, fata a alergat într-un 
suflet la tatăl său, de i-a spus cele zise de Keloglan. Pe 
dată, au aruncat toiagul într-un havuz, au pus de grabă 
un semn la partea care s-a scufundat, cum că ea este 
mai groasă decît cealaltă, şi au trimis toiagul înapoi, la 
padişahul Indiei. 

Nu mică fu mirarea acestuia cînd văzu că semnul 
pus era după adevăr. 

— Fie, de data asta s-au descurcat. Dar încercările 
sînt 
trei. Mai au încă două la care trebuie să facă faţă, 
altminteri va fi război. 

Aşa a grăit padişahul Indiei şi, fără zăbavă, a 
trimis celui-lalt padişah trei cai: tustrei de acelaşi soi, 
tustrei de aceeaşi statură, tustrei cu aceleaşi podoabe. 
Cu neputinţă să fie deose-biţi unul de altul. „Care 
dintre aceşti trei cai e mama, care e mînza ei, şi care e 
mînza mînzei?” Iată întrebarea la care tre-buia să 
răspundă padişahul, de nu voia să-i fie ţara trecută prin 
foc şi sabie. S-a uitat el la cai o dată, s-a uitat de două 
ori, iar s-a uitat, şi iar a chibzuit, şi-a dus mîna la 
bărbă, netezind-o în neştire. Au fost chemaţi toţi vracii 
pricepuţi la îngrijirea dobi-toacelor, toţi geambaşii şi 
mai marii peste grajdurile împă-răteşti. Nici unul, însă, 


nu a putut să dea de rost la întrebare. Şi iarăşi, într-un 
tîrziu, padişahul şi-a făcut fiica părtaşă la în-grijorarea 
sa. Iar fata, fuga a coborit în temniţă, a pus iar de s-au 
desferecat porţile grele, ruginite, şi iarăşi a cerut de la 
Keloglan sfat care să le aducă izbăvirea: 

— Vai, Keloglan, acum e vorba de trei cai. 
Seamănă între ei, ca trei picături de apă. Cu neputinţă 
de desluşit care e ma-ma, care e mînza, şi care e mînza 
mînzei... şi îşi plecă adînc capul, a umilinţă. 

Keloglan cugetă o clipă, apoi grăi: 

— Prea bine, fiică a padişahului. Nimic mai lesne: 
între-baţi, iar eu răspund. Voi rămîneţi muţi de mirare, 
iar eu caut şi dibuiesc adevărul. Voi vă culcaţi pe 
saltele de puf, iar mie îmi putrezesc oasele în temniţă. 
Voi vă ghiftuiţi cu miere şi cu unt, iar eu abia de-mi 
amăgesc foamea cu pîine uscată şi amară, şi apă sălcie. 
Eu iarăşi vă viu în ajutor, şi vă scap din nevoi, şi iarăşi 
zac în beciurile voastre, lipsite de orice rază de 
lumină... Spune-i aşa padişahului-tată, din partea mea, 
sultană: el să mă scoată din temniţă, iar eu din 
strimtoarea în care se află... 

Fata a alergat la taică-său şi i-a spus întocmai 
vorbele 
flăcăului. lar padişahul a dat poruncă cuvenită, şi 
Keloglan a fost scos din temniţă, şi, îmbrăcat în 
veşminte noi şi frumoase, a fost adus dinaintea 
stăpînitorului: 

— Încercarea de acum e şi mai uşoară decît cea 
de rîn- 
dul trecut, înălțimea ta. Porunceşte să se închidă caii în 
grajd. În faţa porţii grajdului, pune să se sape un şanţ 
care să fie umplut cu apă. Ca să deosebeşti apoi mama 
de mînză, şi mînza de mînza ei, nu mai este nici o 
greutate. 

Pe dată dădu poruncă padişahul, de se înfăptuiră 
toate după cum ceruse Keloglan. Curtenii, îmboldiţi de 
curiozitate, s-au adunat cu toţii în curtea seraiului. 


Keloglan, cu un bici în mînă, intră în grajd, deschise 
larg porţile, şi începu a biciui caii. Aceştia dau buluc 
spre porţi. Unul dintre ei se opri, îşi roii capul, cînd la 
dreapta, cînd la stinga, şi, aruncîndu-şi stîngaci 
picioarele din faţă, de parc-ar fi fost rupte, trecu 
şanţul. 

— Calul care a trecut e bătrîna! strigă Keloglan. 

Din nou lovi cu biciul, pînă ce al doilea cal răsări 
în poartă, şi sări şi el şanţul. 

— Calul care a trecut, e mînza ei! Strigă, din nou, 
Ke-loglan. 

Din nou se auzi şfichiuitul biciului; ultimul cal 
tîşni peste şanţ, ca o nălucă: 

— lată şi mînza miînzei! strigă, iarăşi, Keloglan. 

Toţi cei de faţă rămaseră uluiţi. 

— Aferim, aferim! se auzi, ca dintr-o singură 
gură, cu-vînt prin care curtenii lăudau destoinicia lui 
Keloglan. 

La un semn al padişahului, rîndaşii săriră, de 
însemnară fiecare cal în parte, după cum zisese 
Keloglan, şi aşa fură tri-mişi înapoi, la padişahul Indiei. 
Acesta fu silit să recunoască, şi de data aceasta, 
răspunsul primit ca fiind cel bun. Atunci, se apucă să 
scrie o altă scrisoare, a treia, în care spunea: „Trimite 
la curtea mea pe cei mai bărboşi sfetnici şi mai mari 
înţelepţi din ţara ta, ca eu să le pun cîteva întrebări. De 
vor şti să răspundă, slavă lor; de nu, pornesc cu război 
împotrivă-ţi”. 

Crainici împînziră împărăţia, vestind pretutindeni 
să se adune la serai înţelepţii înţelepţilor. Din toate 
colţurile, soseau cărturari de soi, dervişi pribegi care 
răscoliseră, cu pasul lor neostenit, lumea, cugetători 
cunoscuţi peste mări şi ţări, dar nici unul nu voi să-şi ia 
o asemenea povară. Văzînd padişahul că rămîne iarăşi 
singur, şi în cumpăna asta, îşi aduse aminte de 
Keloglan. 

— Eu mă duc, mărite padişah, şi voi da răspunsuri 


care-ţi vor păstra numele nepătat. Şi, pe deasupra, voi 
aduce cu mine, în robie, pe însuşi padişahul Indiei cel 
trufaş. Ca răsplată, însă, pentru slujirea mea neclintită, 
va trebui să mi-o dai pe fiica ta. Numai aşa mă prind să 
te ajut. 

Padişahul chibzui, în sinea lui: „Să mă prefac că 
mă învo-iesc la toate, ca să apuce Keloglan să se ducă. 
De răspuns la întrebări va răspunde el, negreşit, dar, 
de adus în robie pe un padişah atît de puternic şi de 
semeţ, cum să izbutească?! El n-o să-şi poată ţine 
făgăduiala în întregime, şi, atunci, nici eu nu trebuie 
să-mi dau fata. Şi totul se va rîndui de la sine, în folosul 
meu şi numai al meu”. Aşa chibzui padişahul, în sinea 
sa. Dar nu-şi dădu pe faţă gîndurile, şi glăsui mieros 
către Keloglan: 

— Prea bine, fiule. Să fie după cum ai spus tu. 

Keloglan ceru o cămilă, un ţap, banii trebuincioşi 
pentru o călătorie atît de anevoioasă, şi porni la drum. 
Un sol, înaintea lui, îi vestea trecerea, strigind: „Vine 
cel mai bărbos, cel mai mare şi cel mai înţelept om al 
țării”. 

După luni şi luni de zile, Keloglan ajunse, în 
sfîrşit, în împărăţia Indiei. În semn de mare preţuire, 
ostaşi rînduiţi de-o parte şi de alta a drumului îl 
întîmpinau cu surle şi cu tobe, iar paşii i se afundau în 
covoare moi, care-l conduseră de la sine pînă la serai. 
Iar el, de parcă de cînd e lumea şi pămîntul n-ar fi avut 
parte decît de o astfel de cinstire, păşea nepăsător, 
într-o mînă cu căpăstrul cămilei, în cealaltă cu funia 
ţapului, făcînd semne de prietenie norodului adunat să- 
l vadă. 

Padisahul Indiei, care se aşteptase să vadă un alai 
de oa-meni, care mai de care mai mîndri, nu ştiu ce să 
creadă cînd îl văzu pe Keloglan singur, trăgînd după el 
un ţap şi o cămilă. 

— Fiule, spuse el cu grijă, padişahul tău trebuia să 
trimi-tă pe cei mai bărboşi, mai mari şi mai înţelepţi 


bărbaţi din îm-părăţia lui. S-a întîmplat ceva cu ei pe 
drum? Unde e floarea înţelepciunii voastre? 

Netulburat, Keloglan arătă spre cămilă: 

— Iată pe cel mai mare dintre noi, Luminăţia Ta. 

Arătă, apoi, spre ţap: 

— Şi iată şi pe bărbosul nostru, slăvite. 

După aceste vorbe, se arătă pe sine: 

— Cît despre cel mai mintos om din împărăție, 
luminate, zice-se că acela sînt eu. Pofteşte, de întreabă- 
mă ce vei vrea! 

Şi îl privi, neînfricat, drept în ochi. 

— Aşaaa?! se minună padişahul. Ia zi, atunci, cîte 
stele sînt pe cer? 

— Taman cît păr are ţapul meu, Luminăţia Ta. 

— Cum se poate adeveri că e aşa? 

— Înălţimea Ta pune întrebări, Înălţimea Ta se 
cuvine să cerceteze dacă răspunsul meu e drept au ba. 
Număraţi pe înde-lete firele de păr ale ţapului, că eu 
adăst aici, nu mă zoresc. 

Se priviră ce se priviră, între ei, cu înţeles, 
curtenii adunaţi în divan, apoi vestiră că socotesc ca 
drept răspunsul lui Keloglan. j 

— Dar mijlocul lumii, unde e? Intrebă, din nou, 
padişa-hul Indiei. 

— Taman acolo unde se află acuma piciorul drept, 
din spate, al cămilei, slăvite. 

— Cum se poate adeveri că e aşa? 

— Măsuraţi, măsuraţi pe îndelete, padişahe, că eu 
nu mă zoresc. Înălţimea Ta pune întrebări, Înălţimea 
Ta se cuvine să cerceteze dacă răspunsul primit este 
drept au ba. 

Iarăşi schimbară între ei priviri curtenii strînşi în 
divan, şuşotiră cît şuşotiră, şi încuviinţară răspunsul lui 
Keloglan. 

— Prea bine, fiule, prea bine, mormăi padişahul, 
înciu-dat. Ai răspuns şi la întrebarea a doua, şi ultima. 
Acuma, vino să-ţi iei răsplata cuvenită pentru 


înţelepciunea ta fără pereche. Şi, vîrîndu-şi mîna într- 
unul din buzunarele adînci ale giubelei, grăi: 

— Desfă-ţi batista, fiule. 

Keloglan îşi despături batista, şi padişahul se 
prefăcu a număra monezi grele de aur, zicînd:,„tac, tac, 
tac!”. Apoi, vîri mîna în celalalt buzunar al giubelei, şi 
se prefăcu a număra arginţi cu sunet sprinţar, zicînd 
„Clinc, clinc, clinc!”... Nici în mîna padişahului, nici în 
batista lui Keloglan nu se zări nici urmă de gologani. 
Keloglan aşteptă niţeluş; apoi, pricepînd jo-cul, îşi 
înnodă fără şovăire batista, şi, ca şi cum ar fi fost o 
boccea de mare preţ, o vîri la sîn: 

— Să ai parte de sănătate şi belşug, padişahe, şi 
ceea 
ce dăruieşti cu mîna ta să-ţi însoţească paşii oriunde, 
ca să-ţi sporească gloria, cinstea şi mărinimia. 

„De data asta i s-a înfundat flăcăului cel isteţ, îşi 

zise padişahul, înveselit... A tăcut milc la bătaia mea de 
joc...” 
Plin de bunăcuviinţă şi respect, Keloglan sărută, 
cu adîn-că supunere, poala veşmintelor împărăteşti şi 
părăsi seraiul. Se îndreptă spre piaţă, intră în cea mai 
arătoasă prăvălie, unde alese topuri topuri din cele mai 
de preţ ţesături, pe care le trimise la hanul în care 
trăsese. Cînd veni rîndul socotelii, neguţătorii se 
căzniră ceasuri îndelungate, într-atit de multe şi de 
scumpe erau lucrurile tîrguite de Keloglan. Iar acesta, 
în tot acest răstimp, o dată măcar nu s-a uitat să vadă 
dacă s-a soco-tit bine sau nu. Cînd i s-a spus cît are de 
plătit, şi-a scos tacticos batista de la sîn, a deznodat-o, 
şi, pe îndelete, se pre-făcu a număra monezi grele de 
aur, zicînd: „tac, tac, tac!”, apoi arginţi cu sunet 
sprinţar, zicînd: „clinc, clinc, clinc!”. Intr-un tîrziu, 
ostenit de atîta numărat, grăi: 

— V-am lăsat ceva mai mulţi gologani decît aţi 
cerut. 

Ce trece peste socoteală vă las vouă, pentru osteneala 


voastră, drept mărunţiş pentru hamam şi cafenea. 
Rămîneţi cu bine, vă încredinţez lui Allah! le mai zise 
el, şi ieşi din prăvălie. 

În primul moment neguţătorii rămaseră năuci: în 
afară de „tac, tac”, şi „clinc, clinc”, spuse, ce-i drept, 
atît de serios de Keloglan, nu primiseră nimic. Iute, 
însă, se dumiriră, şi, aler-gînd după flăcău, îl înşfăcară 
de guler, şi, cu strigăte şi ocări, îl îmbrînciră pînă la 
cadiu, căruia îi povestiră păţania. Cadiul s-a întors spre 
Keloglan, şi l-a întrebat dacă lucrurile s-au petrecut aşa 
cum îi fuseseră înfăţişate. 

— Pe legea mea, cadiu efendi, de n-am rămas 
trăznit cît de răzvrătit e norodul în ţara asta a voastră. 
Să nesocotească pînă şi galbenii şi argintii înmînaţi 
mie, ia, mai adineaori, de însuşi preacinstitul şi 
strălucitul vostru padişah! Căci gologanii cu care i-am 
plătit eu pe negustorii aici de faţă au fost nu-măraţi, 
uite colea, în batista asta, de padişahul vostru, ca răs- 
plată pentru înţelepciunea mea. Zău, de pricep ce vină 
port eu, ca să mă văd tîrît la judecată?! Supuşii 
padişahului să nu pri-mească banii daţi de acesta unui 
străin, ca cinstire? 

Auzindu-l, cadiul şi-a trecut palma peste barbă, a 
închis cartea mare, cu scoarţe negre, unde se afla 
dezlegarea tuturor jalbelor, şi zise: 

— Pricina asta nu poate fi judecată decît de 
padişahul 
însuşi! 

Şi cu toţii o porniră la serai. Cum ajunse aici, 
Keloglan şi începu să vorbească: 

— Vai, înălţimea ta, ce mi-a fost dat să pătimesc! 
leşind din seraiul tău, m-am dus la neguţătorii ăştia, ca 
să tîrguiesc cîte ceva. După ce am ales marfa, după 
trebuinţă, am plătit-o frumuşel cu părăluţele pe care 
mi le-ai dat cu propria-ţi mînă, îţi aminteşti doar, nu? 
„Tac, tac, tac! Clinc, clinc, clinc!” Ba mai le-am lăsat şi 
un bacşiş pentru osteneala lor. Ei, însă, se ară-tară tare 


nemulţumiţi de gologanii mei — de fapt, ai tăi — mă 
acoperiră cu batjocuri, şi iată-mă tîrît şi la judecată. 

Padişahul s-a uitat, cercetător, la vizirii săi: 
aceştia, cu capetele adînc plecate peste piept, abia îşi 
ascundeau zîmbe-tele, pe sub bărbile lungi şi mustăţile 
stufoase, dovedind, astfel, că, şi de astă dată, Keloglan 
ieşise învingător. 

—  Sloboziţi-l numaidecit pe flăcău, căci e 
nevinovat, iar datoria făcută de el vă va fi plătită de 
vistiernicul meu! 

S-au împrăştiat cu toţii. 

A doua zi, Keloglan şi-a deschis, chiar în faţa 
seraiului, o dugheană de dărăcit lină şi bumbac. La 
miezul nopţii, cînd pe uliţe nu mai era ţipenie de om, a 
strecurat înăuntru o ladă. Apoi, s-a dezbrăcat pînă la 
piele, s-a uns cu clei pe tot trupul, s-a dat de-a dura 
peste maldărul de lînă şi bumbac, şi aşa s-a dus drept 
la serai. Văzînd arătarea asta, străjile, de frică, se 
tupilară cum putură, încercînd să se facă una cu 
pămîntul. Astfel Kelo-glan urcă, nestingherit, pînă la 
iatacul padişahului, care, în pa-tul său, tremura ca 
varga. „Vai mie, îşi zise el, a venit neîndu-rătorul gîde, 
cel de pe urmă; vai mie!'“ Se ghemui în învelitoa-rele 
lui împărăteşti, înfricoşat atît de tare, încît îi pieri pînă 
şi graiul. 

— Eu sînt gidele care ia sufletul muritorilor. Eşti 
aşteptat în ceruri. Trebuie să vii cu mine. Dacă scoţi o 
vorbă, s-a zis cu tine; nu mai ai scăpare. 

Keloglan apucă de braţ pe padişahul îngrozit, şi îl 
luă cu el, tîrîndu-l pe scări, mai mult mort decît viu. Pe 
unde treceau, străjile îi salutau, încremenite. Keloglan 
îl duse pe padişah în dugheana sa, şi îl băgă în lada pe 
care o ferecă cu străşnicie. Se duse, pe urmă, la han, 
îşi încărcă pe catîri ţesăturile tîrguite, luă şi lada cu 
padişahul, şi încă noaptea o porni la drum. După luni şi 
luni, ajunse, într-o zi, în propria-i ţară, oprindu-se drept 
la se-rai. În faţa tronului, îşi desfăşură topurile cu 


ţesături, care mai de care mai scumpe şi mai frumoase. 

— Iată, slăvite, darurile mele pentru fiica ta, 
pentru tine şi pentru vizirii tăi, ca amintire din 
călătoria mea prin îndepăr-tatele meleaguri ale Indiei. 
lar acesta, spuse el, deschizînd ulti-ma ladă, este 
padişahul Indiei cel trufaş şi pus pe batjocură şi 
războaie. 

La vorbele lui, se ivi din ladă, suspinînd şi 
văicărindu-se, îmbrăcat anapoda, cu două rînduri de 
haine, de noapte şi de zi, un biet om, pe care nu-l 
ţineau picioarele.  Nenorocitul căzu pe treptele 
tronului, cerşind milă, căci se credea în faţa lui Azrail, 
îngerul morţii... Keloglan îşi depănă, în faţa divanului, 
toate pe-ripeţiile prin care trecuse de cînd plecase din 
ţara sa. lar padi-şahul îşi uită de gîndurile sale tulburi, 
cu care îl însoţise pe Keloglan la plecare, şi încuviinţă 
căsătoria flăcăului cu fiica sa. Bubuiră tobele, răsunară 
surlele, crainici vestiră marea bucurie. Şi patruzeci de 
zile şi patruzeci de nopţi încheiate tinu nunta, la care 
petrecură oaspeţi din cele patru colţuri ale împărăției, 
pre-cum şi din ţări vecine. Şi tot norodul se veseli, 
mîncă şi bău pe săturate, de pînă şi azi bătrînii mai 
povestesc de belşugul şi veselia de atunci. Padişahul 
Indiei fu lăsat să meargă înapoi, în ţara sa, să 
împărăţească mai departe, cu mai multă chibzuinţă, 
iar Keloglan ajunse mai mare vizir, şi nici un pai nu se 
mişca în serai, fără ştirea şi încuviințarea sa. 

Toţi, în poveste, şi-au atins fericirea, fie ca şi noi 
să avem parte de visele noastre împlinite. 

